Datasets:

NorHsangPha

/

shan-news-taifreedom_com

like 0

2024-01-16T12:17:52

https://taifreedom.com/%e1%82%81%e1%82%85%e1%81%b5%e1%80%ba%e1%82%87%e1%81%b5%e1%82%83%e1%82%87%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84/

ႁႅၵ်ႇၵႃႇၵူဝ်းရီးယႃးႁွင်ႇ သုၵ်ႈလၢင်ႉငိုၼ်းလမ် ၽၢၼ်ႇၵႃႇသီႇၼူဝ်ႇၼႂ်းဢႃႇသီႇယၼ်ႇ

ၸုမ်းႁႅၵ်ႇၵႃႇၵူဝ်းရီးယႃးႁွင်ႇ လၵ်ႉႁႅၵ်ႉဢဝ်ငိုၼ်းၶရိပ်ႇတူဝ်ႇတၢင်းဢွၼ်ႇလၢႆးသေ သုၵ်ႈလၢင်ႉငိုၼ်းလမ် ႁႂ်ႈပဵၼ်ငိုၼ်းၶၢဝ်ႇ လူၺ်ႈၽၢၼ်ႇတၢင်းၵႃႇသီႇၼူဝ်ႇ Casino တီႈၼႂ်းၵုၼ်းဢေးသျႃးပွတ်းၸဵင်ႇၸၢၼ်းဝၼ်းဢွၵ်ႇ (ဢႃႇသီႇယၼ်ႇ) ၵူၺ်း ၵူဝ်းရီးယႃးႁွင်ႇ ဢွၵ်ႇမႃး တွပ်ႇထဵင်ၶိုၼ်း။ မိူဝ်ႈဝႃးဝၼ်းထီႉ 15 January 2024 (လိူၼ်ၵမ်မႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ လုမ်းၽၢႆႇၽဵဝ်ႈမူၺ်ႉယႃႈမဝ်းၵမ် လႄႈ ရႃႇၸဝတ်ႈ ၸၢတ်ႈၸိုင်ႈလုမ်ႈၾႃႉ (UNODC) လၢႆးငၢၼ်းဝႃႈ ႁႅၵ်ႇၵႃႇၵူဝ်းရီးယႃးႁွင်ႇ (Lazarus Group) လႆႈႁႅၵ်ႉဢဝ်ငိုၼ်း ၶရိပ်ႇတူဝ်ႇ ဢမ်ႇၼၼ် ငိုၼ်း digital ၸိူဝ်းၼၼ်ႉသေ ၸႂ်ႉလွၵ်းလၢႆး သုၵ်ႈလၢင်ႉငိုၼ်းၸိူဝ်းၼၼ်ႉ ၽၢၼ်ႇတၢင်းၵႃႇသီႇၼူဝ်ႇဢွၼ်ႇလၢႆး ၼႂ်းပွတ်းတွၼ်ႈဢေးသျႃးၸဵင်ႇၸၢၼ်းဝၼ်းဢွၵ်ႇ (ဢႃႇသီႇယၼ်ႇ) လူၺ်ႈၽိတ်းမၢႆမီႈ မိူၼ်ၵၼ်တင်း ၸုမ်းပႅတ်ႉလႅၼ်ဢဝ်ငိုၼ်း တင်း ၸုမ်းၵႃႉၶၢႆယႃႈမဝ်းၵမ် ဢၼ်မီးၸွမ်းယွမ်ႇမႄႈၼမ်ႉၶွင် မိူၼ်ၼင်ႇ မိူင်းၵမ်ႇပေႃးတီးယႃး၊ မိူင်းႁူမ်ႈတုမ်မၢၼ်ႈ၊ မိူင်းလၢဝ်း လႄႈ မိူင်းထႆး ၸိူဝ်းၼၼ်ႉ ဝႃႈၼႆ။ လွင်ႈႁႅၵ်ႇၵႃႇၵူဝ်းရီးယႃးႁွင်ႇ ႁႅၵ်ႉဢဝ်ငိုၼ်းၼၼ်ႉ ၸႂ်ႉလွၵ်းလၢႆးလႂ်သေႁႅၵ်ႉဢဝ် ဢၼ်ဝႃႈၼၼ်ႉတႄႉ ဢမ်ႇလႆႈလၢႆးငၢၼ်းပႃးသေတႃႉ ၵူၺ်းလႆႈဢဝ်တူဝ်ယၢင်ႇ ၵၢၼ်လၵ်ႉႁႅၵ်ႉဢဝ်ငိုၼ်း 81 လၢၼ်ႉတေႃႇလႃႇဢမေႇရိၵၢၼ်ႇ ဢၼ်လၵ်ႉႁႅၵ်ႉဢဝ်တီႈၼႂ်းယေးငိုၼ်း ပင်းၵလႃးတဵတ်ႉသ် လူၺ်ႈၽၢၼ်ႇၵဵင်ႇၽႄ ပၢင်တေႃႇလွင်း Casino ၼႂ်းမိူင်းၾီႇလိပ်ႇပိၼ်ႇ မိူဝ်ႈပီႊ 2016 ၼၼ်ႉၵူၺ်း ဝႃႈၼႆ။ ၸိူင်ႉႁိုဝ်ၵေႃႈလီ ယူႇတီႈတူဝ်တႅၼ်းၵူဝ်းရီးယႃးႁွင်ႇ ဢၼ်ႁပ်ႉပုၼ်ႈၽွၼ်းဝႆႉ ၼႂ်းၸၢတ်ႈၸိုင်ႈလုမ်ႈၾႃႉၼၼ်ႉ လႆႈလၢတ်ႈဝႃႈ ၵဵဝ်ႇလူၺ်ႈလွင်ႈၼႆႉတႄႉဢမ်ႇလႆႈ ႁူႉၸွမ်း လႄႈ ၵၢၼ်လၢႆးငၢၼ်းၶၢဝ်ႇ မိူဝ်ႈပူၼ်ႉမႃး ဢၼ်ၵဵဝ်ႇၶွင်ႈၸွမ်း Lazarus Group ၼၼ်ႉ ၵူၺ်းပဵၼ်ၵၢၼ်လၢမ်းၶၢတ်ႈ လႄႈ ပဵၼ်ၶေႃႈမုၼ်းပွမ်တင်းမူတ်း ၼႆယဝ်ႉ။ Lazarus Group ဢမ်ႇၼၼ် APT38 ၼႆႉ ပဵၼ်ၸုမ်းဢၼ် ဢမေႇရိၵၢၼ်ႇ လၢတ်ႈဝႃႈ ယူႇၽၢႆႇတႂ်ႈႁွင်ႈၵၢၼ်ၽၢႆႇၶၢဝ်ႇလပ်ႉၵူဝ်းရီးယႃးႁွင်ႇသေ မိူဝ်ႈပူၼ်ႉမႃးၼၼ်ႉၵေႃႈ ထုၵ်ႇၵၢဝ်ႇၼႄးဝႃႈ ၵဵဝ်ႇၶွင်ႈၸွမ်း ၵၢၼ်လၵ်ႉႁႅၵ်ႉဢဝ်ငိုၼ်း လႄႈ ၵၢၼ်တိုၵ်း တေႃးတၢင်း Cyber တႃႇဢဝ်ငိုၼ်းၵႂႃႇၸႂ်ႉတိုဝ်းၼႂ်းၶူင်းၵၢၼ်ၶိူင်ႈယိပ်းၵွင်ႈၵၢင်ႇ ၵူဝ်းရီးယႃးႁွင်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-16T12:18:13

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af%e1%81%bc%e1%80%ba%e1%82%89%e1%82%81%e1%80%b0%e1%82%87%e1%80%90%e1%80%ae%e1%82%87-5/

ၸုမ်းလုၵ်ႉၽိုၼ်ႉႁူႇတီႇ ယိုဝ်းသႂ်ႇႁိူဝ်းဢမေႇရိၵၢၼ်ႇ

ၸုမ်းလုၵ်ႉၽိုၼ်ႉႁူႇတီႇ ယိုဝ်းသႂ်ႇႁိူဝ်းဢမေႇရိၵၢၼ်ႇ 2 လမ်း တႃႇတုမ်ႉတွပ်ႇၶိုၼ်း ဢၼ်ဢမေႇရိၵၢၼ်ႇ ဢဝ်ႁိူဝ်းမိၼ်မႃးပွႆႇမၢၵ်ႇတီႈၼႂ်းမိူင်းယေႇမႅၼ်ႇၼၼ်ႉ ၼႆယဝ်ႉ။ မိူဝ်ႈဝၼ်းထီႉ 15 January 2024 (လိူၼ်ၵမ်မႂ်ႇ 5 ၶမ်ႈ ပီႊတႆး 2118 ၼီႈ) ၽၢႆႇတပ်ႉသိုၵ်းဢမေႇရိၢၵၼ်ႇ ပိုတ်ႇလၢတ်ႈၼႄဝႃႈ ၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇ ပိုတ်းယိုဝ်းမၢၵ်ႇမိတ်ႉသႆးသႂ်ႇ ႁိူဝ်းတေႃႉတၢင်ႇၵုၼ်ႇၶွင်ဢမေႇရိၵၢၼ်ႇ 1 လမ်းသေယဝ်ႉ ၸင်ႇၶိုၼ်းယိုဝ်းသႂ်ႇ ႁိူဝ်းဢမေႇရိၵၢၼ်ႇထႅင်ႈလမ်းၼိုင်ႈ ၵူၺ်းထုၵ်ႇပိုတ်းယိုဝ်းတူၵ်းပႅတ်ႈဢွၼ်တၢင်း ၼႆယဝ်ႉ။ ႁိူဝ်းဢၼ်ထုၵ်ႇၸုမ်းလုၵ်ႉၽိုၼ်ႉႁူႇတီႇယိုဝ်းၼႆႉ လႅၼ်ႈယူႇၼႂ်းပၢင်ႇလၢႆႇလႅင် ဢၼ်ၸုမ်းႁူႇတီႇၶဝ်ၵုမ်းၵမ်ဝႆႉလႄႈ ႁိူဝ်းဢၼ်ထုၵ်ႇယိုဝ်းၼႆႉၵေႃႈ ဢမ်ႇလႆႈမီးၵူၼ်းတၢႆမၢတ်ႇၸဵပ်း၊ ဢမ်ႇမီးလွင်ႈလူႉသုမ်းၼမ် ႁိူဝ်းၵေႃႈယင်းတိုၵ်ႉလႅၼ်ႈလႆႈယူႇ၊ ႁိူဝ်းဢၼ်ထုၵ်ႇယိုဝ်းၼႆႉ ၸဝ်ႈၶွင်ယူႇတီႈၼႂ်းမိူင်းဢမေရိၵၢၼ်ႇ လႄႈ ဢမ်ႇလႆႈၵဵဝ်ႇၶွင်ႈသင်တင်း ဢိတ်ႇသရေး၊ ၵူၺ်းၵႃႈ ဢၼ်လႆႈထုၵ်ႇၸုမ်းလုၵ်ႉၽိုၼ်ႉႁူႇတီႇ ပိုတ်းယိုဝ်းသႂ်ႇၼႆႉၵေႃႈ တွၼ်ႈတႃႇတုမ်ႉတွပ်ႇၶိုၼ်း ဢမေႇရိၵၢၼ်ႇ လႄႈ ဢင်းၵတ်ႉ ဢၼ်တိုၵ်းယိုဝ်းတၢင်းႁိူဝ်းမိၼ် တီႈၸုမ်းလုၵ်ႉၽိုၼ်ႉႁူႇတီႇ မိူဝ်ႈဝူင်ႈပူၼ်ႉမႃးၼၼ်ႉ ၼႆယူႇ။ ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၸုမ်းသိုၵ်းၶိုၵ်ႉတွၼ်းဢီႇရၢၼ်ႇ လႆႈယိုဝ်းမၢၵ်ႇမိတ်ႉသႆး သႂ်ႇလုမ်းၽွင်းတၢင်ႇဢမေႇရိၵၢၼ်ႇ လႄႈ လုမ်းႁဵတ်းၵၢၼ်ၽၢႆႇၶၢဝ်ႇလပ်ႉ ဢိတ်ႇသရေး ၼႂ်းမိူင်းသီးရီးယႃး လႄႈ မိူင်းဢီႇရၵ်ႉ ဢၼ်ယူႇႁၢင်ႇၵႆမွၵ်ႈ 1,200 ၵီႇလူဝ်ႇမီႇတိူဝ်ႇၼၼ်ႉသေ ဢမေႇရိၵၢၼ်တႄႉဝႃႈ ဢမ်ႇလႆႈလူႉသုမ်းသင်ၼမ် ဝႃႈၼႆ။ မိူဝ်ႈၼႂ်းဝၼ်းထီႉ 14 January 2024 ၼၼ်ႉၵေႃႈ ၸုမ်းလုၵ်ႉၽိုၼ်ႉႁူႇတီႇ ယိုဝ်းမၢၵ်ႇမိတ်ႉသႆး သႂ်ႇႁိူဝ်းတိုၵ်းဢမေႇရိၵၢၼ်ႇ 1 လမ်း ဢၼ်ယူႇႁိမ်းၸမ်ၽင်ႇပၢင်ႇလၢႆႇလႅင်ၼၼ်ႉ ၵူၺ်းၵႃႈ ထုၵ်ႇႁိူဝ်းမိၼ်လိပ်ႈလမ်းၶွင်ဢမေႇရိၵၢၼ်ႇ ယိုဝ်းတူၵ်းလူင်းၵႂႃႇ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-15T13:47:26

https://taifreedom.com/pdf-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%88%e1%80%99%e1%80%b1%e1%80%b8-%e1%81%bd%e1%80%b0%e1%82%88%e1%81%bc%e1%80%99/

PDF တီႉၺွပ်းလုၵ်ႈမေး ၽူႈၼမ်းၼႂ်း ပႃႇတီႇတႆးလႅင် TNDP

လုၵ်ႈလၢင်းၼၢင်းမေး ၸၢႆးၵျေႃႇၸူဝ်း ၵေႃႉပဵၼ်ၽူႈၼမ်းၼႂ်း ပႃႇတီႇႁုၼ်ႈမုၼ်းမႂ်ႇသုင် ၸိူဝ်ႉၸၢတ်ႈတႆးလႅင်း (Tai-Leng Nationalities Development Party – TNDP) ထုၵ်ႇၺႃးၸုမ်း PDF ဢၼ်ယူႇတႂ်ႈ NUG တီႉၺွပ်းၵုမ်းၶင်တူဝ်ဝႆႉ ဝႃႈၼႆ။ The Voice of Shan-Ni ဢွၵ်ႇဝႆႉဝႃႈ မိူဝ်ႈဝၼ်းထီႉ 14 January 2024 (လိူၼ်ၵမ်မႂ်ႇ 4 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 10:00 မူင်း ၽွင်းမမေႇၸိၼ်ႇဢူး ၶႃမႄႈလုၵ်ႈ လုၵ်ႉတီႈႁိူၼ်းပေႃႈမႄႈၸဝ်ႈၵေးၸူး ဝၢၼ်ႈတယႅတ်ႉၵူင်း ၼႂ်းဢိူင်ႇပိၼ်ႇပူင်ႇ ၸႄႈဝဵင်းမၢၼ်ႈမွၵ်ႇ တိူင်းၸႄႈၵႅင်း သေ ၵႂႃႇၸူးၸဝ်ႈၽူဝ်မၼ်းၼၢင်း တီႈၼႂ်းဝဵင်းမၢၼ်ႈမွၵ်ႇ ယူႇၼၼ်ႉ ထုၵ်ႇၺႃးၸုမ်း PDF တီႉၺွပ်းပွတ်းတၢင်း ၼႆယဝ်ႉ။ ၸၢႆးၵျေႃႇၸူဝ်း လၢတ်ႈဝႃႈ ၽွင်းၶႃသွင်ၵေႃႉမႄႈလုၵ်ႈ ဢွၵ်ႇၶၢဝ်းတၢင်းမႃးဝဵင်းမၢၼ်ႈမွၵ်ႇယူႇၼၼ်ႉ ထုၵ်ႇ PDF တီႉၺွပ်းတီႈလၢၼ်ႇ ပိၼ်ႇႁိၼ်းၶႃးလႄႈ မိူဝ်ႈလဵဝ်လႆႈႁူႉဝႃႈ သိုပ်ႇႁွင်ႉၶႃမႄႈလုၵ်ႈၵႂႃႇတၢင်း ၸီးမေႃႇ ၼၼ်ႉယဝ်ႉ၊ လွင်ႈတီႉၺွပ်းၶႃသွင်ၵေႃႉမႄႈလုၵ်ႈၼႆႉ ဢမ်ႇထုၵ်ႇလီႁဵတ်း လႄႈ ၶႃသွင်ၵေႃႉၵေႃႈ ဢမ်ႇလႆႈၵဵဝ်ႇၶွင်ႈၸွမ်းၵၢၼ်ဝၢၼ်ႈၵၢၼ်မိူင်းသင် ၼႆယဝ်ႉ။ မမေႇၸိၼ်ႇဢူး မီးဢႃႇယု 20 ပီႊ လႄႈ မီးဝႆႉလုၵ်ႈဢွၼ်ႇ 1 ၶူပ်ႈၵေႃႉၼိုင်ႈသေ ၸၢႆးၵျေႃႇၸူဝ်း သမ်ႉလႆႈႁပ်ႉပုၼ်ႈၽွၼ်း ပဵၼ်ၽူႈၼမ်းၼႂ်းပႃႇတီႇတႆးလႅင် TNDP လႄႈ မိူဝ်ႈၵေႃႇတင်ႈပႃႇတီႇ ၼႂ်းၸႄႈဝဵင်းမၢၼ်ႈမွၵ်ႇ ပီႊ 2014 ၼၼ်ႉၵေႃႈ ပႃးဝႆႉမၼ်းၸၢႆးၵေႃႉၼိုင်ႈ ယူႇယဝ်ႉ။ ၵဵဝ်ႇလူၺ်ႈလွင်ႈၸုမ်း PDF တီႉၺွပ်းလုၵ်ႈမေး ၸၢႆးၵျေႃႇၸူဝ်းၼႆႉ ဢမ်ႇပႆႇလႆႈႁၼ် တၢင်းၽၢႆႇၸုမ်း PDF ပိုၼ်ၽၢဝ်ႇလၢတ်ႈသင်ဝႃႈၼႆ။ တီႈၼႂ်းတိူင်းၸႄႈၵႅင်းၼႆႉ သင်ႇၶၸဝ်ႈ လႄႈ ၵူၼ်းမိူင်း ၸိူဝ်းတူင်ႉၼိုင် ၵၢၼ်တူင်ႇဝူင်းၵူၼ်း ၼႂ်းပိုၼ်ႉတီႈၼၼ်ႉ ထုၵ်ႇၺႃးၸုမ်းသိုၵ်းၶၢင် KIA ႁူမ်ႈပႃး PDF တီႉၺွပ်းႁႅမ်တၢႆပႅတ်ႈ ၼင်ႇမိူၵ်ႈမိူၵ်ႈလိူင်းလိူင်းၵေႃႈ မီးမႃးတင်းၼမ်ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-01-15T13:00:12

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%82%81%e1%81%bc%e1%80%ba%e1%80%91%e1%80%ad%e1%80%af%e1%80%84%e1%80%ba%e1%81%b6%e1%82%84%e1%82%87%e1%81%b5%e1%80%b5%e1%80%9d%e1%80%ba%e1%82%87%e1%80%9c/

တၢင်းႁၼ်ထိုင်ၶႄႇၵဵဝ်ႇလူၺ်ႈပၢင်လိူၵ်ႈတင်ႈထႆႇဝၼ်ႇ

ၵဵဝ်ႇလူၺ်ႈလွင်ႈပၢင်လိူၵ်ႈတင်ႈထႆႇဝၼ်ႇ ဢၼ်မီးပႃႇတီႇ Democratic Progressive Party (DPP) ၶိုၼ်းပဵၼ်လူင်ပွင်ၸိုင်ႈထႅင်ႈၼၼ်ႉ ၶႄႇၵေႃႈ လႆႈဢွၵ်ႇမႃးလၢတ်ႈၼႄ တၢင်းႁၼ်ထိုင်ယူႇယဝ်ႉ။ မိူဝ်ႈဝၼ်းထီႉ 13 January 2024 (လိူၼ်ၵမ်မႂ်ႇ 3 ၶမ်ႈ ပီႊတႆး 2118 ၼီႈ) Chen Binhua ၽူႈတၢင်လၢတ်ႈ လုမ်းႁဵတ်းၵၢၼ်ၸုမ်းၽွင်းလူင်ၶႄႇၵဵဝ်ႇလူၺ်ႈထႆႇဝၼ်ႇ လႆႈလၢတ်ႈၼႄ တၢင်းႁၼ်ထိုင်ၵဵဝ်ႇလူၺ်ႈလွင်ႈ ပၢင်လိူၵ်ႈတင်ႈထႆႇဝၼ်ႇၼၼ်ႉ ၼႄႁႂ်ႈႁၼ်ဝႃႈ ပႃႇတီႇ Democratic Progressive Party (DPP) ၼၼ်ႉ ဢမ်ႇပဵၼ်တူဝ်တႅၼ်းၵူၼ်းမိူင်းၼႂ်းၵုၼ်ထႆႇဝၼ်ႇလႆႈ ဝႃႈၼႆ။ ၵၢၼ်လိူၵ်ႈတင်ႈပွၵ်ႈၼႆႉၵေႃႈ တေဢမ်ႇလႅၵ်ႈလၢႆႈ လွင်ႈပဵၼ်ယူႇ လႄႈ ငဝ်းလၢႆးလွင်ႈၸမ်ၸႂ်ၵၼ် ၼႂ်းပိုၼ်ႉတီႈၵႅပ်ႈၼႆႉလႆႈသေ တေဢမ်ႇလႅၵ်ႈလၢႆႈ လွင်ႈပဵၼ်ၵူၼ်းႁူမ်ႈၸိူဝ်ႉၸၢတ်ႈဢၼ်လဵဝ် တႃႇသၢင်ႈလွင်ႈၸမ်ၸႂ်ၵၼ် ႁႂ်ႈတိူဝ်းၶိုၼ်ႈမႃးထႅင်ႈ လႄႈ တေဢမ်ႇၶတ်းၶႂၢင်ၵၢၼ်ႁူမ်ႈၸိူဝ်ႉၸၢတ်ႈၶွင်ၶႄႇ ဝႃႈၼႆ။ သိုပ်ႇလၢတ်ႈထႅင်ႈဝႃႈ ၶႄႇတေႁဵတ်းၵၢၼ်ႁူမ်ႈၵၼ်ၸွမ်း ပႃႇတီႇၵၢၼ်မိူင်း လႄႈ မုၵ်ႉၸုမ်း ဢိၵ်ႇတင်းၵူၼ်းမိူင်းၼႂ်းထႆႇဝၼ်ႇ တႃႇၵမ်ႉထႅမ်လွင်ႈလႅၵ်ႈလၢႆႈ လွင်ႈႁူမ်ႈမိုဝ်းၵၼ် တေႃႇထိုင်ပေႃးတေမီးလွင်ႈႁူမ်ႈၵၼ်လႄႈ ႁူမ်ႈၵၼ်ၵမ်ႉထႅမ် ၾိင်ႈငႄႈၾိင်ႈထုင်းၶႄႇ၊ လွင်ႈၵတ်းယဵၼ်ၼိမ်သဝ်း လွင်ႈၸမ်ၸႂ်ၵၼ် ဢိၵ်ႇတင်း လွင်ႈတူင်ႉၼိုင်ႁူမ်ႈၵၼ်ၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-15T12:56:59

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af%e1%81%bc%e1%80%ba%e1%82%89%e1%82%81%e1%80%b0%e1%82%87%e1%80%90%e1%80%ae%e1%82%87-4/

ၸုမ်းလုၵ်ႉၽိုၼ်ႉႁူႇတီႇ ၽိုၵ်းၽွၼ်ႉသိုၵ်း တႃႇတုမ်ႉတွပ်ႇၸူးဢမေႇရိၵၢၼ်ႇ

ဝၢႆးသေဢမေႇရိၵၢၼ်ႇလႄႈၸုမ်းဢူၺ်းလီ ၶဝ်ႈပိုတ်းယိုဝ်းၸုမ်းႁူႇတီႇယဝ်ႉ ၸုမ်းႁူႇတီႇလႆႈမီးၵၢၼ်ၽိုၵ်းၽွၼ်ႉသိုၵ်းမႃးလႄႈ ဢၢၼ်းတုမ်ႉတွပ်ႇၸူးဢမေႇရိၵၢၼ်ႇႁၢဝ်ႈႁႅင်း ၼႆယူႇ။ မိူဝ်ႈဝၼ်းထီႉ 13 January 2024 (လိူၼ်ၵမ်မႂ်ႇ 3 ၶမ်ႈ ပီႊတႆး 2118 ၼီႈ) ၸုမ်းလုၵ်ႉၽိုၼ်ႉႁူႇတီႇ ဢၼ်ပဵၼ်ဢူၺ်းလီတင်း ဢီႇရၢၼ်ႇ လႄႈ ၸုမ်းႁႃးမၢတ်ႉသ်ၼၼ်ႉ လႆႈၽိုၵ်းၽွၼ်ႉသိုၵ်းၼႂ်းပၢင်ႇလၢႆႇႁၢတ်ႇသၢႆး ပွတ်းၸဵင်ႇႁွင်ႇဝၼ်းတူၵ်းယေႇမႅၼ်ႇ လႄႈ မီးမႃးဝၢႆးသေ ဢမေႇရိၵၢၼ်ႇ ဢိၵ်ႇတင်း ဢင်းၵိတ်ႉ ႁူမ်ႈၵၼ်တိုၵ်းၸုမ်းႁူႇတီႇတၢင်းၵၢင်ႁၢဝ် ယူႇသွင်ပွၵ်ႈ တႃႇလူတ်းယွမ်း လွင်ႈၵေႃႇၵၢၼ်ႁၢႆႉၸွမ်းႁိူဝ်းတၢင်ႇၵုၼ်ႇၼႂ်းပၢင်ႇလၢႆႇလႅင်ၼၼ်ႉ ဝႃႈၼႆ။ ၵၢၼ်ၽိုၵ်းၽွၼ်ႉသိုၵ်းၶွင် ၸုမ်းလုၵ်ႉၽိုၼ်ႉႁူႇတီႇၼႆႉ မီးၵၢၼ်ၽိုၵ်းၽွၼ်ႉသိုၵ်း လူၺ်ႈပွႆႇမၢၵ်ႇတၢင်းၵၢင်ႁၢဝ်၊ ယိုဝ်းၵွင်ႈလူင်ၵႃးၵၢပ်ႇလဵၵ်း တိုၵ်းယိုဝ်းပဝ်ႉမၢႆဢၼ်မီးၸွမ်ပိဝ်ဢမေႇရိၵၢၼ်ႇလႄႈဢိတ်ႇသရေး ႁူမ်ႈပႃး လွင်ႈဢဝ်ဢဵၼ်ႁႅင်းသိုၵ်းၶဝ်ႈတိုၵ်းၸိူဝ်းၼႆႉယူႇယဝ်ႉ။ ၽူႈမီးပုၼ်ႈၽွၼ်းၼႂ်းၸုမ်းႁူႇတီႇၼၼ်ႉၵေႃႈ လႆႈလွၵ်ႇငိူတ်ႈဝႃႈ တေတုမ်ႉတွပ်ႇၶိုၼ်းဢမေႇရိၵၢၼ်ႇႁၢဝ်ႈႁႅင်း ႁႂ်ႈပေႃးမႅၼ်ႈယမ်ထႅင်ႈ၊ လွင်ႈဢၼ်ဢမေႇရိၵၢၼ်ႇလႄႈမိူင်းဢူၺ်းလီ မႃးတိုၵ်းတေႃးသွင်ပွၵ်ႈၼႆႉၵေႃႈ ဢမ်ႇလႆႈမီးၵူၼ်းမၢတ်ႇၸဵပ်း ၵူၺ်းၵႃႈ ၶူဝ်းၶွင်လူႉသုမ်းယူႇ၊ လိူဝ်သေၼၼ်ႉ ဢမ်ႇလႆႈသၼ်ႇၶွၼ်း လွင်ႈဢၼ်ၸုမ်းႁူႇတီႇတေတိုၵ်းတေႃး ႁိူဝ်းသူင်ႇၵုၼ်ႇၵႃႉ ဢၼ်ၵဵဝ်ႇၶွင်ႈတင်းဢိတ်ႇသရေး ၼႂ်းပၢင်ႇလၢႆႇလႅင် ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-15T12:20:30

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%bd%e1%80%84%e1%80%ba%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87%e1%81%ba-4/

ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး ၸတ်းႁဵတ်းပွႆးဝၼ်းလုၵ်ႈဢွၼ်ႇ

ၼင်ႇႁိုဝ်တေပဵၼ်ၵၢၼ်ယုၵ်ႉယွင်ႈႁွင်ႈသုင်လႄႈ ႁႂ်ႈပဵၼ်ၵၢၼ်ပၼ်ႁႅင်း လုၵ်ႈဢွၼ်ႇၼေႃႇတႅၼ်းၶိူဝ်း ၼႆသေ ယူႇတီႈၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈၸတ်းႁဵတ်းပွႆးဝၼ်းလုၵ်ႈဢွၼ်ႇ တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း လႄႈ ၼႂ်းၼႃႈတီႈၵုမ်းၵမ် ဝႃႈၼႆ။ မိူဝ်ႈဝၼ်းထီႉ 13 January 2024 (လိူၼ်ၵမ်မႂ်ႇ 3 ၶမ်ႈ ပီႊတႆး 2118 ၼီႈ) ပဵၼ်ဝၼ်းလုၵ်ႈဢွၼ်ႇ (Children’s Day) ၼႆသေ ယူႇတီႈၽူႈမီးပုၼ်ႈၽွၼ်း ၼႂ်းၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး လႄႈလုၵ်ႈႁဵၼ်း ၸၼ်ႉငဝ်ႈ၊ ၸၼ်ႉၵၢင်၊ ၸၼ်ႉသုင်၊ ႁူင်းႁဵၼ်းတၢင်းလတ်း လႆႈဢွၼ်ၵၼ်ၸတ်းႁဵတ်းပွႆးဝၼ်းလုၵ်ႈဢွၼ်ႇ Children’s Day တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး လွႆတႆးလႅင်း ဢိၵ်ႇပႃး ၼႂ်းၼႃႈတီႈၵုမ်းၵမ် မၢင်ပိုၼ်ႉတီႈ ၼႆယဝ်ႉ။ ၸွမ်းၼင်ႇၶပ်ႉမၢႆမီးၼၼ်ႉ ယၢမ်းၵၢင်ၼႂ် 08:45 – 09:00 မူင်း ၸုမ်းၶူးလႄႈလုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ႁူမ်ႈပႃးပေႃႈမႄႈလုၵ်ႈႁဵၼ်း ၶဝ်ႈဢဝ်တီႈယူႇ ၼႂ်းႁူင်းႁေႃးမွၵ်ႇၵွၼ် လႄႈ ယၢမ်း 09:00 မူင်းသမ်ႉ ၽူႈယႂ်ႇၵူၼ်းလူင်ႁွတ်ႈၽႅဝ်ဢဝ်တီႈယူႇသေ ၽူႈမီးပုၼ်ႈၽွၼ်း ဢွၼ်ၼပ်ႉယမ် ၸွမ်ပိဝ်ၵႂႃႇလႄႈ ဝၢႆးၼၼ်ႉ ယူႇတီႈၽူႈၵွၼ်းႁူင်းႁဵၼ်းၸၼ်ႉသုင် ၶူးၼၢင်းမူၺ်ၶိူဝ်း ဢွၼ်ႁူဝ်ၼမ်းၼႃႈ ပိုတ်ႇပၢင်ၵႅဝ်ႈ မွၵ်ႇလၢတ်ႈၶေႃႈၵႂၢမ်း ပၼ်တၢင်းႁူႉ၊ ပၼ်ႁႅင်းၸႂ်လုၵ်ႈႁဵၼ်းၵႂႃႇၼႆယဝ်ႉ။ ဝၢႆးၼၼ်ႉ ၽူႈၵွၼ်းႁူင်းႁဵၼ်းၸၼ်ႉၵၢင် ၶူးၸၢႆးသႅင်သိုၵ်း၊ ၽူႈတၢင်တူဝ်ၶူးသွၼ် ၶူးၸၢႆးတိုၼ်းၶိူဝ်း၊ တၢင်တူဝ်ပေႃႈမႄႈလုၵ်ႈႁဵၼ်း လႆႈမွၵ်ႇလၢတ်ႈၶေႃႈၵႂၢမ်းတိုၵ်းသူၼ်းၵႂႃႇ။ ဝၢႆးသေပၢင်ၵႅဝ်ႈယဝ်ႉတူဝ်ႈၵႂႃႇၼၼ်ႉ ၶိုၼ်းသိုပ်ႇလဵင်ႉလူၶဝ်ႈသဵၼ်ႈ တီႈၽူႈၶဝ်ႈႁူမ်ႈၼႂ်းဝၼ်းပၢင်ၵႅဝ်ႈ တင်းသဵင်ႈ လႄႈ လုၵ်ႈႁဵၼ်းၵႂႃႇ၊ လိူဝ်ၼၼ်ႉဢမ်ႇၵႃး လႆႈၸႅၵ်ႈပႃးၶွင်ၵိၼ်ယႅမ်ႉ၊ ၶူဝ်းၶွင်ၸႂ်ႉတိုဝ်းတီႈ လုၵ်ႈႁဵၼ်းသေ လႆႈသိုပ်ႇလဵၼ်ႈတၢင်းလဵၼ်ႈ (လဵၼ်ႈၵဵမ်း) မိူၼ်ၼင်ႇ ၸၼ်ႁၢင်ႈ၊ တႅမ်ႈဝွၵ်း၊ လဵၼ်ႈလွၵ်းၵႆႇ (Chess)၊ လဵၼ်ႈမၢၵ်ႇသွင်းဝၢႆ၊ ႁဵတ်းႁၢင်ႈၶႄႉၵၼ်၊ တွပ်ႇၶေႃႈထၢမ်၊ လဵၼ်ႈပိင်းပွင်း၊ ပၼ်ႈလိၼ်ၼမ်ႉမၼ်း၊ လႅၼ်ႈသိုပ်ႇမႆႉ၊ ၵိင်ႈတဝ်ႈၼမ်ႉ၊ လဵၼ်ႈမၢၵ်ႇၼင်၊ ၵိၼ်ၶဝ်ႈမုၼ်းၶႄႉၵၼ် လႄႈ ၸၼ်ၸိူၵ်ႈၵၼ် ၸိူဝ်းၼႆႉယူႇယဝ်ႉ။ ထိုင်ၵၢင်ၶမ်ႈမႃးၵေႃႈ ယူႇတီႈပီႈၼွင်ႉၶႅၵ်ႇ ၸိူဝ်းယူႇၼႂ်းၸိုင်ႈထႆး လႆႈမႃးလဵင်ႉတၢင်းၵိၼ်လုၵ်ႈဢွၼ်ႇ ႁဵၼ်းၶဝ်လႄႈ ၸႅၵ်ႇပၼ်ၶွင်ၸႂ်ႉတိုဝ်း ဢိၵ်ႇၶူဝ်းၼုင်ႈတၢင်းမႆၸိူဝ်းၼႆႉ ဝႃႈၼႆ။ မိူၼ်ၼၼ်ၼင်ႇၵဝ်ႇ ၼႂ်းၼႃႈတီႈၵုမ်းၵမ်တပ်ႉသိုၵ်းၸိုင်ႈတႆး (RCSS/SSA) တီႈၼိုင်ႈၵေႃႈ လႆႈၸတ်းႁဵတ်းပၢင်ၵႅဝ်ႈပွႆးဝၼ်းလုၵ်ႈဢွၼ်ႇသေ ယူႇတီႈၽူႈၵွၼ်းတပ်ႉ ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်း ၸိုင်ႈတႆး ၸဝ်ႈၼိုင်ႈ ဢွၼ်ႁႅင်းၵူၼ်းၵမ်ႈၽွင်ႈ ၵႂႃႇၶဝ်ႈႁူမ်ႈၸွမ်း သေဢမ်ႇၵႃး လႆႈမွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်ၼေႃႇတႅၼ်းၶိူဝ်းၵႂႃႇၼႆယဝ်ႉ။ လိူဝ်သေၼၼ်ႉ ပုၼ်ႈတႃႇပဵၼ်လွင်ႈၵမ်ႉၸွႆႈ ၼႂ်းတွၼ်ႈၵၢၼ် ပၢႆးပၺ်ႇၺႃႇလုၵ်ႈႁဵၼ်းၵေႃႈ လႆႈၸွႆႈငိုၼ်း 20 သႅၼ်ပျႃး လႄႈ သိုပ်ႇလဵင်ႉၶဝ်ႈမုၼ်းၶဝ်ႈပွင်း မၢၵ်ႇမႆႉ တီႈလုၵ်ႈႁဵၼ်းၶဝ် ၵႂႃႇၼႆယူႇယဝ်ႉ။ ပေႃးထိုင်မႃးဝၼ်းလုၵ်ႈဢွၼ်ႇၼႆၸိုင် ယူႇတီႈၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး လႆႈဢွၼ်ႁူဝ်ၸတ်းႁဵတ်းမႃး ၵူႈပီႊပီႊ ၼႂ်းၼႃႈတီႈၵုမ်းၵမ်လႄႈ ၼႃႈလိၼ်သိုၵ်းၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-01-15T11:43:48

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-15/

သိုၵ်းမၢၼ်ႈယိုဝ်းမၢၵ်ႇလူင်ၶဝ်ႈဝၢၼ်ႈ 20 ပၢႆ

ၸုမ်းဢူၺ်းလီပွတ်းႁွင်ႇ 3 ၸုမ်း တင်းၸုမ်းသိုၵ်းမၢၼ်ႈ ၵိုတ်းတိုၵ်းၵၼ် ၼႂ်းၸိုင်ႈတႆးပွတ်းႁွင်ႇယဝ်ႉ ၼႆသေတႃႉ ၽၢႆႇတၢင်းသိုၵ်းမၢၼ်ႈ ဢမ်ႇယွမ်းၵိုတ်းလိုဝ်ႈပႃး လွင်ႈယိုဝ်းမၢၵ်ႇလူင် ၶဝ်ႈၼႂ်းဝၢၼ်ႈၵူၼ်းမိူင်း လႄႈ တိုၵ်ႉသိုပ်ႇႁဵတ်းသၢင်ႈယူႇ ၶိူဝ်းၶိူဝ်းယႂ်းယႂ်း တီႈၼႂ်းၸိုင်ႈတႆးပွတ်းႁွင်ႇ။ သိုဝ်ႇၶၢဝ်ႇ RFA ဢွၵ်ႇဝႆႉဝႃႈ မိူဝ်ႈဝၼ်းထီႉ 13 January 2024 (လိူၼ်ၵမ်မႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ၶမ်ႈၼၼ်ႉ ၸုမ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင် ဢမ်ႇယွမ်း 20 လုၵ်ႈ ၶဝ်ႈၵႂႃႇတီႈၼႂ်းဝၢၼ်ႈလႄႇတေႃးၵျီး ၸႄႈဝဵင်းၼွင်ၶဵဝ် လႄႈ ၸၢၵ်ႇမၢၵ်ႇလူင်တႅၵ်ႇတိူဝ်ႉၸပ်း ၵူၼ်းမိူင်း 3 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈ RFA ဝႃႈ မၢၵ်ႇဢၼ်သိုၵ်းမၢၼ်ႈယိုဝ်းၶဝ်ႈၵႂႃႇ ၼႂ်းဝၢၼ်ႈလႄႇတေႃးၵျီးၼၼ်ႉ ၵႂႃႇတိူဝ်ႉၸပ်းသႂ်ႇႁိူၼ်းၵူၼ်းမိူင်း 5 လင် လႄႈ ၸၢၵ်ႇမၢၵ်ႇတႅၵ်ႇၸပ်းပႃး ၵူၼ်းၼႂ်းႁိူၼ်း ၸၢႆး 2 ၵေႃႉ၊ ၼၢင်းယိင်း 1 ၵေႃႉ ၸိူဝ်းၶဝ် 3 ၵေႃႉၼႆႉ တေမီးဢႃႇယု မွၵ်ႈ 30 ပီႊၼႆႉယဝ်ႉ၊ တီႈၼႂ်းဝၢၼ်ႈၼႆႉ ဢမ်ႇမီးပၢင်တိုၵ်းသင်၊ ၸုမ်းသိုၵ်းၵေႃႈဢမ်ႇမီးသေၸုမ်း လႄႈ ၸုမ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင်ၶဝ်ႈဝၢၼ်ႈၵူၺ်း ဝႃႈၼႆ။ မိူဝ်ႈဝၼ်းထီႉ 14 January 2024 ၼၼ်ႉၵေႃႈ ၸုမ်းသိုၵ်းမၢၼ်ႈ ဢၼ်ပၵ်းတပ်ႉဝႆႉတီႈဝဵင်းၼွင်ၶဵဝ် ယိုဝ်းမၢၵ်ႇလူင်ထႅင်ႈ 2 ပွၵ်ႈ လႄႈ ဢမ်ႇႁူႉမၢၵ်ႇၵႂႃႇတူၵ်းတီႈလႂ်ၼႆ လႆႈႁၼ်ၵူၼ်းမိူင်းလၢတ်ႈတီႈ RFA ၼင်ႇၼႆ။ ၼႂ်းပိုၼ်ႉတီႈၸႄႈဝဵင်းၼွင်ၶဵဝ် ၸိုင်ႈတႆးပွတ်းႁွင်ႇၼႆႉ ၸုမ်းသိုၵ်းမၢၼ်ႈ တင်း ၸုမ်းသိုၵ်း TNLA, PDF တိုၵ်ႉမီးလွင်ႈၶဵင်ႈၶႅင်ၵၢၼ်သိုၵ်းၵၼ် လႄႈ သွင်ၽၢႆႇၸၢင်ႈပဵၼ်ပၢင်တိုၵ်းၵၼ်လႆႈ ၵူႈၶၢဝ်းယၢမ်းၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-01-15T10:42:49

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9e%e1%80%ad%e1%80%af%e1%80%95%e1%80%ba-2/

ၵူဝ်းရီးယႃးႁွင်ႇ သိုပ်ႇၸၢမ်းယိုဝ်းမၢၵ်ႇမိတ်ႉသႆးထႅင်ႈ

ၼႂ်းၽွင်းယၢမ်းဢၼ် ၽွင်းလူင်ၽၢႆႇၼွၵ်ႈမိူင်း ၵူဝ်းရီးယႃးႁွင်ႇ တေဢွၵ်ႇၶၢဝ်းတၢင်း ၵႂႃႇမိူင်းရၢတ်ႉသျႃးၼၼ်ႉ ၵူဝ်းရီးယႃးႁွင်ႇ လႆႈၸၢမ်းယိုဝ်းမၢၵ်ႇမိတ်ႉသႆး ၼႆယဝ်ႉ။ မိူဝ်ႈဝႃးဝၼ်းထီႉ 14 January 2024 (လိူၼ်ၵမ်မႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ၵူဝ်းရီးယႃးၸၢၼ်း တင်း ၵျႃႇပၢၼ်ႇ လႆႈဢွၵ်ႇမႃးလၢတ်ႈဝႃႈ ၵူဝ်းရီးယႃးႁွင်ႇ လႆႈယိုဝ်း မၢၵ်ႇမိတ်ႉသႆးၵႂႃႇတူၵ်းၼႂ်းပၢင်ႇလၢႆႇပွတ်းဝၼ်းဢွၵ်ႇ ဢမ်ႇၼၼ် ပၢင်ႇလၢႆႇၵျႃႇပၢၼ်ႇ လႄႈ ပဵၼ်ၵၢၼ်ၸၢမ်းယိုဝ်းမၢၵ်ႇမိတ်ႉသႆးၵူဝ်းရီးယႃးႁွင်ႇ ပွၵ်ႈဢွၼ်တၢင်းသုတ်း ၼႂ်းပီႊ 2024 ၼႆႉသေ ၵူၺ်းဢမ်ႇလႆႈလၢတ်ႈပႃးႁူဝ်ယွႆႈယႅမ်းမၼ်း ဝႃႈၼႆ။ လွင်ႈၵူဝ်းရီးယႃးႁွင်ႇ ၸၢမ်းယိုဝ်းမၢၵ်ႇမိတ်းသႆးပွၵ်ႈၵမ်းၼႆႉၵေႃႈ မီးမႃးဝၢႆးသေ ၵူဝ်းရီးယႃးႁွင်ႇ လႆႈယိုဝ်းမၢၵ်ႇလူင်ၶဝ်ႈၸမ်သဵၼ်ႈၶႅၼ်ႈလႅၼ်လိၼ်ၸွမ်း ၵူဝ်းရီးယႃး ၸၢၼ်း မိူဝ်ႈဝၼ်းထီႉ 5−7 January 2024 ပူၼ်ႉမႃးၼၼ်ႉသေ ႁဵတ်းႁႂ်ႈၵူဝ်းရီးယႃး ၸၢၼ်း လႆႈတုမ်ႉတွပ်ႇလူၺ်ႈၵၢၼ်ၽိုၵ်းၽွၼ်ႉယိုဝ်းမၢၵ်ႇလူင်ၵႂႃႇ ၼႆယဝ်ႉ။ ၼွၵ်ႈလိူဝ်သေၼႆႉယဝ်ႉ သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်းဝႃႈ ၸွမ်းၼင်ႇ Sergey Lavrov ၽွင်းလူင်ၽၢႆႇၼွၵ်ႈမိူင်းရၢတ်ႉသျႃး ၽိတ်ႈမွၵ်ႇၼၼ်ႉၼႆသေ Choe Son-hui ၽွင်းလူင်ၽၢႆႇၼွၵ်ႈမိူင်း ၵူဝ်းရီးယႃးႁွင်ႇ ဢွၵ်ႇၶၢဝ်းတၢင်းၵႂႃႇမိူင်းရၢတ်ႉသျႃး ၼႂ်းဝၼ်းထီႉ 15−17 January 2024 ပဵၼ်ၶၢဝ်းတၢင်း 3 ဝၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-01-13T11:58:16

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba/

သိုၵ်းမၢၼ်ႈ လႄႈၸုမ်းဢူၺ်းလီ ယင်းတိုၵ်ႉသိုပ်ႇပဵၼ်ပၢင်တိုၵ်းၵၼ်ယူႇ

ၸွမ်းၼင်ႇၽၢႆႇတၢင်းမိူင်းၶႄႇ ယူႇၵႄႈၵၢင်ငူပ်ႉငီႉပၼ်ၼၼ်ႉသေ ၸုမ်းသိုၵ်းမၢၼ်ႈ လႄႈ ၸုမ်းဢူၺ်းလီ 3 ၸုမ်း ပိုၼ်ၽၢဝ်ႇၵိုတ်းတိုၵ်းၵၼ်ၸူဝ်ႈၶၢဝ်း မိူဝ်ႈဝၼ်းထီႉ 11 January 2024 သေတႃႉ ထိုင်မိူဝ်ႈၼႆႉ သိုၵ်းသွင်ၸုမ်း ယင်းတိုၵ်ႉသိုပ်ႇပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ။ မိူဝ်ႈၼႆႉဝၼ်းထီႉ 13 January 2024 ယၢမ်းၵၢင်ၼႂ်မွၵ်ႈ 09:00 မူင်း သိုၵ်းသွင်ၽၢႆႇပဵၼ်ပၢင်တိုၵ်းၵၼ် တီႈၼမ်ႉၸေႃႉ လႄႈ ပိုၼ်ႉတီႈဢၼ်ၵူၼ်းမိူင်း ၼႂ်းပိုၼ်ႉတီႈႁွင်ႉၵၼ်ဝႃႈ ငဵင်းၶျၢၼ်းယေးၵူင်း ႁိမ်းဝဵင်းၵျွၵ်းမႄး ၼၼ်ႉဝႃႈၼႆ၊ ပေႃႈမႄႈၵူၼ်းမိူင်း ၸိူဝ်းယူႇၸမ်ပၢင်တိုၵ်းၼၼ်ႉတႄႉ ဢွၼ်ၵၼ်ပၢႆႈၽေးဝႆႉယူႇ ယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ “ၸွမ်းပိုၼ်ႉတီႈ ငဵင်းၶျၢၼ်းယေးၵူင်းၼၼ်ႉ မီးၸုမ်းသိုၵ်းလွႆ TNLA ယူႇသဝ်းဝႆႉ ၸွင်ႇပႃးတၢင်ႇၸုမ်းတႄႉဢမ်ႇႁူႉ၊ မိူဝ်ႈလဵဝ်သဵင်ႈၵွင်ႈမေႃးပၼ်းယူႇ ၸွမ်းၸိူဝ်းပိုၼ်ႉတီႈၼၼ်ႉလႄႈ တၢင်းၽၢႆႇသိုၵ်းမၢၼ်ႈ တိုၵ်ႉသိုပ်ႇၽိူမ်ႉထႅမ် ႁႅင်းသိုၵ်း တႃႇၵႃးလၢႆလၢႆလမ်းယူႇဢေႃႈ၊ လိူဝ်ၼၼ်ႉၶဝ်ဢဝ်ပႃး ႁိူဝ်းမိၼ်မႃးပွႆႇ မၢၵ်ႇၸွႆႈ ၼႂ်းပၢင်တိုၵ်းထႅင်ႈၶႃႈ” လၢတ်ႈၼႄၼင်ႇၼႆ။ မိူဝ်ႈဝၼ်းထီႉ 10−11 January 2024 ၸွမ်းၼင်ႇမိူင်းၶႄႇ ယူႇၼႂ်းၵႄႈၵၢင်ငူပ်ႉငီႉပၼ်ၼၼ်ႉသေ ၸုမ်းသိုၵ်းမၢၼ်ႈ တင်း ၸုမ်းသိုၵ်း TNLA, AA, MNDAA လႆႈႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵူႇမိၼ်း ၸိုင်ႈမိူင်းၶႄႇ လႄႈ သွင်ၽၢႆႇလႆႈၶေႃႈတူၵ်းလူင်းၵၼ်ဝႃႈ ပေႃးထိုင်ဝၼ်းထီႉ 11 January 2024 ယၢမ်းၵၢင်ၶမ်ႈ 21:00 မူင်းၼႆၸိုင် သိုၵ်းသွင်ၽၢႆႇႁွတ်ႈဝႆႉပိုၼ်ႉတီႈလႂ်ၵေႃႈ ႁႂ်ႈၵိုတ်းၵမ်းလဵဝ် ႁၢမ်ႈသဵင်ႈၵွင်ႈတႅၵ်ႇ ဝႃႈၼႆ၊ သင်ဝႃႈမီးပၼ်ႁႃလွင်ႈသဵင်ၵွင်ႈတႅၵ်ႇ ၶိုၼ်ႈမႃးၼႆၸိုင် ႁႂ်ႈႁႃလၢႆးတၢင်းသေဢုပ်ႇဢူဝ်းၵႄႈလိတ်ႈၵၼ်ၵႂႃႇ ဝႃႈၼႆ။ ၵၢၼ်ဢုပ်ႇဢူဝ်းၵိုတ်းတိုၵ်းၸူဝ်ႈၶၢဝ်းၼႆႉ ပဵၼ်တွၼ်ႈတႃႇတီႈၼႂ်း ၸိုင်ႈတႆးပွတ်းႁွင်ႇၵူၺ်း လႄႈ လွင်ႈၸုမ်းသိုၵ်းမၢၼ်ႈ တင်း ၸုမ်းသိုၵ်း AA ၶဵင်ႈၶႅင်ၵၢၼ်သိုၵ်းၵၼ် တီႈၼႂ်းမိူင်းရၶႅင်ႇၼၼ်ႉ ဢမ်ႇပႆႇတူၵ်းလူင်းၵၼ်လႆႈ ၼႆယဝ်ႉ။ ၸွမ်ႁၼ်ၸေႃႇမိၼ်းထုၼ်း ၽူႈၶၢၼ်ပၢၵ်ႇသိုၵ်းမၢၼ်ႈၵေႃႈလၢတ်ႈဝႃႈ လွင်ႈသွင်ၽၢႆႇ လႆႈဢုပ်ႇဢူဝ်းၵိုတ်းတိုၵ်းၵၼ် လႄႈ မီးၽၢႆႇတၢင်းမိူင်းၶႄႇ ယူႇၼႂ်းၵႄႈၵၢင် ငူပ်ႉငီႉပၼ်ၼၼ်ႉ မၢၼ်ႇမႅၼ်ႈတႄႉယူႇ၊ ၼင်ႇႁိုဝ်လိၵ်ႈႁူမ်ႈမၢႆၵိုတ်းတိုၵ်း ပေႃးတေမီးၼမ်ႉၼၵ်းမႃးလိူဝ်ၵဝ်ႇ လႄႈ ပေႃးၸၢင်ႈပိုတ်ႇၽုၺ်ႇလႆႈ ၵၢၼ်ၵႃႉၶၢႆၸွမ်း လႅၼ်လိၼ်ၼၼ်ႉ တေသိုပ်ႇဢုပ်ႇဢူဝ်းၵၼ်ၵႂႃႇထႅင်ႈ ဝႃႈၼႆ။ ဝၢႆးသေသွင်ၽၢႆႇၵိုတ်းတိုၵ်းၵၼ်ယဝ်ႉ တၢင်းၽၢႆႇၸုမ်းသိုၵ်းမၢၼ်ႈ ၸိူဝ်းပၵ်းတပ်ႉဝႆႉ တီႈၼႂ်းၸႄႈဝဵင်းမိူင်းၵုတ်ႈ၊ သီႇပေႃႉ၊ ၼမ်ႉသၼ်ႇ၊ လႃႈသဵဝ်ႈ တိုၵ်ႉမီးလွင်ႈပိုတ်းယိုဝ်း ၵွင်ႈလူင်ဢမ်ႇထၢတ်ႈဢမ်ႇဝၢႆး။ တီႈဝဵင်းၵျွၵ်းမႄးၼႆႉ မီးဝႆႉၸုမ်းသိုၵ်းမၢၼ်ႈ တပ်ႉၶမယ 501 လႄႈ ၶမယ 502 ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၼ်ႇသိုၵ်း ၸၵၶ − 1 ငဝ်ႈငုၼ်းတိူင်းသိုၵ်း ၸဵင်ႇႁွင်ႇဝၼ်းဢွၵ်ႇ ယမၶ ဝဵင်းလႃႈသဵဝ်ႈ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-01-13T11:37:34

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-2/

သိုၵ်းထႆး ပိုတ်းယိုဝ်း ၸုမ်းၵႃႉယႃႈမဝ်းၵမ် ၸွမ်းလႅၼ်လိၼ် တႆး−ထႆး ထႅင်ႈ

ၸုမ်းၵႃႉၶၢႆယႃႈမဝ်းၵမ် လၵ်ႉလွမ်တေႃႉယႃႈမဝ်းၵမ်ၶၢမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆးလႄႈ မီးလွင်ႈပိုတ်းယိုဝ်းၸွမ်းသိုၵ်းထႆးထႅင်ႈ။ မိူဝ်ႈဝႃးဝၼ်းထီႉ 12 January 2024 (လိူၼ်ၵမ်မႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ သိုၵ်းထႆး လႆႈဢွၵ်ႇလဵပ်ႈယၢမ်း ၵူတ်ႇထတ်းၸွမ်းလႅၼ်လိၼ် တႆး−ထႆး ဢၼ်မီးၼႂ်း ပိုၼ်ႉတီႈ ဝၢၼ်ႈပၢင်းသႅၼ်ၶိူဝ်း ဢိူင်ႇမႃႈလိၵႃ ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆး ဝၢႆးၼၼ်ႉ ၸင်ႇလႆႈထူပ်းႁၼ်ၵူၼ်း 5−7 ၵေႃႉ ဢၼ်ပႆယူႇ ႁၢင်လႅၼ် လိၼ်မွၵ်ႈ 1.3 ၵီႇလူဝ်ႇမီႇတိူဝ်ႇလႄႈ ၽၢႆႇတၢင်းသိုၵ်းတေဢၢၼ်းၶဝ်ႈၵူတ်ႇထတ်း ဝႃႈၼႆသေတႃႉ ၸိူဝ်းၶဝ်သမ်ႉပိုတ်းယိုဝ်းသိုၵ်းထႆးဢွၼ်တၢင်းလႄႈ သွင်ၽၢႆႇပိုတ်း ယိုဝ်းၵၼ်ႁိုင်မွၵ်ႈ 10 မိၼိတ်ႉ ၼႆယဝ်ႉ။ ဝၢႆးသေသဵင်ႈၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး ၸင်ႇလႆႈၶဝ်ႈၵူတ်ႇထတ်း ၼႂ်းပိုၼ်ႉတီႈဢၼ်ပိုတ်းယိုဝ်းၵၼ်ၼၼ်ႉသေ ထူပ်းႁၼ်တူဝ်တၢႆ ၵူၼ်းတေႃႉသူင်ႇ ယႃႈမဝ်းၵမ် ၼွၼ်းတၢႆယူႇ 1 ၵေႃႉ၊ ၵွင်ႈယၢဝ်း 1 လမ်း သေဢမ်ႇၵႃး ထူပ်းႁၼ်ပႃးထူင်ၵေႃႇၸၢၼ်ႈ 4 ထူင် ဢၼ်သႂ်ႇယႃႈလမ်ဝႆႉၼႂ်းမၼ်း 45 ႁေႃႇ ႁူမ်ႈၼမ်ႉၼၵ်းယႃႈလမ် တင်းမူတ်း 72 ၵီႇလူဝ်ႇၵရမ်ႇ ဝႃႈၼႆ။ ၸွမ်းလႅၼ်လိၼ် တႆး−ထႆး ၼႆႉ ယွၼ်ႉၸုမ်းၵႃႉယႃႈမဝ်းၵမ် ၵႆႉလၵ်ႉလွမ်တေႃႉယႃႈ ၶၢမ်ႈလႅၼ်လိၼ်သေ ၶဝ်ႈၵႂႃႇၼႂ်းမိူင်းထႆးလႄႈ ၽၢႆႇတၢင်းၽူႈမီးပုၼ်ႈၽွၼ်း သိုၵ်းထႆးၶဝ် တေတိူဝ်းၽိူမ်ႉလွင်ႈၵူတ်ႇထတ်း ႁႂ်ႈၼႅၼ်ႈၼႃလိူဝ်ၵဝ်ႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-01-12T16:10:33

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88/

ၶွင်ႇသီႇသိုၵ်းမၢၼ်ႈ လႄႈ ၸုမ်းဢူၺ်းလီပွတ်းႁွင်ႇ 3 ၸုမ်း လႆႈၸႂ်ၵိုတ်းတိုၵ်းၵၼ်ၸူဝ်ႈၶၢဝ်း သေတႃႉ မၢင်ပိုၼ်ႉတီႈယင်းတိုၵ်ႉသိုပ်ႇပဵၼ် ပၢင်တိုၵ်းယူႇ

ၸွမ်းၼင်ႇ ပၢင်ႁူပ်ႉထူပ်းဢုပ်ႇၵုမ်ၵၼ်တီႈမိူင်းၶႄႇၼၼ်ႉသေ ၶွင်ႇသီႇသိုၵ်းမၢၼ်ႈ လႄႈ ၸုမ်းဢူၺ်းလီပွတ်းႁွင်ႇ 3 ၸုမ်း လႆႈၸႂ်ၵိုတ်းတိုၵ်းၵၼ်ၸူဝ်ႈၶၢဝ်း ၼႂ်းမိူင်းတႆးပွတ်းႁွင်ႇ ဝႃႈၼႆ။ ၸွမ်းၼင်ႇမိူင်းၶႄႇ ႁဵတ်းၶဵဝ်ပၼ်သေ သိုၵ်းမၢၼ်ႈ လႄႈ ၸုမ်းဢူၺ်းလီပွတ်းႁွင်ႇ 3 ၸုမ်း လႆႈႁူပ်ႉထူပ်းၵၼ် တီႈဝဵင်းၶုၼ်းမိင် ၸႄႈမိူင်းယုၼ်ႇၼၼ်ႇ မိူင်းၶႄႇ ၶၢဝ်းတၢင်း 2 ဝၼ်းၼၼ်ႉ သွင်ၽၢႆႇလႆႈၸႂ်ၵိုတ်းတိုၵ်းၵၼ်ၸူဝ်ႈၶၢဝ်း ၼႂ်းမိူင်းတႆးပွတ်းႁွင်ႇၵႂႃႇ ၼႆယူႇယဝ်ႉ။ ၼႂ်းပၢင်ႁူပ်းထူပ်း ဝၼ်းထီႉ 10 – 11 January 2024 ၼၼ်ႉ ၽူႈမီးပုၼ်ႈၽွၼ်းၵေႃႉၼိုင်ႈ ဢၼ်ၶဝ်ႈႁူမ်ႈၸွမ်းပၢင်ဢုပ်ႇၵုမ်ၼၼ်ႉ လၢတ်ႈတီႈသိုဝ်ႇၶၢဝ်ႇ VOA ဝႃႈ “ဢၼ်လႆႈၸႂ်ၵိုတ်းတိုၵ်းၵၼ်ၼၼ်ႉ ပဵၼ်ၼႂ်းပိုၼ်ႉတီႈမိူင်းတႆးပွတ်းႁွင်ႇၵူၺ်းသေ ပၢင်တိုၵ်းၼႂ်းမိူင်းရၶႅင်ႇ လႄႈ တၢင်ႇပိုၼ်ႉတီႈၸိူဝ်းၼၼ်ႉ တေၵိုတ်းဢမ်ႇၵိုတ်းတႄႉ ဢမ်ႇလႆႈႁူႉတႅၵ်ႇတႅၵ်ႇလႅင်းလႅင်း” လၢတ်ႈၼႄၼင်ႇၼႆ။ ပႅၵ်ႉသမ်ႉဝႃႈ လႆႈၸႂ်ၵိုတ်းတိုၵ်းၵၼ် ၼႆသေတႃႉၵေႃႈ မိူဝ်ႈဝႃးဝၼ်းထီႉ 11 January 2024 ၼႆႉၵူၺ်း သိုၵ်းမၢၼ်ႈလႄႈ သိုၵ်း TNLA ယင်းတိုၵ်ႉသိုပ်ႇပဵၼ်ပၢင်တိုၵ်းၵၼ် ႁိမ်းဝၢၼ်ႈပၢင်ႇၼိူဝ်၊ ဝၢၼ်ႈတႃႈတေႈ ဢၼ်ဢမ်ႇပေႃးၵႆၵၼ်တင်း တပ်ႉပၢင်သဝ်းသိုၵ်းမၢၼ်ႈ 503 ၊ 504 ဢၼ်ပၵ်းတပ်ႉဝႆႉ ၼွၵ်ႈဝဵင်းသီႇပေႃႉၼၼ်ႉလႄႈ ဢိၵ်ႇလၢႆလၢႆပိုၼ်ႉတီႈၵေႃႈ မၢၵ်ႇလူင်တိူဝ်ႉၸပ်း ဝတ်ႉဝႃးၽႃသိူဝ်ႇ ႁိူၼ်းယေးၵူၼ်းမိူင်း လူႉၵွႆပႃးထႅင်ႈ ၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-01-12T13:33:29

https://taifreedom.com/%e1%80%90%e1%80%bd%e1%80%84%e1%80%ba%e1%82%89%e1%81%b8%e1%80%b5%e1%80%95%e1%80%ba%e1%80%b8%e1%81%bd%e1%81%a2%e1%82%86%e1%82%87%e1%80%9e%e1%81%a2%e1%82%86%e1%82%89-%e1%80%90%e1%80%b1%e1%80%95%e1%80%b5/

တွင်ႉၸဵပ်းၽၢႆႇသၢႆႉ တေပဵၼ်တၢင်းပဵၼ်သင်လႆႈ

မိူဝ်ႈဢၼ်တွင်ႉၸဵပ်းမႃးယဝ်ႉၼၼ်ႉ ဢမ်ႇႁူႉတႅတ်ႈတေႃးသေပွၵ်ႈဝႃႈ လွင်ႈတၢင်းဢၼ်တွင်ႉၸဵပ်းၼၼ်ႉ မၼ်းပဵၼ်မႃးယွၼ်ႉသင်၊ ၵွပ်ႈပိူဝ်ႈ ၼႂ်းတွင်ႉၵူၼ်းႁဝ်းၼၼ်ႉ မီးဢင်ႇၵႃႇလၢႆလၢႆမဵဝ်း ယူႇဝႆႉလၢႆပွတ်းလၢႆတွၼ်ႈလႄႈ လွင်ႈႁဵတ်းၵၢၼ်မၼ်း ပၼ်ႁႃဢၼ်ပဵၼ်မႃးၵေႃႈ တေပႅၵ်ႇပိူင်ႈၵၼ်ဝႆႉယူႇ၊ လိူဝ်သေၼၼ်ႉ ပေႃးဝႃႈတွင်ႉၸဵပ်းၼႆၵေႃႈ သမ်ႉတေမီးထႅင်ႈ တွင်ႉၸဵပ်းၽၢႆႇသၢႆႉ တွင်ႉၸဵပ်းၽၢႆႇၶႂႃ ၼႆထႅင်ႈသေ လွင်ႈတၢင်းပိူင်ပဵၼ်မၼ်းၵေႃႈ ဢမ်ႇမိူၼ်ၵၼ်ထႅင်ႈ။ ၵွပ်ႈၼၼ် ၼႂ်းတွၼ်ႈၼႆႉၵေႃႈ တေဢဝ်တင်းလွင်ႈဢၼ်ဝႃႈ တွင်ႉၸဵပ်းၽၢႆႇသၢႆႉၼၼ်ႉ မၼ်းၼႄၽၢင်ႁၢင်ႈတၢင်းပဵၼ်လႆႈလႄႈ တွင်ႉၸဵပ်းၼႆၵေႃႈ သမ်ႉတေမီး ပွတ်းၼိူဝ် ပွတ်းတႂ်ႈ ၼႆထႅင်ႈလူးၵွၼ်ႇ။ ၵွပ်ႈပိူဝ်ႈ တီႈတွင်ႉပွတ်းၼိူဝ်ၼၼ်ႉ မီးႁူင်းၶဝ်ႈ၊ တပ်း၊ မၢမ်ႉ၊ သႆႈ လႄႈ တႂ်ၽၢႆႇသၢႆႉဝႆႉသေ ယင်းယူႇၸမ်ႁူဝ်ၸႂ်ထႅင်ႈလူးၵွၼ်ႇ၊ ၵွပ်ႈၼၼ် ပေႃးဝႃႈတွင်ႉၸဵပ်းပွတ်းၼိူဝ်ၼႆ မၼ်းၸၢင်ႈပဵၼ်တၢင်းပဵၼ်မႃးလႆႈ မိူၼ်ၼင်ႇ− တၢင်းပဵၼ်ႁူဝ်ၸႂ် တေၸၢင်ႈထၢင်ႇပိူင်ႈဝႃႈ တၢင်းပဵၼ်ႁူဝ်ၸႂ်ၼၼ်ႉ မၼ်းၵႂႃႇၵွင်ႉၵၢႆႇသင်တင်း တွင်ႉၸဵပ်းၼႆယူႇ၊ ၵူၺ်းၵႃႈ မိူဝ်ႈတွင်ႉၸဵပ်းၽၢႆႇသၢႆႉပွတ်းၼိူဝ်ၼၼ်ႉ မိူၼ်ပဵၼ်ၵၢၼ်ပၼ်ၾၢင်ႉဝႃႈ တေပဵၼ်တၢင်းပဵၼ်ႁူဝ်ၸႂ်မႃးလႆႈ မိူဝ်ႈဢၼ်တွင်ႉၸဵပ်း ပွၵ်ႈဢွၼ်တၢင်းသုတ်းၼၼ်ႉ တေၸၢင်ႈႁဵတ်းႁႂ်ႈပဵၼ်မႃး ၵၢမ်ႈၼိူဝ်ႉႁူဝ်ၸႂ်ၶၢတ်ႇလိူတ်ႈႁႅင်း လႄႈ မီးၽၢင်ႁၢင်ႈတၢင်းပဵၼ်တၢင်ႇမဵဝ်းမႃးပႃး ဢမ်ႇဝႃႈ တေၸဵပ်းၸွမ်းႁိမ်းသၢႆလီ၊ ၸဵပ်းၸွမ်းလိၼ်ႉတွင်ႉ၊ ၸဵပ်းၸွမ်းတႂ်ႈလုပ်ႇၶီႈၶၢင်ႈ လႄႈ ႁူဝ်ၼဝ်ႇ သေယဝ်ႉ မိူဝ်ႈတႄႇမၼ်း တေၸဵပ်းၵပ်ႉတိပ်ႇလူင်ဝႆႉ လႄႈ တေႁၢႆႉႁႅင်းမႃး ထိုင်တီႈႁဵတ်းႁႂ်ႈၵိၼ်သင်ဢမ်ႇလႆႈ၊ ၼွၼ်းဢမ်ႇလပ်း၊ ၵႆႉၵႆႉၶႂ်ႈႁၢၵ်ႈ သင်မီးၽၢင်ႁၢင်ႈၸိူဝ်းၼႆႉမႃး 3-4 ပွၵ်ႈၼႆ လီလႆႈၵႂႃႇၵူတ်ႇၸႅတ်ႈတူၺ်းၵမ်းလဵဝ်ယူႇယဝ်ႉ။ တွင်ႉပိၵ်ႉ ၼႂ်းတွင်ႉၼၼ်ႉ တေမီးသႆႈလူင်ယူႇဝႆႉလႄႈ ႁဵတ်းႁႂ်ႈတွင်ႉၸဵပ်းၽၢႆႇသၢႆႉ ပွတ်းၼိူဝ်လႆႈ၊ တွင်ႉပိၵ်ႉၼၼ်ႉၵေႃႈ ပဵၼ်းမႃးလႆႈလူၺ်ႈ ယိူဝ်ႇတၢင်းၵိၼ် ၵိုတ်းၶမ်ဝႆႉယူႇတီႈၼႂ်းသႆႈလႄႈ ဢမ်ႇၸၢင်ႈတူင်ႉၼိုင်ၵႂႃႇမႃးလႆႈသေ ႁဵတ်းႁႂ်ႈတွင်ႉၼႆႉပိၵ်ႉမႃး ယူႇယၢပ်ႇမႃး သေဢမ်ႇၵႃး ဢၢႆသူပ်းၵေႃႈတေမဵၼ်ပႃး၊ ဢၢႆတူဝ်ၵေႃႈမီးမႃးယူႇယဝ်ႉ။ မီးၵႅတ်ႉသ်(လူမ်း) ၼႂ်းႁူင်းၶဝ်ႈ ပေႃးၵိၼ်တၢင်းၵိၼ်မၢင်မဵဝ်း တေၸၢင်ႈႁဵတ်းႁႂ်ႈမီးၵႅတ်ႉသ်(လူမ်း) ၼႂ်းႁူင်းၶဝ်ႈၼမ်မႃးလႄႈ ၸၢင်ႈႁဵတ်းႁႂ်ႈ တွင်ႉၸဵပ်းၽၢႆႇသၢႆႉလႆႈသေ တွင်ႉတေၸၢင်ႈၵပ်ႉၵႅၼ်ႇလူင်ဝႆႉ ႁဵတ်းႁႂ်ႈယူႇယၢပ်ႇမႃး ပေႃးပဵၼ်ၼႆတႄႉၵေႃႈ ၵိၼ်ပၼ်ယႃလူတ်ႉယွမ်းလူမ်း ဢမ်ႇၼၼ်ၵေႃႈ ယႃႁဵတ်းႁႂ်ႈတူတ်းၵေႃႈလႆႈ။ ၸၢင်ႈပဵၼ် တၢင်းပဵၼ်ႁူင်းၶဝ်ႈ လႄႈ သႆႈၸဵပ်းယဵၼ်း မိူဝ်ႈၵိၼ်တၢင်းၵိၼ် ဢၼ်ဢမ်ႇမူတ်းသႂ် လႄႈ မီးၸိူဝ်ႉမႅင်း ထိုင်တီႈမီး ပႅတ်ႉထီးရီးယႃးၸိူဝ်းၼႆႉၵေႃႈ တေၸၢင်ႈႁဵတ်းႁႂ်ႈ ပဵၼ်တၢင်းပဵၼ်ႁူင်းၶဝ်ႈ လႄႈ သႆႈဢွၼ်ႇမႃးလႆႈ၊ ၵူၼ်းပဵၼ်ၸိူဝ်းၼႆႉ တေမီးၽၢင်ႁၢင်ႈတွင်ႉၸဵပ်းႁၢႆႉႁႅင်း၊ တွင်ႉႁေႈ၊ တွင်ႉၶူၼ်ႉၶႂ်ႈႁၢၵ်ႈ၊ ဢမ်ႇၶႂ်ႈၵိၼ်ၶႂ်ႈယႅမ်ႉ တေႃႇထိုင်ပေႃးၶၢတ်ႇထၢတ်ႈၼမ်ႉ ၸိူဝ်းၼႆႉမႃးယူႇယဝ်ႉ။ သႆႈႁဵတ်းၵၢၼ်ဢမ်ႇလီ မိူဝ်ႈပဵၼ်တွင်ႉၸဵပ်းၽၢႆႇသၢႆႉပွတ်းၼိူဝ်မႃးၼၼ်ႉ ၸၢင်ႈပဵၼ်ယွၼ်ႉ လွင်ႈႁဵတ်းၵၢၼ်သႆႈဢမ်ႇလီလႄႈ တေၸၢင်ႈပဵၼ်ၶၢဝ်းယၢဝ်းလႆႈ၊ ၸွမ်းလူၺ်ႈတၢင်းပဵၼ်ၸိူဝ်းၼႆႉ တေၸၢင်ႈတိတ်းၸပ်းၸိူဝ်ႉမႅင်းၼႂ်းသႆႈ၊ လိူဝ်သေတွင်ႉၸဵပ်းယဝ်ႉ ယင်းၸၢင်ႈပဵၼ်တွင်ႉၵႂႃႇတွင်ႈႁေႈၶၢဝ်းယၢဝ်းလႄႈ ၵႆႉၵႆႉတွင်ႉပိၵ်ႉယူႇတႃႇသေႇ လၢတ်ႈလႆႈဝႃႈ မိူဝ်ႈပဵၼ်တၢင်းပဵၼ်ၼႆႉယဝ်ႉ တေဢမ်ႇၸၢင်ႈယူတ်းယႃႁႂ်ႈႁၢႆၶၢတ်ႈလႆႈ ၵူၺ်းၵႃႈ တေလႆႈၵုမ်းထိင်း ႁႂ်ႈႁဵတ်းၵၢၼ်မၢၼ်ႇလႆႈယူႇ။ တပ်းၼုမ်ႇၸဵပ်းယဵၼ်း မိူဝ်ႈၵိၼ်တၢင်းၵိၼ်မဵဝ်းဢၼ်မီး Alcohol ၼၼ်ႉၸိုင်ႈ တေၸၢင်ႈပဵၼ်တီႈဢၼ်ႁဵတ်းႁႂ်ႈတပ်းၼုမ်ႇၸဵပ်းယဵၼ်း ၵွပ်ႈပိူဝ်ႈတင်းၼမ် Alcohol ဢၼ်ၶဝ်ႈမႃးၼႂ်းတူဝ်ၶိင်းၼၼ်ႉ မီးၼမ်ပူၼ်ႉတီႈလႄႈ တေႁဵတ်းႁႂ်ႈတွင်ႉၸဵပ်း ၽၢႆႇသၢႆႉပွတ်းၼိူဝ်မႃးလႆႈသေ တေၸၢင်ႈမီးၽၢင်ႁၢင်ႈ တွင်ႉၶူၼ်ႉၶႂ်ႈႁၢၵ်ႈ၊ တွင်ႉၵႂႃႇ တွင်ႉႁေႈ ႁူမ်ႈပႃးမီးလူမ်းၼၢဝ်ထႅင်ႈယူႇယဝ်ႉ။ တၢင်းၵိၼ်မီးၵွင်ႉ ၽၢင်ႁၢင်ႈတၢင်းၵိၼ်မီးၵွင်ႉၼႆႉ တေၵွင်ႉၵၢႆႇၵၼ်တင်း တွင်ႉၸဵပ်းၽၢႆႇသၢႆႉပွတ်းၼိူဝ်၊ ယွၼ်ႉမီးလွင်ႈတၢင်းဢၼ်တိတ်းၸပ်းၸိူဝ်ႉမႅင်း တီႈတၢင်းၵိၼ်ၼမ်ၼႃႇလႄႈ ႁဵတ်းႁႂ်ႈမီးၽၢင်ႁၢင်ႈတၢင်းပဵၼ်တၢင်ႇမဵဝ်းလႆႈ မိူၼ်ၼင်ႇ တွင်ႉၶူၼ်ႉၶႂ်ႈႁၢၵ်ႈ၊ ႁူဝ်ၶႆႈႁူဝ်မဝ်း၊ ၸဵပ်းၸွမ်းတူဝ်ၸွမ်းၶိင်း၊ မီးလူမ်းၼၢဝ် ၵူၼ်းဢၼ်ပဵၼ်တၢင်းပဵၼ်မီးၵွင်ႉၼႆႉ တေၼႄၽၢင်ႁၢင်ႈမႃး ၼႂ်းၶၢဝ်းတၢင်း 48 ၸူဝ်ႈမူင်း ၼႆယဝ်ႉ။ ပွတ်ႇၵႂ်ႈ ပွတ်ႇၼႆႉၵေႃႈ ပဵၼ်ဢင်ႇၵႃႇဢၼ်ဢမ်ႇလႆႈယူႇတီႈတွင်ႉ ဝႃႈၼႆသေတႃႉ ၵူၺ်းၵႃႈ လွင်ႈဢၼ်တွင်ႉၸဵပ်းၼၼ်ႉၵေႃႈ ၸၢင်ႈၵွင်ႉၵၢႆႇၵၼ်တင်းပွတ်ႇလႆႈယူႇ၊ သင်ၸိူဝ်ႉဝႃႈပွတ်ႇဢၼ်တိတ်းၸပ်းၸိူဝ်ႉမႅင်းယဝ်ႉၼႆ ပွတ်ႇၼၼ်ႉၵေႃႈ တေၵႂ်ႈမႃး ယႂ်ႇၶႂၢၵ်ႈမႃးလႄႈ ၵႂႃႇတဵင်သႂ်ႇဢင်ႇၵႃႇ ၸိူဝ်းဢၼ်ယူႇႁိမ်းႁွမ်း ပွတ်ႇပွတ်းၽၢႆႇသၢႆႉၼၼ်ႉလႆႈ ႁဵတ်းႁႂ်ႈပဵၼ်တွင်ႉၸဵပ်းၽၢႆႇသၢႆႉမႃးလႆႈ သေဢမ်ႇၵႃး ၸၢင်ႈမီးၽၢင်ႁၢင်ႈမႃးၸွမ်း မိူၼ်ၼင်ႇ ထူၺ်ႈၸႂ်ယၢပ်ႇ၊ ဢူၵ်းၸဵပ်း၊ မီးလူမ်းၼၢဝ်၊ ၼၢဝ်သၼ်ႇ ၸိူဝ်းၼႆႉမႃးယဝ်ႉ။ မၢမ်ႉယႂ်ႇ ၽၢင်ႁၢင်ႈမၢမ်ႉယႂ်ႇမႃးၼႆႉ ၸၢင်ႈပဵၼ်လႆႈလၢႆလွင်ႈတၢင်း ဢမ်ႇဝႃႈ တိတ်းၸပ်းၸိူဝ်ႉမႅင်းပႅတ်ႉထီးရီးယႃး၊ ပဵၼ်မႃးယွၼ်ႉတၢင်းပဵၼ်တပ်းၶႅင် တေႁၼ်လႆႈၸႅင်ႈလႅင်းၵေႃႈ မိူဝ်ႈမၢမ်ႉယႂ်ႇၶိုၼ်ႈမႃးလႄႈ ၵႂႃႇတဵင်သႂ်ႇ ဢင်ႇၵႃႇၼႂ်းတူဝ်ၼၼ်ႉသေ ႁဵတ်းႁႂ်ႈတွင်ႉၸဵပ်းၽၢႆႇသၢႆႉမႃး တေမီးၽၢင်ႁၢင်ႈတၢင်ႇမဵဝ်းပႃး တွင်ႉၵပ်ႉတွင်ႉၵႅၼ်ႇ၊ ၶႅၼ်ၶႃဢမ်ႇမီးႁႅင်း၊ ထူၺ်ႈၸႂ်ယၢပ်ႇ၊ ႁိူဝ်ႉငၢႆႈ၊ တိတ်းၸပ်းၸိူဝ်ႉမႅင်းလႆႈငၢႆႈ ယူႇယဝ်ႉ။ ပေႃးဝႃႈတွင်ႉၸဵပ်းၽၢႆႇသၢႆႉပွတ်းတႂ်ႈမႃးၼႆ တေၸၢင်ႈပဵၼ်တၢင်းပဵၼ်မႃးလႆႈ မိူၼ်ၼင်ႇ − သႆႈလူင်း သႆႈလူင်းၼႆႉ တေပဵၼ်ယွၼ်ႉသႆႈလႆလူင်းၸွမ်းၼႃႈတွင်ႉသေယဝ်ႉ ၵႂႃႇႁူမ်ႈၵၼ်ယူႇတီႈလႂ်တီႈၼိုင်ႈသေ မိူဝ်ႈပဵၼ်သႆႈလူင်းမႃးယဝ်ႉ တေႁဵတ်းႁႂ်ႈတွင်ႉၸဵပ်းႁၢႆႉႁႅင်း၊ မိူဝ်ႈမၼ်းၵိူတ်ႇပဵၼ်မႃးၸွမ်းၸိူဝ်းငၢမ်ႈၶႃၼႆ ယိုင်ႈၶႅၼ်းႁၢႆႉႁႅင်းလိူဝ်သေတွင်ႉၸဵပ်း လႄႈ ပေႃးဝႃႈမီးၵွၼ်ႈတုင်တုင် ယူႇၸွမ်းၼႃႈတွင်ႉၼႆႉ ပဵၼ်ယွၼ်ႉသႆႈလူင်း ဢွၵ်ႇမႃးၵွင်ယူႇၸွမ်းၼႃႈတွင်ႉ ၼၼ်ႉယဝ်ႉ။ တၢင်းပဵၼ်တႂ် မိူဝ်ႈတႂ်တိတ်းၸပ်းၸိူဝ်ႉမႅင်းမႃး မီးၵွၼ်ႈၼႂ်းတႂ်မႃးၼၼ်ႉ တေႁဵတ်းႁႂ်ႈတွင်ႉၸဵပ်းၽၢႆႇသၢႆႉမႃး မိူဝ်ႈမၼ်းၸဵပ်းယဵၼ်းမႃးၼၼ်ႉ တွင်ႉတေၸဵပ်းၽၢႆႇသၢႆႉႁၢႆႉႁႅင်းမႃးထႅင်ႈလႄႈ ၵႆႉၵႆႉၽၢႆႈဢွၼ်ႇ၊ ၽၢႆႈဢွၼ်ႇမီးလိူတ်ႈ၊ ပေႃးဝႃႈမီးၵွၼ်ႈၼႂ်းတႂ်မႃး တေမီးလူမ်းၼၢဝ်သုင်လႄႈ တွင်ႉၶူၼ်ႉၶႂ်ႈႁၢၵ်ႈ ႁူမ်ႈပႃး ၸွမ်းငဝ်ႈၶႃၸိူဝ်းၼႆႉ တေၸဵပ်းမူၺ်ႈမႃးပႃးယဝ်ႉ။ တၢင်းပဵၼ်ထူင်သႆႈၸဵပ်းယဵၼ်း တၢင်းပဵၼ်ၼႆႉ ပဵၼ်တၢင်းပဵၼ်ဢၼ်ၵႆႉၵႆႉထူပ်း တီႈၵူၼ်းဢႃႇယုယႂ်ႇ၊ မိူဝ်ႈဢႃႇယုယႂ်ႇမႃးၼၼ်ႉ ထူင်သႆႈၵေႃႈတေလူႉၵွႆၵႂႃႇၸွမ်း ၼႂ်းသႆႈလူင်ၼၼ်ႉ တေႁဵတ်းႁႂ်ႈမီးလိူတ်ႈၼမ်မႃး ဢိၵ်ႇတင်းႁဵတ်းႁႂ်ႈသႆႈပွင်းမႃး၊ တီႈဢၼ်ပွင်းၼၼ်ႉ တေႁဵတ်းႁႂ်ႈမီးၸိူဝ်ႉမႅင်းမႃးလႆႈလႄႈ မီးလွင်ႈၸဵပ်းယဵၼ်းမႃး၊ ၵူၼ်းပဵၼ်ၵေႃႈ တေၸၢင်ႈပဵၼ်တွင်ႉၸဵပ်းၽၢႆႇသၢႆႉပွတ်းတႂ်ႈ ဢမ်ႇၼၼ် ၽၢႆႇတႂ်ႈသၢႆလီလူင်းလႄႈ တေၵႆႉၵႆႉပဵၼ်သေ ႁဵတ်းႁႂ်ႈၽၢႆႈဢွၵ်ႇလိူတ်ႈ၊ မီးလူမ်းၼၢဝ်၊ တွင်ႉၶူၼ်ႉၶႂ်ႈႁၢၵ်ႈ ဢမ်ႇၶႂ်ႈၵိၼ်ၶႂ်ႈယႅမ်ႉပႃးယူႇယဝ်ႉ။ ၸပ်းတွင်ႉၼွၵ်ႈမူၼ်ႉလုၵ်ႈ ၽူႈယိင်းဢၼ်ၸပ်းတွင်ႉၼၼ်ႉ သင်ဝႃႈတွင်ႉၸဵပ်းၽၢႆႇသၢႆႉပွတ်းတႂ်ႈၼႆ ၸၢင်ႈပဵၼ်လွင်ႈဢမ်ႇလီတေႃႇပၢႆးယူလီလႆႈလႄႈ တွင်ႉတေၸဵပ်းမႃးၵွပ်ႈပိူဝ်ႈသဵၼ်ႈဢဵၼ်ယိုတ်ႈမူၼ်ႉလုၵ်ႈ၊ မီး Cyst ၼႂ်းႁူင်းၶႆႇ ႁူမ်ႈပႃး ႁူင်းယဵဝ်ႈၶႂၢၵ်ႈမႃးထႅင်ႈ သင်မီးၽၢင်ႁၢင်ႈၸိူဝ်းၼႆႉမႃး လီလႆႈၵႂႃႇႁႃမေႃယႃၵမ်းလဵဝ်ယူႇယဝ်ႉ။ မူၼ်ႉလုၵ်ႈႁဵတ်းၵၢၼ်ဢမ်ႇမၢၼ်ႇ ၽူႈယိင်းၵမ်ႈၽွင်ႈ ယွၼ်ႉႁူဝ်လိူၼ်မႃးၼမ်ပူၼ်ႉ ဢမ်ႇၼၼ် ဢမ်ႇမႃးမၢၼ်ႇ တေၸၢင်ႈပဵၼ် တွင်ႉၸဵပ်းၽၢႆႇသၢႆႉပွတ်းတႂ်ႈမႃး၊ ယင်းၸၢင်ႈႁဵတ်းႁႂ်ႈတွင်ႉၵႂႃႇ၊ တွင်ႉပိၵ်ႉ၊ မိူဝ်ႈၽၢႆႈဢွၼ်ႇၼၼ်ႉၵေႃႈတေၸဵပ်း လိူဝ်သေၼၼ်ႉ ယင်းၸၢင်ႈပဵၼ်ၵႅၼ်ႇသႃႇၼႂ်းႁူင်းၶႆႇလႆႈထႅင်ႈလူးၵွၼ်ႇယဝ်ႉ။ မီးၸိူဝ်ႉမႅင်းတီႈလွတ်ႇယဵဝ်ႈ လွင်ႈတၢင်းဢၼ်ႁဵတ်းႁႂ်ႈလွတ်ႇယဵဝ်ႈၸဵပ်းယဵၼ်း ႁူမ်ႈပႃး တႂ်ၸဵပ်းယဵၼ်းၼၼ်ႉ ၵိူတ်ႇပဵၼ်မႃးယွၼ်ႉ တိတ်းၸပ်းၸိူဝ်ႉမႅင်းတီႈ လွတ်ႇယဵဝ်ႈသေယဝ်ႉ ႁဵတ်းႁႂ်ႈတွင်ႉၸဵပ်းၽၢႆႇသၢႆႉမႃး၊ ယဵဝ်ႈၵႅတ်းမႃး၊ မိူဝ်ႈၽၢႆႈၵေႃႈၸဵပ်းပႃးလႄႈ သင်ဝႃႈဢမ်ႇသူၼ်ၸႂ်မၼ်းၼႆ ၸၢင်ႈပဵၼ်ထိုင်တႂ်လႆႈလႄႈ ပဵၼ်တၢင်းပဵၼ်တႂ်မႃးလႆႈယူႇယဝ်ႉ။ မီး Cyst ၼႂ်းႁူင်းၶႆႇ မိူဝ်ႈမီး သိတ်ႉသ်ထ် Cyst ၼႂ်းႁူင်းၶႆႇမႃးၼၼ်ႉ ပဵၼ်လွင်ႈတၢင်းဢၼ်ႁဵတ်းႁႂ်ႈ တွင်ႉၸဵပ်းၽၢႆႇသၢႆႉပွတ်းတႂ်ႈလႆႈမိူၼ်ၵၼ်လႄႈ တေၸဵပ်းၸဵပ်းမူၺ်ႈမူၺ်ႈ၊ ၵႆႉၵႆႉၽၢႆႈဢွၼ်ႇ၊ ႁူဝ်လိူၼ်မႃးဢမ်ႇမၢၼ်ႇ၊ ဢၼ်မီး Cyst ၼႆႉ ဢမ်ႇလႆႈႁၢႆႉႁႅင်းထိုင်တီႈပဵၼ်ၵႅၼ်ႇသႃႇၼႂ်းႁူင်းၶႆႇလႆႈ၊ သင်ၸိူဝ်ႉဝႃႈမီး Cyst ယႂ်ႇမႃးၼႆ တေလႆႈယူတ်းယႃၵႂႃႇလူၺ်ႈလွၵ်းလၢႆးၽႃႇတတ်းဢဝ်ယဝ်ႉ ပေႃးဝႃႈပွႆႇမၼ်းၵႂႃႇ ၸၢင်ႈႁဵတ်းႁႂ်ႈတိူဝ်းၸဵပ်းမႃးထႅင်ႈယူႇ။ သင်ၸိူဝ်ႉဝႃႈတွင်ႉၸဵပ်းၽၢႆႇသၢႆႉမႃးလႄႈ ဢမ်ႇႁူႉလႆႈဝႃႈပဵၼ်ၸိူင်ႉႁိုဝ်ၼၼ်ႉ လီလႆႈလုမ်းလႃး တူၺ်းထိုင်ပၢႆးယူႇလီၵႂႃႇတူၺ်းၵွၼ်ႇ မိူၼ်ၼင်ႇ ငိူင်ႉဝႄႈတၢင်းၵိၼ်ဢၼ်မီးၶႆမၼ်းၼမ်၊ ဢၼ်ၶူဝ်ႈဢၼ်ထွတ်ႈ၊ ၼိူဝ်ႉၸပ်းမၼ်း၊ ဢၼ်ၽဵတ်းႁႅင်းၸဵမ်းႁႅင်းဝၢၼ်ႁႅင်း၊ ၵိၼ်တၢင်းၵိၼ်ႁႂ်ႈမၼ်းပေႃးဢိမ်ႇၵူၺ်း၊ ၵဵဝ်ႉယွႆႈယွႆႈယဝ်ႉၸင်ႇဢိုၼ်၊ ၼႃႈတေၼွၼ်းၼၼ်ႉ ဢမ်ႇထုၵ်ႇလီၵိၼ်တၢင်းၵိၼ် သင်ၵိၼ်ၵေႃႈ ၵိၼ်ဢွၼ်တၢင်းတေၼွၼ်း 2 ၸူဝ်ႈမူင်း၊ ဢမ်ႇၵိၼ် Alcohol တၢင်းၵိၼ်ဢၼ်မီး Caffeine ဢမ်ႇဝႃႈ ၵေႃႇၾီႇ၊ ၼဵင်ႈ၊ သျွၵ်ႉၵလႅတ်ႉ၊ ၼမ်ႉဝၢၼ်ဢၼ်မီးၵႅတ်ႉသ် ၸိူဝ်းၼႆႉတူၺ်းသေ၊ ပေႃးဝႃႈႁဵတ်းတူၺ်းယဝ်ႉ ဢမ်ႇၶႅၼ်းမႃးၵေႃႈ လီလႆႈၵႂႃႇႁႃမေႃယႃ ၵူတ်ႇထတ်းတူၺ်းတၢင်းပဵၼ်ၵမ်းလဵဝ် ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-01-12T11:59:31

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%81%b8%e1%80%bd-6/

ၸုမ်းသၢႆႁိူဝ်ႈလႅင်း ၸွႆႈထႅမ်သိူဝ်ႈၶူဝ်းဢုၼ်ႇ တီႈၵေႃႉသိုၵ်း RCSS/SSA

ႁႂ်ႈလႆႈပဵၼ်လွင်ႈၵမ်ႉၸွႆႈ ၽၢႆႇၼိုင်ႈတၢင်းၼိုင်ႈလႄႈ ယၢမ်းၽွင်းတေႃႈလဵဝ် ၶဝ်ႈၶၢဝ်း ၵတ်းမႃးယဝ်ႉသေ ၼင်ႇႁိုဝ်ၵေႃႉသိုၵ်းၵေႃႉႁၢၼ် ပေႃးတေဢမ်ႇလႆႈၵတ်းလၢင်ႈ ၼၼ်ႉ ၸုမ်းသၢႆႁိူဝ်ႈလႅင်း ၸွႆႈထႅမ်သိူဝ်ႈၶူဝ်းဢုၼ်ႇ တီႈၵေႃႉသိုၵ်း RCSS/SSA။ မိူဝ်ႈဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းသၢႆႁိူဝ်ႈလႅင်း လႆႈသိုဝ်ႉဢဝ်သိူဝ်ႈၶူဝ်းဢုၼ်ႇ 80 ၸုမ်ႇ တူၵ်းမႅၼ်ႈသၢင်ႉငိုၼ်းမၢၼ်ႈ 650,000 ပျႃးသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉ ၼႂ်းၼႃႈတီႈၵုမ်းၵမ်တီႈၼိုင်ႈ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းသၢႆႁိူဝ်ႈလႅင်း လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-01-12T11:54:35

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%80%ad%e1%80%90/

ပၢင်တိုၵ်း တီႈမိူင်းမိတ်ႈ သိုပ်ႇပဵၼ်ႁၢဝ်ႈႁႅင်းလႄႈ မီးလုၵ်ႈဢွၼ်ႇမၢတ်ႇၸဵပ်းၸွမ်း

ၸုမ်းသိုၵ်းဢူၺ်းလီ ႁူမ်ႈ PDF တင်းသိုၵ်းမၢၼ်ႈ သိုပ်ႇပဵၼ်ပၢင်တိုၵ်းၵၼ်ႁၢဝ်ႈႁႅင်း တီႈမိူင်းမိတ်ႈ ႁဵတ်းႁႂ်ႈၸၢၵ်ႇမၢၵ်ႇတိူဝ်ႉၸပ်းၸွမ်းဝတ်ႉဝႃးၽႃသိူဝ်ႇလႄႈ ႁိူၼ်းယေးၵူၼ်းမိူင်း ဢမ်ႇၵႃး မီးလုၵ်ႈဢွၼ်ႇလႆႈတိူဝ်ႉမၢတ်ႇၸဵပ်းၸွမ်း ဝႃႈၼႆ။ မိူဝ်ႈဝၼ်ထီႉ 10 January 2024 (ဝၼ်းလိူၼ်ၸဵင်လပ်း ပီႊတႆး 2118 ၼီႈ) ၶၢဝ်းယၢမ်း 17:45 မူင်း တေႃႇထိုင် 19:30 မူင်းၼၼ်ႉ သိုၵ်းမၢၼ်ႈ တႃႇ 3 တပ်ႉၵွင် တပ်ႉၶမယ (348)၊ တပ်ႉၶလယ (223)၊ တပ်ႉၶလယ (276) ႁူမ်ႈပႃးသိုၵ်းမၢၼ်ႈ ဢၼ်လုၵ်ႉတၢင်းတိူင်းသိုၵ်းဝဵင်းလိူဝ်ႇ(မၢၼ်းတ​လေး) ၶိုၼ်ႈမႃးႁူမ်ႈႁွမ်းထႅင်ႈသေ လႆႈပဵၼ်ပၢင်တိုၵ်းၵၼ်တင်း ၸုမ်းသိုၵ်းဢူၺ်းလီ ဢၼ်ပဵၼ်သိုၵ်းၶၢင် KIA၊ သိုၵ်းပလွင်ႈ TNLA ႁူမ်ႈတင်း ၸုမ်း PDF ၸိူဝ်းၼႆႉသေ ပၢင်တိုၵ်းၼႆႉ လႆႈပဵၼ်တီႈႁိမ်းတၢင်းႁွင်ႇဝၢၼ်ႈဢုင်းၵျေႃးမႂ်ႇ ၸႄႈဝဵင်းမိူင်းမိတ်ႈ ၼႆယဝ်ႉ။ ၵူၼ်းမိူင်းဢၼ်ႁူႉလွင်ႈပၢင်တိုၵ်းလၢတ်ႈၼႄဝႃႈ “သွင်ၽၢႆႇၶဵင်ႈၶႅင်ၵၢၼ်သိုၵ်းၵၼ် တေႃႇထိုင်မိူဝ်းဝႃး ဝၼ်းထီႉ 11 January 2024 ၼႆႉၶႃႈဢေႃႈ၊ လွင်ႈတၢင်းလူႉတၢႆမၢတ်ႇၸဵပ်း ၶဝ်သွင်ၽၢႆႇတႄႉ ဢမ်ႇပႆႇလႆႈႁပ်ႉႁူႉၸွမ်းၶႃႈ ၼႂ်းဝၼ်းမိူဝ်ႈဝႃးယၢမ်းၵၢင်ဝၼ်း 12:00 မူင်းၼၼ်ႉ ၽၢႆႇသိုၵ်းမၢၼ်ႈပွႆႇမၢၵ်ႇလူင် ၶဝ်ႈၵႂႃႇၽၢႆႇတၢင်းဝၢၼ်ႈဢုင်းၵျေႃး ၼႆႉထႅင်ႈတင်းၼမ်ဢေႃႈ မၢၵ်ႇလူင်ၶဝ် ၵႂႃႇတူၵ်းသႂ်ႇၼႂ်းဝၢၼ်ႈဢုင်းၵျေႃးလူင် တိူဝ်ႉၺႃး ၵျွင်းမုၼ်ၸဝ်ႈ လႆႈလူႉလႅဝ်ၵႂႃႇၵမ်ႈၽွင်ႈ လိူဝ်ၼၼ်ႉၵေႃႈ တိူဝ်ႉၺႃးႁိူၼ်းယေးၵူၼ်းမိူင်းဢမ်ႇယွမ်း 10 လင်ႁိူၼ်း ၼႆၶႃႈဢေႃႈ၊ မၢင်ႁိူၼ်းၵေႃႈၺႃးၸၢၵ်ႇမၢၵ်ႇ မၢင်ႁိူၼ်းၵေႃႈ ၺႃးႁွႆးၵွင်ႈၸၢၵ်ႈယိုဝ်းသႂ်ႇၼႆၶႃႈ” လၢတ်ႈၼႄၼင်ႇၼႆ။ လိူဝ်သေၼၼ်ႉဢမ်ႇၵႃး ယင်းသိုပ်ႇလၢတ်ႈထႅင်ႈဝႃႈ “ၸၢၵ်ႇမၢၵ်ႇဢၼ်တူၵ်းသႂ်ႇ ၼႂ်းႁိူၼ်း လုင်းမွင်ႇၶႅင်ႇ + ပႃႈဢေးတၢၼ်းၼၼ်ႉ တိူဝ်ႉၺႃးလုၵ်ႈၸၢႆးၶဝ် ၸၢႆးမူဝ်းတီႇ ဢႃႇယု 9 ၶူပ်ႇသေ မၢတ်ႇၸဵပ်းတီႈၼႃႈ လႄႈ ႁူမၼ်းၸၢႆး ၶႃႈဢေႃႈ မိူဝ်ႈဝၼ်းပူၼ်ႉမႃး သိုၵ်းမၢၼ်ႈလၢမ်းလိမ်းပွႆႇမၢၵ်ႇလူင် ၵႂႃႇတူၵ်းသႂ်ႇၼႂ်းသူၼ် လုင်းပႃႉတဵင်း တီႈပၢင်ၽဝ်ဢုတ်ႇၵဝ်ႇၼၼ်ႉၵေႃႈ ၸၢၵ်ႇမၢၵ်ႇတိူဝ်ႉၺႃး ၶႃသွင်ၵေႃႉပေႃႈလုၵ်ႈလႄႈ ၵေႃႉပဵၼ်လုၵ်ႈယိင်း လႆႈလူႉတၢႆၵႂႃႇတီႈႁူင်းယႃ ၵေႃႉပဵၼ်ပေႃႈတႄႉ မၢတ်ႇၸဵပ်းႁၢဝ်ႈႁႅင်းသေ တိုၵ်ႉလႆႈယူတ်းယႃတူဝ်ဝႆႉယူႇၶႃႈ” လၢတ်ႈၼႄၼင်ႇၼႆ။ ၼႂ်းဝူင်ႈၼႆႉၵူၺ်း သိုၵ်းမၢၼ်ႈ လႄႈ ၸုမ်းဢူၺ်းလီ ႁူမ်ႈ PDF ၶဝ် ပဵၼ်ပၢင်တိုၵ်းၵၼ်လၢႆလၢႆပွၵ်ႈသေ ၽၢႆႇၸုမ်းသိုၵ်းဢူၺ်းလီၶဝ် သိမ်းလႆႈတပ်ႉသိုၵ်းမၢၼ်ႈမၢင်ပိုၼ်ႉတီႈၼႆယူႇ၊ ယွၼ်ႉပၢင်တိုၵ်းဢၼ်ပဵၼ်ယူႇ ၼႆႉသေ ႁိူၼ်းယေးၵူၼ်းမိူင်း လႄႈဝတ်ႉဝႃးၽႃသိူဝ်ႇ ဢိၵ်ႇပႃးၵူၼ်းမိူင်းၵမ်ႈၽွင်ႈ လႆႈႁပ်ႉၽွၼ်းတုမ်ႉယွၼ်ႈၸွမ်းတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-01-12T11:11:44

https://taifreedom.com/%e1%81%b6%e1%82%84%e1%82%87-%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၶႄႇ ပၼ်ၾၢင်ႉ ၵူၼ်းမိူင်းထႆႇဝၼ်ႇ ႁႂ်ႈလိူၵ်ႈၽူႈဢွၼ်ႁူဝ်ၵေႃႉထုၵ်ႇမႅၼ်ႈ

လူင်ပွင်ၸိုင်ႈၶႄႇ ပၼ်ၾၢင်ႉၵူၼ်းမိူင်းထႆႇဝၼ်ႇ ႁႂ်ႈလိူၵ်ႈၽူႈဢွၼ်ႁူဝ်ၵေႃႉ ထုၵ်ႇမႅၼ်ႈ ယွၼ်ႉၵေႃႉဢွင်ႇပေႉ တေတႅပ်းတတ်း လွင်ႈမိုတ်ႈၵိုဝ်းၸမ်ၸႂ်ၼႂ်းၵႄႈ ၵၢင် ၶႄႇ တင်း ထႆႇဝၼ်ႇ ဝႃႈၼႆ။ မိူဝ်ႈဝၼ်းထီႉ 11 January 2024 (လိူၼ်ၵမ်မႂ်ႇ 1 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၶႄႇ ဢွၵ်ႇမႃးသပ်းၸႅင်ႈၶၢဝ်ႇပၼ်ၾၢင်ႉထိုင်ၵူၼ်းမိူင်းထႆႇဝၼ်ႇ ႁႂ်ႈလိူၵ်ႈဢဝ်ၵေႃႉထုၵ်ႇမႅၼ်ႈ ၼႂ်းၵၢၼ်လိူၵ်ႈတင်ႈၸွမ်ၸိုင်ႈထႆႇဝၼ်ႇၵေႃႉမႂ်ႇ ၼႂ်းပၢင်လိူၵ်ႈတင်ႈ ဝၼ်းထီႉ 13 January 2024 ယွၼ်ႉၵေႃႉဢွင်ႇပေႉပၢင်လိူၵ်ႈတင်ႈ တေတႅပ်းတတ်းဝႃႈ တေၶဝ်ႈႁႃသၢင်ႈလွင်ႈၸမ်ၸွမ်းၶႄႇ ႁႂ်ႈမၼ်းၼမ်ၶိုၼ်ႈ ဢမ်ႇၼၼ် တေဢွၵ်ႇႁၢင်ၵႂႃႇၼၼ်ႉ ၼႆယဝ်ႉ။ ၼွၵ်ႈလိူဝ်သေၼႆႉ ယူႇတီႈၽူႈတၢင်လၢတ်ႈ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇၵေႃႈ လႆႈဢွၵ်ႇမႃးသႄႉသွမ်းဢမေႇရိၵၢၼ်ႇဝႃႈ မႃးလၢတ်ႈသႄႇၸိမ်ၸွမ်း လွင်ႈပၢင်လိူၵ်ႈတင်ႈထႆႇဝၼ်ႇ လူၺ်ႈဢမ်ႇမီးၼႃႈတၢင်းဢၢႆ ဝၢႆးသေဢမေႇရိၵၢၼ်ႇ ပၼ်ၾၢင်ႉၶႄႇဝႃႈ ယႃႇပေသၢင်ႈလွင်ႈၶဵင်ႈၶႅင် ဢွၼ်တၢင်းတေထိုင်ဝၼ်းလိူၵ်ႈတင်ႈထႆႇဝၼ်ႇ ၼႂ်းဝၼ်းထီႉ 13 January 2024 ၼႆႉ သေဢမ်ႇၵႃး ပေႃးပၢင်လိူၵ်ႈတင်ႈယဝ်ႉတူဝ်ႈၵႂႃႇယဝ်ႉၼၼ်ႉ ဢမေႇရိၵၢၼ်ႇ ယင်းတေသူင်ႇတူဝ်တႅၼ်း ဢၼ်ဢမ်ႇပဵၼ်တၢင်းၵၢၼ် ၵႂႃႇတီႈမိူင်းထႆႇဝၼ်ႇထႅင်ႈ ဝႃႈၼႆ။ တေႃႈၼင်ႇၼၼ် ယူႇတီႈၽွင်းလူင်ၽၢႆႇၼွၵ်ႈမိူင်းထႆႇဝၼ်ႇၵေႃႈ လႆႈဢွၵ်ႇမႃးလၢတ်ႈ ပၼ်တၢင်းႁၼ်ထိုင် သႄႉသွမ်းၶႄႇဝႃႈ ၶႄႇၶတ်းၸႂ်ၶဝ်ႈၸိမ်ၸွမ်း ပၢင်လိူၵ်ႈတင်ႈမႃး တႃႇသေႇလႄႈ ပေႃးတေလၢတ်ႈသိုဝ်ႈသိုဝ်ႈၵေႃႈ ၶႄႇထုၵ်ႇလီၵိုတ်းယိုတ်း လွင်ႈၶဝ်ႈသုၵ်ႉယုင်ႈပၢင်လိူၵ်ႈတင်ႈတၢင်ႇၸိုင်ႈမိူင်းသေ ၸတ်းပၢင်လိူၵ်ႈတင်ႈ ၸိုင်ႈမိူင်းတူဝ်ၵဝ်ႇလႆႈယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၵူၼ်းမိူင်းထႆႇဝၼ်ႇၵမ်ႈၼမ်ၵေႃႈ ႁၼ်ထိုင်ဝႃႈ တူဝ်ၵဝ်ႇၵေႃႈ လုၵ်ႉတီႈမိူင်းၶႄႇ ၽႄဢွၵ်ႇမႃးၵူၺ်းသေ ၶႂ်ႈယူႇပဵၼ်ၵၢင် လူၺ်ႈဢမ်ႇပိုၼ်ၽၢဝ်ႇပဵၼ်မိူင်းလွတ်ႈလႅဝ်းႁင်ၶေႃ လႄႈ ဢမ်ႇပိုၼ်ၽၢဝ်ႇတတ်း ၶၢတ်ႇၸွမ်းၶႄႇ ၼႆယဝ်ႉ။ ၸိူင်ႉႁိုဝ်ၵေႃႈလီ ၽၢႆႇတၢင်းၶႄႇတႄႉႁၼ်ထိုင်ဝႃႈ မိူင်းထႆႇဝၼ်ႇ ပဵၼ်ပွတ်းဢွၼ်ႇ တွၼ်ႈၼိုင်ႈၶွင်မိူင်းၶႄႇ ဢၼ်ၽႄဢွၵ်ႇၵႂႃႇၵူၺ်းလႄႈ ဢမ်ႇႁိုင်သင်ဝၼ်းၼိုင်ႈ တေဝၢႆႇပွၵ်ႈမႃးႁူမ်ႈႁွမ်းၸွမ်းမိူင်းၶႄႇ ပႅၵ်ႉသမ်ႉတေလႆႈၸႂ်ႉဢႅၼ်ႁႅင်းသိုၵ်းၵေႃႈ ယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-11T12:23:11

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-9-%e1%80%9d%e1%81%bc%e1%80%ba%e1%80%b8-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad/

ၶၢဝ်းတၢင်း 9 ဝၼ်း ၵူၼ်းမိူင်းတၢႆ 40 ၵေႃႉ

ၼႂ်းၶၢဝ်းတၢင်း 9 ဝၼ်းၵူၺ်း ၸုမ်းသိုၵ်းမၢၼ်ႈယိုတ်းမိူင်း ယိုဝ်းၵွင်ႈလူင်/ဢဝ်ႁိူဝ်း မိၼ်ပွႆႇမၢၵ်ႇသႂ်ႇ ၵူၼ်းမိူင်းၼႂ်းပိုၼ်ႉတီႈ လႄႈ ႁဵတ်းႁႂ်ႈၵူၼ်းမိူင်း ၸိူဝ်းဢမ်ႇမီးတၢင်းၽိတ်းသင် လႆႈတၢႆၵႂႃႇ 40 ၵေႃႉ ယူႇယဝ်ႉ။ ၸုမ်းလူလွမ်ၸွႆႈထႅမ် ၵူၼ်းတူၵ်းၶွၵ်ႈၵၢၼ်မိူင်း AAPP ပိုၼ်ၽၢဝ်ႇၵႂႃႇဝႃႈ တင်ႈတႄႇဝၼ်းထီႉ 1 January – 9 January 2024 ၼႆႉ ၵူၼ်းမိူင်းၽၵ်းၵႃႇ ၼႂ်းမိူင်းႁူမ်ႈတုမ် ထုၵ်ႇၺႃးၸုမ်းသိုၵ်းမၢၼ်ႈ ႁႅမ်တၢႆ 40 ၵေႃႉ လႄႈ ၼႂ်းၼၼ်ႉ မီးၼၢင်းယိင်း 17 ၵေႃႉ ၽူႈၸၢႆး 23 ၵေႃႉ၊ ၼႂ်းပိုၼ်ႉတီႈဢၼ်ၵူၼ်းမိူင်း ထုၵ်ႇႁႅမ်တၢႆၼမ်သေပိူၼ်ႈၼၼ်ႉ ပဵၼ်ၼႂ်းတိူင်းၸႄႈၵႅင်း၊ ၼႂ်းၵၢၼ်တၢႆၸိူဝ်းၶဝ် 40 ၵေႃႉၼႆႉ တႃႇ 18 ၵေႃႉ လႆႈတိူဝ်ႉၺႃးမၢၵ်ႇလူင်သိုၵ်းမၢၼ်ႈ ဢၼ်လုၵ်ႈတီႈၼိူဝ်ႁိူဝ်းမိၼ်သေ ပွႆႇလူင်းမႃး ၼႆယဝ်ႉ။ ၸုမ်းသိုၵ်းမၢၼ်ႈၼႆႉ တင်ႈၸႂ်ဢဝ်ၵူၼ်းမိူင်းၼႂ်းပိုၼ်ႉတီႈ ပဵၼ်ပဝ်ႉမၢႆၵၢၼ်သိုၵ်း လႄႈ မၢင်ပိုၼ်ႉတီႈဢမ်ႇမီးပၢင်တိုၵ်းသင်သေ ၸုမ်းသိုၵ်းမၢၼ်ႈ တင်ႈၸႂ်ဢဝ်မၢၵ်ႇလူင်ပွႆႇၵႂႃႇ ဢွင်ႈတီႈဢၼ်ၵူၼ်းမိူင်းၽၵ်းၵႃႇၶဝ် ယူႇသဝ်းဝႆႉၸွမ်းၵၼ် ၼၼ်ႉယူႇယဝ်ႉ။ ၸုမ်း Assistance Association for Political Prisoners – AAPP ပိုၼ်ၽၢဝ်ႇဝႆႉထႅင်ႈဝႃႈ တင်ႈတႄႇဝၼ်းထီႉ 1 February 2021 ထိုင် ဝၼ်းထီႉ 10 January 2024 ၼႆႉ ၸုမ်းသိုၵ်းမၢၼ်ႈႁႅမ်တၢႆၵူၼ်းမိူင်း 4,331 ၵေႃႉ၊ တူၵ်းၶွၵ်ႈဝႆႉ 19,911 ၵေႃႉ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-01-11T12:21:02

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae-3-%e1%81%b8%e1%80%af%e1%80%99%e1%80%ba%e1%80%b8-%e1%80%a2%e1%80%9d%e1%80%ba-2-%e1%81%b8/

ၸုမ်းဢူၺ်းလီ 3 ၸုမ်း ဢဝ် 2 ၸႄႈဝဵင်းဢၼ်ၶဝ်ႈၵုမ်းၵမ်လႆႈ ဢၢပ်ႈပၼ် UWSA

ဝၢႆးသေ ၸုမ်းဢူၺ်းလီ 3 ၸုမ်း MNDAA, AA,TNLA ၶဝ်ႈၵုမ်းလႆႈ ဝဵင်းပၢင်ႇလူင် လႄႈ ဝဵင်းႁူဝ်ပၢင်ႇ ယဝ်ႉသေ ၶိုၼ်းဢဝ်သွင်ၸႄႈဝဵင်းၼႆႉ ဢၢပ်ႈပၼ်တီႈၼႂ်းမိုဝ်း ၸုမ်းသိုၵ်း ဝ UWSA ပဵၼ်တၢင်းၵၢၼ်ၵႂႃႇယဝ်ႉ ဝႃႈၼႆ။ ပၢင်မွပ်ႈဢၢပ်ႈၸႄႈဝဵင်းၼႆႉ လႆႈၸတ်းႁဵတ်းၵႂႃႇ မိူဝ်ႈဝႃးဝၼ်းထီႉ 10 January 2024 (ဝၼ်းလိူၼ်ၸဵင်လပ်း ပီႊတႆး 2118 ၼီႈ) ဢွင်ႈတီႈ ႁူင်းႁေႃးဝဵင်းႁူဝ်ပၢင်ႇ လႄႈ မီးၸုမ်းဢူၺ်းလီ ဢိၵ်ႇပႃး ၽၢႆႇၵဵဝ်ႇၶွင်ႈ UWSA ၶိုၼ်ႈႁွတ်ႈတင်းၼမ်၊ တင်ႈတႄႇဢဝ်ဝၼ်းထီႉ 10 January 2024 ၼႆႉၵႂႃႇ ၵၢၼ်ဢုပ်ႉပိူင်ႇ လႄႈ ၵၢၼ်ႁူမ်ႇလူမ်ႈၼႂ်းပိုၼ်ႉတီႈၼၼ်ႉ တေပဵၼ်ၽၢႆႇၸုမ်း UWSA ၸတ်းႁဵတ်းၶိုင်ပွင်ၵႂႃႇ ယူႇယဝ်ႉ။ ဝဵင်းႁူဝ်ပၢင်ႇ လႄႈ ဝဵင်းပၢင်ႇလူင်ၼႆႉ ၸုမ်းဢူၺ်းလီ 3 ၸုမ်း ၶဝ်ႈၵုမ်းၵမ်လႆႈ မိူဝ်ႈဝၼ်းထီႉ 5 January 2024 လႄႈ မီးသိုၵ်းမၢၼ်ႈ 700 ပၢႆ ယွမ်းဝၢင်းၶိူင်ႈသေ ယွၼ်းပွၵ်ႈမိူဝ်းၶိုၼ်း ၼႂ်းဝဵင်းလႃႈသဵဝ်ႈ ဢၼ်မီးငဝ်ႈငုၼ်းတိူင်းသိုၵ်း ၸဵင်ႇႁွင်ႇဝၼ်းဢွၵ်ႇ (ယမၶ) ပၵ်းသဝ်းဝႆႉ ၼႆယဝ်ႉ။ ပေႃးဢဝ်ပိူင်ငဝ်ႈပိုင်းမိူင်း 2008 ဝႃႈၼႆၸိုင် ဝဵင်းႁူဝ်ပၢင်ႇ လႄႈ ဝဵင်းပၢင်ႇလူင်ၼႆႉ သိုၵ်းမၢၼ်ႈသႂ်ႇဝႆႉပဵၼ်ၼႃႈလိၼ်ၽွင်းငမ်းတူဝ်ၵဝ်ႇ ဝ သေတႃႉ မိူဝ်ႈပူၼ်ႉမႃးၼၼ်ႉ ၵၢၼ်ဢုပ်ႉပိူင်ႇ လႄႈ ၵၢၼ်ႁူမ်ႇလူမ်ႈၼႂ်းပိုၼ်ႉတီႈ ၵူႈလွင်ႈလွင်ႈ ပဵၼ်ၽၢႆႇသိုၵ်းမၢၼ်ႈ ၵုမ်းၵမ်ဝႆႉမူတ်း ဝႃႈၼႆ။ ၸုမ်းသိုၵ်း MNDAA, AA, TNLA ၼႆႉ ပဵၼ်လုၵ်ႈၸုမ်း ၶွမ်ႇမတီႇဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ် FPNCC ဢၼ်မီးၸုမ်း UWSP/UWSA ဢွၼ်ႁူဝ်ဝႆႉၼၼ်ႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-01-11T11:26:46

https://taifreedom.com/%e1%81%bc%e1%82%82%e1%80%ba%e1%80%b8%e1%81%bd%e1%80%bd%e1%80%84%e1%80%ba%e1%80%b8%e1%80%9a%e1%81%a2%e1%80%99%e1%80%ba%e1%80%b8%e1%80%95%e1%80%ae%e1%82%88%e1%80%99%e1%82%82%e1%80%ba%e1%82%87%e1%81%bc/

ၼႂ်းၽွင်းယၢမ်းပီႊမႂ်ႇၼႆႉ ၸိူဝ်ႉမႅင်း COVID-19 ၽႄႈလၢမ်းမႃးၶိုၼ်း

ၼႂ်းၽွင်းယၢမ်းပီႊမႂ်ႇလုမ်ႈၾႃႉၼၼ်ႉ မီးၵူၼ်းတိတ်းၸပ်းၸိူဝ်ႉမႅင်း COVID-19 ၽိူမ်ႉသုင်ၶိုၼ်ႈမႃးလႄႈ မီးၵူၼ်းလူႉတၢႆၸမ် 1 မိုၼ်ႇၵေႃႉ။ မိူဝ်ႈဝႃးဝၼ်းထီႉ 10 January 2024 (ဝၼ်းလိူၼ်ၸဵင်လပ်း ပီႊတႆး 2118 ၼီႈ) ၼၼ်ႉ ယူႇတီႈ ၽူႈၸတ်းၵၢၼ် ၸုမ်းပၢႆးယူႇလီလုမ်ႈၾႃႉ (WHO) ဢွၵ်ႇမႃးလၢတ်ႈ ၵဵဝ်ႇလူၺ်ႈလွင်ႈ မီးလၢႆးငၢၼ်းဝႃႈ ၼႂ်းလိူၼ် December 2023 ပူၼ်ႉမႃး ၶၢဝ်းတၢင်း 1 လိူၼ်ၼၼ်ႉၵူၺ်း မီးၵူၼ်းလူႉသဵင်ႈတၢႆ ယွၼ်ႉၸိူဝ်ႉမႅင်း COVID-19 ၸမ် 10,000 ၵေႃႉ လႄႈ မီးၵူၼ်းတိတ်းၸပ်း COVID-19 ၽိူမ်ႉၶိုၼ်ႈပဵၼ်ႁူဝ်ပၢၵ်ႇသီႇသိပ်းသွင် 42% ၵေႃႈ လႆႈၶဝ်ႈယူတ်းယႃတူဝ်ၼႂ်းႁူင်းယႃ သေဢမ်ႇၵႃး ယၢမ်းၽွင်းတေႃႈလဵဝ် ၸိူဝ်ႉမႅင်း COVID-19 ၽႄႈလၢမ်းထႅင်ႈ ၼႂ်း 50 ၸိုင်ႈမိူင်း ၵမ်ႈၼမ်ပဵၼ် ၼႂ်းပွတ်းတွၼ်ႈၵုၼ်ယူး ႁူပ်ႇ လႄႈ ၵုၼ်ဢမေႇရိၵ ၼႆယဝ်ႉ။ ယၢမ်းၽွင်းတေႃႈလဵဝ် ယင်းမီးထႅင်ႈလၢႆလၢႆၸိုင်ႈမိူင်း ဢၼ်ဢမ်ႇပႆႇလၢႆးငၢၼ်း လွင်ႈၵူၼ်းတိတ်းၸပ်း COVID-19 ထႅင်ႈ လႄႈ တုၵ်းယွၼ်းႁႂ်ႈလူင်ပွင်ၸိုင်ႈၵူႈမိူင်းမိူင်း ဢွၼ်ၵၼ်ၵူတ်ႇထတ်းတူၺ်း ၼင်ႇၶိုတ်းၶိုတ်းၸမ်ၸမ် လႄႈ ၸတ်းႁႃယႃႁႄႉ ၵင်ႈၼႆ ၽူႈၸတ်းၵၢၼ် ၸုမ်းပၢႆးယူႇလီလုမ်ႈၾႃႉ သိုပ်ႇလၢတ်ႈၼင်ႇၼႆ။ ၸိူဝ်ႉမႅင်းဝၢႆးရတ်ႉ COVID-19 ဢၼ်ၽႄႈလၢမ်းယူႇလၢႆလၢႆၸိုင်ႈမိူင်း ၸွတ်ႈတူဝ်ႈ တင်းလုမ်ႈၾႃႉ ယၢမ်းၽွင်းတေႃႈလဵဝ်ၼႆႉ ပဵၼ်ၸိူဝ်ႉၽၼ်း JN.1 ၼႆယဝ်ႉ။ ၼွၵ်ႈလိူဝ်သေ COVID-19 ယဝ်ႉ ၽူႈမီးပုၼ်ႈၽွၼ်းၸုမ်းပၢႆးယူႇလီလုမ်ႈၾႃႉ (WHO) ယင်းလႆႈလၢတ်ႈထိုင်ပႃး လွင်ႈတိတ်းၸပ်းၸိူဝ်ႉမႅင်းတီႈလွတ်ႇလူမ်းထူၺ်ႈၸႂ် ဢၼ်တိုၵ်ႉမီးၵၢၼ်ၽႄႈလၢမ်း ႁူမ်ႈပႃး တၢင်းပဵၼ်ၶႆႇဝတ်းယႂ်ႇ၊ ပွတ်ႇၵႂ်ႈ လႄႈ Rhinovirus သေ ၼႄႉၼမ်းႁႂ်ႈၵူၼ်းမိူင်းၼႂ်းလုမ်ႈၾႃႉ သႂ်ႇၽႃႈပိၵ်ႉသူပ်း ၽွင်းယူႇၼႂ်း ၵႄႈၵူၼ်းၼမ်ထႅင်ႈ ဝႃႈၼႆ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-11T10:32:26

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af%e1%81%bc%e1%80%ba%e1%82%89%e1%82%81%e1%80%b0%e1%82%87%e1%80%90%e1%80%ae%e1%82%87-3/

ၸုမ်းလုၵ်ႉၽိုၼ်ႉႁူႇတီႇ ပိုတ်းယိုဝ်းသႂ်ႇႁိူဝ်းၵႃႉၶၢႆ ၼႂ်းပၢင်ႇလၢႆႇလႅင်ထႅင်ႈ

ဢမေႇရိၵၢၼ်ႇ တင်း ဢင်းၵိတ်ႉ ယိုဝ်းတူၵ်းလႆႈ တရူၼ်း လႄႈ မၢၵ်ႇမိတ်ႉသႆး ဢၼ်ၸုမ်းလုၵ်ႉၽိုၼ်ႉႁူႇတီႇ ယိုဝ်းသႂ်ႇႁိူဝ်းၵႃႉၶၢႆ ဢၼ်လႅၼ်ႈၼႂ်းပၢင်ႇလၢႆႇလႅင်တင်းၼမ်။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 11 January 2024 (လိူၼ်ၵမ်မႂ်ႇ 1 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈတပ်ႉၼမ်ႉ ဢမေႇရိၵၢၼ်ႇ တင်း ဢင်းၵိတ်ႉ ယိုဝ်းတူၵ်းပႅတ်ႈ တရူၼ်း 18 လမ်း၊ မၢၵ်ႇမိတ်ႉသႆး 3 လုၵ်ႈ ဢၼ်ၸုမ်းလုၵ်ႉၽိုၼ်ႉ ႁူႇတီႇ ပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇၵႃႉၶၢႆ ဢၼ်လႅၼ်ႈလတ်းၽၢၼ်ႇ ၼႂ်းပၢင်ႇလၢႆႇလႅင်သေ လွင်ႈၸုမ်းလုၵ်ႉၽိုၼ်ႉႁူႇတီႇ ပိုတ်းယိုဝ်းႁိူဝ်းၵႃႉၶၢႆ ပွၵ်ႈၵမ်းၼႆႉ ပဵၼ်ၵၢၼ်ပိုတ်းယိုဝ်း ၼႂ်းပၢင်ႇလၢႆႇလႅင်ႁၢႆႉႁႅင်းတီႈသုတ်း တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် လႄႈ ဢိတ်ႇသရေး ၶိုၼ်းပဵၼ်ပၢင်တိုၵ်းၵၼ်ႁၢဝ်ႈႁႅင်း သေဢမ်ႇၵႃး တႄႇၸဵမ်မိူဝ်ႈဝၼ်းထီႉ 19 November 2023 ၼၼ်ႉမႃး တေႃႇထိုင်ၵၢၼ်ပိုတ်းယိုဝ်းပွၵ်ႈၵမ်းၼႆႉ ၸုမ်းႁူႇတီႇလႆႈပိုတ်းယိုဝ်း သႂ်ႇႁိူဝ်းၵႃႉၶၢႆၵႂႃႇယဝ်ႉ 26 ပွၵ်ႈ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းၽူႈတၢင်လၢတ်ႈၸုမ်းသိုၵ်းႁူႇတီႇၵေႃႈ လႆႈဢွၵ်ႇမႃး လၢတ်ႈဝႃႈ ၸုမ်းႁူႇတီႇ လႆႈယိုဝ်းမၢၵ်ႇမိတ်ႉသႆး လႄႈ သူင်ႇတရူၼ်းလၢႆလၢႆလမ်း ၵႂႃႇပိုတ်းယိုဝ်းႁိူဝ်းဢမေႇရိၵၢၼ်ႇ ဢၼ်ၵမ်ႉၸွႆႈဢိတ်ႇသရေး ၵူၺ်းဢမ်ႇလႆႈလၢတ်ႈ ပႃး ႁူဝ်ယွႆႈယႅမ်းမၼ်း။ ၵဵဝ်ႇလူၺ်ႈလွင်ႈၸုမ်းႁူႇတီႇ ပိုတ်းယိုဝ်းသႂ်ႇႁိူဝ်းဢမေႇရိၵၢၼ်ႇၼၼ်ႉ ၸွင်ႇမၼ်းၵဵဝ်ႇ ၶွင်ႈၸွမ်း လွင်ႈတပ်ႉၼမ်ႉဢမေႇရိၵၢၼ်ႇ လႄႈ ဢင်းၵိတ်ႉ လႆႈယိုဝ်းတူၵ်းပႅတ်ႈ မၢၵ်ႇမိတ်ႉသႆး တင်း တရူၼ်း ၸုမ်းႁူႇတီႇပႅတ်ႈၼၼ်ႉႁိုဝ်ၼႆၼၼ်ႉတႄႉ ဢမ်ႇပႆႇၸႅင်ႈလႅင်း ၼႆယဝ်ႉ။ ၸိူင်ႉႁိုဝ်ၵေႃႈလီ လွင်ႈၸုမ်းလုၵ်ႉၽိုၼ်ႉႁူႇတီႇ ပိုတ်းယိုဝ်းသႂ်ႇ ႁိူဝ်းၵႃႉၶၢႆ ဢၼ်လႅၼ်ႈ လတ်းၽၢၼ်ႇၵႂႃႇမႃး ၼႂ်းပၢင်ႇလၢႆႇလႅင်ၼၼ်ႉ ႁဵတ်းႁႂ်ႈတုမ်ႉတိူဝ်ႉတေႃႇ လွင်ႈၵႃႉၶၢႆ လုမ်ႈၾႃႉသေ ၶၼ်ၵုၼ်ၵႃႉတၢင်းၶၢႆၵမ်ႈၽွင်ႈၵေႃႈ ပုင်ႈသုင်ၶိုၼ်ႈမႃးထႅင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-10T13:22:19

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%82%81%e1%80%ad%e1%80%b0%e1%80%9d%e1%80%ba/

သိုၵ်းမၢၼ်ႈယိုဝ်းႁိူဝ်းဢၼ်တေၵႂႃႇၸွႆႈၵူၼ်းမိူင်းၽၢႆၶုၼ်ႇ

ၵူၼ်းႁေႃႈႁိူဝ်း ဢၼ်လုၵ်ႉမႃးတီႈတႃႈႁိူဝ်း ဝၢၼ်ႈလွႆႇပေႃႇ လႄႈ ဝၢၼ်ႈၸိၼ်ႇၽိဝ်ႇ ၸႄႈဝဵင်းၽၢႆၶုၼ်ႇၼၼ်ႉ ၵႂႃႇႁပ်ႉ/ၸွႆႈၵူၼ်းမိူင်း ၸိူဝ်းၶမ်ပၢင်တိုၵ်းဝႆႉ တီႈၼႂ်းဝဵင်းၽၢႆၶုၼ်ႇ လႄႈ ထုၵ်ႇၺႃးသိုၵ်းမၢၼ်ႈ ဢဝ်ၵွင်ႈယိုဝ်း ၼႆယဝ်ႉ။ မိူဝ်ႈဝႃးဝၼ်းထီႉ 9 January 2024 (လိူၼ်ၸဵင်လွင်ႈ 13 ၶမ်ႈ ပီႊတႆး 2118 ၼီႈ) ၽွင်းၵူၼ်းမိူင်းဝဵင်းၽၢႆၶုၼ်ႇ ၸူႉတုမ်ၵၼ်တီႈတႃႈႁိူဝ်း လႄႈ ၽွင်းၵူၼ်းႁေႃႈႁိူဝ်း ၸမ်တေၵႂႃႇထိုင် တႃႈႁိူဝ်းႁိမ်းၽင်ႇၼမ်ႉၼၼ်ႉ ထုၵ်ႇၺႃးသိုၵ်းမၢၼ်ႈ ယူႇၼိူဝ်ႁိူဝ်းမိၼ်သေ ဢဝ်ၵွင်ႈယိုဝ်းသႂ်ႇႁိူဝ်း ဢၼ်တေၵႂႃႇႁပ်ႉၵူၼ်းမိူင်းၶၢမ်ႈတႃႈ လႄႈ ၵူၼ်းႁေႃႈႁိူဝ်း လႆႈပိၼ်ႇဝၢႆႇပွၵ်ႈမိူဝ်းၶိုၼ်းတၢင်းၵဝ်ႇၵမ်းလဵဝ် ယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸုမ်းသိုၵ်းမၢၼ်ႈ ဢဝ်ၵွင်ႈယိုဝ်းသႂ်ႇ ၵူၼ်းႁေႃႈႁိူဝ်း ၼမ်တႄႉၼမ်ဝႃႈ ၵူၼ်းႁေႃႈႁိူဝ်း ၸွင်ႇလႆႈတၢင်းမၢတ်ႇၸဵပ်းသင်ၼႆၼၼ်ႉ ဢမ်ႇလႆႈႁူႉၸွမ်း၊ ၵူၼ်းမိူင်း ၼႂ်းဝဵင်းၽၢႆၶုၼ်ႇမၢင်ၸိူဝ်း တၼ်းၶၢမ်ႈပူၼ်ႉၵႂႃႇ ၽင်ႇၽၢႆႇပုၼ်ႉၵေႃႈမီးယူႇ ဝႃႈၼႆ။ တီႈၼႂ်းဝဵင်းၽၢႆၶုၼ်ႇၼႆႉ ၸုမ်းသိုၵ်းမၢၼ်ႈ လႄႈ ၸုမ်း PDF တိုၵ်ႉသိုပ်ႇပဵၼ်ပၢင်တိုၵ်းၵၼ် ဢမ်ႇထၢတ်ႇဢမ်ႇဝၢႆး လႄႈ သိုၵ်းမၢၼ်ႈသမ်ႉ ပိၵ်ႉတၢင်းၶဝ်ႈတၢင်းဢွၵ်ႇဝဵင်းထႅင်ႈသေ ႁဵတ်းႁႂ်ႈၵူၼ်းမိူင်း ၶမ်ယူႇၼႂ်းပၢင်တိုၵ်း ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-01-10T12:59:33

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae-3-%e1%81%b8%e1%80%af%e1%80%99/

ၸုမ်းသိုၵ်းဢူၺ်းလီ 3 ၸုမ်း လႄႈသိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈမိူင်းမိတ်ႈ

မိူဝ်ႈဝၼ်းထီႉ 9 January 2024 (လိူၼ်ၸဵင်လွင်ႈ 13 ၶမ်ႈ ပီႊတႆး 2118 ၼီႈ) ၸုမ်းသိုၵ်းဢူၺ်းလီ 3 ၸုမ်း ဢၼ်ပဵၼ်သိုၵ်း MNDAA ၊ TNLA ၊ သိုၵ်းရၶႅင်ႇ AA ႁူမ်ႈၵၼ်သေ လႆႈပဵၼ်ပၢင်တိုၵ်းၵၼ်တင်း ၸုမ်းသိုၵ်းမၢၼ်ႈ တီႈဝၢၼ်ႈၽၢႆၶမ်း ဢိူင်ႇလွၵ်းလူင် ၸႄႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ ၼႆယဝ်ႉ။ ၵူၼ်းၼႂ်းပိုၼ်ႉတီႈလၢတ်ႈၼႄဝႃႈ “ၸုမ်းဢူၺ်းလီၶဝ် လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ်တီႈ ႁိမ်းဝၢၼ်ႈၽၢႆၶမ်း ၼႆႉၶႃႈ၊ ဢွင်ႈတီႈဢၼ်ၶဝ် ပဵၼ်ပၢင်တိုၵ်းၵၼ်ၼႆႉ ယူႇၽၢႆႇၼိူဝ်ဝၢၼ်ႈၽၢႆၶမ်း လႄႈ ၸဵင်ႇၸၢၼ်းဝၼ်းဢွၵ်ႇ ဝၢၼ်ႈၽၢႆၶမ်း ၶႃႈဢေႃႈ၊ တီႈၽၢႆႇၸၢၼ်းဝၢၼ်ႈၽၢႆၶမ်းၼၼ်ႉ ပဵၼ်တီႈဢၼ်မီးဝႆႉ ၵွင်းမူးၸဝ်ႈပေႃႈသိၼ်ထမ်းၶူးဝႃးဝုၼ်းၸုမ့် (ပႃႇရမီႇယွၼ်းသူးတဵမ် ၸုမ်ႉမိူင်းသႅင်) ဢေႃႈ၊ ပၢင်တိုၵ်းၼႆႉ တႄႇပဵၼ်မိူဝ်ႈယၢမ်းၵၢင်ၼႂ် 09:00 မူင်း တေႃႇထိုင် ဝၢႆးဝၼ်း 14:00 မူင်းၼႆႉ သဵင်ၵွင်ႈသဵင်မၢၵ်ႇ ၸင်ႇယဵၼ်ၵႂႃႇ ၵဵဝ်ႇလူၺ်ႈလွင်ႈမၢတ်ႇၸဵပ်းလူႉတၢႆ သိုၵ်းသွင်ၽၢႆႇတႄႉ ပႆႇလႆႈႁပ်ႉႁူႉၸွမ်းသင်ၶႃႈ” လၢတ်ႈၼႄၼင်ႇၼႆ။ ယင်းသိုပ်ႇလၢတ်ႈထႅင်ႈဝႃႈ “ၼႂ်းပၢင်တိုၵ်းၼၼ်ႉ သိုၵ်းမၢၼ်ႈၶဝ်ၸႂ်ႉပႃး ႁိူဝ်းမိၼ်မႅင်းမီႈ 1 လမ်းလႄႈ ႁိူၼ်းမိၼ် Jet fighter 2 လမ်း ယိုဝ်းၸွႆႈသေ မၢၵ်ႇလူင်ၶဝ် ဢၼ်ဢဝ်ႁိူဝ်းမိၼ်ယိုဝ်းၼၼ်ႉ တူၵ်းသႂ်ႇၼႂ်းဝၢၼ်ႈၽၢႆၶမ်း ၵႄႈၵၢင်ႁိူၼ်းသွင်လင်လႄႈ ၸၢၵ်ႇမၢၵ်ႇတိူဝ်ႉသႂ်ႇႁိူၼ်းယေးၵူၼ်းဝၢၼ်ႈ 2 လင် ၼႆဢေႃႈ၊ လိူဝ်သေၼၼ်ႉ ႁိူဝ်းမိၼ်သိုၵ်းမၢၼ်ႈ ၵႂႃႇယိုဝ်းသႂ်ႇတီႈတပ်ႉၸၢင်ႈၵၢင်ႇ တီႈဢၼ်ၸုမ်း TNLA ၶဝ်ယိုတ်းသိမ်းလႆႈ မိူဝ်ႈဝၼ်းထီႉ 5 January 2024 ၼၼ်ႉ 2 လုၵ်ႈၼႆဢေႃႈ၊ လႆႈဝႃႈ ၼႂ်းၶၢဝ်းယၢမ်းလဵဝ်ၵၼ်ၼၼ်ႉ ႁိူဝ်းမိၼ်သိုၵ်းမၢၼ်ႈပွႆႇမၢၵ်ႇ သွင်ဢွင်ႈတီႈၶႃႈ” သိုပ်ႇလၢတ်ႈၼႄၼင်ႇၼႆ။ တီႈၼႂ်းၸႄႈဝဵင်းမိူင်းမိတ်ႈၼႆႉ ၼွၵ်ႈလိူဝ်သေၸုမ်းသိုၵ်းမၢၼ်ႈယဝ်ႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၵေႃႈၼမ် ပႃးၸဵမ် PDF ၸိူဝ်းၼႆႉ။ မိူဝ်ႈၼႂ်းဝၼ်းထီႉ 7 January 2024 ၼၼ်ႉၵေႃႈ သိုၵ်းၶၢင် KIA ၊ သိုၵ်း TNLA ႁူမ်ႈ PDF လႄႈသိုၵ်းမၢၼ်ႈ လႆႈပဵၼ်ပၢင်တိုၵ်းတီႈ ဝၢၼ်ႈၼမ်ႉၶွႆႈ ၸႄႈဝဵင်းမိူင်းမိတ်ႈ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-01-10T12:04:39

https://taifreedom.com/%e1%81%bd%e1%80%bd%e1%81%bc%e1%80%ba%e1%80%b8%e1%80%9a%e1%80%bd%e1%81%bc%e1%80%ba%e1%82%88%e1%80%a2%e1%80%ad%e1%80%84%e1%80%ba%e1%82%87%e1%80%9e%e1%81%bc%e1%80%ba%e1%82%87%e1%81%bc%e1%82%82%e1%80%ba/

ၽွၼ်းယွၼ်ႈဢိင်ႇသၼ်ႇၼႂ်းမိူင်းၵျႃႇပၢၼ်ႇ ၵူၼ်းလူႉတၢႆ 200 ပၢႆ

ၸွမ်းလူၺ်ႈဢိင်ႇသၼ်ႇႁၢဝ်ႈႁႅင်းၼႂ်းမိူင်းၵျႃႇပၢၼ်ႇ မိူဝ်ႈႁူဝ်လိူၼ်ပူၼ်ႉမႃးၼႆႉ ႁဵတ်းႁႂ်ႈၵူၼ်းလူႉသဵင်ႈတၢႆၵႂႃႇယဝ်ႉ 202 ၵေႃႉ မီးၵူၼ်းႁၢႆလၢႆဝႆႉထႅင်ႈတင်းၼမ် ၼႆယူႇ။ မိူဝ်ႈဝၼ်းထီႉ 9 January 2024 (လိူၼ်ၸဵင်လွင်ႈ 13 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်းမိူင်းၵျႃႇပၢၼ်ႇလၢတ်ႈဝႃႈ တႄႇၸဵမ်မိူဝ်ႈဢိင်ႇသၼ်ႇႁၢဝ်ႈႁႅင်း 7.6 ရိၵ်ႇတိူဝ်ႇ ၼႂ်းဝၼ်းထီႉ 1 January 2024 မႃးၼၼ်ႉ ႁဵတ်းႁႂ်ႈၶူင်ႉသၢင်ႈပိုၼ်ႉထၢၼ်ၼႂ်းမိူင်း ဢိၵ်ႇတင်းႁိူၼ်းယေးတင်းၼမ် လူႉၵွႆလႄႈ ၵူၼ်းလူႉသဵင်ႈတၢႆမီးၵႂႃႇ 202 ၵေႃႉ၊ ၵူၼ်းဢၼ်တိုၵ်ႉႁၢႆလၢႆယူႇမီး 102 ၵေႃႉ ဝႃႈၼႆ။ တေႃႇထိုင် ၼႂ်းဝၼ်းထီႉ 8 January 2024 ၼႆႉ ၵူၼ်းမိူင်းၸမ်ၸမ် 3 မိုၼ်ႇ လႆႈပိုင်ႈဢိင်ယူႇသဝ်းဢွင်ႈတီႈၵူၼ်းထူပ်းၽေး ၶွင်လူင်ပွင်ၸိုင် 400 တီႈ၊ မၢင်တီႈၵေႃႈ ထူပ်းပၼ်ႁႃ လွင်ႈၵိၼ်ယႅမ်ႉဢမ်ႇတဵမ်ထူၼ်ႈ၊ ၼႃႈႁိူၼ်းမွၵ်ႈ 6 မိုၼ်ႇမုင်ႉႁေႃႁိူၼ်း ဢမ်ႇမီးၼမ်ႉသႅၼ်ႈသႂ်ၸႂ်ႉ၊ ၼႃႈႁိူၼ်းထႅင်ႈမွၵ်ႈ 1 မိုၼ်ႇပၢႆ ဢမ်ႇမီးၾႆးၾႃႉ လိူဝ်သေၼၼ်ႉၵေႃႈ သဵၼ်ႈတႃႈသၢႆတၢင်းလူႉၵွႆ လိူဝ်ၼၼ်ႉဢမ်ႇၵႃး ယွၼ်ႉၾူၼ်တူၵ်းႁၢဝ်ႈႁႅင်းလၢႆဝၼ်းထပ်းၵၢၼ်ပႃးလႄႈ ႁဵတ်းႁႂ်ႈလိၼ်ၵူၼ်ႇပင်းယူႇမွၵ်ႈ 1 ႁဵင်တီႈၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-01-10T12:01:51

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5-6/

ၵူၼ်းမိူင်းယဵပ်ႇၺႃးမၢၵ်ႇ တီႈသီႇပေႃႉ

ၽွင်းၵူၼ်းမိူင်း ပႆၸွမ်းသဵၼ်ႈတၢင်း ၸွမ်းၸိူဝ်းၼႂ်းသူၼ်ၼႂ်းႁိူၵ်ႈ ဢၼ်မီးၽၢႆႇတူၵ်း ဝၢၼ်ႈတူင်ႈၸၢင်ႉ ဢိူင်ႇတူင်ႈၸၢင်ႉ ၸႄႈဝဵင်းသီႇပေႃႉၼၼ်ႉ လႆႈၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ ဢၼ်ၸုမ်းယိပ်းၵွင်ႈၵၢင်ႇ လၵ်ႉႁၢင်ႈဝႆႉၼၼ်ႉ ၼႆယဝ်ႉ။ Photo – Shar Htat Paing မိူဝ်ႈဝၼ်းထီႉ 9 January 2024 (လိူၼ်ၸဵင်လွင်ႈ 13 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းၼၼ်ႉ မီးၵူၼ်းၸၢႆးၵေႃႉၼိုင်ႈ ပဵၼ်ပေႃႈႁိူၼ်း လႆႈၵိုင်ႉၵၢင်ႉ ၵႂႃႇယဵပ်ႇၺႃးမၢၵ်ႇယဵပ်ႇသေ တိၼ်ၽၢႆႇသၢႆႉလႆႈသိၵ်ႈပုတ်းၵႂႃႇ၊ ယွၼ်ႉမၼ်းၸၢႆး လႆႈတၢင်းၸဵပ်းမၢတ်ႇႁၢဝ်ႈႁႅင်းဝႆႉလႄႈ လွင်ႈတၢင်းႁဵတ်းၸိူင်ႉႁိုဝ်သေ ၵႂႃႇယဵပ်ႇၺႃးမၢၵ်ႇၼႆၼၼ်ႉၵေႃႈ ဢမ်ႇပႆႇမီးၽႂ်ႁူႉၸွမ်းမၼ်းၸၢႆး ၼႆယဝ်ႉ။ တၢင်းၽၢႆႇၸုမ်းပရႁိတ ဝဵင်းသီႇပေႃႉၵေႃႈ လႆႈႁပ်ႉလွင်ႈပွင်ႇလႅင်းၵူၼ်းမိူင်း ၼႂ်းပိုၼ်ႉတီႈသေယဝ်ႉ လႆႈဢွၼ်ၵၼ်ၵႂႃႇႁပ်ႉတူဝ်မၼ်းၸၢႆး သူင်ႇယူတ်းယႃ တူဝ်ဝႆႉတီႈ ႁူင်းယႃဝဵင်းသီႇပေႃႉ ယူႇယဝ်ႉ။ မိူဝ်ႈဝၼ်းထီႉ 3 January 2024 ၼၼ်ႉၵေႃႈ ၸၢႆးဢွင်ႇၵျၢၼ်ႇ ဝၢၼ်ႈတႃႈတေႈ ဢိူင်ႇတႃႈတေႈ ၸႄႈဝဵင်းသီႇပေႃႉ ၵႂႃႇႁႃၶႆႈၵႂၢႆးမၼ်းၸွမ်းၼွၵ်ႈဝၢၼ်ႈ လႆႈၵိုင်ႉၵၢင်ႉယဵပ်ႇၺႃးမၢၵ်ႇ လႄႈ တိၼ်ၽၢႆႇၶႂႃလႆႈပုတ်းၵႂႃႇ ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-01-10T12:00:53

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%80%90%e1%80%af%e1%81%b5%e1%80%ba%e1%80%b8%e1%80%9a%e1%80%bd%e1%81%bc%e1%80%ba%e1%80%b8%e1%82%81%e1%82%82/

ဢမေႇရိၵၢၼ်တုၵ်းယွၼ်းႁႂ်ႈ ဢိတ်ႇသရေး လူတ်းယွမ်းလွင်ႈလူႉတၢႆၵူၼ်းမိူင်း

ၼႂ်းဝၼ်းလဵဝ်ၵူၺ်း ဢိတ်ႇသရေးပိုတ်းယိုဝ်းၵူၼ်းမိူင်းလူႉတၢႆပၢၵ်ႇပၢႆ ၽၢႆႇတၢင်းဢမေႇရိၵၢၼ်ႇလၢတ်ႈ ႁႂ်ႈလူတ်းယွမ်းလွင်ႈလူႉတၢႆၵူၼ်းမိူင်း ၼႆယူႇ။ မိူဝ်ႈဝၼ်းထီႉ 9 January 2024 (လိူၼ်ၸဵင်လွင်ႈ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆလၢႆသိုဝ်ႇ လၢႆးငၢၼ်းဝႃႈ ဢိတ်ႇသရေး တိုၵ်းတေႃးတၢင်းၵၢင်ႁၢဝ် သႂ်ႇၼႂ်းပိုၼ်ႉတီႈၵႃႇၸႃႉယူႇဢမ်ႇထၢတ်ႇ၊ ၽၢႆႇပၢႆးယူႇလီၼႂ်းတွၼ်ႈၵႃႇၸႃႉ ၵေႃႈပိုတ်ႇလၢတ်ႈၼႄဝႃႈ ၼႂ်းၶၢဝ်းတၢင်း 24 ၸူဝ်ႈမူင်းၼၼ်ႉ မီးၵူၼ်းလူႉသဵင်ႈတၢႆ 126 ၵေႃႉ ဝႃႈၼႆ။ လိူဝ်သေၼၼ်ႉ Antony Blinken ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇၵေႃႈ လႆႈလၢတ်ႈထိုင် ဢိတ်ႇသရေး ႁႂ်ႈလူတ်းယွမ်းလွင်ႈလူႉတၢႆၵူၼ်းမိူင်း၊ ယၢမ်းၽွင်းတေႃႈလဵဝ်ၼႆႉ ၵူၼ်းမိူင်းဢမ်ႇယွမ်း 90% ထူပ်းလွင်ႈလိူတ်ႇမႆႈ ၵဵဝ်ႇလူၺ်ႈလွင်ႈၵိၼ်ယႅမ်ႉလႄႈ ႁူဝ်ၼပ်ႉၵူၼ်းလူႉသဵင်ႈတၢႆ ၵမ်ႈၼမ်ပဵၼ်လုၵ်ႈဢွၼ်ႇ ဝႃႈၼႆ။ တႄႇၸဵမ်မိူဝ်ႈပိုတ်ႇပၢင်တိုၵ်း မိူဝ်ႈ 7 October 2023 မႃးၼၼ်ႉ ႁူဝ်ၼပ်ႉၵူၼ်းလူႉသဵင်ႈတၢႆၵႂႃႇယဝ်ႉ ဢမ်ႇယွမ်း 23,210 ၵေႃႉ ၵူၼ်းမၢတ်ႇၸဵပ်းတင်းမူတ်း 59,167 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-10T10:51:48

https://taifreedom.com/%e1%81%b6%e1%82%84%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%81%bc%e1%80%b0%e1%81%be%e1%82%86%e1%80%b8%e1%81%b6%e1%81%a2%e1%80%99/

ၶႄႇ ယိုဝ်းမၢၵ်ႇၼူၾႆးၶၢမ်ႈၼႃႈၾႃႉ ထႆႇဝၼ်ႇ

မိူဝ်ႈဝႃးဝၼ်းထီႉ 9 January 2024 (လိူၼ်ၸဵင်လွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ သိုဝ်ႇၶၢဝ်ႇၶႄႇ လၢႆးငၢၼ်းဝႃႈ ၶႄႇ လႆႈယိုဝ်းမၢၵ်ႇၼူၾႆး(Rocket) ဢၼ်တေႃႉတၢင်ႇလၢဝ်ပွမ် Einstein Probe ၶိုၼ်ႈၵႂႃႇၼိူဝ်ၵၢင်ႁၢဝ်သေ ၽၢႆႇတၢင်းလူင်ပွင်ၸိုင်ႈၶႄႇၵေႃႈ လႆႈပိုၼ်ၽၢဝ်ႇပဵၼ်ဢၼ်ဢွင်ႇမၢၼ်ၵႂႃႇယဝ်ႉ ဝႃႈၼႆ။ ၽၢႆႇတၢင်းႁွင်ႈၵၢၼ်လူင်ၽၢႆႇၵႅတ်ႇၶႄထႆႇဝၼ်ႇၵေႃႈ လႆႈပိုၼ်ၽၢဝ်ႇပၼ်ၾၢင်ႉၽေး ၸွတ်ႇတူဝ်ႈတင်းမိူင်း ၼႂ်းၽွင်းယၢမ်းၶႄႇ ယိုဝ်းမၢၵ်ႇၼူၾႆး(Rocket) ၶၢမ်ႈၼႃႈၾႃႉထႆႇဝၼ်ႇ ၼၼ်ႉမိူၼ်ၵၼ်။ ၵဵဝ်ႇလူၺ်ႈလွင်ႈၶႄႇ ယိုဝ်းမၢၵ်ႇၼူၾႆး(Rocket) ပွႆႇလၢဝ်ပွမ်ပွၵ်ႈၵမ်းၼႆႉၵေႃႈ လႆႈမီးမႃး ဢွၼ်တၢင်းထႆႇဝၼ်ႇတေၸတ်းႁဵတ်းပၢင်လိူၵ်ႈတင်ႈ ၼႂ်းဝၼ်းထီႉ 13 January 2024 ဢၼ်တေမႃးထိုင်ၼႆႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 6 January 2024 ပူၼ်ႉမႃးၼၼ်ႉ ၽၢႆႇတၢင်းထႆႇဝၼ်ႇ ၵူတ်ႇထတ်းထူပ်းႁၼ် မၢၵ်ႇပွင်းလူမ်းၸွပ်ႇသွၵ်ႇၶွင်ၶႄႇ မိၼ်ယူႇၼိူဝ်လႅၼ်ၶႅၼ်ႈ ၼႃႈလိၼ်တင်း 2 ၸိုင်ႈမိူင်း လႄႈ ၵမ်ႈၽွင်ႈသမ်ႉမိၼ်ၶၢမ်ႈၵုၼ်ထႆႇဝၼ်ႇထႅင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-01-10T10:46:59

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-7/

ပလိၵ်ႈထႆး တီႉၺွပ်းလႆႈယႃႈမ ၸွမ်းလႅၼ်လိၼ် တႆး−ထႆး ထႅင်ႈတင်းၼမ်

ပလိၵ်ႈၽၢႆႇၽဵဝ်ႈမူၺ်ႉယႃႈမဝ်းၵမ်ထႆး တီႉၺွပ်းလႆႈယႃႈမ ဢၼ်လုၵ်ႉတီႈလႅၼ် လိၼ် တႆး−ထႆး သေ ဢၢၼ်းတေႃႉသူင်ႇၶဝ်ႈၵႂႃႇၼႂ်းဝဵင်းၵဵင်းမႆႇ မိူင်းထႆးတင်းၼမ်။ မိူဝ်ႈဝၼ်းထီႉ 8 January 2024 (လိူၼ်ၸဵင်လွင်ႈ 12 ၶမ်ႈ ပီႊတႆး 2118 ၼီႈ) ယၢမ်းၵၢင် ၶိုၼ်းမွၵ်ႈ 23:30 မူင်းၼၼ်ႉ ပလိၵ်ႈၽၢႆႇၽဵဝ်ႈမူၺ်ႉယႃႈမဝ်းၵမ်ထႆး လႆႈႁပ်ႉၶၢဝ်ႇတေ မီးလွင်ႈတေႃႉသူင်ႇယႃႈၼႆလႄႈ ၸင်ႇလႆႈၵႂႃႇပႂ်ႉၵူတ်ႇထတ်းၸွမ်းႁိမ်းႁွမ်းပႃႇႁဵဝ်ႈ ဝၢၼ်ႈရိမ်းၵူၵ်း ပွၵ်ႉ 4 ဢိူင်ႇမႄႈယၢဝ်း ၸႄႈဝဵင်းၵဵင်းႁၢႆး ၸႄႈတွၼ်ႈၵဵင်းႁၢႆး မိူင်းထႆး သေ ထူပ်းႁၼ်ၵႃး 3 လမ်း ဢၢၼ်းလတ်းၽၢၼ်ႇၼႂ်းပိုၼ်ႉတီႈၼၼ်ႈ ၵူၺ်းသမ်ႉႁၼ် ပလိၵ်ႈထႆးလႄႈ ဢွၼ်ၵၼ်ႁေႃႈပၢႆႈ ၽၢႆႇတၢင်းပလိၵ်ႈထႆးၵေႃႈ လႆႈလမ်းၸွမ်း တေႃႇပေႃးထူပ်းႁၼ်ၵႃး ဢၼ်ၵိုတ်းဝႆႉၸွမ်းတၢင်းလႄႈ ၸင်ႇလႆႈၶဝ်ႈၵူတ်ႇထတ်း ထူပ်းႁၼ်ထူင်ၵေႃႇၸၢၼ်ႈ 52 ထူင် ဢၼ်သႂ်ႇယႃႈမဝႆႉၼႂ်းမၼ်းတင်းမူတ်း 6,000,000 မဵတ်ႉ ဝႃႈၼႆ။ ၼွၵ်ႈလိူဝ်သေၼႆႉ ပလိၵ်ႈထႆး ယင်းယိုတ်းသိမ်းလႆႈပႃးၵႃးထႅင်ႈ 1 လမ်း ႁူမ်ႈပဵၼ် 2 လမ်း လႄႈ ၼႂ်းၵႃးၼၼ်ႉၵေႃႈ လႆႈမီးၽိုၼ်လိၵ်ႈၽိုၼ်လၢႆးဢၼ်လွင်ႈယႂ်ႇထႅင်ႈတင်း ၼမ်သေ ၵဵဝ်ႇလူၺ်ႈယႃႈမဝ်းၵမ် တင်း ၵႃး ဢၼ်ယိုတ်းသိမ်းလႆႈပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈၵႂႃႇၸွမ်းၼင်ႇမၢႆမီႈၸိုင်ႈမိူင်းမီး ၼၼ်ႉ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-01-09T12:07:00

https://taifreedom.com/%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8%e1%80%9a%e1%80%af%e1%81%b5%e1%80%ba%e1%82%89%e1%81%b8%e1%81%bc%e1%80%ba%e1%82%89%e1%80%95%e1%81%a2/

ဢိၼ်းတီးယႃးယုၵ်ႉၸၼ်ႉပၢႆးၵၢင်ႁၢဝ်ၶိုၼ်ႈမႃးထႅင်ႈၶၵ်ႉၼိုင်ႈ

ဢိၼ်းတီးယႃးလႆႈပွႆႇ Spaceship ၵႂႃႇလဵပ်ႈႁဵၼ်းလုၵ်ႈတႃဝၼ်းၼၼ်ႉ ပဵၼ်ဢၼ်ဢွင်ႇမၢၼ်ၵႂႃႇလႄႈ ၼႄႁႂ်ႈႁၼ်ဝႃႈ ယုၵ်ႉၸၼ်ႉပၢႆးၵၢင်ႁၢဝ်ၶိုၼ်ႈမႃးထႅင်ႈ ၶၵ်ႉၼိုင်ႈယူႇယဝ်ႉ။ ၽၢႆႇတၢင်း ISRO (Indian Space Research Organization) ဢွၵ်ႇမႃးလၢတ်ႈဝႃႈ Spaceship ဢႃးတိတ်ႉယႃး−ဢႄႇလ် 1 (Aditya-L 1) ဢၼ်လႆႈပွႆႇၶိုၼ်ႈၵၢင်ႁၢဝ် မိူဝ်ႈဝၼ်းထီႉ 2 September 2023 ပူၼ်ႉမႃး ၼႂ်းၶၢဝ်းတၢင်း 4 လိူၼ်ၼႆႉ လႆႈၶဝ်ႈၵႂႃႇယူႇတီႈပဝ်ႉမၢႆဢၼ်ဝၢင်းဝႆႉ ႁၢင်ႇၵႆတင်းလုမ်ႈၾႃႉ 1,500,000 ၵီႇလူဝ်ႇမီႇတိူဝ်ႇ ၼႆယဝ်ႉ။ လွင်ႈဢၼ် ဢႃးတိတ်ႉယႃး−ဢႄႇလ် 1 ၶိုၼ်ႈၵႂႃႇၼိူဝ်ၵၢင်ႁၢဝ်ၼႆႉ တႃႇလဵပ်ႈႁဵၼ်းလုၵ်ႈတႃဝၼ်းၶၢဝ်းတၢင်း 5 ပီႊ ႁႂ်ႈပေႃးပွင်ႇၸႂ် လွင်ႈငဝ်းလၢႆးၾိင်ႈၾႃႉ ဢၼ်ပဵၼ်ပိုၼ်ႉတီႈ ၵၢင်ႁၢဝ် လႄႈ လုမ်ႈၾႃႉ ဢိၵ်ႇတင်းလုၵ်ႈတႃဝၼ်းၼႆႉသေ ပဵၼ်ဢၼ်လမ်ႇလွင်ႈတွၼ်ႈတႃႇႁႄႉၵင်ႈပၼ် လၢဝ်ပွမ်လႄႈ Spaceship လၢႆလၢႆမဵဝ်းၼၼ်ႉလႆႈ လိူဝ်သေၼၼ်ႉ လၢမ်းၶၢတ်ႈပႃးဝႃႈ ယင်းၸၢင်ႈပၼ်ၾၢင်ႉလွင်ႈငဝ်းလၢႆးၾႃႉၾူၼ် ဢၼ်ၸၢင်ႈတုမ်ႉတိူဝ်ႉတေႃႇလုမ်ႈၾႃႉၼႆႉလႆႈထႅင်ႈ ၸွမ်းၼင်ႇၶေႃႈမုၼ်းၽၢႆႇၽူႈလူင်ႉလႅၼ်ႇပၢႆးၵၢင်ႁၢဝ် ဝႃႈဝႆႉၼင်ႇၼႆ။ ၼႂ်းၵၢၼ်လဵပ်ႈႁဵၼ်းတီႈလုၵ်ႈတႃဝၼ်းၼႆႉၵေႃႈ ဢိၼ်းတီးယႃး ပဵၼ်ဝႆႉထႅင်ႈမိူင်းၼိုင်ႈ ဢၼ်ဢွင်ႇမၢၼ်မႃးလႆႈ မိူၼ်ၼင်ႇ ဢမေႇရိၵၢၼ်ႇ၊ ယူးရူပ်ႇ၊ ၵျႃႇပၢၼ်ႇ လႄႈ ၶႄႇ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-01-09T12:02:26

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-15/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵူၼ်းမိူင်းထႅင်ႈ

ၼႂ်းပိုၼ်ႉတီႈမိူင်းယေႃ ၸႄႈဝဵင်းလႃႈသဵဝ်ႈ ဢမ်ႇမီးပၢင်တိုၵ်းသင်သေ ၸုမ်းသိုၵ်းမၢၼ်ႈ တင်ႈၸႂ်ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇလႄႈ မီးၵူၼ်းမိူင်း လႆႈတိူဝ်ႉၸပ်းၸၢၵ်ႇမၢၵ်ႇ လူႉသဵင်ႈတၢႆ 4 ၵေႃႉ ၼႆယဝ်ႉ။ မိူဝ်ႈဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 21:35 မူင်းၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်း ပွႆႇမၢၵ်ႇသႂ်ႇတီႈမိူင်းယေႃလႄႈ ႁိူၼ်းယေးၵူၼ်းမိူင်း လႆႈလူႉၵွႆၵႂႃႇ မွၵ်ႈ 20 လင် သေဢမ်ႇၵႃး ၸၢၵ်ႇမၢၵ်ႇတိူဝ်ႉၸပ်းပႃးၼၢင်းယိင်း လႆႈလူႉတၢႆၵႂႃႇ 4 ၵေႃႉ ယူႇယဝ်ႉ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ မိူဝ်ႈယၢမ်းဝၢႆးဝၼ်းမွၵ်ႈ 14:00 မူင်းၼၼ်ႉ သိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇတီႈၼႂ်းဝၢၼ်ႈမဵဝ်ႉတိတ်ႉ ၸႄႈဝဵင်းၼမ်ႉသၼ်ႇ လႄႈ မီးၵူၼ်းမိူင်းလႆႈတၢႆၵႂႃႇ 6 ၵေႃႉ ၼႆယဝ်ႉ။ ဝၢႆးသေ သိုၵ်းမၢၼ်ႈမီးလွင်ႈတူၵ်းသုမ်း ၵူၼ်းသိုၵ်း/တပ်ႉပၢင်သဝ်း တင်းၼမ်တင်းလၢႆ တီႈၼႂ်းၸိုင်ႈတႆးပွတ်းႁွင်ႇယဝ်ႉၼၼ်ႉ ၸုမ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင် လႄႈ ပွႆႇမၢၵ်ႇသႂ်ႇ ဢွင်ႈတီႈၵူၼ်းမိူင်းယူႇသဝ်းဝႆႉၼၼ်ႉ ဢမ်ႇထၢတ်ႈဢမ်ႇဝၢႆး ယူႇယဝ်ႉ။ တီႈဝဵင်းလႃႈသဵဝ်ႈၼၼ်ႉ မီးငဝ်ႈငုၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) ပၵ်းသဝ်းဝႆႉသေ ၵႅမ်ၸွမ်ႁၢၼ် လႃႉမူဝ်း လႆႈႁပ်ႉဢဝ်ပုၼ်ႈၽွၼ်းပဵၼ် ၽူႈၵွၼ်းတိူင်းသိုၵ်း မိူဝ်ႈဝၼ်းထီႉ 3 February 2021 ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-01-09T12:01:34

https://taifreedom.com/%e1%81%bc%e1%82%82%e1%80%ba%e1%80%b8%e1%81%b5%e1%81%a2%e1%80%90%e1%80%ba%e1%82%87%e1%80%9d%e1%80%b5%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%80%84%e1%80%ba/

ၼႂ်းၵၢတ်ႇဝဵင်းပၢင်လူင် မီးလွင်ႈၸူၼ်ၵၼ်ထႅင်ႈ

ၵူၼ်းမိူင်းဢၼ်ပိုတ်ႇလၢၼ်ႉသိုဝ်ႉၶၢႆၶမ်းဝႆႉတီႈ ၼႂ်းၵၢတ်ႇပၢင်လူင် ၸႄႈတွၼ်ႈလွႆလႅမ်ၼၼ်ႉ ထုၵ်ႇၺႃးၵူၼ်းႁၢႆႉၶဝ်ႈၸူၼ်ထႅင်ႈလႄႈ ပႃးၵႂႃႇၶမ်းၵမ်ႈၽွင်ႈ ဝႃႈၼႆ။ မိူဝ်ႈဝၼ်းထီႉ 8 January 2024 (လိူၼ်ၸဵင်လွင်ႈ 12 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 12:00 မူင်းပၢႆၼၼ်ႉ မီးၵူၼ်းႁၢႆႉၵေႃႉၼိုင်ႈ ပွမ်ႁဵတ်းပဵၼ်ၵူၼ်းသိုဝ်ႉၶမ်းသေ ၶိုၼ်းၸူၼ်ဢဝ်ၶမ်း တီႈလၢၼ်ႉ ၵူဝ်ႇၵျေႃႇၸဵင်ႇ + မၶိၼ်ႇဢူး ၵႂႃႇမွၵ်ႈ 3 ၵျၢပ်ႈ လႄႈ မိူဝ်ႈလဵဝ်ၵူၼ်းႁၢႆႉၵေႃႉၼၼ်ႉ ပၢႆႈလွတ်ႈဝႆႉၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ တီႈဝဵင်းပၢင်လူင်ႁဝ်းၶႃႈၼႆႉ ၵူၼ်းႁၢႆႉၵူၼ်းလိူင်း ၶႂ်ႈႁၢႆႉႁႅင်းမႃးတိၵ်းတိၵ်းယဝ်ႉ၊ ၶီႈယႃႈၵေႃႈၼမ်ၶိုၼ်ႈမႃးႁႅင်းတႄႉတႄႉ ဢမ်ႇမီးၽႂ်ဢဝ်ႁူမ်ႇလူမ်ႈပၼ်ၵူၼ်းမိူင်းလႆႈ၊ သင်ဝႃႈဢဝ်လွင်ႈတၢင်းၵႂႃႇတိူင်ႇလၢတ်ႈတီႈ ႁူင်းပလိၵ်ႈမၢၼ်ႈၵေႃႈ ပလိၵ်ႈမၢၼ်ႈ ဢမ်ႇႁဵတ်းသင်ပၼ်၊ တေႃႈၼင်ႇၵူၼ်းလၵ်ႉလူတ်ႉၶိူင်ႈၸိူဝ်းၼႆႉ ၶဝ်တင်းပွႆႇပၼ်ၶိုၼ်း ဝႃႈၼႆ။ မိူဝ်ႈဝၼ်းထီႉ 27 December 2023 ယၢမ်းႁူဝ်ၶမ်ႈ 18:50 မူင်းၼၼ်ႉၵေႃႈ ၽွင်းလုင်းတိၼ်ႇထုၼ်း တေသိမ်းလၢၼ်ႉ သိမ်းၶူဝ်းၶွင် ဢၼ်ပိုတ်ႇဝႆႉတီႈ ႁိမ်းၵၢတ်ႇဝဵင်းပၢင်လူင်ၼၼ်ႉ မီးၵူၼ်းၸူၼ်ၶဝ်ႈၵႂႃႇၸူၼ်သေ ဢဝ်ၵွင်ႈယိုဝ်း တၢႆပႅတ်ႈပႃး ၵူၼ်းၼႂ်းႁိူၼ်း 4 ၵေႃႉ လႄႈ ထိုင်မိူဝ်ႈလဵဝ်ၵူၼ်းၸူၼ်ပၢႆႈလွတ်ႈဝႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-01-09T12:02:29

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99/

ရၢတ်ႉသျႃးပိုတ်းယိုဝ်းမၢၵ်ႇမိတ်ႉသႆးသႂ်ႇၼႂ်းမိူင်းယူႇၶရဵၼ်းႁၢဝ်ႈႁႅင်း

ရၢတ်ႉသျႃးသိုပ်ႇပိုတ်းယိုဝ်းမၢၵ်ႇမိတ်ႉသႆးတင်းၼမ် တူၵ်းလူင်းၵႂႃႇလၢႆပိုၼ်ႉတီႈ ၼႂ်းယူႇၶရဵၼ်းလႄႈ ၶူင်ႉသၢင်ႈပိုၼ်ႉထၢၼ်ၼႂ်းမိူင်းလူႉၵွႆၼမ်။ မိူဝ်ႈဝၼ်းထီႉ 8 January 2024 (လိူၼ်ၸဵင်လွင်ႈ 12 ၶမ်ႈ ပီႊတႆး 2118 ၼီႈ) ၽၢႆႇၵႅတ်ႇၶႄရၢတ်ႉသျႃးဢွၵ်ႇမႃးလၢတ်ႈဝႃႈ ရၢတ်ႉသျႃး လႆႈၸႂ်ႉမၢၵ်ႇမိတ်ႉသႆးယိုဝ်းၵႆ လႄႈ ယိုဝ်းမႅၼ်ႈပဝ်ႉမၢႆလႆႈလီ ဢမ်ႇဝႃႈလုၵ်ႉတီႈၼိူဝ်ၵၢင်ႁၢဝ်၊ တၢင်းပၢင်ႇလၢႆႇသေယိုဝ်း ႁူမ်ႈပႃး မၢၵ်ႇမိတ်ႉသႆးဝႆးၽႂ်းလိူဝ်သဵင် တႃႇတိုၵ်းတေႃး ဢၼ်ပဵၼ်ပိုၼ်ႉတီႈႁူင်းၵၢၼ်ၶွင်သိုၵ်းယူႇၶရဵၼ်းၼၼ်ႉ ဝႃႈၼႆ။ ၽၢႆႇတၢင်းယူႇၶရဵၼ်းၵေႃႈလၢတ်ႈဝႃႈ ၶူင်ႉသၢင်ႈႁႄႉၵင်ႈ တၢင်းၵၢင်ႁၢဝ်ယူႇၶရဵၼ်းၼၼ်ႉၵေႃႈ ယိုဝ်းလႆႈတရူၼ်းရၢတ်ႉသျႃးတူၵ်း 8 လမ်း၊ ၵူၺ်းၵႃႈယိုဝ်းတူၵ်းလႆႈ မၢၵ်ႇမိတ်ႉသႆး 18 လုၵ်ႈၵူၺ်း ဢၼ်တင်းမူတ်းမီးယူႇ 51 လုၵ်ႈၼၼ်ႉ ဝႃႈၼႆ၊ တီႈမၢၵ်ႇမိတ်ႉသႆးတူၵ်းလူင်းၵႂႃႇၼၼ်ႉ ၵမ်ႈၼမ်ပဵၼ်ၶူင်ႉသၢင်ႈပိုၼ်ႉထၢၼ်ဢၼ်လမ်ႇလွင်ႈ လႄႈ ႁူင်းၵၢၼ်ၽၢႆႇၵၢၼ်သိုၵ်း ဢိၵ်ႇတင်း ၵူၼ်းမိူင်းၸိူဝ်းၼႆႉ ဝႃႈၼႆ။ လွင်ႈဢၼ်ရၢတ်ႉသျႃးပိုတ်းယိုဝ်းယူႇၶရဵၼ်းပွၵ်ႈၼႆႉၵေႃႈ ပဵၼ်ၽွင်းဢၼ် ၽူႈၼမ်းၼႂ်းၵူႈလွင်ႈလွင်ႈ ၸုမ်း NATO ႁၢင်ႈႁႅၼ်းတေၸတ်းႁဵတ်းပၢင်ၵုမ် NATO -ယူႇၶရဵၼ်း ၼႂ်းဝၼ်းထီႉ 10 January 2024 ၼႆႉ တႃႇဢုပ်ႇဢူဝ်းၵၼ် လွင်ႈထုၵ်ႇတိုၵ်းတေႃးလူၺ်ႈ တရူၼ်းလႄႈမၢၵ်ႇမိတ်ႉသႆး ၶွင်ရၢတ်ႉသျႃးၼၼ်ႉ ၼႆယူႇ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-09T11:39:22

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-5/

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး ထုၵ်ႇတီႉၺွပ်းတင်းၼမ်

ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်း ထႆး လူၺ်ႈၽိတ်းမၢႆမီႈထႅင်ႈတင်းၼမ်။ မိူဝ်ႈဝႃးဝၼ်းထီႉ 8 January 2024 (လိူၼ်ၸဵင်လွင်ႈ 12 ၶမ်ႈ ပီႊတႆး 2118 ၼီႈ) ၼၼ်ႉ ၸဝ်ႈၼႃႈတီႈပလိၵ်ႈထႆး ထူပ်းႁၼ်ၵႃး ဢၼ်မီးလွင်ႈထၢင်ႇထိူမ် မိူၼ်တၢင်ႇၶူဝ်းၼၵ်း လႅၼ်ႈယူႇၼိူဝ်သဵၼ်ႈတၢင်းဢေးသျႃးၼၼ်ႉသေ ၸင်ႇလႆႈႁွင်ႉၵိုတ်းၵူတ်ႇထတ်း ၼႂ်းပိုၼ်ႉတီႈဢိူင်ႇဝၢၼ်ႈလီႉ ၸႄႈဝဵင်ႈပၢင်းပႃႈႁၼ် ၸႄႈတွၼ်ႈၾရႃႉၼၶွၼ်းသီ ဢယုထယႃး လႄႈ ထူပ်းႁၼ်ၵူၼ်းမိူင်းႁူမ်ႈတုမ် ဢၼ်ၶီႇမႃးၼႂ်းၵႃးၼၼ်ႉ တင်းမူတ်း 23 ၵေႃႉ ပဵၼ်ၵူၼ်းၸၢႆး 16 ၵေႃႉ၊ ၵူၼ်းယိင်း 7 ၵေႃႉ ၼႂ်းၶဝ်တင်းမူတ်းၼႆႉ ဢမ်ႇမီးဝတ်းဝႂ်သင်သေမဵဝ်း ဝႃႈၼႆ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်တီႈၵူၼ်းမိူင်းႁူမ်ႈတုမ်ၼၼ်ႉ လႆႈႁူႉဝႃႈ ၸိူဝ်းၶဝ်လႆႈပႆလတ်းၶဝ်ႈၼႂ်းထိူၼ်ႇသေ လၵ်ႉၶဝ်ႈမိူင်းထႆး လူၺ်ႈလတ်းၽၢၼ်ႇ ၼႂ်းပိုၼ်ႉတီႈ ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇ၊ သမ်ႉမီးၵူၼ်းႁႃလူတ်ႉၵႃး ပၼ်လႄႈ လႆႈသဵင်ႈၵႃႈၸၢင်ႈၼိုင်ႈၵေႃႉလႂ် 12,000−20,000 ဝၢတ်ႇ ၼႆယဝ်ႉ။ ၵဵဝ်ႇလူၺ်ႈၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈသေ ထုၵ်ႇပလိၵ်ႈတီႉၺွပ်းလႆႈ ႁူမ်ႈပႃး ၵူၼ်းႁေႃႈၵႃးတေႃႉသူင်ႇ ဢၼ်ပဵၼ်ၵူၼ်းထႆး ၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေသိုပ်ႇၸႅတ်ႈထၢမ်သေ ပၼ်တၢမ်ႇ တၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးလႄႈ ဢၼ်ပဵၼ်ၵူၼ်းမိူင်းႁူမ်ႈတုမ် ၸိူဝ်းၼၼ်ႉၵေႃႈ တေသိုပ်ႇသူင်ႇပွၵ်ႈမိူဝ်းၶိုၼ်းၼႂ်းမိူင်းႁူမ်ႈတုမ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-01-08T16:02:21

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6-9/

သိုၵ်းမၢၼ်ႈ လႄႈ သိုၵ်းၶၢင် KIA ႁူမ်ႈ PDF ပဵၼ်ပၢင်တိုၵ်းၵၼ် ႁၢဝ်ႈႁႅင်း တီႈမိူင်းမိတ်ႈ

မိူဝ်ႈဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ယၢမ်း 17:00 မူင်းၼၼ်ႉ ဢၼ်ပဵၼ်သိုၵ်းၶၢင် KIA ႁူမ်ႈ ၸုမ်းသိုၵ်း PDF ဢဝ်ဢဵၼ်ႁႅင်းတင်းၼမ် သေ ၶဝ်ႈလေႃႇတိုၵ်း တပ်ႉသိုၵ်းမၢၼ်ႈ ဢၼ်မႃးတင်ႈတပ်ႉပၢင်သဝ်းဝႆႉ တီႈႁိမ်းဝၢၼ်ႈၼမ်ႉၶွႆႈ ၸႄႈဝဵင်းမိူင်းမိတ်ႈ ၼႆယဝ်ႉ၊ ၼႂ်းဝၼ်းလဵဝ်ၵၼ်ၵူၺ်း ထိုင်ယၢမ်းၵၢင်ၶမ်ႈ 18:00 မူင်းၼၼ်ႉ သွင်ၽၢႆႇၶိုၼ်းလႆႈသိုပ်ႇပဵၼ်ပၢင်တိုၵ်းၵၼ် ထႅင်ႈသေ ၽၢႆႇသိုၵ်းၶၢင် KIA ၶဝ်ထွႆၵႂႃႇလႄႈ သဵင်ၵွင်ႈၸင်ႇယဵၼ်ႈ ၼႆယဝ်ႉ။ ၵူၼ်းမိူင်းပိုၼ်ႉတီႈလၢတ်ႈၼႄဝႃႈ “ဝၢၼ်ႈၼမ်ႉၶွႆႈၼႆႉ တေမီးႁိမ်းၽင်ႇၼမ်ႉမၢဝ်း လႄႈ ၸမ်ၵၼ်တင်းဝဵင်းဝၢၼ်ႈပဵင်း ၸႄႈတွၼ်ႈမိူင်းမိတ်ႈသေ မီးလင်ႁိူၼ်း မွၵ်ႈ 400 ၼႆႉၶႃႈ၊ ယဝ်ႉၵေႃႈ ၸမ်ဢွင်ႈတီႈ ဢၼ်လူင်ပွင်ၸိုင်ႈၶဝ်မႃးၵေႃႇသၢင်ႈဝႆႉ ၽၢႆၼမ်ႉမၢဝ်း (ၽၢႆႇၾႆးၾႃႉဢၼ်ပႆႇယဝ်ႉ) ဢၼ်ယႂ်ႇသေပိူၼ်ႈ ၼႂ်းမိူင်းႁူမ်ႈတုမ် မၢႆထီႉၼိုင်ႈ လႄႈ ပဵၼ်ထီႉ 2 ၼႂ်းၵုၼ်ဢေးသျႃးၶႃႈဢေႃႈ လိူဝ်ၼၼ်ႉ ၼႂ်းလုမ်ႈၾႃႉၼႆႉၵေႃႈ ပဵၼ်ဝႆႉမၢႆ 4 ယဝ်ႉ” ဝႃႈၼႆ။ သိုပ်ႇလၢတ်ႈထႅင်ဝႃႈ “သိုၵ်းမၢၼ်ႈဢၼ်မႃးပၵ်းသဝ်း တီႈႁိမ်းဝၢၼ်ႈၼမ်ႉၶွႆႈၼႆႉ ပဵၼ်သိုၵ်းမၢၼ်ႈဢၼ်ယၢမ်ႈပၵ်းသဝ်းယူႇတီႈတပ်ႉဝၢၼ်ႈမိူင်းလိူဝ်ႇ ၼၼ်ႉၶႃႈဢေႃႈ၊ တပ်ႉတီႈဝၢၼ်ႈမိူင်းလိူဝ်ႇၼႆႉ လႆႈဝႃႈမီးၽၢႆႇၼိူဝ်ဝၢၼ်ႈၼမ်ႉၶွႆႈ(မျိတ်ႉသူင်ႇ) တေယၢၼ်ၵၼ်မွၵ်ႈ 16 လၵ်းၼႆႉၶႃႈ တပ်ႉဝၢၼ်ႈမိူင်းလိူဝ်ႇၼႆႉ ထုၵ်ႇသိုၵ်းၶၢင် KIA ႁူမ်ႈ ၸုမ်း PDF ၶဝ်ႈသိမ်း မိူဝ်ႈလိူၼ်ပူၼ်ႉမႃးၼၼ်ႉသေ သိုၵ်းမၢၼ်ႈတီႈၼၼ်ႈ ၸင်ႇထွႆလင်မႃးပၵ်းသဝ်း ဝႆႉတီႈဝၢၼ်ႈၼမ်ႉၶွႆႈ ၼႆႉၶႃႈဢေႃႈ လႆႈငိၼ်းဝႃႈ ၽၢႆၼမ်ႉမၢဝ်း တီႈမိူင်းမိတ်ႈၼၼ်ႉ သိုၵ်းၶၢင် လႄႈ PDF ၶဝ် သိမ်းလႆႈယဝ်ႉၼႆၵွၼ်ႇ” လၢတ်ႈၼင်ႇၼႆ။ ပၢင်တိုၵ်းၼႂ်းၵႄႈၵၢင် သိုၵ်းမၢၼ်ႈ လႄႈ သိုၵ်းၶၢင် KIA ႁူမ်ႈ PDF ဢၼ်လႆႈပဵၼ်တီႈမိူင်းမိတ်ႈၼႆႉ လွင်ႈလူႉတၢႆမၢတ်ႇၸဵပ်းတင်းသွင်ၽၢႆႇတႄႉ ဢမ်ႇပႆႇလႆႈႁပ်ႉႁူႉၸွမ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-01-08T14:12:12

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c%e1%80%b0%e1%82%89%e1%80%90%e1%81%a2%e1%82%86%e1%80%a2%e1%80%99%e1%80%ba%e1%82%87%e1%80%9a/

ၵူၼ်းမိူင်းလူႉတၢႆဢမ်ႇယွမ်း 15 ၵေႃႉ ယွၼ်ႉသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ

ၶွင်ႇသီႇသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၼႂ်းပွၵ်ႉၼႂ်းယွမ်ႇ၊ ႁူင်းႁဵၼ်းလႄႈ ဢွင်ႈတီႈသႃႇသၼႃႇ တီႈဢၼ်မီးၵူၼ်းယူႇၶွၼ်ႈၵၼ်ၼမ်ၼၼ်ႉလႄႈ ၵူၼ်းမိူင်းလူႉတၢႆၸွမ်းဢမ်ႇယွမ်း 15 ၵေႃႉ ဝႃႈၼႆ။ သိုဝ်ႇၶၢဝ်ႇ BBC ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ သိုၵ်းမၢၼ်ႈၸႂ်ႉတိုဝ်းႁိူဝ်းမိၼ် Mi-17 သေ ၵႂႃႇပွႆႇမၢၵ်ႇသႂ်ႇ ၵျွင်းဝႆႈၽြႃးၶရိတ်ႉ လႄႈ ႁူင်းႁဵၼ်းၸၼ်ႉသုင် တီႈဝၢၼ်ႈၵၼၼ်ႇ ၸႄႈဝဵင်းၶမ်းပတ်ႉ ၸႄႈတွၼ်ႈတူပ်းမိုဝ်း(တမူး) တိူင်းၸႄႈၵႅင်းသေ ၵူၼ်းမိူင်းလူႉတၢႆ ဢမ်ႇယွမ်း 15 ၵေႃႉ ၼႂ်းၼၼ်ႉ ပႃးဝႆႉလုၵ်ႈဢွၼ်ႇ ဢမ်ႇယွမ်း 6 ၵေႃႉၼႆယဝ်ႉ။ ယွၼ်ႉသိုၵ်းမၢၼ်ႈ ဢဝ်ႁိူဝ်းမိၼ် ပွႆႇမၢၵ်ႇၼႆႉသေ ႁူင်းႁဵၼ်းလင်ၼိုင်ႈ လႄႈ ႁိူၼ်းၵူၼ်းမိူင်း လႆႈလူႉၵွႆၵႂႃႇၸွမ်း 7 လင်၊ ၵူၼ်းဢၼ်လူႉတၢႆၵမ်ႈၽွင်ႈၼၼ်ႉ ယွၼ်ႉဢမ်ႇတူၺ်း ႁၢင်ႈၽၢင်လႆႈယဝ်ႉလႄႈ ပဵၼ်ၽႂ်ၼႆၵေႃႈ ယင်းဢမ်ႇၸၢင်ႈလၢတ်ႈၵေႃႉမၼ်းၵွၼ်ႇ ဝႃႈၼႆ။ လိူဝ်သေၼၼ်ႉယဝ်ႉ မီးၵူၼ်းလႆႈတၢင်းမၢတ်ႇၸဵပ်းၸွမ်း 7 ၵေႃႉ ၼႂ်းၵူၼ်းမၢတ်ႇၸဵပ်းၼၼ်ႉ ပႃးလုၵ်ႈဢွၼ်ႇဝႆႉသေ တႃႇ 3 ၵေႃႉတႄႉ မၢတ်ႇၸဵပ်းႁၢဝ်ႈႁႅင်းဝႆႉလႄႈ သဵၼ်ႈတၢင်းသမ်ႉ ထုၵ်ႇပိၵ်ႉဢိုတ်းဝႆႉ ဢမ်ႇၸၢင်ႈသူင်ႇၸူးႁူင်းယႃသေ လႆႈလုမ်းလႃးဝႆႉၼင်ႇပွင်ပဵၼ်လႆႈၵူၺ်းၼႆယဝ်ႉ။ ပူၼ်ႉမႃးမိူဝ်ႈဝၼ်းထီႉ 5 January 2024 ၼၼ်ႉၵေႃႈ သိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈဝၢၼ်ႈမႂ်ႇ ၵုင်းသႃႇ ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇ တီႈဢၼ်ဢမ်ႇမီးပၢင်တိုၵ်းသင် ၼၼ်ႉသေ တိူဝ်ႉၸပ်းႁိူၼ်းၵူၼ်းမိူင်းမိူၼ်ၵၼ်ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-01-08T12:31:06

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%a2%e1%80%9d%e1%80%ba%e1%80%90%e1%81%a2%e1%82%86%e1%81%b8%e1%80%af%e1%80%99%e1%80%ba%e1%80%b8%e1%80%9a%e1%80%ad/

ဢိတ်ႇသရေး ဢဝ်တၢႆၸုမ်းယိပ်းၵွင်ႈၵၢင်ႇယဝ်ႉ 8,000 ၵေႃႉ

တပ်ႉသိုၵ်းဢိတ်ႇသရေး လႆႈဢွၵ်ႇမႃးလၢတ်ႈၼႄ လွင်ႈဢၼ်ဝႃႈ ယႃႉလူႉလႆႈၶူင်ႉသၢင်ႈပိုၼ်ႉထၢၼ် ၸုမ်းႁႃးမၢတ်ႉသ် လႄႈ ဢဝ်တၢႆၸုမ်းယိပ်းၵွင်ႈၵၢင်ႇ ဢၼ်ၵဵဝ်ႇၶွင်ႈၸွမ်း ၸုမ်းႁႃးမၢတ်ႉသ် 8,000 ၵေႃႉ ၼႆယူႇ။ မိူဝ်ႈဝၼ်းထီႉ 6 January 2024 (လိူၼ်ၸဵင်လွင်ႈ 10 ၶမ်ႈ ပီႊတႆး 2118 ၼီႈ) ၽူႈတၢင်လၢတ်ႈတပ်ႉသိုၵ်းဢိတ်ႇသရေး ဢွၵ်ႇမႃးလၢတ်ႈဝႃႈ ၽၢႆႇတၢင်းတပ်ႉသိုၵ်းဢိတ်ႇသရေး လႆႈယႃႉလူႉၶူင်ႉသၢင်ႈပိုၼ်ႉထၢၼ် ၽၢႆႇၸုမ်းႁႃးမၢတ်ႉ ၼႂ်းတွၼ်ႈၵႃႇၸႃႉပွတ်းႁွင်ႇၵႂႃႇယဝ်ႉလႄႈ လႆႈၶႃႈတၢႆၸုမ်းယိပ်းၵွင်ႈၵၢင်ႇၼႂ်းပိုၼ်ႉတီႈၼၼ်ႉ မွၵ်ႈ 8,000 ၵေႃႉ၊ လိူဝ်သေၼၼ်ႉ ႁုပ်ႈသိမ်းလႆႈၶိူင်ႈၵွင်ႈၵၢင်ႇ ၼပ်ႉႁူဝ်မိုၼ်ႇ၊ ၽိုၼ်လိၵ်ႈၽိုၼ်လၢႆးထႅင်ႈလၢႆလၢၼ်ႉၽိုၼ်သေ တေသိုပ်ႇႁဵတ်းသၢင်ႈၵႂႃႇ ၸွမ်းၼင်ႇၽႅၼ်ၵၢၼ်ဢၼ်ဝၢင်းဝႆႉလႄႈ ႁႂ်ႈပေႃးတေထိုင်ပဝ်ႉမၢႆပၢင်တိုၵ်း ဢၼ်မီးယိူင်းဢၢၼ်းတႃႇၽဵဝ်ႈလၢင်ႉၸုမ်းႁႃးမၢတ်ႉသ် ၼႂ်းတွၼ်ႈၵႃႇၸႃႉပွတ်းႁွင်ႇ လႄႈ ပွတ်းၸၢၼ်း ဝႃႈၼႆ။ မိူဝ်ႈဝၼ်းထီႉ 4 January 2024 ပူၼ်ႉမႃးၼၼ်ႉၵေႃႈ ဢိတ်ႇသရေးဢွၼ်ဢဝ်ပၢင်တိုၵ်း ၶဝ်ႈၼႂ်းၶၵ်ႉတွၼ်ႈ ထီႉ 3 ဢၼ်ပဵၼ်ၵၢၼ်တိုၵ်းတေႃးတၢင်းၵၢင်ႁၢဝ်သေ ပိုတ်းယိုဝ်းတီႈပဵၼ်ပဝ်ႉမၢႆၼၼ်ႉၵူၺ်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-08T12:27:28

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%82%81%e1%82%85%e1%80%99%e1%80%ba%e1%80%90%e1%81%a2%e1%82%86%e1%81%b5%e1%80%b0%e1%81%bc%e1%80%ba-4/

သိုၵ်းမၢၼ်ႈႁႅမ်တၢႆၵူၼ်းမိူင်း 19 ၵေႃႉ

ၸုမ်းသိုၵ်းမၢၼ်ႈ တပ်ႉၶမယ 120 တီႉၺွပ်းႁႅမ်တၢႆပႅတ်ႈၵူၼ်းမိူင်း 19 ၵေႃႉ တီႈၼႂ်းၸႄႈဝဵင်းဝဵင်းသိူဝ် ၸႄႈတွၼ်ႈၵေႃလၢင်း (ၵေႃးလိၼ်း) တိူင်းၸႄႈၵႅင်း လႄႈ ၵူၼ်းၸိူဝ်းထုၵ်ႇႁႅမ်တၢႆၼၼ်ႉ ၵမ်ႉၼမ်ပဵၼ်ၸဝ်ႈၵႃး ဢိၵ်ႇပႃး ၵူၼ်းၵႃႉၶၢႆၶဝ်ႈသၢၼ် ၼႂ်းပိုၼ်ႉတီႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်း PDF လၢတ်ႈတီႈသိုဝ်ႇၶၢဝ်ႇ Khit Thit Media ဝႃႈ မိူဝ်ႈဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ လႆႈထူပ်းႁၼ်တူဝ်တၢႆၵူၼ်းမိူင်း 19 ၵေႃႉ ဢွင်ႈတီႈဢၼ်ၵူၼ်းမိူင်းၼႂ်းပိုၼ်ႉတီႈ ႁွင်ႉၵၼ်ဝႃႈ 5 လၵ်း ၼႂ်းၸႄႈဝဵင်းဝဵင်းသိူဝ်သေ ၼႂ်းၵူၼ်း 19 ၵေႃႉၼၼ်ႉ ပဵၼ်ၵူၼ်းၸၢႆး 17 ၵေႃႉ ၼၢင်းယိင်း 2 ၵေႃႉ ဝႃႈၼႆ။ ၵူၼ်းမိူင်းၸိူဝ်းထုၵ်ႇသိုၵ်းမၢၼ်ႈ ႁႅမ်တၢႆၼၼ်ႉ ယိုၼ်ယၼ်လၢတ်ႈလႆႈဝႃႈ ပႃးဝႆႉ တေႃႇၶိၼ်ႇၸဵင်ႇ ယူႇဝဵင်းၵေႃလၢင်း လႄႈ ပဵၼ်ၵူၼ်းၵႃႉၶၢႆၶဝ်ႈသၢၼ်၊ ယဝ်ႉၵေႃႈ ဢူးတဵင်းထေး၊ ဢူးႁဵင်းၸေႃႇ၊ ဢူးထုၼ်းၸေႃႇ၊ ဢူးငၢၼ်ႇထုၼ်း လႄႈ လိူဝ်ၼၼ်ႉတႄႉ ဢမ်ႇႁူႉၸၵ်းဝႃႈ ပဵၼ်ၽႂ် ယူႇတီႈလႂ်ဝႃႈၼႆ၊ ပေႃးထတ်းသၢင်ႈတူၺ်းၸွမ်းၶၢပ်ႈတူဝ်ၶဝ်ၼႆ မၢင်ၸိူဝ်းတေထုၵ်ႇဢဝ်ၸိူၵ်ႈ မတ်ႉၶေႃး၊ မတ်ႉတိၼ်၊ မတ်ႉမိုဝ်းပေႈပိၵ်ႈသေ ထုၵ်ႇယိုဝ်းၸွမ်းၵွၵ်းႁူဝ် လႄႈ ၼႃႈဢူၵ်းၼႆ လႆႈႁၼ် Khit Thit Media ဢွၵ်ႇဝႆႉၼင်ႇၼႆ။ ၵူၼ်းမိူင်းၼႂ်းပိုၼ်ႉတီႈ ၼႂ်းတိူင်းၸႄႈၵႅင်းၼၼ်ႉ ဢမ်ႇမီးတၢင်းၽိတ်းသင် လႄႈ လႆႈၶမ်ယူႇၼႂ်းၵႄႈပၢင်တိုၵ်းသေ ထုၵ်ႇသိုၵ်းမၢၼ်ႈတီႉၺွပ်းၶႃႈႁႅမ်တၢႆၵေႃႈမီး၊ မၢင်ၸိူဝ်းၵေႃႈထုၵ်ႇၸုမ်းၸိူဝ်းဢၼ်ယူႇတႂ်ႈ NUG ႁႅမ်တၢႆၵေႃႈ မီးမႃးတင်းၼမ်မိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-01-08T12:25:23

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-14/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵူၼ်းမိူင်းၼမ်ႉသၼ်ႇ

ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်းၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈမဵဝ်ႉတိတ်ႉ ၸႄႈဝဵင်းၼမ်ႉသၼ်ႇ ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇ လႄႈ မီးၵူၼ်းမိူင်းလႆႈတၢႆ 6 ၵေႃႉ ၼႆယဝ်ႉ။ မိူဝ်ႈဝႃးဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 14:00 မူင်း သိုၵ်းမၢၼ်ႈဢဝ်ႁိူဝ်းမိၼ်တိုၵ်းသေ ၵႂႃႇပွႆႇမၢၵ်ႇသႂ်ႇၼႂ်းဝၢၼ်ႈလႄႈ မီးၵူၼ်းမိူင်း ပႃးၸဵမ်လုၵ်ႈဢွၼ်ႇ လႆႈလူႉတၢႆ သေဢမ်ႇၵႃး ႁိူၼ်းယေး ဢိၵ်ႇပႃး ႁူင်းႁဵၼ်းသွၼ်လိၵ်ႈၵေႃႈ လူႉၵွႆပႃး ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ဝၼ်းၼၼ်ႉသမ်ႉ ပဵၼ်ဝၼ်းပိၵ်ႉႁူင်းႁဵၼ်း သင်ဢမ်ႇၸႂ်ႈဝၼ်းပိၵ်ႉႁူင်းႁဵၼ်းတႄႉ တေမီးၵူၼ်းတၢႆၼမ်ႁႅင်းတႄႉတႄႉယဝ်ႉ၊ မၢၵ်ႇဢၼ်သိုၵ်းမၢၼ်ႈပွႆႇမႃးၼၼ်ႉ တိူဝ်ႉၸပ်း ၶူးသွၼ်ႁူင်းႁဵၼ်း လႄႈ လုၵ်ႈဢွၼ်ႇမၼ်း၊ ယဝ်ႉၵေႃႈ ၼၢင်းယိင်း 3 ၵေႃႉ လႄႈ ၵူၼ်းၸၢႆးထႅင်ႈၵေႃႉၼိုင်ႈ လႆႈတၢႆၵႂႃႇ၊ ဢၼ်မၢတ်ႇၸဵပ်းတႄႉဢမ်ႇလႆႈႁူႉၸွမ်း လႄႈ ၵူၼ်းဝၢၼ်ႈတႄႉဢွၼ်ၵၼ်ပၢႆႈဢွၵ်ႇဝၢၼ်ႈၼမ်ၼႃႇယဝ်ႉ ဝႃႈၼႆ။ မိူဝ်ႈဝၼ်းထီႉ 6 January 2024 ၼၼ်ႉၵေႃႈ ၸုမ်းသိုၵ်းမၢၼ်ႈ ၶမယ 348 ယိုဝ်းၵွင်ႈၸၢၵ်ႈၶဝ်ႈၵႂႃႇ တီႈၼႂ်းဝၢၼ်ႈတူၼ်ႈၵႅင်း ဢိူင်ႇလွၵ်းလူင် ၸႄႈဝဵင်းမိူင်းမိတ်ႈ လႄႈ မၢၵ်ႇၵွင်ႈၵႂႃႇတူၵ်းတီႈၼႂ်းႁိူၼ်း လုင်းတွင်းလူႇ + ပႃႈၼၢင်းဢေး 2 လုၵ်ႈ၊ ပႃႈမေႇဢေး 1 လုၵ်ႈ လႄႈ ႁိူၼ်း လုင်းဢွင်ႇလႃႉ + ပႃႈၶိၼ်ႇဢွင်ႇ သမ်ႉ မၢၵ်ႇၵွင်ႈတိူဝ်ႉၸပ်းၺႃးႁိူၼ်းပွင်ႇၵႂႃႇ ၵၢမ်ႇလီမၢၵ်ႇၵွင်ႈဢမ်ႇတိူဝ်ႉၸပ်း ၵူၼ်းၼႂ်းႁိူၼ်း ၼႆယဝ်ႉ။ ၼႂ်းပိုၼ်ႉတီႈၸၢဝ်းၶိူဝ်းယူႇသၢင်ႈၵိၼ်သဝ်းၼၼ်ႉ ၸုမ်းသိုၵ်းမၢၼ်ႈဢမ်ႇသူၼ်ၸႂ်ၽႂ် လႄႈ တင်ႈၸႂ်ယိုဝ်းၵွင်ႈ/ပွႆႇမၢၵ်ႇ ႁဵတ်းတီႈၸၢမ်းမိုဝ်းမႅၼ်ႈသေ မီးၵူၼ်းမိူင်းၼႂ်းပိုၼ်ႉတီႈ လႆႈမၢတ်ႇၸဵပ်းလူႉတၢႆယွၼ်ႉမၼ်းမႃး တင်းၼမ်ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-01-08T12:17:17

https://taifreedom.com/%e1%81%b6%e1%82%84%e1%82%87-%e1%81%b6%e1%80%bd%e1%80%99%e1%80%ba%e1%82%88%e1%80%9e%e1%80%95%e1%80%ad%e1%80%90%e1%80%ba%e1%82%88-%e1%80%95%e1%81%bc%e1%80%ba%e1%80%90%e1%81%a2%e1%80%99%e1%80%ba%e1%82%87/

ၶႄႇ ၶွမ်ႈသပိတ်ႈ ပၼ်တၢမ်ႇ 5 ၶွမ်ႇပၼီႇဢမေႇရိၵၢၼ်ႇ

တႃႇတုမ်ႉတွပ်ႇ လွင်ႈဢမေႇရိၵၢၼ်ႇ ၶွမ်ႈသပိတ်ႈ ၶွမ်ႇပၼီႇ လႄႈ ၵူၼ်းမိူင်းၶႄႇ ဢိၵ်ႇတင်း လွင်ႈၶၢႆၶိူင်ႈယိပ်းပၼ်ထႆႇဝၼ်ႇၼၼ်ႉၼႆသေ ၶႄႇ လႆႈၶွမ်ႈသပိတ်ႈ ပၼ်တၢမ်ႇ 5 ၶွမ်ႇပၼီႇဢမေႇရိၵၢၼ်ႇ ဢၼ်ၵႃႉၶၢႆၶိူင်ႈယိပ်းၼၼ်ႉ ဝႃႈၼႆ။ မိူဝ်ႈဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ ဢွၵ်ႇသပ်းၸႅင်ႈၶၢဝ်ႇဝႃႈ လူင်ပွင်ၸိုင်ႈ ၶႄႇ လႆႈသင်ႇယိုတ်းသိမ်းဢမူၺ်ႇၶူဝ်းၶွင်ၵူႈလွင်ႈလွင်ႈ ဢၼ် 5 ၶွမ်ႇပၼီႇ ပဵၼ်ၸဝ်ႈၶွင်ဝႆႉ ၼႂ်းမိူင်းၶႄႇ လႄႈ သင်ႇႁၢမ်ႈ ဢမ်ႇပၼ်ၶွမ်ႇပၼီႇ၊ ၸုမ်း ႁူမ်ႈပႃး ပူၵ်ႉၵူဝ်ႇၵူၼ်းၼႂ်းမိူင်းၶႄႇ ၵႃႉၶၢႆၸွမ်း 5 ၶွမ်ႇပၼီႇ ဢၼ်ပဵၼ်ၶွမ်ႇပၼီႇ BAE Systems Land and Armaments, ၶွမ်ႇပၼီႇ Alliant Techsystems Operations, ၶွမ်ႇပၼီႇ AeroVironment, ၶွမ်ႇပၼီႇ Viasat လႄႈ ၶွမ်ႇပၼီႇ Data Link Solutions ဢၼ်ပဵၼ်ၶွမ်ႇပၼီႇ ၵႃႉၶၢႆၶိူင်ႈယိပ်းဢမေႇရိၵၢၼ်ႇၼၼ်ႉ ၼႆယဝ်ႉ။ လွင်ႈဢမေႇရိၵၢၼ်ႇ ၶၢႆၶိူင်ႈယိပ်းပၼ်ထႆႇဝၼ်ႇၼၼ်ႉ မၼ်းပဵၼ်ၽေးတေႃႇ ပိူင်ၵၢၼ်ဢုပ်ႉပိူင်ႇ လႄႈ လွင်ႈမၼ်ႈၼိမ်သဝ်းၶႄႇ သေဢမ်ႇၵႃး ယင်းယႃႉၵဝ်းလွင်ႈ ၵတ်းယဵၼ်ၼိမ်သဝ်း ဢိၵ်ႇတင်း လွင်ႈမၼ်ႈၼိမ်သဝ်းၼႂ်းပိုၼ်ႉတီႈၵႅပ်ႈထႆႇဝၼ်ႇ သေ ပူၼ်ႉပႅၼ်ၽွၼ်းလီသုၼ်ႇလႆႈၶွမ်ႇပၼီႇ လႄႈ ပူၵ်ႉၵူဝ်ႇၵူၼ်းမိူင်းၶႄႇထႅင်ႈၼႆ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ လၢတ်ႈထႅင်ႈၼင်ႇၼႆ။ ဢွၼ်တၢင်းၼႆႉၵေႃႈ Wang Wenbin ၽူႈတၢင်လၢတ်ႈႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ ယၢမ်ႈပၼ်ၾၢင်ႉဝႃႈ ၶႄႇတေတုမ်ႉတွပ်ႇၶိုၼ်း လွင်ႈဢမေႇရိၵၢၼ်ႇ ပၼ်ၶႂၢင်ႉၶၢႆၶိူင်ႈယိပ်းပၼ်ထႆႇဝၼ်ႇ ဢၼ်မီးၵႃႈၶၼ်သၢင်ႉငိုၼ်းတင်းမူတ်း 300 လၢၼ်ႉတေႃႇလႃႇဢမေႇရိၵၢၼ်ႇၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-08T10:51:55

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-%e1%81%b8/

သိုၵ်းထႆး ပိုတ်းယိုဝ်း ၸုမ်းၵႃႉၶၢႆယႃႈမဝ်းၵမ်ၸွမ်းလႅၼ်လိၼ် တႆး−ထႆး

ၸုမ်းၵႃႉၶၢႆယႃႈမဝ်းၵမ် ဢၼ်လၵ်ႉလွမ်တေႃႉသူင်ႇယႃႈ ၶဝ်ႈၵႂႃႇၼႂ်းမိူင်းထႆးၼၼ်ႉ မီးလွင်ႈပိုတ်းယိုဝ်းၵၼ်တင်း သိုၵ်းထႆးသေ တၢႆ 1 ၵေႃႉ။ မိူဝ်ႈဝႃးဝၼ်းထီႉ 7 January 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ သိုၵ်းထႆး ဢိၵ်ႇတင်း ၽူႈမီးပုၼ်ႈၽွၼ်း ထႅင်ႈလၢႆလၢႆၽၢႆႇ လႆႈၶဝ်ႈၵူတ်ႇထတ်း ၸွမ်းႁိမ်းႁွမ်းပိုၼ်ႉတီႈ ဝၢၼ်ႈမႄႈသလႅပ်ႈ ဢိူင်ႇမႄႈသလွင်း ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး မိူင်းထႆး ဢၼ်သိုၵ်းထႆး တင်း ၸုမ်းတေႃႉသူင်ႇယႃႈမီးလွင်ႈပိုတ်း ယိုဝ်းၵၼ် မိူဝ်ႈယၢမ်းၵၢင်ၶမ်ႈ ၼႂ်းဝၼ်းထီႉ 6 January 2024 ၼၼ်ႉသေ ထူပ်းႁၼ် တူဝ်တၢႆၵူၼ်းတေႃႉသူင်ႇယႃႈ 1 ၵေႃႉ ဢိၵ်ႇတင်း ထူင်ပိူဝ်ႉ 21 ထူင် ဢၼ်သႂ်ႇယႃႈဢၢႆႉသ်ဝႆႉၼႂ်းမၼ်းတင်းမူတ်း 323 ၵီႇလူဝ်ႇၵရမ်ႇ လႄႈ ယိုတ်းသိမ်းလႆႈပႃးလူတ်ႉၶိူင်ႈ 1 လမ်း၊ မၢၵ်ႇပွမ်း 1 လုၵ်ႈ ဝႃႈၼႆ။ ယႃႈမဝ်းၵမ်း လႄႈ ၶူဝ်းၶွင် ဢၼ်ၸဝ်ႈၼႃႈတီႈသိုၵ်းထႆးၶဝ် တီႉၺွပ်းလႆႈပွၵ်ႈၵမ်းၼႆႉ တေသိုပ်ႇႁဵတ်းသၢင်ႈၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-01-06T12:59:22

https://taifreedom.com/%e1%80%84%e1%80%9d%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc/

ငဝ်းလၢႆးၵူဝ်းရီးယႃးၸၢၼ်း လႄႈ ၵူဝ်းရီးယႃးႁွင်ႇ ႁၢႆႉႁႅင်းမႃး

ၵူဝ်းရီးယႃးႁွင်ႇ ပိုတ်းယိုဝ်းမၢၵ်ႇလူင် ၸွမ်းလႅၼ်ၶႅၼ်ႈၼႃႈလိၼ်သေ ၽၢႆႇတၢင်းၵူဝ်းရီးယႃးၸၢၼ်းၵေႃႈ ဢွၵ်ႇမႃးၽိုၵ်းၽွၼ်ႉသိုၵ်း ပိုတ်းယိုဝ်းမၢၵ်ႇလူင် လူၺ်ႈမၢၵ်ႇၵွင်ႈတႄႉၵမ်းလဵဝ်။ မိူဝ်ႈဝၼ်းထီႉ 5 January 2024 (လိူၼ်ၸဵင်လွင်ႈ 9 ၶမ်ႈ ပီႊတႆး 2118 ၼီႈ) ၵူဝ်းရီးယႃးႁွင်ႇ လႆႈယိုဝ်းမၢၵ်ႇလူင် 200 ၵမ်း ၵႂႃႇတၢင်းၵုၼ် Baengnyeong လႄႈ Yeonpyeong ဢၼ်ယူႇၸမ်သဵၼ်ႈၶႅၼ်ႈလႅၼ်လိၼ် ၵူဝ်းရီးယႃးတင်းသွင်ၽၢႆႇ သေယဝ်ႉ၊ ၽၢႆႇတၢင်းၵူဝ်းရီးယႃးၸၢၼ်းၵေႃႈဝႃႈ ၵူဝ်းရီးယႃးႁွင်ႇၼၼ်ႉ ပူၼ်ႉပႅၼ်လွင်ႈၵတ်းယဵၼ်ၼႆလႄႈ တေတုမ်ႉတွပ်ႇၶိုၼ်းၵမ်းလဵဝ်ၼႆ ၸင်ႇလႆႈသင်ႇႁႂ်ႈၵူၼ်းဢၼ်ယူႇတီႈသွင်ၵုၼ်ၼႆႉ ဢွၵ်ႇၵႂႃႇယူႇယဝ်ႉ။ ၸွမ်းၼင်ႇၵူဝ်းရီးယႃးႁွင်ႇ ယိုဝ်းမၢၵ်ႇလူင်ၸွမ်းလႅၼ်ၶႅၼ်ႈပွတ်းႁွင်ႇၼၼ်ႉ ဢမ်ႇမီးလၢႆးငၢၼ်း လွင်ႈလူႉသုမ်းၼႂ်းၵူဝ်းရီးယႃးၸၢၼ်းၼင်ႇၵဝ်ႇ၊ ဝၢႆးသေၵူဝ်းရီးယႃးႁွင်ႇ ပိုတ်းယိုဝ်းမၢၵ်ႇလူင် 200 လုၵ်ႈ၊ ၼႂ်းၶၢဝ်းတၢင်းလၢႆၸူဝ်ႈမူင်းၼၼ်ႉ ၽၢႆႇတၢင်းၵူဝ်းရီးယႃးၸၢၼ်းၵေႃႈ လႆႈမီးလွင်ႈၽိုၵ်းၽွၼ်ႉယိုဝ်းမၢၵ်ႇလူင် လူၺ်ႈမၢၵ်ႇတႄႉမႃးလႄႈ လၢတ်ႈလႆႈဝႃႈ ပဵၼ်ၵၢၼ်ၽိုၵ်းၽွၼ်ႉသိုၵ်း ၼႂ်းပိုၼ်ႉတီႈပွၵ်ႈဢွၼ်တၢင်းသုတ်း ဝၢႆးသေၵူဝ်းရီးယႃးႁွင်ႇ လႄႈ ၵူဝ်းရီးယႃးၸၢၼ်း ၵိုတ်းလိုဝ်ႈၶေႃႈတူၵ်းလူင်းၽၢႆႇၵၢၼ်သိုၵ်းၵၼ် မိူဝ်ႈလိူၼ် May 2023 ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ']

2024-01-06T12:18:36

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%82%81%e1%82%82%e1%80%ba%e1%82%88%e1%80%95%e1%80%b5%e1%81%bc%e1%80%ba%e1%82%81%e1%82%85%e1%80%84%e1%80%ba/

တပ်ႉသိုၵ်း ႁႂ်ႈပဵၼ်ႁႅင်းၸႂ် လႄႈ ၵူၼ်းမိူင်းထူပ်းၽေးသိုၵ်း လႆႈပိုင်ႈဢိင်ၸႂ်ယႂ်ႇ

ၸူဝ်ႈၶၢဝ်းမီးပၢင်တိုၵ်းသိုၵ်းသိူဝ် ပွတ်းႁွင်ႇၼႆႉ ပီႈၼွင်ႉၵူၼ်းမိူင်းတႆး ပွတ်းႁွင်ႇ ဢၼ်လႆႈႁူပ်ႉၽေး သိုၵ်းသိူဝ် ၼၼ်ႉ တိုၼ်းတေႁႃသေႃႉႁူမ်ႈၶႂ်ႈလွတ်ႈၽေးၶဵၼ်ၼၼ်ႉယူႇ။ ယွၼ်ႉၼၼ် ပိုၼ်ႉတီႈ ဢမ်ႇမီးသိုၵ်း သိူဝ်လႄႈ ၵတ်းယဵၼ်ဝႆႉၼၼ်ႉ တေလႆႈဝႃႈ ပဵၼ်တီႈမုင်ႈမွင်း ၵူၼ်းထူပ်းၽေးၵၼ်ၵူႈၵေႃႉ မိူၼ်ၵႂၢမ်းမီးဝႃႈ “ၼမ်ႉသႂ်တီႈလႂ် ၸႂ်လီတီႈၼၼ်ႈ” ၶႃႈယဝ်ႉ။ ဢိင်ၼိူဝ်ပၢင်တိုၵ်းသိုၵ်းသိူဝ် ပွတ်းႁွင်ႇ ဢၼ်သၢမ်ၸုမ်းဢူၺ်းလီ လႄႈ ၸုမ်းၶွင်ႇသီႇသိုၵ်းမၢၼ်ႈ ပဵၼ်ပၢင်တိုၵ်းမႃး ၶၢဝ်းတၢင်း သွင်လိူၼ်ပၢႆၼႆႉ ယွၼ်ႉပဵၼ် သိုၵ်းတေႃႇသိုၵ်းတိုၵ်းယိုဝ်းၵၼ်ၵူၺ်းၼႆသေ တႃႉ ၵူၼ်းမိူင်းယူႇသၢင်ႈၵိၼ်သဝ်းၸွမ်းၼႂ်းပိုၼ်ႉတီႈ ၼႃႈတီႈ ပဵၼ်ပၢင်တိုၵ်းၵၼ်ၼၼ်ႉ ၼမ်လႄႈဢေႇ ႁူႉမီးလွင်ႈတုမ်ႉတိူဝ်ႉပႃး မိူၼ်ထုင်းၵႂၢမ်းမီးဝႃႈ “ ၵႂၢႆးတေႃးၵၼ် သၢင်ႈတေးၼႃး ၊ မၢၵ်ႇမူႉ ၵႄႈႁိပ်ႇ ” ၼႆယဝ်ႉ။ ႁိူၼ်းယေးၶူဝ်းၶွင် ၊ ဝတ်ႉဝႃးၽႃသိူဝ်ႇ ၊ သၢႆၸႂ်ၵူၼ်းလဵၵ်ႉၼုမ်ႇထဝ်ႈလုသုမ်းၸွမ်း လႄႈ မၢတ်ႇၸဵပ်းၸွမ်း ၊ ၵူၼ်းမိူင်းပၢႆႈၽေးဢွၵ်ႇပိုၼ်ႉတီႈ ဝၢၼ်ႈၵိူတ်ႇမိူင်းၼွၼ်း ႁႃသဝ်းႁူမ်ႈတီႈလွတ်ႈၽေး မီးႁူဝ်ႁဵင် ႁူဝ်မိုၼ်ႇ ပဵၼ်ၽွင်းၵူၼ်းမိူင်း တုၵ်ႉယၢပ်ႇၵိၼ်းၶၢၼ်ၸႂ်တႄႉတႄႉ။ မီးလွင်ႈယၢပ်ႇၽိုတ်ႇ ၵၢၼ်ၵႂႃႇမႃး ဢမ်ႇလွတ်ႈလႅဝ်း ဢမ်ႇလွတ်ႈၽေး ၊ ၶဝ်ႈၼမ်ႉတၢင်းၵိၼ်ၶၢတ်ႇ ၊ ၶူဝ်းၼုင်ႈတၢင်းဝႆ တႃႇယူႇလွတ်ႈၽွင်းၶၢဝ်းၵတ်း ၸိူဝ်းၼႆႉ ပီႈၼွင်ႉႁဝ်းယူႇမိူင်းလႂ် တၢင်းလႂ်ၵေႃႈ ၸွႆႈၵပ်းသိုပ်ႇၵၼ် ႁႃတၢင်းၸွႆႈထႅမ်ၵၼ်လႆႈၸိူင်ႉႁိုဝ်ၵေႃႈ ၶတ်းၸႂ်ယိုၼ်ႈသူင်ႇမႅင်ႇၸိုင် ပဵၼ်လွၵ်းလၢႆး ၵႄႈလိတ်ႈပၼ်တၢင်းယၢပ်ႇၽိုတ်ႇၵၼ်ၸူဝ်ႈၶၢဝ်းဝႆႉ လႄႈ ပဵၼ်ႁႅင်းၸႂ် လွင်ႈဝႃႈ ပီႈၼွင်ႉၸိူဝ်ႉၶိူဝ်းလဵဝ် ၵၼ် ဢမ်ႇပိုၼ်ႉပွႆႇၽႃႈၵၼ်။ ပၢင်တိုၵ်း ဢၼ်ပဵၼ်ၼႃႈသိုၵ်းပွတ်းႁွင်ႇၼႆႉ တေယိုၼ်းယၢဝ်းၵႃႈႁိုဝ် ၼႆၼၼ်ႉ ပႆႇမီးၽႂ်ပၼ်ၶေႃႈတွပ်ႇ လႆႈသေ ပဵၼ်ၽွင်းပၵ်းတႃတူၺ်းၸွမ်းၵၼ် ၸိူင်ႉၼၼ်။ ယွၼ်ႉၼၼ်လႄႈ ပီႈၼွင်ႉၵူၼ်းမိူင်းတႆး ပွတ်းႁွင်ႇ ႁဝ်းၶႃႈ ၸိူဝ်းယူႇသဝ်းၼႂ်းပိုၼ်ႉတီႈၼႃႈသိုၵ်းၼၼ်ႉ ၶႂ်ႈယွၼ်းတိုၵ်းသူၼ်းလႄႈ ပၼ်တၢင်းၶႂ်ႈၸႂ်ဝႃႈ တႃႇဢဝ်တူဝ်လွတ်ႈ ယူႇသဝ်း ၼႂ်းၵႄႈပၢင်သိုၵ်းၼၼ်ႉ − ႁႂ်ႈမီး သတိ − မေႃၾၢင်ႉထွမ်ႇ လွင်ႈတေမီးၽေးမႃး ( ငဝ်းလၢႆး ပၢင်တိုၵ်း ၊ ႁိူဝ်းမိၼ်ပွႆႇမၢၵ်ႇ ၊ မၢၵ်ႇဢၼ်ယိုဝ်းၸူးၵၼ် .. ) ႁႂ်ႈမီး သမႃႇထိ လွင်ႈၸႂ်မၼ်ႈၼိမ် ၽွင်းလႆႈႁူပ်ႉထူပ်းၺႃးၽေးသိုၵ်းဢၼ်ပဵၼ်မႃး ၊ ႁႂ်ႈမေႃဝႆႉ ၸႂ်ၼိမ်ယဵၼ် ၼႆႉ ပဵၼ်လွင်ႈထိင်းၸႂ်ႁဝ်း၊ ပၢႆးၸႂ်ႁဝ်း ယူႇလီပိူင်ၼိုင်ႈ ႁႂ်ႈမီး လွင်ႈဝိရိယ တႃႇတူဝ်ၵဝ်ႇလွတ်ႈၽေးဝႆႉ − တႃႇတူဝ်ၵဝ်ႇလွတ်ႈၽေး ၽွင်းပၢင်တိုၵ်းၼႆႉ ၵူၼ်းမိူင်းႁဝ်းၶႃႈ လီလႆႈႁဵတ်းဝႆႉ လုၵ်းပႅပ်ႉတႂ်ႈလိၼ် ဢမ်ႇၼၼ် လုၵ်းဢၼ်ႁႄႉၵင်ႈလႆႈမၢၵ်ႇၵွင်ႈ ၊ မၢၵ်ႇလူင် ၊ ဢမ်ႇဝႃႈဝၢၼ်ႈၼွၵ်ႈ ၼႂ်းဝဵင်း ၵူႈတီႈတီႈ လူဝ်ႇႁဵတ်းသၢင်ႈဝႆႉ ပဵၼ်တႃႇလွတ်ႈၽေးတေႃႇ တူဝ်ႁဝ်း ၽွင်းငဝ်းလၢႆး ပႆႇၵတ်းယဵၼ်။ ႁႂ်ႈမီး လွင်ႈႁၢင်ႈႁႅၼ်း ဝႆႉတႃႇၵိၼ်တႃႇယႅမ်ႉပဵၼ်မႃႇပဵၼ်ႁႅင်း တႃႇပၢႆးယူႇလီတူဝ်ၶိင်း ၵႅၼ်ႇၶႅင်ဢမ်ႇၶႆႈဢမ်ႇၼၢဝ် ၸူဝ်ႈၶၢဝ်းငဝ်းလၢႆး ပႆႇၼိမ်သဝ်း ။ ၼင်ႇလၢတ်ႈမႃးၽၢႆႇၼိူဝ်ၼႆႉ ပဵၼ်ဝႆႉၼႂ်းငဝ်းလၢႆး ပၢင်တိုၵ်းသိုၵ်းသိူဝ်ၵေႃႈလီ ဢမ်ႇဝႃႈပဵၼ်ၼႂ်းပိုၼ်ႉတီႈ မီးသၢႆငၢႆ ဢၼ်ၸၢင်ႈပဵၼ်ပၢင်တိုၵ်းၼၼ်ႉၵေႃႈလီ ထုၵ်ႇလႆႈႁၢင်ႈႁႅၼ်းၵၼ်ဝႆႉၶႃႈယဝ်ႉ။ ၸွမ်းၼင်ႇ လႆႈငိၼ်းၶေႃႈၵႂၢမ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၼၼ်ႉ ပၢင်တိုၵ်းဢၼ်ပဵၼ်ယူႇမိူင်းတႆးပွတ်းႁွင်ႇမိူဝ်ႈလဵဝ်ၼႆႉ တေၸၢင်ႈယိုၼ်းယၢဝ်း ပၢင်တိုၵ်းၼႆႉ တေပႆႇလႅပ်ႈယဝ်ႉငၢႆႈငၢႆႈ ႁႂ်ႈၵူၼ်းမိူင်းပွတ်းႁွင်ႇႁဝ်း မီး သတိ သမႃႇထိ ႁႂ်ႈမေႃဢဝ်တူဝ်လွတ်ႈဝႆႉၸူဝ်ႈၶၢဝ်း ၵူၼ်းမိူင်းတႆးပွတ်းႁွင်ႇႁဝ်း သင်ဝႃႈ ၶႂ်ႈငိူင်ႉဝႄႈပၢင်တိုၵ်း မႃးသေႃႉ ယူႇဝႆႉပွတ်းၸၢၼ်း ၸူဝ်ႈၶၢဝ်းၼႆ ၼႂ်းၼႃႈတီႈၵုမ်းၵမ် တပ်ႉသိုၵ်းၸိုင်ႈတႆး မိူင်းတႆးပွတ်းၸၢၼ်း ၼၼ်ႉ ငိၼ်းလီ ႁပ်ႉတွၼ်ႈ ပေႃႈမႄႈပီႈၼွင်ႉၵူၼ်းမိူင်းႁဝ်းယူႇ၊ ဢမ်ႇဝႃႈ ၸၢဝ်းၶိူဝ်းလႂ် ဝႃႈၼႆယဝ်ႉ။ ၵွပ်ႈၼၼ်လႄႈ ပီႈၼွင်ႉၵူၼ်းမိူင်း ပွတ်းႁွင်ႇႁဝ်းၶႃႈ ဢၼ်ထူပ်းၽေးသိုၵ်း ၶႂ်ႈငိူင်ႉဝႄႈဝႆႉၸူဝ်ႈၶၢဝ်း မႃးတၢင်းမိူင်းတႆးပွတ်းၸၢၼ်းၼၼ်ႉ လွင်ႈၵႂႃႇမႃး လႄႈ တႃႇယူႇသဝ်းတေလႆႈႁဵတ်းႁိုဝ်ၼၼ်ႉ သင် ၵပ်းသိုပ်ႇတီႈ ၽူႈမီးပုၼ်ႈၽွၼ်း ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး ၸိုင် တေႁူႉလၢႆးတၢင်းမၼ်းလႆႈယူႇ ၶႃႈ။ ၼင်ႇႁိုဝ် ၸိူဝ်ႉၶိူဝ်းႁဝ်းၶႃႈ ဢၼ်ပဵၼ်ၼမ်ႉႁူၼမ်ႉတႃ ထူပ်းၽေးပၢင်တိုၵ်းသိုၵ်း ယၢပ်ႇယၢၵ်ႈလိူတ်ႇမႆႈ ယူႇၼႆႉ တေမီးႁႅင်းၸႂ် လတ်းၽႃႇၶၢမ်ႈပူၼ်ႉလႆႈၼၼ်ႉ ၸိူဝ်းႁဝ်းပဵၼ် ပီႈၼွင်ႉၸိူဝ်ႉႁိူဝ်ႇငိူၼ်ႈၶိူဝ်းလဵဝ်ၵၼ် မီးယူႇတီႈလႂ် တူၵ်းယူႇမိူင်းလႂ်ၵေႃႈ ၸွမ်းၼင်ႇဝႃႈလႆႈပွင်ပဵၼ်မႃႇၽႂ် ႁႅင်းမၼ်းၼၼ်ႉ ႁႂ်ႈမေႃသူၼ်းတုမ်ၵၼ် တိုၵ်းသူၼ်းၵၼ် ယိုၼ်ႈသူင်ႇမႅင်ႇၶူဝ်းၶွင်၊ ပၼ်ႁႅင်းၸႂ်ၵၼ် ၵႂႃႇသေၵမ်းၼႆ ၶႂ်ႈၽၢၵ်ႇၵႂၢမ်းပႃး ၼင်ႇၼႆၶႃႈဢေႃႈ။ ယွၼ်းသူးထိုင် ႁႂ်ႈၵူၼ်းမိူင်းၸိုင်ႈတႆးပွတ်းႁွင်ႇႁဝ်းၶႃႈ ႁႂ်ႈၸဵဝ်းလွတ်ႈပူၼ်ႉၽေးပၢင်တိုၵ်းသိုၵ်းသိူဝ် ၽေးႁၢႆႉၸႃႉ ၵူႈပိူင်ပိူင် သေၵမ်း..။ ၵမ်ႉၵေႃႇၶမ်း ( မိူင်းၵိုင် ) မၢႆဝၼ်း − 2024 January , 04 *** ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇ တႆးလွတ်ႈလႅဝ်း။

['ပွင်ႈၵႂၢမ်း']

2024-01-06T11:38:45

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-36/

ၸဝ်ႈၼႃႈတီႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆးတင်းၼမ်

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆးလူၺ်ႈၽိတ်းမၢႆမီႈလႄႈ ထုၵ်ႇၸဝ်ႈၼႃႈတီႈပလိၵ်ႈထႆး တီႉၺွပ်းလႆႈတင်းၼမ်။ မိူဝ်ႈဝႃးဝၼ်းထီႉ 5 January 2024 (လိူၼ်ၸဵင်လွင်ႈ 9 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး လႆႈႁူႉၶၢဝ်ႇဝႃႈ တေမီးၵူၼ်းလၵ်ႉလွမ်ၶဝ်ႈမိူင်းထႆး လူၺ်ႈ တေၶီႇႁိူဝ်းလတ်းၽၢၼ်ႇ တီႈၽၢႆလူင်ဝၶျိရႃးလူင်းၵွၼ်း ၼႆလႄႈ ၽၢႆႇတၢင်းပလိၵ်ႈထႆး ၸင်ႇၵႂႃႇတင်ႈလၢၼ်ႇပႂ်ႉၵူတ်ႇထတ်း လူတ်ႉၵႃးၵႂႃႇမႃး ၸွမ်းၸိူဝ်းတၢင်းၽႄၸူင်ႈဢူဝ်ႇ ပွၵ်ႉ 4 ဢိူင်ႇပရင်ႈၽေ ၸႄႈဝဵင်းသင်ၶရႃႉပူႇရီး မိူင်းထႆး ဝၢႆးၼၼ်ႉ ၸင်ႇႁၼ်ၵႃးဢၼ်မႅၼ်ႈၸွမ်းၼင်ႇလႆႈႁပ်ႉၶၢဝ်ႇၼၼ်ႉသေ ၸင်ႇႁွင်ႉၵိုတ်းတႃႇၵူတ်ႇထတ်း ဝႃႈၼႆသေတႃႉ ၵူၺ်းၵႃႈ ၵႃးလမ်းၼၼ်ႉ မိူၼ်ဢၢင်ႈတေၵိုတ်းလႄႈ လႆႈၽႃႇလၢၼ်ႇသေ ပၢႆႈၵႂႃႇ ဝႃႈၼႆ။ ၸိူင်ႉႁိုဝ်ၵေႃႈလီ ၵႃးလမ်းၼၼ်ႉ ပၢႆႈၵႂႃႇဢမ်ႇတၼ်းၵႆၵႃႈႁိုဝ် ယွၼ်ႉၵုမ်းထိင်းတၢင်း ဝႆးၵႃးဢမ်ႇလႆႈသေ ၸင်ႇၵႂႃႇၽႃႇၺႃးသဝ်ၾႆးၾႃႉ ဝၢႆးၼၼ်ႉ ပလိၵ်ႈထႆး ဢၼ်လမ်းၸွမ်းၼၼ်ႉ လႆႈၵႂႃႇထိုင်လႄႈ ၸင်ႇထူပ်းႁၼ်ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး တင်းမူတ်း 30 ၵေႃႉ၊ ပဵၼ်ၵူၼ်းၸၢႆး 23 ၵေႃႉ၊ ၵူၼ်းယိင်း 7 ၵေႃႉ၊ ၵူၼ်းႁေႃႈၵႃးတႄႉတၼ်းပၢႆႈလွတ်ႈၵႂႃႇလႆႈ ဝႃႈၼႆ။ ၶႅပ်းႁၢင်ႈ − MGR Online ၵူၼ်းၸိူဝ်းဢၼ်ထုၵ်ႇပလိၵ်ႈထႆး တီႉၺွပ်းလႆႈပွၵ်ႈၵမ်းၼႆႉ ပဵၼ်ၵူၼ်းမိူင်းရၶႅင်ႇသေ တေဢၢၼ်းၸႂ်ႉမိူင်းထႆး ပဵၼ်သဵၼ်ႈတၢင်းလတ်းၽၢၼ်ႇ ၶဝ်ႈၵႂႃႇႁႃႁဵတ်းၵၢၼ်တီႈ မိူင်းမလေးသျႃးလႄႈ ပေႃးထိုင်ၼႂ်းမိူင်းမလေးသျႃးၼၼ်ႉယဝ်ႉ တေမီးၵူၼ်းမႃးႁပ်ႉ ထႅင်ႈၵမ်းၼိုင်ႈသေ တေလႆႈသဵင်ႈၵႃႈၸၢင်ႈၼိုင်ႈၵေႃႉလႂ် 25,000−30,000 ဝၢတ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈ ပလိၵ်ႈထႆး တီႉၺွပ်းလႆႈၵူၼ်းလၵ်ႉၶဝ်ႈမိူင်းထႆးၼႆႉ ၽၢင်ႁၢင်ႈၼႃႈ တႃ မိူၼ်ပဵၼ်ၵူၼ်းၶိူဝ်းရူဝ်ႇႁိၼ်ႇၵျႃႇ လႄႈ ၽၢႆႇတၢင်းၽူႈမီးပုၼ်ႈၽွၼ်းၶဝ် တေသိုပ်ႇၵူတ်ႇၸႅတ်ႈႁႂ်ႈမၼ်းၸႅင်ႈလႅင်းၵႂႃႇထႅင်ႈလိူဝ်သေၼႆႉ ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 4 January 2024 ၼၼ်ႉၵေႃႈ ၸဝ်ႈၼႃႈတီႈ ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ တီႈၼႂ်းဢိူင်ႇတလုၵ်ႉ ၸႄႈဝဵင်းသပ်ႇၽယႃႈ ၸႄႈတွၼ်ႈၶျႆးၼၢတ်ႉ တင်းမူတ်း 35 ၵေႃႉ ပဵၼ်ၵူၼ်းၸၢႆး 15 ၵေႃႉ၊ ၵူၼ်းယိင်း 20 ၵေႃႉ ၼႂ်းၼၼ်ႉပဵၼ်လုၵ်ႈဢွၼ်ႇ 5 ၵေႃႉလႄႈ ၵမ်ႈၽွင်ႈတေၵႂႃႇႁဵတ်းၵၢၼ် တီႈၼႂ်းၸႄႈတွၼ်ႈသမုတ်ႇသႃၶွၼ်းသေ ၵမ်ႈၽွင်းသမ်ႉတေၵႂႃႇတီႈ မိူင်းမလေးသျႃး လႄႈ လႆႈပၼ်ၵႃႈၸၢင်ႈၼိုင်ႈၵေႃႉလႂ် 15,000−25,000 ဝၢတ်ႇ ၼႆယဝ်ႉ။ ၵူၼ်းမိူင်းႁူမ်ႈတုမ် ဢၼ်ပလိၵ်ႈထႆး တီႉၺွပ်းလႆႈၼႆႉ ပလိၵ်ႈထႆး တေသိုပ်ႇၵူတ်ႇ ၸႅတ်ႈၵႂႃႇလႄႈ ၸွမ်းသွၵ်ႈႁႃတူဝ် ၽူႈၵဵဝ်ႇၶွင်ႈဢၼ်လၵ်ႉတေႃႇတၢင်ႇ ၵူၼ်းလၵ်ႉလွမ်ၶဝ်ႈမိူင်းလူၺ်ႈၽိတ်းမၢႆမီႈၼၼ်ႉ ဢဝ်မႃးပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-01-05T12:33:39

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5-5/

ၵူၼ်းမိူင်းယဵပ်ႇၺႃးမၢၵ်ႇ တီႈသီႇပေႃႉ

ၸုမ်းယိပ်းၵွင်ႈၵၢင်ႇဢမ်ႇႁူႉၸုမ်း ၵႂႃႇႁၢင်ႈၵၢင်မၢၵ်ႇဝႆႉတီႈ ၸွမ်းႁိမ်းႁွမ်း ဝၢၼ်ႈတႃႈတေႈ ဢိူင်ႇတႃႈတေႈ ၸႄႈဝဵင်းသီႇပေႃႉ သေ မီးၵူၼ်းၼုမ်ႇၸၢႆးၵေႃႉၼိုင်ႈ ၵႂႃႇယဵပ်ႇၺႃး ၼႆယဝ်ႉ။ မိူဝ်ႈဝၼ်းထီႉ 3 January 2024 (လိူၼ်ၸဵင်လွင်ႈ 7 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 16:00 မူင်း ၼၼ်ႉ ၸၢႆးဢွင်ႇၵျၢၼ်ႇ ဝၢၼ်ႈတႃႈတေႈ ၵႂႃႇၸွမ်းၶႆႈၵႂၢႆးမၼ်း တီႈၼွၵ်ႈဝၢၼ်ႈလႄႈ သမ်ႉၵႂႃႇၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ ဢၼ်ၸုမ်းယိပ်းၵွင်ႈၵၢင်ႇ ၵႂႃႇႁၢင်ႈဝႆႉၸွမ်းၸိူဝ်းၵူၼ်းမိူင်းၵႂႃႇမႃးၼၼ်ႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ “ၸၢႆးဢွင်ႇၵျၢၼ်ႇ ၼႆႉ မီးဢႃႇယု 20 ပီႊ လႄႈ လႆႈယဵပ်ႇၺႃးမၢၵ်ႇသေ တိၼ်ၽၢႆႇၶႂႃပုတ်းၵႂႃႇယဝ်ႉဢေႃႈ၊ တူဝ်မၼ်းတႄႉ ၸုမ်းပရႁိတၶဝ် ၵႂႃႇဢဝ်ၸွႆႈသူင်ႇဝႆႉတီႈ ႁူင်းယႃဝဵင်းသီႇပေႃႉယဝ်ႉ၊ ငိၼ်းဝႃႈတႄႉ မၼ်းလႆႈတၢင်းၸဵပ်းမၢတ်ႇႁၢဝ်ႈႁႅင်းဝႆႉလႄႈ ၶိုၼ်းသိုပ်ႇသူင်ႇၵႂႃႇယူတ်းယႃတူဝ်တီႈ ႁူင်းယႃလႃႈသဵဝ်ႈယဝ်ႉၼႆၶႃႈ” ဝႃႈၼႆ။ မိူဝ်ႈဝၼ်းထီႉ 2 January 2023 ၼၼ်ႉၵေႃႈ ဢွင်ႇၸူဝ်းဝိၼ်း ဢႃႇယု 25 ပီႊ ၵႂႃႇယဵပ်ႇၺႃးမၢၵ်ႇ တၢင်းၶဝ်ႈဝဵင်းၼမ်ႉတူႈ လႄႈ မိူဝ်ႈလဵဝ်ယူတ်းယႃတူဝ်ဝႆႉတီႈ ႁူင်းယႃလႃႈသဵဝ်ႈ မိူၼ်ၵၼ်ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-01-05T12:02:55

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%90%e1%80%ae/

ပၢင်တိုၵ်းၼႂ်းပိုၼ်ႉတီႈၵႃႇၸႃႉ ၶဝ်ႈထိုင်ၶၵ်ႉထီႉ 3 ယဝ်ႉ

ပၢင်တိုၵ်းၼႂ်းပိုၼ်ႉတီႈၵႃႇၸႃႉ ၶဝ်ႈမႃးထိုင် ၶၵ်ႉတွၼ်ႈထီႉ 3 လူၺ်ႈတိုၵ်းယိုဝ်းတၢင်းၵၢင်ႁၢဝ် ႁႂ်ႈမႅၼ်ႈပဝ်ႉမၢႆ၊ ဝၢႆးသေ ဢိတ်ႇသရေးထုၵ်ႇဢမေႇရိၵၢၼ်ႇ ၸႂ်ႉႁႂ်ႈလူတ်းယွမ်းလွင်ႈႁၢႆႉႁႅင်းၼႂ်းပၢင်တိုၵ်း။ မိူဝ်ႈဝၼ်းထီႉ 4 January 2024 (လိူၼ်ၸဵင်လွင်ႈ 8 ၶမ်ႈ ပီႊတႆး 2118 ၼီႈ) သိုဝ်ႇဢိတ်ႇသရေးလၢႆးငၢၼ်းဝႃႈ တပ်ႉသိုၵ်းဢိတ်ႇသရေး ဢွၼ်ဢဝ်ပၢင်တိုၵ်းၼႂ်းပိုၼ်ႉတီႈၵႃႇၸႃႉ ၶဝ်ႈၼႂ်းၶၵ်ႉတွၼ်ႈထီႉ 3 ဢၼ်ပဵၼ် ၵၢၼ်တိုၵ်းတေႃးတၢင်းၵၢင်ႁၢဝ် ပိုတ်းယိုဝ်းတီႈပဵၼ်ပဝ်ႉမၢႆၼၼ်ႉၵူၺ်းသေ ၽၢႆႇတၢင်းၼိူဝ်လိၼ်ၼၼ်ႉတႄႉ သိုၵ်းႁၢၼ်ဢိတ်ႇသရေးတင်းၼမ် လႆႈထွႆဢွၵ်ႇၶိုၼ်းလႄႈ တေၶတ်းၸႂ်ၶဝ်ႈတိုၵ်း ပဵၼ်ပွတ်းပဵၼ်တွၼ်ႈၼႂ်းပိုၼ်ႉတီႈၵႃႇၸႃႉၵူၺ်းယဝ်ႉ ဝႃႈၼႆ။ ပၢင်တိုၵ်းၶၵ်ႉတွၼ်ႈထီႉ 1 ၼႆႉ တႄႇဢဝ်မိူဝ်ႈဝၼ်းထီႉ 7 October 2023 လူၺ်ႈတိုၵ်းတေႃးတင်းၵၢင်ႁၢဝ် တႃႇသိူဝ်ႇတၢင်းပဵၼ်ၶၵ်ႉတွၼ်ႈထီႉ 2 ဢၼ်တိုၵ်းတေႃးပႃးတၢင်းၼိူဝ်လိၼ် လူၺ်ႈသူင်ႇသိုၵ်းႁၢၼ်ၶဝ်ႈလူမ်ႇတိုၵ်း ၼႂ်းပိုၼ်ႉတီႈၵႃႇၸႃႉ မိူဝ်ႈဝၼ်းထီႉ 27 October 2023 ၼၼ်ႉၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-01-05T11:59:31

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-%e1%81%b5/

ၽူႈမီးၼမ်ႉၸႂ်ၸွႆႈထႅမ် ၵေႃႉသိုၵ်းၵေႃႉႁၢၼ် RCSS/SSA

ႁႂ်ႈလႆႈပဵၼ်လွင်ႈၵမ်ႉၸွႆႈ ၼႂ်းၵၢၼ်ၸိူဝ်ႉၸၢတ်ႈၼႆသေ ၸုမ်းၵေႃပွင်ၵၢၼ်ၸွႆႈၸိူဝ်ႉၸၢတ်ႈ ဝဵင်းမိူင်းၵွၵ်ႇ ဢိၵ်ႇတင်း ၽူႈမီးၼမ်ႉၸႂ်လၢႆလၢႆၵေႃႉ လႆႈၸွႆႈထႅမ်ၵေႃႉသိုၵ်းတပ်ႉသိုၵ်းၸိုင်ႈတႆး RCSS/SSA ၼႂ်းၼႃႈတီႈၵုမ်းၵမ်တီႈၼိုင်ႈ ယူႇယဝ်ႉ။ မိူဝ်ႈဝၼ်းထီႉ 28 December 2023 (လိူၼ်ၸဵင်လွင်ႈ 1 ၶမ်ႈ ပီႊတႆး 2118 ၼီႈ) ယူႇတီႈၸုမ်းၵေႃပွင်ၵၢၼ်ၸွႆႈၸိူဝ်ႉၸၢတ်ႈ ဝဵင်းမိူင်းၵွၵ်ႇသေ လႆႈၸွႆႈထႅမ် ပႃဢႅပ်ႇ 10 လင်း၊ ငပီႉ 1 တိူၵ်ႈ၊ မၢၵ်ႇၽိတ်ႉၽွင် ၶူဝ်ႈႁႅင်ႈ 1 တိူၵ်ႈ လႄႈ ၶဝ်ႈသွႆးဢေႃႇတေႃႇ 1 တိူၵ်ႈ ႁူမ်ႈသၢင်ႉငိုၼ်းတင်းမူတ်း ငိုၼ်းထႆး 10,800 ဝၢတ်ႇ (ၼိုင်ႈမိုၼ်ႇပႅတ်ႇပၢၵ်ႇဝၢတ်ႇ) လႄႈ ၸၢႆးလူႇ + ၼၢင်းငိုၼ်းမူဝ်၊ ၸၢႆးပၼ်ႇတီႉ + ၼၢင်းပႃး လႄႈ လုၵ်ႈလၢင်း၊ ၸၢႆးၶွင်ႇ လႄႈမေးၼၢင်း၊ ၸၢႆးတီ လႄႈမေးၼၢင်း၊ ဢိၵ်ႇပႃး ၸၢႆးဢွင်ႇမိူင်း ၶဝ်ၵေႃႈ လႆႈႁူမ်ႈၵၼ်ၸွႆႈထႅမ် ထူဝ်ႇလိူင်၊ ထူဝ်ႇၼဝ်ႈ၊ ပႃႁႅင်ႈ၊ မၢၵ်ႇၽိတ်ႉၽွင်ၶူဝ်ႈ ႁူမ်ႈသၢင်ႉငိုၼ်းထႆးတင်းမူတ်း 33,900 ဝၢတ်ႇ (သၢမ်မိုၼ်သၢမ်ႁဵင်ၵဝ်ႈပၢၵ်ႇဝၢတ်ႇ) ၼႆယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းၵေႃပွင်ၵၢၼ်ၸွႆႈၸိူဝ်ႉၸၢတ်ႈ ဝဵင်းမိူင်းၵွၵ်ႇ လႄႈ ၽူႈမီးၼမ်ႉၸႂ်ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-01-05T11:27:06

https://taifreedom.com/39505-2/

ၽိတ်ႈမွၵ်ႇၶဝ်ႈႁူမ်ႈ ပၢင်ၸႃႇပၼသၢင်းၵျူဝ်ႇ ၸဝ်ႈၵွၼ်းဝတ်ႉတိယသထၢၼ်

ယွၼ်ႉဢမ်ႇၽွင်းလိူဝ်လႆႈ သင်ႇၶႃႇရ ဢၼိၵ်ႉၸ လွင်ႈၵိူတ်ႇထဝ်ႈပဵၼ်တၢႆၼႆသေ ၸဝ်ႈသြႃႇလူင် သီဝၼ်း ဝႃႇရိၼ်ႇတ ၸဝ်ႈၵွၼ်းဝတ်ႉတိယသထၢၼ် (ဝတ်ႉတႆး) ဢိူင်ႇသၼ်မႁႃၽူၼ်း ၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇ ၸိုင်ႈထႆး လူႉလွၼ်ႇၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇ မီးမႃးၶၢဝ်းတၢင်း 2 ပီႊတဵမ်ယဝ်ႉ ဝႃႈၼႆ။ ၸဝ်ႈသြႃႇလူင် သီဝၼ်း ဝႃႇရိၼ်ႇတ ဢၼ်ပဵၼ်ၸဝ်ႈၵွၼ်းဝတ်ႉတိယသထၢၼ် (ၵေႃႉၵဝ်ႇ) ၼႆႉ လႆႈလူႉလွၼ်ႇၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇ မိူဝ်ႈၼႂ်းဝၼ်းထီႉ 5 January 2022 ၸွမ်းလူၺ်ႈတၢင်းပဵၼ်ၵိုၵ်းတူဝ် ၽွင်းဢႃႇယုၸဝ်ႈလႆႈ 74 ပီႊ ဝႃႇတေႃႇ ၸဝ်ႈလႆႈ 54 ဝႃႇသႃသေ ၸင်ႇလႆႈၵဵပ်းၶၢပ်ႈတူဝ်ၸဝ်ႈသြႃႇသႂ်ႇၵွမ်ႇၵႅဝ်ႈဝႆႉ ႁႂ်ႈပဵၼ်တီႈ ၶုၵ်းထူပ်းဝႆႈသႃမႃး တေႃႇထိုင်ယၢမ်းၽွင်းတေႃႈလဵဝ်ၶွပ်ႈတဵမ် 2 ပီႊယဝ်ႉလႄႈ ၸင်ႇတေႁၢင်ႈႁႅၼ်း ပၢင်လုမ်းလႃးသၢင်းၵျူဝ်ႇ ပူၼ်ႉၶၢပ်ႈတူဝ်ၸဝ်ႈသြႃႇ ၼႂ်းဝၼ်းထီႉ 4 February 2024 (လိူၼ်ၵမ်လွင်ႈ 10 ၶမ်ႈ ပီႊတႆး 2118 ၼီႈ) တူၵ်းမႅၼ်ႈဝၼ်းတိတ်ႉ ဢၼ်တေမႃးထိုင်ၼႆႉ ဝႃႈၼႆ။ ၸဝ်ႈသြႃႇလူင် သီဝၼ်း ဝႃႇရိၼ်ႇတၼႆႉ ပဵၼ်သြႃႇၸဝ်ႈ ဢၼ်ႁၵ်ႉသႃ ၶိုင်ပွင်ႁဵတ်းသၢင်ႈ ၼႃႈၵၢၼ်သႃႇသၼႃႇ ဢိၵ်ႇတင်း ၵၢၼ်ၾိင်ႈငႄႈၾိင်ႈထုင်း တႆးႁဝ်း သေဢမ်ႇၵႃး ပူၵ်းပွင်ပၼ်ပၢႆးပၺ်ႇၺႃႇသင်ႇၶႃႇၸဝ်ႈ လႄႈ လုၵ်ႈၼွင်ႉပွင်ႈပၢႆ မႃးပီႊယၢဝ်းၶၢဝ်းႁိုင်သေ ပဵၼ်တီႈပိုင်ႈ ပေႃႈမႄႈပီႈၼွင်ႉတႆး ၸိူဝ်းႁွတ်ႈၽႅဝ်ထိုင် ၼႂ်းၸႄႈတွၼ်ႈၵဵင်းမႆႇ ၸိုင်ႈထႆးထႅင်ႈတင်းၼမ် ၼႆယဝ်ႉ။ ၸွမ်းၼင်ႇၶပ်းမၢႆလူႇတၢၼ်း ပၢင်လုမ်းလႃးသၢင်းၵျူဝ်ႇၽဝ်ရုပ်ႈၵလၢပ်ႈ ၶၢပ်ႈတူဝ် ၸဝ်ႈသြႃႇလူင် သီဝၼ်း ဝႃႇရိၼ်ႇတ ၼႆႉ ပေႃးထိုင်မႃးၼႂ်းဝၼ်းထီႉ 1 February 2024 (လိူၼ်ၵမ်လွင်ႈ 7 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 09:00 မူင်း တေလူႇတၢၼ်း ပျသၢတ်ႈပၼ် ၸဝ်ႈသြႃႇဝႃႇရိၼ်ႇတ ဢၼ်ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ႁပ်ႉႁဵတ်းပဵၼ် ၸဝ်ႈတႃႇၼၼၼ်ႉယဝ်ႉလႄႈ တေၶိုၼ်းသိုပ်ႇပၢင်းၶၢပ်ႈတူဝ်ၸဝ်ႈသြႃႇ ၶိုၼ်ႈၼိူဝ်ပျသၢတ်ႈသေ ယၢမ်းၵၢင်ဝၼ်း 11:00 မူင်း တေၵၢပ်ႈသွမ်းသင်ႇၶႃႇၸဝ်ႈ လႄႈ လဵင်ႉလူတၵ်ႉၵႃႇသတ်ႉထႃး ပေႃႈမႄႈပီႈၼွင်ႉတီႈၸမ်တီႈၵႆ ဢၼ်မႃးၶဝ်ႈႁူမ်ႈ သေဢမ်ႇၵႃး ယၢမ်းၵၢင်ၶမ်ႈ 19:30 မူင်းသမ်ႉ တေသိုပ်ႇႁေႃးတြႃး၊ လွတ်ႈႁေႃးဢၽိထမ်ႇမႃႇ လႄႈ ၵၢပ်ႈဝတ်ႉထုၶူဝ်းလူႇၵႂႃႇ ဝႃႈၼႆ။ ၼႂ်းဝၼ်းထီႉ 2−3 February 2024 (လိူၼ်ၵမ်လွင်ႈ 8−9 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 11:00 မူင်း ၵၢပ်ႈသွမ်ႈသင်ႇၶႃႇၸဝ်ႈ လႄႈ လဵင်ႉလူ ပေႃႈမႄႈပီႈၼွင်ႉ တီႈၸမ်တီႈၵႆ ၸိူဝ်းမႃးၶဝ်ႈႁူမ်ႈသေ ယၢမ်းဝၢႆးဝၼ်းထီႉ 13:00 မူင်း ၸဝ်ႈသင်ႇၶႃႇ တေသုတ်ႇမုၼ်း၊ ႁေႃးမႃႇတိၵႃႇ လႄႈ ယၢမ်းၵၢင်ၶမ်ႈ 19:30 မူင်း တေႁေႃးတြႃး၊ ႁေႃးဢၽိထမ်ႇမႃႇ ၵၢပ်ႈဝတ်ႉထုၶူဝ်းလူႇ ယဝ်ႉဢမ်ႇၵႃး ၼႂ်းဝၼ်းထီႉ 3 February 2024 ယၢမ်းဝၢႆးဝၼ်း 16:00 မူင်းၼၼ်ႉ တေလွတ်ႈႁေႃးထမ်ႇမၸၵျႃႇၵႂႃႇ ဝႃႈၼႆ။ ပေႃးထိုင်မႃးၼႂ်းဝၼ်းထီႉ 4 February 2024 (လိူၼ်ၵမ်လွင်ႈ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 09:00 မူင်း ၸဝ်ႈသင်ႇၶႃႇသုတ်ႇမုၼ်း၊ ႁေႃးထမ်ႇမၼိ ယႃႇမသုတ်ႈ လႄႈ ယၢမ်းၵၢင်ဝၼ်း 11:00 မူင်း ၵၢပ်ႈသွမ်ႈဝၼ်းသင်ႇၶႃႇၸဝ်ႈသေ လဵင်ႉလူပေႃႈ မႄႈပီႈၼွင်ႉတီႈၸမ်တီႈၵႆ လႄႈ ယၢမ်းဝၢႆးဝၼ်း 13:00 မူင်း ၸဝ်ႈသင်ႇၶႃႇသုတ်ႇမုၼ်း ႁေႃးမႃႇတိၵႃႇသေ ႁူဝ်ပဝ်ႈသင်ႇၶႃႇ ၼႂ်းပၢင်ပွႆးမွၵ်ႇလၢတ်ႈဢေႃးဝႃႇတ ၶေႃႈသင်ႇ ၵႂၢမ်းသွၼ်ယဝ်ႉ လူႇတၢၼ်းယၢတ်ႇၼမ်ႉ လႄႈ ၵၼ်ႇတေႃးၸဝ်ႈသြႃႇဝႃႇရိၼ်ႇတ ဢိၵ်ႇတင်း ႁူဝ်ပဝ်ႈသင်ႇၶႃႇၼႂ်းပၢင်ပွႆးယဝ်ႉသေ ပေႃးထိုင်ယၢမ်းဝၢႆးဝၼ်း 16:00 မူင်း တေသၢင်းၵျူဝ်ႇ ၽဝ်ရုပ်ႈၵလၢပ်ႈ ၶၢပ်ႈတူဝ် ၸဝ်ႈသြႃႇၵႂႃႇ ၼႆယဝ်ႉ။ ၸိူင်ႉႁိုဝ်ၵေႃႈလီ ဢိင်ၼိူဝ်ငဝ်းလၢႆးလႄႈ လွင်ႈသၢင်ႇထုၵ်ႇၼၼ်ႉၼႆသေ ၶပ်းမၢႆၶၢဝ်း ယၢမ်းတေၸၢင်ႈမီးလွင်ႈလႅၵ်ႈလၢႆႈလႆႈယူႇသေ ၵပ်းသိုပ်ႇတွင်ႈထၢမ်လႆႈတီႈ ၸဝ်ႈၶူးမႁႃႇၵေႃးလိင်ႇ မၢႆၾူၼ်းထႆး 085 128 9803၊ ပေႃႈထႆးႁဵင်းဝၼ်ႇၼ မၢႆၾူၼ်းထႆး 080 128 4245 ၼႆႉလႆႈယူႇၶႃႈ။ ပိုၼ်းတူဝ်ၵႅပ်ႈ သြႃႇၸဝ်ႈလူင် သီဝၼ်း ဝႃႇရိၼ်ႇတ ဝတ်ႉတိယသထၢၼ် မႄႈတႅင် ၵဵင်းမႆႇ မိူင်းထႆး သြႃႇၸဝ်ႈလူင် သီဝၼ်း ဝႃႇရိၼ်ႇတ ၼႆႉ ပဵၼ်ၸဝ်ႈၵွၼ်းဝတ်ႉ တီႈဝတ်ႉတိယသထၢၼ် ၼႂ်းၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇ မိူင်းထႆး တင်ႈတႄႇပီႊပုတ်ႉထ 2518 (1975) မႃး တေႃႇထိုင်ပေႃး လူႉလွၼ်ႇၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇ မိူဝ်ႈ 5 January 2022 ၽွင်းဢႃႇယုၸဝ်ႈလႆႈ 74 ပီႊ၊ ဝႃႇ 54 ဝႃႇသႃ ယူႇယဝ်ႉ။ ဢိင်ၼိူဝ်ၸိုဝ်ႈၸႄႈဝဵင်းတီႈသြႃႇၸဝ်ႈႁဝ်း သဝ်းထင် ၵွၼ်းဝတ်ႉၼၼ်ႉသေလႄႈ သင်ႇၶၸဝ်ႈ လႄႈ တၵႃႇတႆးတင်းၼမ် မီးတင်းၼပ်ႉထိုဝ်သြႃႇၸဝ်ႈသေ ႁိၵ်ႈႁွင်ႉတူၵ်ႇၸိုဝ်ႈသြႃႇၸဝ်ႈဝႃႈ “ၸဝ်ႈသြႃႇမႄႈတႅင်” ၼႆယူႇယဝ်ႉ။ ၸႃႇတိတီႈၵိူတ်ႇ သြႃႇၸဝ်ႈ သီဝၼ်း ဝႃႇရိၼ်ႇတ ၼႆႉ ပဵၼ်လုၵ်ႈၸၢႆးပေႃႈထဝ်ႈမုၼ်လႅင် မႄႈထဝ်ႈမုၼ်ပႅင်း ဝၢၼ်ႈၶူင်ႈၵၢဝ်ႉ ဢိူင်ႇသၼဵၼ်း တူင်ႇဝဵင်းပၢင်လူင်၊ ၵိူတ်ႇႁၼ်ၼႃႈမႃး မိူဝ်ႈပီႊ 1946 သေ ၸိုဝ်ႈၸဝ်ႈမိူဝ်ႈလဵၵ်ႉႁွင်ႉဝႃႈ “ၸၢႆးၶမ်းလူႇ” ၼႆယဝ်ႉ။ သြႃႇၸဝ်ႈမီးပီႈၼွင်ႉႁူမ်ႈတွင်ႉၵၼ် 8 ၵေႃႉသေ ပဵၼ်ပီႈဢၢႆႈလူင် ၼႆယဝ်ႉ။ ၵၢၼ်ႁဵၼ်း လႄႈ ၵၢၼ်ၶဝ်ႈၼႂ်းသႃႇသၼႃႇ ၸၢႆးၶမ်းလူႇ(ၵေႃႉတေပဵၼ်မႃးၸဝ်ႈသြႃႇမႄႈတႅင်) ၶိုၼ်ႈယူႇဝတ်ႉသၼဵၼ်း မိူဝ်ႈဢႃႇယုၸဝ်ႈ လႆႈ 17 ပီႊသေ ႁဵၼ်းဢဝ်လိၵ်ႈလၢႆးငဝ်ႈပိုၼ်ႉ တမ်ႈတီႈသြႃႇၸဝ်ႈၵုမႃႇရ (ႁွင်ႉ) ၸဝ်ႈသြႃႇၵုင်ႇမႃႇ၊ ပဵၼ်သၢင်ႇမိူဝ်ႈပီႊ 1963၊ ထိုင်မႃးပီႊ 1967 မိူဝ်ႈဢႃႇယုၸဝ်ႈ ယၢင်ႈၶဝ်ႈ 21 ၼၼ်ႉ ပေႃႈထဝ်ႈၵၼ်းၸဵတ်း လႄႈ ပႃႈၸၢင်းမူၼ်းၶဝ် ပဵၼ်ၽူႈၵမ်ႉထႅမ်ပၸ်ၸယႃႇၼုၵ်ႉၵႁ၊ ၸဝ်ႈသြႃႇဢိၼ်ႇတႃႇ ဝတ်ႉလွႆသၢမ်ႁူဝ် ပဵၼ်သြႃႇဢုပၸ်သျေႇ၊ ၸဝ်ႈသြႃႇၼၼ်ႇတႃႇ ပဵၼ်သြႃႇၵမ်ႇမဝႃႇၽၢႆႇသၢႆႉ၊ ၸဝ်ႈသြႃႇၵုင်ႇမႃႇ ပဵၼ်ၵမ်ႇမဝႃႇၽၢႆႇၶႂႃ၊ ၸဝ်ႈသြႃႇၵုၼ ပဵၼ်ဢေႃးဝႃႇတႃႇၸရိယသေ ဢဝ်ၸဝ်ႈၶိုၼ်ႈပဵၼ်ရႁၢၼ်း(ၽိၵ်ႉၶု)တီႈၼႂ်းသိမ်ႇဝတ်ႉသၼဵၼ်း ၼၼ်ႉယူႇယဝ်ႉ။ ၸဝ်ႈယၢမ်ႈႁဵၼ်းတၢင်းမေႃ တမ်ႈတီႈၸဝ်ႈသြႃႇမုၼိၼ်ႇတ ဝတ်ႉၵၢင်မိူင်း ဝဵင်းလႃႈသဵဝ်ႈ ဢၼ်ပဵၼ်ၸဝ်ႈတႆးယၢမ်ႈၵႂႃႇႁဵၼ်းလိၵ်ႈတီႈမိူင်းသီႇႁူဝ်ႇ ပွၵ်ႈမႃးၼၼ်ႉယူႇယဝ်ႉ။ ၽွင်းတိုၵ်ႉယူႇ သဝ်းတီႈဝဵင်းလႃႈသဵဝ်ႈၼၼ်ႉ သြႃႇၸဝ်ႈႁဝ်း လႆႈဢွၼ်ႁူဝ်ၶွတ်ႇၽွတ်ႈၸုမ်းထမ်ႇမၸၵ်ႈၵျႃႇ မိူင်းတဵမ် ဢၼ်မီးယူႇၸဵင်ႇႁွင်ႇဝၼ်းဢွၵ်ႇဝဵင်းလႃႈသဵဝ်ႈၼၼ်ႉယူႇယဝ်ႉ။ ၶၢဝ်းတၢင်းမိူင်းထႆး လႄး ၵမ်ႇပေႃးတီးယႃး ၵွၼ်ႇၼႃႈပႆႇလႆႈမႃးပဵၼ်ၸဝ်ႈၵွၼ်းဝတ်ႉတိယသထၢၼ် တီႈမႄႈတႅင်ၼၼ်ႉ သြႃႇၸဝ်ႈႁဝ်း လႆႈၽႃႇတတ်းလတ်းၶၢမ်ႈလွင်ႈယၢပ်ႇၽိုတ်ႇ လႄႈတူဝ်ထူပ်းတင်းၼမ် ၼႆၼၼ်ႉ ပေႃးလဵပ်ႈႁဵၼ်း တူၺ်းပိုၼ်းတူဝ်ၵႅပ်ႈၸဝ်ႈႁဝ်းၼႆ တေႁူႉထိုင်ၸွမ်းၽွင်ႈယူႇ။ ဝၼ်းထီႉ 5 February 1968 သြႃႇၸဝ်ႈႁွတ်ႈထိုင်မိူင်းၵွၵ်ႇ ယူႇသဝ်းတီႈၼၼ်ႈပီႊၼိုင်ႈသေ သိုပ်ႇၶၢႆႉၵႂႃႇ ယူႇတီႈၸႄႈဝဵင်းၽၢၼ်း(ၵဵင်းႁၢႆး) 3 ပီႊ၊ ဢိင်ၼိူဝ်ၶေႃႈၼႄႉၼမ်းသြႃႇၸဝ်ႈ သုၸိၼ်ႇတႃႇ ဝတ်ႉမိူင်းၽၢၼ်း ႁႂ်ႈၵႂႃႇပွင်ၵၢၼ်သႃႇသၼႃႇ ႁႃတူဝ်ထူပ်းထႅင်ႈ ၼႆလႄႈ သြႃႇၸဝ်ႈႁဝ်းလႆႈသိုပ်ႇၶၢဝ်းတၢင်းၵႂႃႇယူႇ တီႈမွၵ်ႇၽႆးလိၼ်း မိူင်းၵမ်ႇပေႃးတီးယႃး 3 ပီႊ။ ၽွင်းသြႃႇၸဝ်ႈႁဝ်းယူႇတီႈမိူင်းၵမ်ႇပေႃးတီးယႃးၼၼ်ႉၵေႃႈ တၵႃႇယိင်းၸၢႆးတႆး တီႈမိူင်းၵမ်ႇပေႃးတီးယႃး ​​မေႃလိၵ်ႈတႆးၵၼ်ၼမ် ယွၼ်ႉသြႃႇၸဝ်ႈသွၼ်ပၼ် ၼႂ်းၶၢဝ်းတၢင်း 3 ပီႊ မီးလုၵ်ႈႁဵၼ်းမွၵ်ႈ 460 ၵေႃႉပၢႆယူႇယဝ်ႉ။ ထိုင်မႃးပီ 1975 ၼၼ်ႉ လုၵ်ႉတီႈၵမ်ႇပေႃးတီးယႃးသေ ပွၵ်ႈၶိုၼ်းမိူင်းထႆး၊ သဝ်းထင်တီႈ မိူင်းထႆး တၼ်းလႆႈ 20 ဝၼ်း၊ မီးတၵႃႇဝတ်ႉတိယသထၢၼ် ၽိတ်ႈပၢင်းၸဝ်ႈၼင်ႈဝတ်ႉလႄႈ သြႃႇၸဝ်ႈႁဝ်းႁပ်ႉဢဝ်သေ ၸွမ်းတၵႃႇၵႂႃႇၵမ်းလဵဝ် ထိုင်တီႈဝတ်ႉယၢမ်းတဵင်ႈၶိုၼ်းယဝ်ႉ။ တင်ႈတႄႇၼၼ်ႉမႃး သြႃႇၸဝ်ႈႁဝ်း ပဵၼ်ၸဝ်ႈၵွၼ်းဝတ်ႉတိယသထၢၼ်သေ ပူၵ်းပွင်ၼႃႈၵၢၼ်သႃႇသၼႃႇ ၾိင်ႈငႄႈ ၸိူဝ်ႉၸၢတ်ႈ တႃႇပုၼ်ႈတင်းၼမ်မႃးယူႇတေႃႇပေႃးထိုင် ဝၼ်းၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇယူႇယဝ်ႉ။ လွင်ႈသြႃႇၸဝ်ႈႁဝ်းပူၵ်းပွင်ၵၢၼ်ၸိူဝ်ႉၸၢတ်ႈ လႄႈ သႃႇသၼႃႇ ၼႃႈၵၢၼ်ဢၼ်သြႃႇၸဝ်ႈလူင်ႁဝ်းႁဵတ်းမႃးယူႇတႃႇ​​သေႇတႃႇပၢၼ်တႄႉ ပဵၼ်ၵၢၼ်ၸွႆႈထႅမ်လူႇတၢၼ်းၵၢၼ်​​ၵေႃႇသၢင်ႈဝတ်ႉဝႃး သႃလႃး ​​ၸေႇတီႇၵွင်းမူး လႄႈ ၵမ်ႉထႅမ်ၵၢၼ်ႁဵၼ်း ၸွမ်းထုင်ႉသၼ်လွႆၵုၼ်ပွၼ် လႄႈ ၼႂ်းမိူင်းတႆးလၢႆလၢႆတီႈ ၼပ်ႉ​​ပေႃးဢမ်ႇလႆႈယဝ်ႉ။ ႁႅင်းၼမ်ႉၸႂ်လႄႈ ၵႃႈၶၼ်ၼႃႈၵၢၼ်ဢၼ်သြႃႇၸဝ်ႈႁဝ်း လႆႈႁဵတ်းသၢင်ႈမႃးၸိူဝ်းၼၼ်ႉ ဢမ်ႇၸၢင်ႈၼပ်ႉလႆႈ​​သေတႃႉ သဵၼ်ႈမၢႆၼႃႈၵၢၼ်ၵုသူဝ်ႇတၢင်းလီ ၵၢၼ်လူႇယႂ်ႇတၢၼ်းလူင် ဢၼ်သြႃႇၸဝ်ႈလူင်ႁဝ်းႁဵတ်းသၢင်ႈမႃးၸိူဝ်းၼၼ်ႉၵမ်ႈၽွင်ႈတႄႉ ပဵၼ်ၼင်ႇပႃႈ တႂ်ႈၸိူဝ်းၼႆႉယဝ်ႉ – တဵၵ်းၶမ်းလူႇတၢၼ်းၵွင်းမူးမူၺ်ႇ​​တေႃႇမိူင်းၵိုင် ၽြႃးတွင်း​​လေႃႇႁဵတ်းတီႈတႃႈလိူဝ်ႇ ဢၼ်မီးၼႂ်းသိမ်ႇဝတ်ႉတိယသထၢၼ် ၸွႆႈပီႈၼွင်ႉသၼဵၼ်းထူပ်း​​ၽေးၾႆးမႆႈ မိူဝ်ႈပီႊ 1983-1984 မႅၼ်ႈ 7 သႅၼ်ငိုၼ်းမၢၼ်ႈ မိူဝ်ႈၼၼ်ႉ လူႇတၢၼ်းၵႃႈႁဵတ်း​​ႁေႃၶဵင်ႇဝၢၼ်းပရိတ်ႈ 24 ဝၢၼ်ႈ လူႇၽြႃးသႅင်ၶဵဝ် 26 သူႇ တီႈပွႆးလူ​​ႁေႃးပထၢၼ်း ဝတ်ႉသၼဵၼ်း ပီႊ 1993 ဢွၼ်​​ၵေႃႇတင်ႈလႄႈလူႇတၢၼ်းငိုၼ်းၵွင်ၵၢင်တႃႇပွႆးပရိယတ်ႉတိသၼ်လွႆ သႃလႃး​​ၸေႇတီႇလွႆမႆႇ လႄႈ ​​ၸေႇတီႇႁူၺ်ႈၸူႉ ၸၢၵ်ႈၾႆးၾႃႉဝတ်ႉသၼဵၼ်း မႄးၵုမ်း​​ၵေႃႇမုင်းၼမ်ႉ​​မေႃႇလူင် ဝတ်ႉသၼဵၼ်း ​​​​​10. တေႃႇလွတ်ႇၼမ်ႉတႃႇဝတ်ႉသၼဵၼ်း ယၢဝ်း 2 လၵ်းၶိုင်ႈ ၼႂ်းပီႊ 2000 ၼၼ်ႉ ႁႅၼ်းလူႇသွမ်းလူင်ပၼ်​​ပေႃႈၸဝ်ႈ​​ၵေးၸူး တၢၼ်းထိုင် သင်ႇၶၸဝ်ႈ 528 တူၼ် လူႇၽြႃးတီႈဝတ်ႉသၼဵၼ်းထႅင်ႈ 2 သူႇ ၼႂ်းပီႊ 2003 လူႇၽြႃးတႃႇဝတ်ႉလွႆၶူး 1 သူႇ လူႇၽြႃးတႃႇဝတ်ႉၵျွင်း​​တေႃႇလၢႆးၶႃႈ 1 သူႇ လူႇၽြႃးတႃႇၵျွင်းၼမ်ႉပႃမုင်း ၵဵင်းတွင်း 3 သူႇ လူႇႁွင်ႈၽြႃးလူင်ၼႂ်းႁူင်းထမ်းလူင်သုဝၼ်ႇၼၽူႇမိ တီႈဝတ်ႉပိတၵၢတ်ႈ ဝဵင်းပၢင်လူင် လူႇၽြႃးတႃႇႁူင်းထမ်းလူင် တီႈဝတ်ႉထၢတ်ႈ​​တေႃႇ ဝဵင်းလွႆလႅမ် ၸတ်းႁႅၼ်းပၢင်ၵၢၼ်ႇ​​တေႃးသြႃႇၸဝ်ႈလူင်ၼႂ်းၸႄႈဝဵင်းမႄႈတႅင် ၵူႈပီႊ – ၸဵမ်ၸိူဝ်းၼႆႉၵႂႃႇ ဢၼ်ဢမ်ႇ လႆႈသႂ်ႇသဵၼ်ႈမၢႆတီႈၼႆႈ ​​တေမီးထႅင်ႈယူႇတင်းၼမ်ယဝ်ႉ။ သြႃႇၸဝ်ႈႁဝ်းပဵၼ်ၽူႈၵမ်ႉထႅမ်ပၼ်ႁႅင်းၵၢၼ်ႁဵၼ်း လွင်ႈဝႃႈသြႃႇၸဝ်ႈႁဝ်းပဵၼ်ၽူႈၵမ်ႉထႅမ်ပၼ်ႁႅင်းၵၢၼ်ႁဵၼ်းၼႆၼၼ်ႉ တူၺ်းဢဝ်ၼႂ်း သဵၼ်ႈမၢႆတၢင်းလီၸဝ်ႈႁဝ်း ဢၼ်လႆႈလၢတ်ႈၼႄမႃးပႃႈၼိူဝ်ၸိူဝ်းၼႆႉၵမ်ႈၽွင်ႈ​​ၵေႃႈ ႁူႉထိုင်လႆႈငၢႆႈငၢႆႈယူႇ၊ ယွၼ်ႉပိူဝ်ႈဝႃႈ ဢွင်ႈတီႈၸိူဝ်းၼၼ်ႉၵမ်ႉၼမ် မီးလွင်ႈၵဵဝ်ႇၵပ်းၵၼ် တင်းၵၢၼ်ႁဵၼ်းၼၼ်ႉယဝ်ႉ။ လိူဝ်​​သေၸိူဝ်းလၢတ်ႈမႃးယဝ်ႉ ဢၼ်လႆႈႁၼ်ၸႅင်ႈလႅင်းလီတႄႉ ပဵၼ်လွင်ႈသြႃႇၸဝ်ႈႁဝ်းလႆႈ ဢဝ်တင်းႁႅင်းငိုၼ်းယႂ်ႇၼမ်​​သေ သူင်ႇၸဝ်ႈၸၢင်းတႆး 6 တူၼ် ၵႂႃႇသိုပ်ႇႁဵၼ်းလိၵ်ႈတီႈမိူင်းသီႇႁူဝ်ႇ (သီႇရိလင်ႇၵႃႇ) လႄး ဢိၼ်းတီးယႃး ၸိူဝ်းၼၼ်ႉယဝ်ႉ။ ၶဝ်ၸဝ်ႈၸိူဝ်းၼႆႉ ယဝ်ႉလိၵ်ႈၸၼ်ႉသုင်ၽႂ်မၼ်း​​သေ သိုပ်ႇႁဵတ်းၵၢၼ်ၽၢႆႇလိၵ်ႈလၢႆးလႄႈၵၢၼ်ပုၼ်ႈၵူၼ်းတင်းၼမ်ဝႆႉယူႇ ​​ၵေႃႉတီႈ​​ၵေႃႉတၢင်း မိူၼ်ၼင်ႇလႆႈႁၼ်တီႈၵႅပ်ႈမၼ်းပႃႈတႂ်ႈၼႆႉယဝ်ႉ။ ၸဝ်ႈသြႃႇၵၼ်ႇထမႃႇ ၸၢမ်ႇၼူၼ်း – ယဝ်ႉၸၼ်ႉထမ်ႇမႃႇၸရိယ ၽၢႆႇတႆး ၽၢႆႇမၢၼ်ႈ လႄႈ ၸၼ်ႉ MA မိူင်းသီႇရိလင်ႇၵႃႇ​​၊ မိူဝ်ႈလဵဝ် ပဵၼ်ၸဝ်ႈၵွၼ်းဝတ်ႉ​​ဝေႇလုဝၼ်ႇ တီႈဝဵင်းၵႃႇလိ၊ ၸဝ်ႈသြႃႇၼၼ်ႇ​​တေႃးၽႃႇသ – ယဝ်ႉၸၼ်ႉ BA မိူင်းသီႇရိလင်ႇၵႃႇ​​၊ မိူဝ်ႈလဵဝ် ပဵၼ်ၸဝ်ႈၵွၼ်းဝတ်ႉလူင်ၶူဝ်လမ် တီႈဝဵင်းၶူဝ်လမ်၊ ၸဝ်ႈၶူး Dr. ပၺ်ႇၺႃႇသီႇရိ သၢႆပွၼ် – ယဝ်ႉၸၼ်ႉထမ်ႇမႃႇၸရိယ ၽၢႆႇတႆး ၽၢႆႇမၢၼ်ႈ ၸၼ်ႉ MA မိူင်းသီႇရိလင်ႇၵႃႇ လႄႈ ၸၼ်ႉပႃႇရၵူႇ (PhD) မိူင်းဢိၼ်းတီးယႃး၊ မိူဝ်ႈလဵဝ်ပဵၼ်ၶူးသွၼ်လူင်ၸဝ်ႈၼိုင်ႈ တီႈၵေႃးလိၵ်ႉသႃႇရိပုတ်ႉတ ဝဵင်းမူႇ​​ၸေႊ၊ ၸဝ်ႈၶူးၶၼ်ႇတီႇၸႃႇရ (မိူင်းသူႈ) – ယဝ်ႉၸၼ်ႉထမ်ႇမႃႇၸရိယ ၽၢႆႇတႆး ၽၢႆႇမၢၼ်ႈ လႄႈ ၸၼ်ႉ MA မိူင်းသီႇရိလင်ႇၵႃႇ၊ မိူဝ်ႈလဵဝ်ပဵၼ်ၶူးသွၼ်လူင်ၸဝ်ႈၼိုင်ႈ တီႈဝတ်ႉ ပိတၵၢတ်ႈ ဝဵင်းပၢင်လူင်၊ Dr. ၸၢႆး​​ၸေႃးတိၵ ၶိူဝ်းယိုၼ်း – ယဝ်ႉၸၼ်ႉထမ်ႇမႃႇၸရိယ ၽၢႆႇတႆး ၽၢႆႇမၢၼ်ႈ ၸၼ်ႉ MA မိူင်းသီႇရိလင်ႇၵႃႇ လႄႈ ၸၼ်ႉပႃႇရၵူႇ (PhD) တီႈမိူင်းဢင်းၵိတ်း၊ မိူဝ်ႈလဵဝ် ပဵၼ်ၽူႈယိပ်းၵမ်လၢႆၽၢႆႇ တႃႇႁူင်းတူၺ်းလိၵ်ႈ SOAS Library တီႈၸၼ်ႉၸွမ်လၼ်ႇတၼ်ႇ၊ ၸၢႆးဢိၼ်ႇတႃႇၸႃႇရ ပိုၼ်းၶိူဝ်း – ယဝ်ႉၸၼ်ႉ BA လႄႈ MA မိူင်းသီႇရိလင်ႇၵႃႇ​​၊ မိူဝ်ႈလဵဝ် ပဵၼ်ၶူးသွၼ်ၼႂ်းႁူင်းႁဵၼ်းၸိူဝ်ႉၸၢတ်ႈတီႈၼိုင်ႈ ၸိူဝ်းၼႆႉယဝ်ႉ။ ၼႃႈၵၢၼ်သႃႇသၼႃႇ ဢၼ်သြႃႇၸဝ်ႈလူင်ႁဝ်းပူၵ်းပွင်ႁဵတ်းသၢင်ႈယူႇၵူႈမိုဝ်ႉၵူႈဝၼ်းတႄႉ ပဵၼ်ၵၢၼ်လုမ်းလႃး​​ၵေႃႇသၢင်ႈဝတ်ႉတိယသထၢၼ် မႄႈတႅင်၊ ၸူဝ်ႈပၢၼ်သြႃႇၸဝ်ႈႁဝ်းပဵၼ်ၸဝ်ႈဢႃးဝၢတ်ႉ(ၸဝ်ႈၵႂၢၼ်းဝတ်ႉ)ၼႆႉ ၼႃႈၵၢၼ်ႇတႃၵျွင်း​​ၵေႃႈ ၶိုၼ်ႈယႂ်ႇႁိူဝ်ႈႁိူင်းတိူဝ်းတွၼ်းၶႅမ်ႉလႅပ်ႈတႄႉတႄႉ။ ယဝ်ႉ​​ၵေႃႈ ပဵၼ်ႁူမ်ႈၽူၺ်းတႃႇၵူၼ်းတင်းၼမ်လႆႈပိုင်ႈ ဢဝ်ၸဵမ်ပီႈၼွင်ႉၵူၼ်းမိူင်း ၵူၼ်းထႆး လုၵ်ႉတီႈၵႆပႆတီႈယၢဝ်း​​သေ မႃးႁွတ်ႈမႃးထိုင်။ ၼႂ်းၶၢဝ်းမွၵ်ႈသၢဝ်းပီမႃးၼႆႉ လႆႈႁၼ်ပီႈၼွင်ႉတႆးယၢၼ်မိူင်း ႁူမ်ႈၸဵမ်ၽူႈယႂ်ႇၵူၼ်းလူင်တႆး တင်းၼမ် ဢွၼ်ၵၼ်မႃးႁူမ်ႈႁဵတ်းၵၢၼ်လူႇၵၢၼ်တၢၼ်းလႄႈၵၢၼ်ယုၵ်ႉယွင်ႈၾိင်ႈငႄႈတႆး ၵိုၼ်းယႂ်ႇၵႂၢင်ႈၶႂၢင်ၶႅမ်ႉလႅပ်ႈတိူဝ်းတွၼ်းမႃးယူႇၵူႈပီယဝ်ႉ။ ၽိုၼ်ဢိင်- ပပ်ႉၶၢဝ်းတၢင်း 100 ပီႊ ဝတ်ႉတိယသထၢၼ် 1909-2009၊ မႄႈတႅင် ၵဵင်းမႆႇ မိူင်းထႆး၊ ဢိတ်ႇဢွၵ်ႇ မိူဝ်ႈပီႊ 2009။ တႆးလွတ်ႈလႅဝ်း

['ၶၢဝ်ႇ']

2024-01-04T16:31:40

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%82%81%e1%82%84%e1%82%89%e1%81%b5%e1%80%84%e1%80%ba%e1%82%88%e1%80%9c%e1%80%ad%e1%80%b0%e1%80%90%e1%80%ba%e1%82%88/

တၢင်းၵိၼ်ႁႄႉၵင်ႈလိူတ်ႈၸၢင်

ၵူၼ်းဢၼ်မီးလိူတ်ႈၸၢင်ၼၼ်ႉ လိူဝ်သေတေပဵၼ်ၵူၼ်းဢမ်ႇၵႅၼ်ႇၶႅင်၊ ႁိူဝ်ႉငၢႆႈ၊ ႁူဝ်မဝ်းငၢႆႈယဝ်ႉ လူႇလိူတ်ႈၵေႃႈဢမ်ႇလႆႈထႅင်ႈ ၵွပ်ႈၼၼ် လီလႆႈလုမ်းလႃးတူဝ်ၶိင်းႁႂ်ႈၵႅၼ်ႇၶႅင်မီးႁႅင်းယူႇတႃႇသေႇ လူၺ်ႈၵိၼ်ပၼ်တၢင်းၵိၼ် ဢၼ်မီးၽွၼ်းလီ၊ ၵမ်ႉၸွႆႈလိူတ်ႈလႆႈ လႄႈ ႁႄႉၵင်ႈလွင်ႈတေပဵၼ်လိူတ်ႈၸၢင်လႆႈ ၼၼ်ႉယူႇ။ လိူတ်ႈ၊ တပ်း၊ ၼိူဝ်ႉသတ်း တင်းလၢႆ လိူတ်ႈသတ်း၊ တပ်းသတ်း၊ ၼိူဝ်ႉသတ်းၸိူဝ်းၼႆႉ တေမီးထၢတ်ႈလဵၵ်းတင်းၼမ်လႄႈ ထၢတ်ႈလဵၵ်းၼႆႉၵေႃႈ တေၵႂႃႇၵမ်ႉၸွႆႈပၼ်လိူတ်ႈလႆႈလီ ၼၼ်ႉယဝ်ႉ။ ၽၵ်းသီၶဵဝ်ႁႅင်းႁႅင်း ထႅင်ႈမဵဝ်းၼိုင်ႈၵေႃႈ ၽၵ်းဝႂ်သီၶဵဝ်ႁႅင်းႁႅင်း မိူၼ်ၼင်ႇ ၽၵ်းၶၼႃႉ၊ ၽၵ်းၵၢတ်ႇမွၵ်ႇၶဵဝ်၊ ၽၵ်းၵမ်ႇၸွၼ်း၊ ၽၵ်းၶူမ်၊ ၽၵ်းၶႅဝ်းတွင်း ၸႃႉၵႂႃႇၸိူဝ်းၼႆႉၵေႃႈ ပဵၼ်ၽၵ်းဢၼ်မီးထၢတ်ႈလဵၵ်းယူႇ ၵူၺ်းၵႃႈ တေဢမ်ႇမီးၼမ်ပဵင်းၼႂ်းၼိူဝ်ႉသတ်း၊ ၵွပ်ႈပိူဝ်ႈထၢတ်ႈလဵၵ်းၼႂ်းၽၵ်းၼၼ်ႉ တူဝ်ၶိင်းႁဝ်းတေၸုပ်ႇလႆႈဢေႇလႄႈ လီလႆႈၵိၼ်ပၼ်ထၢတ်ႈဢၼ်မီးဝီႇတမိၼ်ႇC ပႃး တႃႇႁႂ်ႈၸုပ်ႇလႆႈလီၼၼ်ႉယဝ်ႉ။ ၶႆႇ ၶႆႇၼႆႉၵေႃႈ ပဵၼ်တၢင်းၵိၼ် ဢၼ်မီထၢတ်ႈဢႁႃႇရတေႃႇတူဝ်ၶိင်းႁဝ်း လႆႈလၢႆလွင်ႈလၢႆမဵဝ်းယူႇ၊ ၵမ်ႈၼမ်ၵေႃႈတေမီး Protein ၵူၺ်းၵႃႈ ယင်းမီးပႃးထၢတ်ႈလဵၵ်း ဢၼ်ၵမ်ႉၸွႆႈပၼ်လိူတ်ႈႁဝ်းလႄႈ ႁဵတ်းႁႂ်ႈပၢႆးယူႇလီၶႅမ်ႉ၊ လိူဝ်ၼၼ်ႉ တီႈမွၼ်းၶႆႇၵႆႇၼၼ်ႉ မီးထၢတ်ႈလဵၵ်းၼမ်လိူဝ်သေ ၶႆႇသီၶၢဝ်မၼ်း ၼၼ်ႉယဝ်ႉ။ ထူဝ်ႇၵူႈၸိူဝ်း ထူဝ်ႇၵူႈၸိူဝ်းၸိူဝ်း ဢမ်ႇဝႃႈ ထူဝ်ႇလႅင်၊ ထူဝ်ႇလမ်၊ ထူဝ်ႇလိၼ် ၸိူဝ်းၼႆႉၵေႃႈ လိူဝ်သေတေမီး Protein ယဝ်ႉ ယင်းၵမ်ႉထႅမ်ပၼ်ႁႂ်ႈတူဝ်ၶိင်းၵႅၼ်ႇၶႅင်၊ မီးပႃးထၢတ်ႈလဵၵ်း ၸွႆႈသၢင်ႈပၼ်မဵတ်ႉလိူတ်ႈလႅင်လႆႈထႅင်ႈ ၵမ်ႉၸွႆႈပၼ်လိူတ်ႈလႆႈလီထႅင်ႈ ယူႇယဝ်ႉ။ တၢင်းၵိၼ်ပၢင်ႇလၢႆႇ တၢင်းၵိၼ်ပၢင်ႇလၢႆႇ ဢမ်ႇဝႃႈတေပဵၼ် ပႃ၊ ၵုင်ႈ၊ ပႃမိုၵ်း၊ ပူ ၸၵႂႃႇၸိူဝ်းၼႆႉ မီးတင်း Protein လႄႈ ထၢတ်ႈလဵၵ်းတင်းၼမ် ႁူမ်ႈပႃးထၢတ်ႈလဵၵ်း ဢၼ်ၵမ်ႉၸွႆႈပၼ်လိူတ်ႈထႅင်ႈ၊ ၵူၺ်းၵႃႈ သင်ဝႃႈၵိၼ်ၼမ်ပူၼ်ႉတီႈၼႆၸိုင် ၵွပ်ႈမၼ်းမီးၶႆမၼ်းၼမ်လႄႈ ၸၢင်ႈၵႂႃႇၽိူမ်ႉပၼ် ၶႆမၼ်းၼႂ်းသဵၼ်ႈလိူတ်ႈမႃးလႆႈ ယူႇယဝ်ႉ။ လိူဝ်သေလွင်ႈၵိၼ်ယႅမ်ႉယဝ်ႉ ၵူၼ်းဢၼ်တေၸၢင်ႈပဵၼ် လိူတ်ႈၸၢင်လႆႈၼၼ်ႉၵေႃႈ လီလႆႈၵႆႉဢွၵ်ႇဢဵၼ်ႁႅင်းယူႇတႃႇသေႇလႄႈ လိုဝ်ႈႁိူဝ်ႉပၼ်ၼမ်ၼမ် ၼွၼ်းဢိမ်ႇဢိမ်ႇၼႆ မၼ်းၸင်ႇၸၢင်ႈႁဵတ်းႁႂ်ႈ တူဝ်ၶိင်းႁဝ်းႁဵတ်းၵၢၼ် ၸွႆႈသၢင်ႈမဵတ်ႉလိူတ်ႈလႅင်လႆႈလီလီ ၼၼ်ႉယဝ်ႉ။ ပိၼ်တႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−sanook

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-01-04T11:33:06

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87-%e1%81%bc%e1%82%82%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%81%b6%e1%80%af%e1%81%b5%e1%80%ba/

မၢၵ်ႇတႅၵ်ႇ ၼႂ်းပၢင်ၶုၵ်းထူပ်းၽူႈပွင်ၵၢၼ်သိုၵ်းဢီႇရၢၼ်ႇၵေႃႉၵဝ်ႇ

ၼႂ်းပၢင်ၶုၵ်းထူပ်း ၽူႈပွင်ၵၢၼ်သိုၵ်းဢီႇရၢၼ်ႇၵေႃႉၵဝ်ႇ ပွၵ်ႈၵမ်း 4 ၼၼ်ႉ မီးၵူၼ်းဢဝ်မၢၵ်ႇၵႂႃႇပွႆႇသေ မီးၵူၼ်းလူႉတၢႆမၢတ်ႇၸဵပ်းတင်းၼမ်။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 4 January 2024 (လိူၼ်ၸဵင်လွင်ႈ 8 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ၽွင်းယၢမ်းဢီႇရၢၼ်ႇ ၸတ်းႁဵတ်းပၢင်ၶုၵ်းထူပ်း ၽူႈပွင်ၵၢၼ်သိုၵ်းဢီႇရၢၼ်ႇၵေႃႉၵဝ်ႇ ဢၼ်လႆႈ လူႉသဵင်ႈတၢႆ ယွၼ်ႉတရူၼ်းဢမေႇရိၵၢၼ်ႇ မိူဝ်ႈၼႂ်းပီႊ 2020 ယူႇၼၼ်ႉ မီးမၢၵ်ႇတႅၵ်ႇ 2 ၵမ်းသွၼ်ႉၵၼ်သေ ႁဵတ်းႁႂ်ႈမီးၵူၼ်းမိူင်းလူႉတၢႆဢမ်ႇယွမ်း 95 ၵေႃႉ၊ မၢတ်ႇၸဵပ်း 211 ၵေႃႉယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸွမ်ၸိုင်ႈဢီႇရၢၼ်ႇ လႆႈဢွၵ်ႇမႃးသႄႉသွမ်းလၢတ်ႈဝႃႈ မၼ်းပဵၼ်ၵၢၼ်ၵေႃႇၵၢၼ်ႁၢႆႉ လႄႈ ဢမ်ႇမီးသုၼ်ႇလႆႈသုၼ်ႇပဵၼ်ၵူၼ်းသေ ပိုၼ်ၽၢဝ်ႇတေတုမ်ႉတွပ်ႇၶိုၼ်းႁၢဝ်ႈႁႅင်း ဝႃႈၼႆ။ ၼွၵ်ႈလိူဝ်သေၼႆႉ ရၢတ်ႉသျႃး တင်း တူႇရၵီႇ ၵေႃႈ လႆႈဢွၵ်ႇသႄႉသွမ်းလွင်ႈ မၢၵ်ႇတႅၵ်ႇတီႈၼႂ်းမိူင်းဢီႇရၢၼ်ႇပွၵ်ႈၵမ်းၼႆႉ မိူၼ်ၵၼ်လႄႈ ယူႇတီႈၽူႈၼမ်းၼႂ်း ၵူႈလွင်ႈလွင်ႈ ၸၢတ်ႈၸိုင်ႈလုမ်ႈၾႃႉ (UN) ၵေႃႈ တုၵ်းယွၼ်းႁႂ်ႈတီႉၺွပ်း ၵူၼ်းယူႇၽၢႆႇလင်လွင်ႈၼႆႉ ဢဝ်မႃးပၼ်တၢမ်ႇတၢင်းၽိတ်းၵႂႃႇ ဝႃႈၼႆ။ ယူႇတီႈ ၽူႈပွင်ၵၢၼ်သိုၵ်းသုင်သုတ်းၶွင်ဢီႇရၢၼ်ႇ လႆႈလၢတ်ႈဝႃႈ လွင်ႈပွႆႇ မၢၵ်ႇတႅၵ်ႇပွၵ်ႈၵမ်းၼႆႉ ပဵၼ်ႁွႆးမိုဝ်း ၸုမ်းတူဝ်တႅၼ်းဢိတ်ႇသရေး လႄႈ ဢမေႇရိၵၢၼ်ႇ ဝႃႈၼႆ။ ၸိူင်ႉႁိုဝ်ၵေႃႈလီ ယူႇတီႈၽူႈတၢင်လၢတ်ႈႁွင်ႈၵၢၼ်ၽၢႆႇၼွၵ်ႈမိူင်းဢမေႇရိၵၢၼ်ႇ လႆႈဢွၵ်ႇမႃးလၢတ်ႈဝႃႈ ဢမေႇရိၵၢၼ်ႇ ဢမ်ႇလႆႈၵဵဝ်ႇၶွင်ႈၸွမ်းလွင်ႈမၢၵ်ႇတႅၵ်ႇ တီႈၼႂ်းမိူင်းဢီႇရၢၼ်ႇပွၵ်ႈၵမ်းၼႆႉ လႄႈ ဢမ်ႇမီးလွင်ႈတၢင်း ဢၼ်ၼႄႁႂ်ႈႁၼ်ဝႃႈ ဢိတ်ႇသရေး ပဵၼ်ၵူၼ်းယူႇၽၢႆႇလင်လွင်ႈၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-03T13:19:13

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%a2%e1%81%bc%e1%80%ba%e1%80%99%e1%80%ae%e1%80%b8/

ၾႆးမႆႈႁိူဝ်းမိၼ်ဢၼ်မီးၵူၼ်းၶီႇ 300 ပၢႆ

ၾႆးမႆႈႁိူဝ်းမိၼ်တီႈၼႂ်းၵႂၢင်းႁိူဝ်းမိၼ်ၵျႃႇပၢၼ်ႇ ဢၼ်မီးၵူၼ်းၶီႇ 300 ပၢႆ လႄႈ မီးၵူၼ်းလူႉတၢႆ 5 ၵေႃႉ ၼႆယူႇ။ မိူဝ်ႈဝၼ်းထီႉ 2 January 2024 (လိူၼ်ၸဵင်လွင်ႈ 6 ၶမ်ႈ ပီႊတႆး 2118 ၼီႈ) ႁိူဝ်းမိၼ်ၶွင်သၢႆၵၢၼ်မိၼ် Japan Airlines (JAL) ၾႆးလုၵ်ႉမႆႈၼႂ်းၵႂၢင်းႁိူဝ်းမိၼ် Haneda ၶွင်ၵျႃႇပၢၼ်ႇၼၼ်ႉလႄႈ ပဵၼ်ႁိူဝ်းမိၼ်တေႃႉတၢင်ႇၵူၼ်း ဢၼ်လုၵ်ႉမႃးတၢင်း Hokkaido သေမီးၵူၼ်းၶီႇမႃးၸွမ်း 379 ၵေႃႉ ၼႆယဝ်ႉ။ ၽၢႆႇတၢင်း JAL လၢတ်ႈဝႃႈ ႁိူဝ်းမိၼ်ၼႆႉ လႆႈၽႃႇသႂ်ႇႁိူဝ်းမိၼ်လဵပ်ႈယၢမ်းၶွင်ၵျႃႇပၢၼ်ႇ ဢၼ်မီးၵူၼ်းၶီႇ 6 ၵေႃႉသေ ပဵၼ်ႁိူဝ်းမိၼ်ဢၼ်ႁၢင်ႈႁႅၼ်း တေၵႂႃႇၸွႆႈထႅမ်ၵူၼ်းထူပ်းၽေးဢိင်ႇသၼ်ႇ ၼႂ်းမိူင်းၵျႃႇပၢၼ်ႇ တွၼ်ႈၵၢင်ၼၼ်ႉ ဝႃႈၼႆ။ ၵဵဝ်ႇလူၺ်ႈၾႆးမႆႈႁိူဝ်းမိၼ်ပွၵ်ႈၵမ်းၼႆႉသေ မီးၵူၼ်းလူႉသဵင်ႈတၢႆ 5 ၵေႃႉ ပဵၼ်ၽူႈမီးပုၼ်ႈၽွၼ်းၼႂ်းႁိူဝ်းမိၼ်လဵပ်ႈယၢမ်း လႄႈ ၼႂ်းႁိူဝ်းမိၼ်တေႃႉတၢင်ႇၵူၼ်းၼၼ်ႉ မီးၵူၼ်းမၢတ်ႇၸဵပ်း 17 ၵေႃႉ ၊ လွင်ႈတၢင်းဢၼ်လႆႈၵိူတ်ႇၶိုၼ်ႈပဵၼ်မႃးၼၼ်ႉတႄႉ တေသိုပ်ႇၵူတ်ႇထတ်းၸႅတ်ႈတူၺ်းႁႂ်ႈၸႅင်ႈလႅင်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-03T13:02:25

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e1%80%9e%e1%80%ad%e1%80%af%e1%80%95%e1%80%ba%e1%82%87%e1%81%b6%e1%80%ad%e1%80%af%e1%81%bc%e1%80%ba%e1%82%88%e1%81%bc/

ရၢတ်ႉသျႃးသိုပ်ႇၶိုၼ်ႈၼႃႈတိုၵ်းတေႃးယူႇၶရဵၼ်းႁၢဝ်ႈႁႅင်း

ငဝ်းလၢႆးပၢင်တိုၵ်း ယူႇၶရဵၼ်း လႄႈ ရၢတ်ႉသျႃး ၼၼ်ႉ ဢမ်ႇပႆႇႁၼ်ဝႃႈတေယဝ်ႉတူဝ်ႈလႆႈ ရၢတ်ႉသျႃးယင်းတိုၵ်ႉသိုပ်ႇၶိုၼ်ႈၼႃႈ တိုၵ်းတေႃးယူႇၶရဵၼ်းထႅင်ႈႁၢဝ်ႈႁႅင်း လူၺ်ႈသူင်ႇတရူၼ်းလႄႈမၢၵ်ႇမိတ်ႉသႆး။ မိူဝ်ႈဝၼ်းထီႉ 2 January 2024 (လိူၼ်ၸဵင်လွင်ႈ 6 ၶမ်ႈ ပီႊတႆး 2118 ၼီႈ) ၸွမ်ၸိုင်ႈယူႇၶရဵၼ်း ဝူဝ်ႇလူဝ်ႇတီႇမီႇ သေႇလႅၼ်ႇသၵီႇ လၢတ်ႈဝႃႈ ၼႂ်းၶၢဝ်းတၢင်းပီႊမႂ်ႇ 3 ဝၼ်းၼၼ်ႉ ရၢတ်ႉသျႃးယိုဝ်းမၢၵ်ႇမိတ်ႉသႆး ၸမ်ၸမ်မွၵ်ႈ 300 လုၵ်ႈ လႄႈ သူင်ႇတရူၼ်း မွၵ်ႈ 200 လမ်း ၶဝ်ႈတိုၵ်းၼႂ်းမိူင်းယူႇၶရဵၼ်း ဝႃႈၼႆ။ မိူဝ်ႈဝၼ်းထီႉ 30 December 2023 ၼၼ်ႉ ယူႇၶရဵၼ်းလႆႈၶဝ်ႈတိုၵ်းတေႃး ဝဵင်းဢၼ်တိတ်းၸပ်း လႅၼ်လိၼ်ရၢတ်ႉသျႃး ႁၢဝ်ႈႁႅင်းသေ ႁဵတ်းႁႂ်ႈမီးၵူၼ်းလူႉသဵင်ႈတၢႆၵႂႃႇ 24 ၵေႃႉလႄႈ မၢတ်ႇၸဵပ်း 100 ၵေႃႉၼႆယူႇ။ ၼႂ်းဝၼ်းထီႉ 29 December 2023 ၼႆၵေႃႈ ရၢတ်ႉသျႃး လႆႈပိုတ်းယိုဝ်းယူႇၶရဵၼ်းတၢင်းၵၢင်ႁၢဝ်ႁၢႆႉႁႅင်းသုတ်း လူၺ်ႈယိုဝ်းမၢၵ်ႇမိတ်ႉသႆး လႄႈ သူင်ႇတရူၼ်း ၶဝ်ႈတိုၵ်းတေႃးသေ မီးၵူၼ်းလူႉသဵင်ႈတၢႆၵႂႃႇ 39 ၵေႃႉ ၼႂ်းဝၼ်းၼၼ်ႉၵူၺ်းဝႃႈၼႆ။ ငဝ်းလၢႆးပၢင်တိုၵ်းယူႇၶရဵၼ်းလႄႈရၢတ်ႉသျႃးၼႆႉ လႆႈဝႃႈၸမ်တေထိုင် 2 ပီႊယဝ်ႉ ယင်းဢမ်ႇပႆႇႁၼ်ငဝ်းလၢႆးတေယဝ်ႉတူဝ်ႈလႆႈ၊ လၢမ်းၶၢတ်ႈဝႃႈ ရၢတ်ႉသျႃး တေၸၢင်ႈသိုပ်ႇၶိုၼ်ႈၼႃႈတိုၵ်းတေႃးတိူဝ်းမႃးထႅင်ႈ ၽွင်းဢၼ်ပၢင်တိုၵ်း တေၶွပ်ႈၶိုၼ်း 2 ပီႊၼႂ်းႁၢင်လိူၼ် February ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-01-03T12:12:26

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84%e1%82%87-%e1%80%95%e1%80%bd%e1%80%99%e1%80%ba%e1%82%81%e1%80%b5%e1%80%90%e1%80%ba/

ၵူၼ်းမိူင်းၶႄႇ ပွမ်ႁဵတ်းမၢတ်ႈပူင်ႇတိၼ်ႇ လၵ်ႉၶဝ်ႈမိူင်းထႆး

ၵူၼ်းမိူင်းၶႄႇ ဢၼ်ပဵၼ်သႅၼ်းၵူၼ်းၼုမ်ႇ 2 ၵေႃႉ လႆႈပွမ်ႁဵတ်းမၢႆၾၢင် မၢတ်ႈပူင်ႇတိၼ်ႇသေ လၵ်ႉလွမ်ၶဝ်ႈမိူင်းထႆး ထုၵ်ႇသိုၵ်းထႆး တီႉၺွပ်းလႆႈ။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝၼ်းထီႉ 1 January 2024 (လိူၼ်ၸဵင်ႈလွင်ႈ 5 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈမွၵ်ႈ 16:00 မူင်း (ၶၢဝ်းယၢမ်းမိူင်းထႆး) ၼၼ်ႉ သိုၵ်းထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇဢွၵ်ႇလဵပ်ႈယၢမ်းသေ တီႉၺွပ်းလႆႈၵူၼ်းၼုမ်ႇမိူင်းၶႄႇ 2 ၵေႃႉ လႄႈ ၶႃ 2 ၵေႃႉၼႆႉ ဢႃႇယုလႆႈ 20 ပီႊ မိူၼ်ၵၼ်သေ ၵေႃႉၼိုင်ႈယူႇတီႈပွတ်းတွၼ်ႈ Guizhou ထႅင်ႈၵေႃႉၼိုင်ႈသမ်ႉ ယူႇတီႈပွတ်းတွၼ်ႈ Guangxi လႆႈပွမ်ႁဵတ်းမၢႆၾၢင် မၢတ်ႈပူင်ႇတိၼ်ႇသေ လုၵ်ႉတီႈဝၢၼ်ႈပႃႇလႅင် ၸႄႈတွၼ်ႈတႃႈၶီႈလဵၵ်း မိူင်းတႆးပွတ်းဢွၵ်ႇလႄႈ လၵ်ႉလွမ်ၶၢမ်ႈလႅၼ်လိၼ် တႆး−ထႆး သေ ၶဝ်ႈၵႂႃႇတီႈၼႂ်းဢိူင်ႇ ၵေႃႇၸၢင်ႉ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး မိူင်းထႆးၼၼ်ႉ ဝႃႈၼႆ။ ၸွမ်းၼင်ႇၽၢႆႇၽူႈမီးပုၼ်ႈၽွၼ်းၶဝ်ႈ လႆႈၵူတ်ႇထတ်းတွင်းထၢမ်ၼၼ်ႉသေ လႆႈႁူႉဝႃႈ ၶႃ 2 ၵေႃႉ ထုၵ်ႇတႆးၵေႃႉ ဢၼ်ပဵၼ်ၵူၼ်းမိူင်းၶႄႇၼင်ႇၵၼ် ယွၵ်ႇလႅၼ်ႁွင်ႉမႃးႁဵတ်းၵၢၼ်ပႅတ်ႉလႅၼ်ဢဝ်ငိုၼ်း (ၵျႃးၽျႅၼ်ႉ) ၼိူဝ် Online တီႈၼႂ်းၸႄႈတွၼ်ႈတႃႈၶီႈလဵၵ်း လႄႈ ၽွင်းယၢမ်းမိူင်းႁူမ်ႈတုမ် ၽဵဝ်ႈလၢင်ႉ လမ်းတီႉၺွပ်းၸုမ်းၵျႃးၽျႅၼ်ႉယူႇၼၼ်ႉ ၸင်ႇလႆႈဝၵ်ႉတၢဝ်းႁႃဢဝ်တိုဝ်ႉတၢင်းလီ သေ ပွမ်ႁဵတ်းမၢႆၾၢင် မၢတ်ႈပူင်ႇတိၼ်ႇယဝ်ႉ လၵ်ႉၶဝ်ႈမိူင်းထႆး ဝႃႈၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် လၢမ်း ၶၢတ်ႈဝႃႈ တေၸၢင်ႈၵဵဝ်ႇၶွင်ႈၸွမ်း လွင်ႈႁဵတ်းဝီႇသႃႇ (visa) ပွမ် ၶွင်မိူင်းႁူမ်ႈတုမ် ထႅင်ႈလႄႈ ယၢမ်းၽွင်းတေႃႈလဵဝ် ၶႃ 2 ၵေႃႉၼႆႉ ထုၵ်ႇၵုမ်းၶၢင်ဝႆႉယူႇတီႈ ႁူင်းပလိၵ်ႈ ၵေႃႇၸၢင်ႉသေ ၽၢႆႇတၢင်းၽူႈမီးပုၼ်ႈၽွၼ်းၶဝ်ၵေႃႈ တေသိုပ်ႇၵူတ်ႇၸႅတ်ႈၵႂႃႇ လႄႈ ပၼ်တၢမ်ႇတၢင်းၽိတ်းၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-01-03T10:42:04

https://taifreedom.com/%e1%80%9c%e1%80%ad%e1%81%b5%e1%80%ba%e1%82%88%e1%80%9a%e1%80%ad%e1%80%af%e1%81%bc%e1%80%ba%e1%82%88%e1%81%bd%e1%81%a2%e1%81%bc%e1%80%ba%e1%82%87%e2%88%92%e1%80%90%e1%82%86%e1%80%b8%e1%80%9c%e1%80%bd-4/

လိၵ်ႈယိုၼ်ႈၽၢၼ်ႇ−တႆးလွတ်ႈလႅဝ်း

ယွၼ်းတၢင်းႁူမ်ႈမိုဝ်း ပေႃႈမႄႈပီႈၼွင်ႉၵူၼ်းမိူင်း တီႈၸမ်တီႈၵႆတင်းသဵင်ႈၶႃႈ သင်ဝႃႈ ၽူႈလႂ်ၽႂ်ႁူႉၸၵ်း ဢမ်ႇၼၼ် ထူပ်းႁၼ် လႄႈ ႁူႉၶၢဝ်းငၢဝ်း ၼၢင်းၸၢမ်ႇ တီႈယူႇ ဝၢၼ်ႈၼွင်ပၢင်ႇ ပွၵ်ႉ 7 ဝဵင်းလၢႆးၶႃႈ ပေႃးၼႆၸိုင် ၶႅၼ်းတေႃႈ ၵပ်းသိုပ်ႇပၼ် တီႈ ၼၢင်းသႅင်သႃႇ မၢႆၾူၼ်းမၢၼ်ႈ 09 664 831 486 ၵေႃႉပဵၼ်ၼွင်ႉယိင်း ၼၢင်းၸၢမ်ႇ ၼႆႉၽွင်းၶႃႈ။ ၼၢင်းၸၢမ်ႇ ၼႆႉ မီးဢႃႇယု 40 ပီႊ ပဵၼ်လုၵ်ႈယိင်း လုင်းၸရေးဝိ+ပႃႈလူႇ သေ တႄႇၼႃႈႁိူၼ်းမီးလုၵ်ႈၵေႃႉၼိုင်ႈ ဢႃႇယု 3 ၶူပ်ႇလႄႈ လႆႈၵႂႃႇႁႃႁဵတ်းၵၢၼ်တီႈ ဝၢၼ်ႈမႄႈၶႃႇ မိူင်းၾၢင် လႆႈ 5 လိူၼ်သေ ႁၢႆၵႂႃႇ၊ ၵပ်းသိုပ်ႇဢမ်ႇလႆႈ မီးမႃးၶၢဝ်းတၢင်း 4 လိူၼ်ယဝ်ႉ လႄႈ ဢမ်ႇလႆႈငိၼ်းၶၢဝ်ႇငိၼ်းၶၢဝ်းသင် ယၢမ်းၽွင်းတေႃႈလဵဝ် ပေႃႈမႄႈပီႈၼွင်ႉၸိူဝ်ႉၶိူဝ်းၵေႃႈ ပဵၼ်ဢၼ်မႆႈၸႂ်မႆႈၶေႃးဝႆႉတႄႉတႄႉ။ သင်ၸိူဝ်ႉ ၼၢင်းၸၢမ်ႇ ယူႇဝႆႉတီႈလႂ်သေဢမ်ႇဝႃႈ ပေႃးလႆႈႁၼ်မႅၼ်ႈၺႃးၶၢဝ်ႇၼႆႉ ၼႆၸိုင် ႁႂ်ႈလႆႈၵပ်းသိုပ်ႇမႃးႁႃးၵေႃႉပဵၼ် ၼွင်ႉယိင်း ၼၢင်းသႅင်သႃႇသေၵမ်း။ ၼပ်ႉယမ်ယႂ်ႇၼမ်သေ ၼွင်ႉယိင်း ၼၢင်းၸၢမ်ႇ

['လိၵ်ႈယိုၼ်ႈၽၢၼ်ႇတႆးလွတ်ႈလႅဝ်း']

2024-01-03T10:19:31

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-14/

သိုၵ်းမၢၼ်ႈယိုဝ်းမၢၵ်ႇလူင်ၶဝ်ႈၵၢတ်ႇ လႄႈ ၵူၼ်းမိူင်းလႆႈတၢႆၼမ်

ၽွင်းၵူၼ်းမိူင်းၼႂ်းပိုၼ်ႉတီႈ တိုၵ်ႉသိုဝ်ႉၶၢႆၶူဝ်းၶွင်ၵၼ်ယူႇ တီႈၼႂ်းၵၢတ်ႇ ဝဵင်းၵေႃႇလိၼ်း တိူင်းၸႄႈၵႅင်းၼၼ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵၢတ်ႇၵႂႃႇလႄႈ မီးၵူၼ်းမိူင်းလႆႈမၢတ်ႇၸဵပ်း တၢႆၼမ်တေႉတေႉ ယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆ Kawlin Revolution-KR ပိုၼ်ၽၢဝ်ႇၵႂႃႇဝႃႈ မိူဝ်ႈဝၼ်းထီႉ 2 January 2024 (လိူၼ်ၸဵင်လွင်ႈ 6 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် ၽွင်းၵူၼ်းမိူင်းတိုၵ်ႉၵိုၼ်းၶွၼ်ႈ လႄႈ သိုဝ်ႉၶၢႆၶူဝ်းၶွင်ၵၼ် တီႈၼႂ်းၵၢတ်ႇယူႇၼၼ်ႉ ၸုမ်းသိုၵ်းမၢၼ်ႈ ၶမယ 120 ဢၼ်ပၵ်းဝႆႉတီႈ ဝဵင်းဝုၼ်းတူဝ်ႇ ယိုဝ်းမၢၵ်ႇလူင် 8 လုၵ်ႈ သမ်ႉၵႂႃႇတူၵ်းသႂ်ႇ တီႈၼႂ်းၵၢတ်ႇ ဝဵင်းၵေႃႇလိၼ်း 1 လုၵ်ႈသေ ၸၢၵ်ႇမၢၵ်ႇတႅၵ်ႇ တိူဝ်ႉၸပ်းၺႃး ၵူၼ်းမိူင်း လႆႈတၢႆၵႂႃႇ 6 ၵေႃႉ မၢတ်ႇၸဵပ်း 2 ၵေႃႉ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇ RFA ဝႃႈ ၶၢဝ်းယၢမ်းသိုၵ်းမၢၼ်ႈ ယိုဝ်းမၢၵ်ႇလူင်ၼၼ်ႉ တေပဵၼ်ယၢမ်းၵၢင်ၼႂ် 09:00 မူင်း လႄႈ ၵူၼ်းမိူင်းၸိူဝ်းလႆႈတၢႆၵႂႃႇ 6 ၵေႃႉၼၼ်ႉ ပဵၼ် တေႃႇမူဝ်းမူဝ်းဝိၼ်း ဢႃႇယု 55 ပီႊ၊ တေႃႇၸၢၼ်းၸၢၼ်းဝိၼ်း ဢႃႇယု 46 ပီႊ၊ တေႃႇဢေးၼိၼ်း ဢႃႇယု 40 ပီႊ လႄႈ ဢမ်ႇႁူႉၸိုဝ်ႈထႅင်ႈ 3 ၵေႃႉ ၼႂ်းၼၼ်ႉပႃးဝႆႉလုၵ်ႈဢွၼ်ႇ 17 ၶူပ်ႇၵေႃႉၼိုင်ႈ ဝႃႈၼႆ။ ဝဵင်းၵေႃႇလိၼ်းၼႆႉ ဢမ်ႇမီးပၢင်တိုၵ်းသိုၵ်းသိူဝ်သင်သေတႃႉ သမ်ႉပဵၼ်ဝႆႉ ၼႃႈလိၼ်ဢုပ်ႉပိူင်ႇၵုမ်းၵမ်ၶွင် NUG လႄႈ မိူဝ်ႈလဵဝ်သမ်ႉ ၸုမ်းယိပ်းၵွင်ႈၵၢင်ႇ ၸိူဝ်းယူႇၽၢႆႇတႂ်ႈၵုမ်းၵမ်ၶွင် NUG တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ဢမ်ႇထၢတ်ႇဢမ်ႇဝၢႆး ၼႂ်းတိူင်းၸႄႈၵႅင်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-01-02T12:17:36

https://taifreedom.com/%e1%80%a2%e1%80%ad%e1%80%84%e1%80%ba%e1%82%87%e1%80%9e%e1%81%bc%e1%80%ba%e1%82%87%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%bb%e1%82%83%e1%82%87/

ဢိင်ႇသၼ်ႇတီႈမိူင်းၵျႃႇပၢၼ်ႇႁၢဝ်ႈႁႅင်း မီးလွင်ႈလူႉသုမ်းတင်းၼမ် လႄႈ မီးၵူၼ်းလူႉတၢႆပႃး

ဢိင်ႇသၼ်ႇတီႈမိူင်းၵျႃႇပၢၼ်ႇႁၢႆႉႁႅင်းသုတ်းလႄႈ မီးၵူၼ်းလူႉသဵင်ႈတၢႆၵႂႃႇယဝ်ႉ 8 ၵေႃႉ သေဢမ်ႇၵႃး ယင်းမီးႁွၼ်ႇၼမ်ႉလူင်သိုဝ်ႇၼႃႇမိ (Tsunami) ၽတ်ႉၶဝ်ႈ ႁိူၼ်းၵူၼ်းမိူင်းလူႉၵွႆၼမ်။ မိူဝ်ႈဝႃးဝၼ်းထီႉ 1 January 2024 (လိူၼ်ၸဵင်လွင်ႈ 5 ၶမ်ႈ ပီႊတႆး 2118 ၼီႈ) ဢိင်ႇသၼ်ႇႁၢဝ်ႈႁႅင်းတီႈၼႂ်းမိူင်းၵျႃႇပၢၼ်ႇ တွၼ်ႈၵၢင် ႁႅင်းသၼ်ႇဝႆမီးယူႇမွၵ်ႈ 7.6 ရိၵ်ႇတိူဝ်ႇ လႄႈ ႁႅင်းထိုင် ၶၵ်ႉထီႉ 7 လႆႈဝႃႈပဵၼ်ၸၼ်ႉသုင်သုတ်း ႁႅင်းၶွင်ဢိင်ႇသၼ်ႇၼႂ်းမိူင်းၵျႃႇပၢၼ်ႇ မီးၵူၼ်းလူႉသဵင်ႈတၢႆၵႂႃႇယဝ်ႉ 8 ၵေႃႉလႄႈ သၢႆၵၢၼ်လႅၼ်ႈလူတ်ႉၾႆး Shinkansen ၵိုတ်းယင်ႉဝႆႉတင်းမူတ်း ၸွမ်းလူၺ်ႈဢိင်ႇသၼ်ႇႁၢဝ်ႈႁႅင်း ဝႃႈၼႆ။ ၼွၵ်ႈလိူဝ်သေၼၼ်ႉ ယင်းမီးလွင်ႈပၼ်ၾၢင်ႉပႃး ၵူၼ်းၸိူဝ်းဢၼ်ယူႇႁိမ်းၸမ်ၽင်ႇပၢင်ႇလၢႆႇၼၼ်ႉ ဢမ်ႇပႆႇထုၵ်ႇလီပွၵ်ႈၶိုၼ်းတီႈႁိူၼ်း ၸွမ်းလူၺ်ႈမီးႁွၼ်ႇၼမ်ႉလူင်သိုဝ်ႇၼႃႇမိ (Tsunami) ၽတ်ႉၶဝ်ႈ သုင်ထိုင် 3-5 မီႇတိူဝ်ႇသေ ႁိူၼ်းၵူၼ်းမိူင်း ဢၼ်ယူႇၸမ်ၽင်ႇပၢင်ႇလၢႆႇပွတ်းၼၼ်ႉ လူႉၵွႆတင်းၼမ်ၼႆယူႇယဝ်ႉ။ တႆးလွတ်ႈလႅဝ်း

['ၽေးသၽႃႇဝ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2024-01-02T12:03:21

https://taifreedom.com/%e1%80%9c%e1%80%ad%e1%81%b5%e1%80%ba%e1%82%88%e1%80%9a%e1%80%ad%e1%80%af%e1%81%bc%e1%80%ba%e1%82%88%e1%81%bd%e1%81%a2%e1%81%bc%e1%80%ba%e1%82%87%e2%88%92%e1%80%90%e1%82%86%e1%80%b8%e1%80%9c%e1%80%bd-3/

လိၵ်ႈယိုၼ်ႈၽၢၼ်ႇ−တႆးလွတ်ႈလႅဝ်း

ယွၼ်းတၢင်းႁူမ်ႈမိုဝ်း ပေႃႈမႄႈပီႈၼွင်ႉၵူၼ်းမိူင်း တီႈၸမ်တီႈၵႆတင်းသဵင်ႈၶႃႈဢေႃႈ သင်ဝႃႈၽူႈလႂ်ၽႂ်ႁူႉၸၵ်း (ဢမ်ႇၼၼ်) ထူပ်းႁၼ်မႅၼ်ႈ ၸၢႆးဢွင်ႇလႅင်ႇဢူး ဢႃႇယု 20 ပီႊ လုၵ်ႈၸၢႆး လုင်းၵျေႃႇၼႅင်ႇ + ပႃႈမျႃႉမျႃႉဢေး တီႈယူႇဝၢၼ်ႈထၢင်ၽဝ်ဢုတ်ႇ ဢိူင်ႇလွႆမွၵ်ႇ ဝဵင်းပၢင်ႇဢူး မေႇမဵဝ်ႉ ပေႃးဝႃႈၼႆၸိုင် ၵပ်းသိုပ်ႇပၼ်တီႈမၢႆၾူင်းမၢၼ်ႈ 09 453 359 552 ဢၼ်ပဵၼ်ပီႈၼွင်ႉၸၢႆးဢွင်ႇၼႅင်ႇဢူးၼႆႉၽွင်ႈၶႃႈ။ ၸၢႆးဢွင်ႇလႅင်ႇဢူး ၸၢႆးဢွင်ႇၼႅင်ႇဢူး ႁူမ်ႈပႃးတင်းဢူၺ်းၵေႃႉ ဢၼ်ယူႇဝၢၼ်ႈလဵဝ်ၵၼ် ၵေႃႉပဵၼ် ၸၢႆးဢွင်ႇမိူင်း ဢႃႇယု 21 ပီႊ လုၵ်ႈၸၢႆးလုင်းမွင်ႇလႃႉ + ပႃႈလႃႉၸီႇ လႄႈ ၸၢႆးၵျေႃႇယေးဢူး ဢႃႇယု 27 ပီႊ လုၵ်ႈၸၢႆး လုင်းဝုၼ်ႇလႃႉ + ပႃႈၸီႇဢေး လုၵ်ႉတီႈဝဵင်းလၢဝ်ႊၵၢႆႊသေ လႆႈပွၵ်ႈမိူဝ်းႁိူၼ်းၶိုၼ်း မိူဝ်ႈဝၼ်းထီႉ 26 November 2023 သေ လၢတ်ႈဝႆႉတီႈၵူၼ်းတၢင်းႁိူၼ်းဝႃႈ တေမိူဝ်းၶိုၼ်းယွၼ်ႉငဝ်းလၢႆး တီႈဝဵင်းလၢဝ်းၵၢႆႊ ဢမ်ႇလီၼႆသေ၊ ၽိူဝ်ႇၶဝ်ဢွၵ်ႇဝဵင်းမႃးၽႅဝ်တီႈ ၶီႇပႃႇၶိၼ်ႇၸေႃႇၵိၵ်ႉ ၶဝ် 3 ၵေႃႉလႄႈ ဢူၺ်းၵေႃႉၸိူဝ်းၼၼ်ႉ ၺႃးႁွင်ႉၵိုတ်းသေ သမ်ႉၺွပ်းၶဝ် 3 ၵေႃႉၵႂႃႇ တေႃႇထိုင်ဝၼ်းမိူဝ်ႈၼႆႉ ဢမ်ႇပႆႇပွၵ်ႈၽႅဝ်ႁိူၼ်းလႄႈ ၸိူဝ်းပဵၼ်ပေႃႈမႄႈပီႈၼွင်ႉ ပဵၼ်ဢၼ်မႆႈၸႂ်မႆႈၶေႃးတေႉတေႉ။ ၸၢႆးဢွင်ႇမိူင်း ၸၢႆးၵျေႃႇယေးဢူး ၽိူဝ်ႇဝႃႈၸုမ်းယိပ်းၵွင်ႈၵၢင်ႇၸိူဝ်းၼၼ်ႉ လႆႈတူဝ်ၶဝ် 3 ၵေႃႉယဝ်ႉ ၸႂ်ႉၶဝ်ပုတ်ႈလၢႆႈၶူဝ်း ယဝ်ႉၵေႃႈတႅၼ်ႇထုပ်ႉၾူင်းၶဝ်တင်း 3 ၵေႃႉ ၵွႆပႅတ်ႈၼႆဢေႃႈ၊ ဢၼ်တီႉၺွပ်းၶဝ် 3 ၵေႃႉၼႆႉ ပဵၼ်ၸုမ်းလႂ်တေႉတေႉၵေႃႈဢမ်ႇႁူႉ ၵူၺ်းၵႃႈ ၵူၼ်းၵမ်ႈၼမ်ၶၢတ်ႈလၢမ်းဝႃႈ ပဵၼ်သိုၵ်းၵူဝ်းၵၢင်ႉၵူၺ်းၼႆယူႇ။ သင်ဝႃႈၽူႈလႂ်ၽႂ်ႁၼ်မႅၼ်ႈ ၶဝ် 3 ၵေႃႉ ပေႃးဝႃႈၼႆၸိုင် ပိုင်ႈဢိင်ယႂ်ႇၼမ်သေ ၵပ်းသိုပ်ႇမၢႆၾူင်း 09 453 359 552 ၼႆႉမႃးပၼ်ၽွင်ႈၶႃႈ၊ ဢမ်ႇၼၼ် သင်ဝႃႈၵေႃႉပဵၼ်တူဝ် ၸၢႆးဢွင်ႇလႅင်ႇဢူး၊ ၸၢႆးဢွင်ႇမိူင်း၊ ၸၢႆးၵျေႃႇယေးဢူး သင်သူႁၼ်ၶၢဝ်ႇယဝ်ႉၼႆ ၶႅၼ်းတေႃႈၵပ်းသိုပ်ႇၸူးတၢင်းႁိူၼ်းၽႂ်မၼ်းသေၵမ်း။ ၼပ်ႉယမ်ယႂ်ႇၼမ်သေ ပေႃႈမႄႈပီႈၼွင်ႉ ၸၢႆးဢွင်ႇလႅင်ႇဢူး

['ၵူႈလွင်ႈလွင်ႈ', 'ၶၢဝ်ႇ']

2024-01-02T10:56:05

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%81%b5/

ၵူဝ်းရီးယႃးႁွင်ႇ ၽွမ်ႉၵူႈလၢႆးတၢင်း တႃႇပိုတ်းယိုဝ်း ဢမေႇရိၵၢၼ်ႇ−ၵူဝ်းရီးယႃးၸၢၼ်း

ၽူႈၼမ်းသုင်သုတ်း ၵူဝ်းရီးယႃးႁွင်ႇ ၶိမ်း ၵျွင်းဢိုၼ်း သင်ႇႁႂ်ႈတပ်ႉသိုၵ်း ၽွမ်ႉၵူႈလၢႆး တၢင်းတႃႇပိုတ်းယိုဝ်းႁဵတ်းႁၢႆႉပႅတ်ႈ ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း။ မိူဝ်ႈဝႃးဝၼ်းထီႉ 1 January 2024 (လိူၼ်ၸဵင်လွင်ႈ 5 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ ၵူဝ်းရီးယႃးႁွင်ႇ KCNA လၢႆးငၢၼ်း ၵဵဝ်ႇလူၺ်ႈလွင်ႈ ၶိမ်း ၵျွင်းဢိုၼ်း ၽူႈၼမ်းသုင် သုတ်းၵူဝ်းရီးယႃးႁွင်ႇ သင်ႇလၢတ်ႈတီႈ ၽူႈၵုမ်းသင်ႇၽၢႆႇၵၢၼ်သိုၵ်းဝႃႈ သင်ၸိူဝ်ႉ ဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း လိူၵ်ႈသဵၼ်ႈတၢင်း တႃႇၶဵင်ႈၶႅင်ၽၢႆႇ ၵၢၼ်သိုၵ်းၵၼ် ပေႃးၼႆၸိုင် ႁႂ်ႈတပ်ႉသိုၵ်းၵူဝ်းရီးယႃးႁွင်ႇ ၽွမ်ႉၵူႈလၢႆးတၢင်း တႃႇပိုတ်းယိုဝ်းၵႂၢတ်ႇလၢင်ႉပႅတ်ႈတင်း 2 ၸိုင်ႈမိူင်းၼႆႉ ဝႃႈၼႆ။ ယွၼ်ႉပိူဝ်ႈၽႅၼ်ၵၢၼ်ၽူႈၶဵၼ်မိူၵ်ႈလိူင်းတင်းလၢႆ ႁူမ်ႈထိုင်ပႃး ဢမေႇရိၵၢၼ်ႇၼၼ်ႉ ႁဵတ်းႁႂ်ႈလွင်ႈၶဵင်ႈၶႅင်ၼႂ်းပၢင်ႇလၢႆႇၵူဝ်းရီးယႃးႁၢႆႉႁႅင်းၶိုၼ်ႈမႃးၼင်ႇဝႆးၽႂ်းသေ မိပ်ႇဢီးႁႂ်ႈ ၵူဝ်းရီးယႃးႁွင်ႇ ၸမ်ပဵၼ်တေလႆႈလပ်ႉလႅဝ်းဝႆႉ တႃႇႁႄႉၵင်ႈတူဝ်ၵဝ်ႇၼႆ ၶိမ်း ၵျွင်းဢိုၼ်း သိုပ်ႇလၢတ်ႈထႅင်ႈၼင်ႇၼႆ။ ၼွၵ်ႈလိူဝ်သေၼႆႉယဝ်ႉ မိူဝ်ႈဝၼ်းထီႉ 28 December 2023 ၼၼ်ႉၵေႃႈ ၶိမ်း ၵျွင်းဢိုၼ်း ၽူႈၼမ်းသုင်သုတ်း ၵူဝ်းရီးယႃးႁွင်ႇ လႆႈသင်ႇႁႂ်ႈတပ်ႉသိုၵ်း လႄႈ ၽၢႆႇႁဵတ်းဢွၵ်ႇမၢၵ်ႇမိုဝ်ႉၸိုၼ်းယၢမ်း ႁူမ်ႈပႃး မၢၵ်ႇၼိဝ်းၶလီးယႃး ၸိူဝ်းၼႆႉ ႁိပ်ႈၼႅတ်ႈႁၢင်ႈႁႅၼ်း ၽွမ်ႉတွၼ်ႈတႃႇၶဝ်ႈပၢင်တိုၵ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-29T13:59:58

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%82%81%e1%80%b0%e1%80%99%e1%80%ba%e1%82%88%e1%80%9c%e1%80%b0%e1%82%87%e1%80%90/

ၽူႈမီးၼမ်ႉၸႂ်ႁူမ်ႈလူႇတၢၼ်းတီႈၵွင်းမူးၼၢမ်ႇမိူင်း

ၼင်ႇႁိုဝ်ပေႃးတေပဵၼ်တႃႇၼတၢင်းလီ ဝူၺ်ႇဝၢၵ်ႈၽႄၵုသူဝ်ႇပၼ် ၽီသၢင်သတ်းၵူၼ်းတင်းသဵင်ၼၼ်ႉ ၸင်ႇတၵ်းမီးၽူႈမီးၼမ်ႉၸႂ်ၸေႇတၼႃႇ မႃးႁူမ်ႈႁွမ်းလူႇတၢၼ်း တမ်ႈတီႈၵွင်းမူးၼၢမ်ႇမိူင်းၵႂႃႇယူႇယဝ်ႉ။ မိူဝ်ႈဝၼ်းထီႉ 29 December 2023 (လိူၼ်ၸဵင်လွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈမီးၼမ်ႉၸႂ်ၸေႇတၼႃႇ လႆႈႁူမ်ႈႁွမ်းလူႇတၢၼ်းငိုၼ်းတွင်း တမ်ႈတီႈၵွင်းမူးၼၢမ်ႇမိူင်း မိူၼ်ၼင်ႇ− ၸုမ်းလုင်းၺူဝ်ႇ ၶဝ်တင်းသဵင်ႈ 4,040 ဝၢတ်ႇ၊ ၸၢႆးပႃႉ + ၼၢင်းၶမ်းၸၢမ် ၶဝ်တင်းႁိူၼ်း 500 ဝၢတ်ႇ၊ လုင်းဝႃႇလိင်ႇ + ပႃႈၶမ်း ၶဝ်တင်းႁိူၼ်း 500 ဝၢတ်ႇ၊ ၸၢႆးၼူၼ်း + ၼၢင်းႁွမ် ၶဝ်တင်းႁိူၼ်း 500 ဝၢတ်ႇ၊ ၸၢႆးၵူဝ်း ၶဝ်တင်းႁိူၼ်း 300 ဝၢတ်ႇ၊ လုင်းၸၢင်းယွၼ်း + ပႃႈၸၢင်းလဵၵ်ႉ ၶဝ်တင်းႁိူၼ်း 300 ဝၢတ်ႇ၊ ပီႈသၢင်ႇၽူး + ပီႈၼၢင်းႁွမ် ၶဝ်ပေႃႈမႄႈလုၵ်ႈတင်းႁိူၼ်း 300 ဝၢတ်ႇ၊ ၸၢႆးဝွႆး ၸူဝ်ႈၶၢဝ်းမိူင်းထႆး 200 ဝၢတ်ႇ၊ ၸၢႆးသၢင်ႇဢွင်ႇထူး လႄႈ ၼၢင်းသူၺ်ႇယဵၼ်ႇ သွင်ပီႈၼွင်ႉ 200 ဝၢတ်ႇ၊ ၸၢႆးဢေႃး ၶဝ်တင်းႁိူၼ်း 200 ဝၢတ်ႇ၊ ပူႇဢႅင်း ၶဝ်တင်းႁိူၼ်း 100 ဝၢတ်ႇ၊ ၸၢႆးၵေႃး + ၼၢင်းယဵၼ်ႇ ၶဝ်တင်းႁိူၼ်း 200 ဝၢတ်ႇ၊ ၸၢႆးမိၼ်ႉထူၺ်း ၶဝ်တင်းႁိူၼ်း 100 ဝၢတ်ႇ၊ ၸၢႆးၶမ်းလႃႉ ၶဝ်တင်းႁိူၼ်း 100 ဝၢတ်ႇ၊ ၼွင်ႉမုတ် ၸူဝ်ႈၶၢဝ်းမိူင်းထႆး 100 ဝၢတ်ႇ လႆႈႁူမ်ႈႁွမ်းလူႇတၢၼ်းတီႈၵွင်းမူးၼၢမ်ႇမိူင်းၵႂႃႇ ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 20-28 December 2023 ၼၼ်ႉၵေႃႈ ၸင်ႇတၵ်းမီးတင်း ၸဝ်ႈပေႃႈသိလ်ထမ်း ၶူးဝႃးဝုၼ်းၸုမ်ႉ လႆႈႁွမ်းလူႇတၢၼ်းငိုၼ်း 1,000,000 ဝၢတ်ႇ ဢိၵ်ႇတင်း ၸဝ်ႈတႃႇၼထႅင်ႈ လုင်းၵျေႃႇထုၼ်း၊ ပႃႈသႂ်၊ ၸၢႆးလုၼ်းမွင်ႇ၊ ၼၢင်းလိူၼ်ၶမ်း၊ ၸၢႆးၵျေႃႇတၢၼ်း၊ ၸၢႆးဢွင်ႇမိၼ်ႉ၊ ၼၢင်းဢေးၼွတ်း၊ ၼၢင်းၽူၺ်းၶၢဝ်၊ ၼၢင်းလႃႉၶိၼ်ႇ၊ လုင်းၶမ်းသွၼ်း၊ ပႃႈလီ၊ ၸၢႆးသူႇရိယ၊ ၼၢင်းပီး၊ ၸၢႆးဢွင်ႇမိၼ်ႉ၊ ၼၢင်းမွၼ်းသႅင်၊ ပႃႈၸိင်ႇၺုၼ်ႉ၊ ၸၢႆးသွႆးၸၢႆးမွၼ်းၶိူဝ်း၊ ၸၢႆးၸူဝ်းမျၢတ်ႈ၊ ၼၢင်းဢုင်ႇမေႇ၊ ဢေးမူၺ်ၼုမ်ႇ၊ ၸၢႆးလႅင်းသႂ် လႆႈႁူမ်ႈႁွမ်းလူႇတၢၼ်းငိုၼ်းထႆး 6,340 ဝၢတ်ႇ လႄႈ ငိုၼ်းၶႄႇ 1,302 ယွၼ်ႇ ယူႇယဝ်ႉ။ လိူဝ်သေၼၼ်ႉ ယင်းမီးထႅင်ႈ ၼၢင်းသီႇတႃႇ လႄႈ လုၵ်ႈယိင်း ယွတ်ႈယိင်းၶၢဝ်၊ ယွတ်ႈၽွင်းၸွမ်၊ ယွတ်ႈၽူၺ်းပၢႆ တင်းႁေႃတင်းႁိူၼ်း 5,000 ဝၢတ်ႇ၊ ၸၢႆးၸွမ် + ၼၢင်းထူၺ်းဢူး 500 ဝၢတ်ႇ၊ လုင်းၸၢႆးဢွမ် + ၼၢင်းတွင်းမေႇ ၶဝ်တင်းႁိူၼ်း 1,000 ဝၢတ်ႇ၊ သၢင်ႇပၼ်ႇတဝ + ၼၢင်းမူဝ်ၼူၼ်း 500 ဝၢတ်ႇ၊ ပီႈၶိၼ်ႇထေး ၶဝ်တင်းႁိူၼ်း 300 ဝၢတ်ႇ၊ ၼၢင်းၼေႃႇ ၶဝ်တင်းႁိူၼ်း 1,000 ဝၢတ်ႇ၊ မႄႈထဝ်ႈယုင်း ၶဝ်တင်းႁိူၼ်း 100 ဝၢတ်ႇ၊ မႄႈထဝ်ႈၶမ်း ၶဝ်တင်းႁိူၼ်း 160 ဝၢတ်ႇ၊ မႄႈထဝ်ႈၶႆႇ ႁူမ်ႈလုၵ်ႈလၢၼ်တၢင်းႁိူၼ်း 160 ဝၢတ်ႇ၊ ၸၢႆးယႃႇၸိင်ႇ + ၼၢင်းငိုၼ်း လုၵ်ႈၸၢႆးယွၼ်း လုၵ်ႈယိင်းၼၢင်းႁွမ် 200 ဝၢတ်ႇ၊ ၸၢႆးဝိၸေႇယႃႉ + ၼၢင်းၼူၼ်းၶဝ်တင်းႁိူၼ်း 500 ဝၢတ်ႇ လႄႈ ၵၢပ်ႈသွမ်း 500 ဝၢတ်ႇ၊ ပႃႈၸၢမ်ႇ လႄႈ လုၵ်ႈလၢင်း ၸၢႆးဢွင်ႇမၢတ်ႈ၊ ၸၢႆးမွၼ်း + ၼၢင်းၸိၵ်ႉ၊ လၢၼ်ၸၢႆး ၼွင်ႉဢႃးၶိၼ်း ၶဝ်တင်းႁိူၼ်း 1,500 ဝၢတ်ႇ၊ မႄႈပႃႈဢူႉ ၶဝ်တင်းႁိူၼ်း 500 ဝၢတ်ႇ၊ မႄႈပႃႈယွႆႈ ၶဝ်တင်းႁိူၼ်း 200 ဝၢတ်ႇ၊ ၼၢင်းၺူဝ်ႇ ၶဝ်တင်းႁိူၼ်း 300 ဝၢတ်ႇ၊ ၸၢႆးၶွင်ႇ + ၼၢင်းလႃႉယဵၼ်ႇ ၶဝ်တင်းႁိူၼ်း 100 ဝၢတ်ႇ၊ ၸၢႆးၶိူဝ်း မိူင်းသူႈ 100 ဝၢတ်ႇ၊ ၸၢႆးၺုၼ်ႉ ၶဝ်တင်းႁိူၼ်း 100 ဝၢတ်ႇ၊ သူးၸိၵ်းတ + ၼၢင်းသႅင် 500 ဝၢတ်ႇ၊ ၸၢႆးၵျႃႇ + ၼၢင်းလႅင် 100 ဝၢတ်ႇ၊ ၸၢႆးၶိူဝ်း တၢင်ႉယၢၼ်း 100 ဝၢတ်ႇ၊ ၸၢႆးပၼ်ႇတိ ၶဝ်တင်းႁိူၼ်း 600 ဝၢတ်ႇ၊ ၸၢႆးဝိလႃႇသ + ၼၢင်းၼူၼ်း ၶဝ်တင်းႁိူၼ်း 1,000 ဝၢတ်ႇ၊ ယႃႇၸိင်ႇတ + ၼၢင်းမူၼ်း၊ လုၵ်ႈၸၢႆးၽူင်း + ၼၢင်းသွၼ်ႉ လႄႈ လုၵ်ႈၸၢႆးထႃႉၼႃးၶၢၼ်း + ၼၢင်းၽႅဝ်း ၶဝ်တင်းႁိူၼ်း 20,000 ဝၢတ်ႇ၊ လုင်းၵျွင်းၶိုင်ႈ + ပႃႈၵျွင်းၶွင်ႇ ၶဝ်တင်းႁိူၼ်း 10,000 ပျႃး၊ လုင်းၵျွင်းသြႃႇၼႃႇလိင်ႇ + ပႃႈၵျွင်းၼေႃႇ ၸၢႆးလႅင်း + ၼၢင်းယိင်း ၶဝ်တင်းႁိူၼ်း 100,000 ပျႃး ၸိူဝ်းၼႆႉၵေႃႈ လႆႈႁူမ်ႈႁွမ်းလူႇတၢၼ်း တမ်ႈတီႈၵွင်းမူးၼၢမ်ႇမိူင်းၵႂႃႇမိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ် ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ ဢၼ်လႆႈမႃးႁူမ်ႈႁွမ်းလူႇတၢၼ်း တမ်ႈတီႈၵွင်းမူးၼၢမ်ႇမိူင်းလႄႈ ၸင်ႇလႆႈတႅမ်ႈတၢင်ႇၽိုၼ်ဝႂ်ယွင်ႈယေႃး ႁႂ်ႈလႆႈပဵၼ်တီႈမၢႆတွင်း ၼႂ်းဝၼ်းလိုၼ်းမိူဝ်းၼႃႈ ၵႂႃႇယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ']

2023-12-29T13:34:17

https://taifreedom.com/%e1%81%b6%e1%80%ad%e1%80%99%e1%80%ba%e1%80%b8-%e1%81%b5%e1%80%bb%e1%80%bd%e1%80%84%e1%80%ba%e1%80%b8%e1%80%a2%e1%80%ad%e1%80%af%e1%81%bc%e1%80%ba%e1%80%b8-%e1%80%9e%e1%80%84%e1%80%ba%e1%82%87-3/

ၶိမ်း ၵျွင်းဢိုၼ်း သင်ႇႁႂ်ႈတိူဝ်းၵၢၼ်ႁဵတ်းဢွၵ်ႇမၢၵ်ႇမိုဝ်ႉၸိုၼ်းယၢမ်းထႅင်ႈ

ႁႂ်ႈပဵၼ်တႃႇႁၢင်ႈႁႅၼ်း သင်ဝႃႈပဵၼ်ပၢင်တိုၵ်းမႃးၼႆၼၼ်ႉ ၽူႈၼမ်းၵူဝ်းရီးယႃးႁွင်ႇ လႆႈသင်ႇႁႂ်ႈတိူဝ်းႁဵတ်းဢွၵ်ႇမၢၵ်ႇမိုဝ်ႉၸိုၼ်းယၢမ်း လႄႈ ၽၢႆႇၼိဝ်းၶလီးယႃးမႃးထႅင်ႈ ၼႆယူႇ။ မိူဝ်ႈဝၼ်းထီႉ 28 December 2023 (လိူၼ်ၸဵင်လွင်ႈ 1 ၶမ်ႈ ပီႊတႆး 2118 ၼီႈ) ၶွင်ႉထီႇဝီႇၶွင်လူင်ပွင်ၸိုင်ႈၵူဝ်းရီးယႃးႁွင်ႇ KRT လၢႆးငၢၼ်း လွင်ႈဢၼ် ၽူႈၼမ်းၵူဝ်းရီးယႃးႁွင်ႇ သင်ႇႁႂ်ႈတပ်ႉသိုၵ်း ႁူမ်ႈပႃးၽၢႆႇႁဵတ်းဢွၵ်ႇ မၢၵ်ႇမိုဝ်ႉၸိုၼ်းယၢမ်း တေႃႇထိုင် ၼိဝ်းၶလီးယႃးၸိူဝ်းၼႆႉ ႁႂ်ႈႁိပ်ႈၼႅတ်ႈႁၢင်ႈႁႅၼ်း တွၼ်ႈတႃႇပၢင်တိုၵ်း ဝႃႈၼႆ။ လိူဝ်သေၼၼ်ႉၵူဝ်းရီးယႃးႁွင်ႇၵေႃႈ ယင်းတိုၵ်ႉတိူဝ်းသၢင်ႈလွင်ႈၸမ်ၸႂ်ၸွမ်း ရၢတ်ႉသျႃး ႁူမ်ႈပႃးတၢင်ႇမိူင်းမႃးထႅင်ႈသေ ႁဵတ်းႁႂ်ႈဢမေႇရိၵၢၼ်ႇ ၵၢဝ်ႇၼႄးၵူဝ်းရီးယႃးႁွင်ႇဝႃႈ ၵမ်ႉၸွႆႈၶိူင်ႈၵွင်ႈၵၢင်ႇပၼ်တီႈရၢတ်ႉသျႃး တႃႇၵႂႃႇၸႂ်ႉတိုဝ်းၼႂ်းယူႇၶရဵၼ်းၼႆယူႇ။ ၽၢႆႇတၢင်းရၢတ်ႉသျႃးၼၼ်ႉၵေႃႈ လႆႈဝႃႈၵမ်ႉထႅမ်ပၼ်ၵူဝ်းရီးယႃးႁွင်ႇ ၽိူမ်ႉထႅမ်ၼမ်ႉၵတ်ႉ ၽၢႆႇၵၢၼ်သိုၵ်းမႃးထႅင်ႈ ၼႆယဝ်ႉ။ မိူဝ်ႈၼႂ်းဝၼ်းထီႉ 26 December 2023 ပူၼ်ႉမႃးၼၼ်ႉၵေႃႈ ၵူဝ်းရီးယႃးၸၢၼ်း လႆႈၽိုၵ်းၽွၼ်ႉၵၢၼ်သိုၵ်း တႃႇႁပ်ႉမိုဝ်းၸွမ်းငဝ်းလၢႆးပၢင်တိုၵ်း ဢၼ်ဢမ်ႇလၢမ်းၶၢတ်ႈလႆႈ လူၺ်ႈမီးၵူၼ်းၶဝ်ႈႁူမ်ႈၽိုၵ်းၽွၼ်ႉသိုၵ်း မွၵ်ႈ 100 ပၢႆ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ']

2023-12-29T11:30:33

https://taifreedom.com/%e1%81%b6%e1%80%b0%e1%80%9d%e1%80%ba%e1%80%9c%e1%80%b0%e1%80%84%e1%80%ba%e1%80%90%e1%82%83%e1%82%88%e1%80%90%e1%80%b1%e1%82%88%e1%80%9c%e1%80%b0%e1%82%89%e1%81%b5%e1%80%bd%e1%82%86%e1%80%9a%e1%80%9d/

ၶူဝ်လူင်တႃႈတေႈလူႉၵွႆယဝ်ႉ

မိူဝ်ႈၼႆႉဝၼ်းထီႉ 29 December 2023 ၵူၼ်းမိူင်းၼႂ်းပိုၼ်ႉတီႈ လႆႈထူပ်းႁၼ် ၶူဝ်လူင်တႃႈတေႈ ဢၼ်မီးတီႈၼႂ်းၵႄႈၵၢင် ဝဵင်းၼမ်ႉတူႈ လႄႈ ဝဵင်းသီႇပေႃႉ ၼၼ်ႉ လူႉၵွႆၵႂႃႇယဝ်ႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ လၢတ်ႈဝႃႈ ၶူဝ်လူင်တႃႈတေႈၼၼ်ႉ လူႉၵွႆတႄႉယဝ်ႉဢေႃႈ၊ မိူဝ်ႈပူၼ်ႉမႃးၸိူဝ်းၼၼ်ႉတႄႉ ၸုမ်းဢူၺ်းလီ 3 ၸုမ်း ယၢမ်ႈယႃႉလႅဝ်ၶူဝ်လူင် လႄႈ တတ်းတၢင်းသိုၵ်းမၢၼ်ႈယူႇ၊ ပွၵ်ႈၼႆႉပဵၼ်သိုၵ်းၸုမ်းလႂ် ၵႂႃႇယႃႉလူႉလႅဝ်တႄႉ ဢမ်ႇႁူႉၸွမ်း ဝႃႈၼႆ။ မိူဝ်ႈၼႆႉၵူၺ်းၼင်ႇၵဝ်ႇ လႆႈႁၼ်တၢင်းၽၢႆႇၸုမ်းသိုၵ်း TNLA ပိုၼ်ၽၢဝ်ႇၵႂႃႇဝႃႈ လွင်ႈယႃႉၶူဝ်ၼႆႉ ဢမ်ႇၸႂ်ႈၸုမ်းၶဝ်ႁဵတ်းသၢင်ႈ လႄႈ ပဵၼ်ႁွႆးမိုဝ်းၸုမ်းသိုၵ်းမၢၼ်ႈ ၶမယ 503 လႄႈ ၶမယ 504 ၵႂႃႇယႃႉၵွႆမိူဝ်ႈဝၼ်းထီႉ 28 December 2023 ယၢမ်းႁူဝ်ၶမ်ႈ 18:00 မူင်းၼၼ်ႉ ဝႃႈၼႆ။ မိူဝ်ႈလဵဝ် ၶူဝ်လူင်တႃႈတေႈလူႉၵွႆၵႂႃႇယဝ်ႉလႄႈ သင်ၵူၼ်းမိူင်းဢဝ်ၵႃးၵႂႃႇၼႆၸိုင် တေဢမ်ႇၸၢင်ႈလတ်းၽၢၼ်ႇၵႂႃႇမႃးယဝ်ႉသေ ပေႃးပဵၼ်လူတ်ႉၶိူင်ႈတႄႉ တိုၵ်ႉၶၢမ်ႈၵႂႃႇမႃးလႆႈယူႇ ၼႆယဝ်ႉ။ တႄႇၼႂ်းလိူၼ် October 2023 မႃးၼႆႉ ၸုမ်း TNLA, AA, MNDAA လႄႈ PDF တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸိုင်ႈတႆးပွတ်းႁွင်ႇသေ သဵၼ်ႈတႃႈသၢႆတၢင်း ဢိၵ်ႇပႃး ၶူဝ်ၶၢမ်ႈမႄႈၼမ်ႉၸိူဝ်းၼႆႉ ထုၵ်ႇယႃႉလူႉၵွႆၵႂႃႇတင်းၼမ်တင်းလၢႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-28T13:45:58

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b5%e1%81%a2%e1%80%95/

ၽူႈမီးၼမ်ႉၸႂ် ႁူမ်ႈၵၢပ်ႈသွမ်းသင်ႇၶၸဝ်ႈ တီႈၵွင်းမူးၼၢမ်ႇမိူင်း

ႁႂ်ႈလႆႈပဵၼ်တႃႇၼတၢင်းလီ ဝူၺ်ႇဝၢၵ်ႇၵုသူဝ်ႇပၼ်ၽီသၢင်သတ်းၵူၼ်းၼႆသေ ၸုမ်းၼမ်ႉယၢတ်ႇႁူမ်ႈမိုဝ်း မွၵ်ႇၵွၼ်တႆး မိူင်းမၢဝ်း ႁပ်ႉပဵၼ်ၸဝ်ႈတႃႇၼ ၵၢပ်ႈၶဝ်ႈသွမ်းၽၵ်းသွမ်း သင်ႇၶၸဝ်ႈ တမ်ႈတီႈၵွင်းမူးၼၢမ်ႇမိူင်း လႄႈ ၸွႆႈထႅမ် ႁွင်ႈၵၢၼ်ၽၢႆႇပိုၼ်ၽၢဝ်ႇ RCSS ဝႃႈၼႆ။ မိူဝ်ႈဝၼ်းထီႉ 27 December 2023 (ဝၼ်းလိူၼ်ၸဵမ်မူၼ်း ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းၼမ်ႉယၢတ်ႇႁူမ်ႈမိုဝ်း မွၵ်ႇၵွၼ်တႆး မိူင်းမၢဝ်း လႆႈတိုၵ်းသူၼ်း ၽူႈမီးၼမ်ႉၸႂ် ၸေႇတၼႃႇ ၸိူဝ်းၶႂ်ႈႁူမ်ႈပဵၼ်ၸဝ်ႈတႃႇၼ မိူၼ်ၼင်ႇ− 1. လုင်းသၢမ်ၶမ်း + ပႃႈၵဵင်ၶမ်း လုၵ်ႈယိင်း ၼၢင်းဢဵင်ႈၶမ်းသွၼ်း၊ ၼၢင်းဢဵင်ႈၶမ်းသႃႇ မိူင်းမၢဝ်း 250 ယွၼ်ႇ၊ 2. ၸၢႆးၵႅဝ်ႈတိပ်ႉ + ၼၢင်းၸၼ်ၶမ်း လုၵ်ႈယိင်း ၼၢင်းၵႅဝ်ႈၶမ်းၸၢမ်၊ လုၵ်ႈၸၢႆး ႁၢၼ်သႅင်ၸွမ် ဝဵင်းၵဵင်းတုင် 100 ယွၼ်ႇ၊ 3. လုင်းၸၢႆးဢၢႆႈတူး + ပႃႈၼၢင်းၼႅင်ႇထုၼ်း ၶဝ်တင်းႁိူၼ်း ဝၢၼ်ႈၼႃးယီႈတွင်ႇ တႃႈမၶၢမ် 300 ယွၼ်ႇ၊ 4. ၼၢႆးမႆၶမ်းသိုဝ်ႉ ၶဝ်တင်းႁိူၼ်း ဝၢၼ်ႈၼွင်ၶမ်းႁွင်ႇ မိူင်းမၢဝ်း 200 ယွၼ်ႇ၊ 5. ၸၢႆးဢူး + ၼၢင်းႁွမ်ဢေး လုၵ်ႈယိင်း ၼၢင်းမႂ်ႇ၊ ၼၢင်းမူၺ်လၢဝ် ဝၢၼ်ႈၼွင်ၶမ်းႁွင်ႇ မိူင်းမၢဝ်း 100 ယွၼ်ႇ၊ 6. ၸၢႆးသွႆႈသႅင်ယီႈၼူၼ်း + ၼၢင်းသိၼ်ႇထူၺ်း ၶဝ်တင်းႁိူၼ်း မၢၼ်ႈသၢႆး မိူင်းမၢဝ်း 200 ယွၼ်ႇ၊ 7. ၼၢႆးၶမ်းလႅင်ၶွင်ႇ ၶဝ်မႄႈလုၵ်ႈတင်းႁိူၼ်း မိူင်းမၢဝ်း 200 ယွၼ်ႇ၊ 8. လုင်းထုၼ်း + ပႃႈၶမ်းၶွင်ႇ ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 9. ၶိင်းၼၢႆးလွႆသူၺ်ႇ ၵျွင်းဢၢႆႈလိုၼ်း ၶဝ်တင်းႁိူၼ်း မၢၼ်ႈၸေႈၵဝ်ႇ မိူင်းမၢဝ်း 60 ယွၼ်ႇ၊ 10. လုင်းၸၢႆးယီႈ + ၼၢင်းၶမ်းယဵၼ်ႇ ၶဝ်တင်းႁိူၼ်း ဝၢၼ်ႈမေႃႈတွင်းလူင် မိူင်းမၢဝ်း 100 ယွၼ်ႇ၊ 11. လုင်းၵျွင်းၶမ်းသီႊထဝ်ႈ + ၼၢႆးၵျွင်းၶမ်းသႅင်ၽွင်း ပၢင်ႇသၢႆး မိူင်းမၢဝ်း 100 ယွၼ်ႇ၊ 12. ၼၢင်းဢေသူဝ်း ၶဝ်မႄႈလုၵ်ႈတင်းႁိူၼ်း ၵၢတ်ႇတႃႈပႄး မိူင်းမၢဝ်း 100 ယွၼ်ႇ၊ 13. ၼၢင်းၶမ်းလႅင်ႊတဵင်းႁၢၼ်ႇ ၶဝ်တင်းႁိူၼ်း တေႃႇယွတ်ႈ မၢၼ်ႈတိုင်းၶေႃ မိူင်းမၢဝ်း 50 ယွၼ်ႇ၊ 14. ၸၢႆၸိင်ႇဝုၼ်ႉ + ၼၢင်းၶမ်းဢွမ် ၶဝ်တင်းႁိူၼ်း လၢၼ်ႉထၢႆႇပုင်ႇႁၢင်ႈၶိူင်ႈ ပွႆးၵိၼ်ၶႅၵ်ႇ မိူင်းမၢဝ်း 100 ယွၼ်ႇ၊ 15. ၼၢႆးဢိင်ႊသႅင်ဢွင်ႇၶိၼ်ႇ ၶဝ်တင်းႁိူၼ်း လၢၼ်ႉၶၢႆၶဝ်ႈသၢၼ် ပၢင်ႇသၢႆး မိူင်းမၢဝ်း 100 ယွၼ်ႇ၊ 16. ၸၢႆးယီႈၶမ်း + ၼၢင်းဢေၶမ်း ၶဝ်တင်းႁိူၼ်း ပၢင်ႇသၢႆး မိူင်းမၢဝ်း 100 ယွၼ်ႇ၊ 17. ၸၢႆးသိူၼ်ၶႂႃႉ + ၼၢင်းမူၼ်းထိၼ်ႇ လုၵ်ႈၸၢႆးသိူၼ်ႉယူၺ်ႇ ဝၢၼ်ႈပၢင်ႇ ဝၢၼ်ႈတဵင်ႈ 100 ယွၼ်ႇ၊ 18. ၸၢႆးသၢမ်မွၼ်း+ ၼၢင်းၶမ်းမၼ်ႈ ၶဝ်တင်းႁိူၼ်း ဝၢၼ်ႈပၢင်ႇဝၢၼ်ႈတဵင်ႈ 50 ယွၼ်ႇ၊ 19. ၸၢႆးတၢၼ်းဝုၼ်း + ၼၢင်းဢေးမျႃႉ လုၵ်ႈယိင်း ၼၢင်းလၢဝ်ဢွၼ်ႇ၊ ၼၢင်းမူဝ်လၢဝ်၊ လုၵ်ႈၸၢႆးလၢဝ်မိူင်း ၶဝ်တင်းႁိူၼ်း မၢၼ်ႈႁူၺ်ႈၾႃၵၢၼ်ႉ 300 ယွၼ်ႇ၊ 20. ပီႈတိၼ်ႇ ၶဝ်တင်းႁိူၼ်း မၢၼ်ႈၼွင်ၸၢင်ႉ ၼမ်ႉၶမ်း 100 ယွၼ်ႇ၊ 21. ၶိင်းၵၢၼ်ႈသႂ်သၢင်ႇယီႈ+ ၼၢႆးသူၺ်ႇပိင်း ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 22. ၼၢင်းၸိင်ႇထုၼ်း ၶဝ်တင်းႁိူၼ်း ဝၢၼ်ႈတဵင်ႈ 100 ယွၼ်ႇ၊ 23. လုင်းၸၢႆးယၢင်ႉ + ပႃႈၼၢင်းဢွင်ႇၵျႃႇ ၶဝ်တင်းႁိူၼ်း ဝၢၼ်ႈတဵင်ႈ 50 ယွၼ်ႇ၊ 24. ဢူးၼႄႇထုၼ်း + ပႃႈထေး ဝၢၼ်ႈတႃႈမၢၵ်ႇၶၢမ် 100 ယွၼ်ႇ၊ 25. ၼၢႆးၶမ်းလႅင်ၽဵင်းၸွင် ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 100 ယွၼ်ႇ၊ 26. ၼၢင်းမူၺ်ၶမ်း ၶဝ်မႄႈလုၵ်ႈတင်းႁိူၼ်း ဝၢၼ်ႈမွၼ်း ဝၢၼ်ႈတဵင်ႈ 50 ယွၼ်ႇ၊ 27. ၼၢင်းၶမ်းသေႃး ၶဝ်မႄႈလုၵ်ႈတင်းႁိူၼ်း ဝၢၼ်ႈပၢင်ႇ ဝၢၼ်ႈတဵင်ႈ 50 ယွၼ်ႇ၊ 28. လုင်းၸၢႆးယီးၶမ်း + ပႃႈၼၢင်းလယဵၼ်ႇ ၶဝ်တင်းႁိူၼ်း သိပ်းသွင်ပၼ်းၼႃး 100 ယွၼ်ႇ၊ 29. ၼၢႆးမႆၶမ်းယူင်ႇ ၶဝ်တင်းႁိူၼ်း မၢၼ်ႈႁၢင်းသႃႇ မိူင်းမၢဝ်း 50 ယွၼ်ႇ၊ 30. ၼၢႆးမႆငိုၼ်းထွၼ် ၶဝ်တင်းႁိူၼ်း မၢၼ်ႈႁၢင်းသႃႇ မိူင်းမၢဝ်း 50 ယွၼ်ႇ၊ 31. ၼၢႆးမႆငိုၼ်းဢွင်ႇသိုဝ်ႉ ၶဝ်တင်းႁိူၼ်း မၢၼ်ႈၵွင်းထေး 100 ယွၼ်ႇ၊ 32. ပႃႈဢူင်ႇသႃႇ ၶဝ်တင်းႁိူၼ်း လၢၼ်ႉၶၢႆယူဝ်ႉမႅၼ်ႇ ဝဵင်းၵဝ်ႇ မိူင်းမၢဝ်း 100 ယွၼ်ႇ၊ 33. ၼၢင်းငူၺ်ႇၵျီႇ ၶဝ်တင်းႁိူၼ်း ႁူဝ်ၼႃႈမူႇၸေႊ ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 34. ၼၢင်းၵီႇ မႄႈႁွမ် ၼမ်ႉၶမ်း ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 35. ၼူၼ်းမႄႈသႅင်ဢေး ၶဝ်တင်းႁိူၼ်း ၼမ်ႉၶမ်း ၸူဝ်ႈၶၢဝ်းမိူင်းမၢဝ်း 30 ယွၼ်ႇ၊ 36. သွႆႈႁိူင်းဢေးမျႃႉ ၶဝ်တင်းႁိူၼ်း ၼမ်ႉၶမ်း ၸူဝ်ႈၶၢဝ်းမိူင်းမၢဝ်း 30 ယွၼ်ႇ၊ 37.ပႃႈသွႆႈၶမ်းဢွင်ႇ ၶဝ်တင်းႁိူၼ်း ဝဵင်းၵဝ်ႇ ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 38. ပႃႈမႆႁိူင်း သႅင်ဢွင်ႇ ၶဝ်တင်းႁိူၼ်း ဝၢၼ်ႈပၢင်ႇသၢႆး ၸူဝ်ႈၶၢဝ်းမိူင်းမၢဝ်း 30 ယွၼ်ႇ၊ 39. ၼၢင်းသႅင်ယဵၼ်ႇ ၶဝ်တင်းႁိူၼ်း သႅၼ်ဝီ ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 40. ၼၢင်းတၢၼ်းထေး ၶဝ်တင်းႁိူၼ်း သႅၼ်ဝီ ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 41. ၼၢင်းၶမ်းယဵၼ်ႇ ၶဝ်တင်းႁိူၼ်း ၼွင်ငိုၼ်း ၸူဝ်ႈၶၢဝ်းမိူင်းမၢဝ်း 30 ယွၼ်ႇ၊ 42. ၼၢင်းဢေၵွႆႊ ၶဝ်တင်းႁိူၼ်း လႃႈသဵဝ်ႈ 50 ယွၼ်ႇ၊ 43. ၼၢင်းငူၺ်ႇၶိၼ်ႇ ၶဝ်တင်းႁိူၼ်း လႃႈသဵဝ်ႈ 30 ယွၼ်ႇ၊ 44. ၼၢင်းဢေးမူၼ်း ၶဝ်တင်းႁိူၼ်း သႅၼ်ဝီ 66 ယွၼ်ႇ၊ 45. ၼၢႆးမႆငိုၼ်းယဵၼ်ႇ ၶဝ်တင်းႁိူၼ်း မၢၼ်ႈႁၢင်းသႃႇ 50 ယွၼ်ႇ၊ 46. ၼၢႆးဢွင်ႇယဵၼ်ႇ ၶဝ်တင်းႁိူၼ်း မၢၼ်ႈၼွင်ငိုၼ်း 50 ယွၼ်ႇ၊ 47. ၼၢႆးၶမ်းလႅင်ႊမျႃႉဢွင်ႇ ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 48. ၼၢႆးငိုၼ်းသွႆႈဢွင်ႇၶင်ႉ ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 49. ၼၢႆးမႆၶမ်းလႃႉၶိၼ်ႇ ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 50. ၼၢႆးမႆၶမ်းသေႃး ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 51. ၼၢႆးမႆၶမ်းလႃႉယဵၼ်ႇ ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 52. ၼၢႆးငိုၼ်းသွႆႈတွင်း ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 53. ၼၢႆးသူၺ်ႇၶမ်းၽွင် ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 54. ၼၢႆးမႆငိုၼ်းၶမ်းထုၼ်း ၶဝ်တင်းႁိူၼ်း မၢၼ်ႈၵဵင်းၶၢၼ်း 50 ယွၼ်ႇ၊ 55. ၼၢႆးမႆသႅင်ဢွင်ႇသိုဝ်ႉ ၶဝ်တင်းႁိူၼ်း မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 56. ၼၢႆးယွတ်ႈၶမ်းတဵင်းသႃႇ ၶဝ်တင်းႁိူၼ်း ၼွင်ၶမ်းၽၢႆႇၸၢၼ်း မိူင်းမၢဝ်း 50 ယွၼ်ႇ၊ 57. ၼၢင်းဢေၼူၼ်း ၶဝ်တင်းႁိူၼ်း မၢၼ်ႈပၢင်ႇသၢႆး ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 58. ၼၢင်းၶမ်းၸိင်ႇ ၶဝ်တင်းႁိူၼ်း မၢၼ်ႈပၢင်ႇသၢႆး ၸူဝ်ႈၶၢဝ်း မိူင်းမၢဝ်း 30 ယွၼ်ႇ၊ 59. ၼၢႆးမႆၶမ်းၸမ်ႈ ၶဝ်တင်းႁိူၼ်း ဝၢၼ်ႈတဵင်ႈ ၸူဝ်ႈၶၢဝ်းမိူင်း မၢဝ်း 50 ယွၼ်ႇ၊ 60. ၼၢင်းမူဝ်ႈသႅင်လၢၼ်ႉ ၶဝ်တင်းႁိူၼ်း ဝၢၼ်ႈတဵင်ႈ ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 61. ၼၢင်းၶမ်းလႅင်ႊပဝ်း ၶဝ်တင်းႁိူၼ်း ဝၢၼ်ႈပၢင်ႇသၢႆး ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 62. ၼၢင်းတဵင်းယဵၼ်ႇ လၢၼ်ႉၶူဝ်းၵူဝ်ႈၸေႈၵဝ်ႇ မိူင်းမၢဝ်း 100 ယွၼ်ႇ၊ 63. ၸၢႆးထုၼ်းၼဵင်ႇ + ၼၢင်းဢေသူဝ်း ၶဝ်တင်းႁိူၼ်း ၵူတ်ႉၶၢႆ ၸူဝ်ႈၶၢဝ်းမိူင်းမၢဝ်း 100 ယွၼ်ႇ၊ 64. ၼၢႆးၶမ်းလႅင်ႊသိၼ်ႇ ၶဝ်တင်းႁိူၼ်း ဝၢၼ်ႈၼွင်ဢၢင်ႇ ၽၢႆႇႁွင်ႇ မိူင်းမၢဝ်း 50 ယွၼ်ႇ၊ 65. ၼၢႆးမႆသႅင်သေႃး ၶဝ်တင်းႁိူၼ်း ဝၢၼ်ႈၼွင်ဢၢင်ႇ ၽၢႆႇႁွင်ႇ မိူင်းမၢဝ်း 50 ယွၼ်ႇ၊ 66. ၸဝ်ႈသြႃႇဢူးၸၼ်ႇတႃႇဝရ ဝတ်ႉမိူင်းၼိမ်း 30 ယွၼ်ႇ၊ 67. ၸၢႆးထုၼ်းလူႇ ၸူဝ်ႈၶၢဝ်းၶုၼ်းမိင်း မိူင်းၶႄႇ 30 ယွၼ်ႇ၊ 68. ၼၢႆးယႃႈမႆငိုၼ်းသူဝ်း ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 69. ၼၢႆးယွတ်ႈသႅင်ဢွင်ႇၺုၼ်ႉ ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 70. ၼၢႆးမႆသႅင်ဢွင်ႇၶင်ႉ ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 71. ၼၢႆးမွၵ်ႇသႅင်ၸိင်ႇ ၶဝ်တင်းႁိူၼ်း ၸေႈၾၢင်ႇယီႈတူၺ်ႇ မိူင်းမၢဝ်း 50 ယွၼ်ႇ၊ 72. ၼၢင်းဢေတၢၼ်းမေႇ ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 73. ၼၢႆးသႅင်ၸိုၼ်ႈ သူၺ်ႇဢေး ၶဝ်တင်းႁိူၼ်း မူႇၸေႊ 100 ယွၼ်ႇ၊ 74. ၼၢႆးမႆၶမ်းဢုင်ႇ ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 75. ၼၢႆးမွၵ်ႇၶမ်းသွႆႈပၢၼ်ႇ ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 76. ၶိင်းၼၢႆးမႆၶမ်းဢွင်ႇ ၶဝ်တင်းႁိူၼ်း မၢၼ်ႈႁၢင်ၼွင် မိူင်းမၢဝ်း 50 ယွၼ်ႇ၊ 77. ၶိင်းၼၢႆးၵျွင်းသွႆႈ ၶဝ်တင်းႁိူၼ်း မၢၼ်ႈႁင်းသႃႇ မိူင်းမၢဝ်း 50 ယွၼ်ႇ၊ 78. ၼၢႆးသွႆႈၶမ်းထုၼ်း ၶဝ်တင်းႁိူၼ်း မၢၼ်ႈႁူဝ်မုၼ်ႇ မိူင်းမၢဝ်း 50 ယွၼ်ႇ၊ 79. ပႃႈသွႆႈၶမ်းဢိၼ်ႇ ၶဝ်တင်းႁိူၼ်း မၢၼ်ႈသူဝ်မုၼ်ႇ မိူင်းမၢဝ်း 50 ယွၼ်ႇ၊ 80. ပႃႈမႆၶမ်းသူၺ်ႇၸိင်ႇ ၶဝ်တင်းႁိူၼ်း မၢၼ်ႈႁူဝ်မုၼ်ႇ မိူင်းမၢဝ်း 50 ယွၼ်ႇ၊ 81. ၼၢႆးၶမ်းသွႆႈသိၼ်ႇ ၶဝ်တင်းႁိူၼ်း မၢၼ်ႈႁူဝ်မုၼ်ႇ မိူင်းမၢဝ်း 50 ယွၼ်ႇ၊ 82. ၼၢင်းၶမ်းလဵၵ်း ၶဝ်တင်းႁိူၼ်း မၢၼ်ႈပၢင်ႇပုင်ႇ မိူင်းမၢဝ်း 50 ယွၼ်ႇ၊ 83. ၼၢႆးမႆငိုၼ်းသႅင်ဢိင်ႇ ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 84. ၼၢႆးၶမ်းသွႆႈသႅင်ၶွင်ႇ ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 85. ၸၢႆးဝူၺ်ႇသႅဝ်ယဵၼ် + ၼၢင်းဢေထူး ၶဝ်တင်းႁိူၼ်း မၢၼ်ႈၵၢတ်ႇတႃႈပႄး ၸူဝ်ႈၶၢဝ်းၵွင်းသီႇ 80 ယွၼ်ႇ၊ 86. ၼၢႆးသွႆႈၶမ်းၸၢမ် ၶဝ်တင်းႁိူၼ်း မၢၼ်ႈၶွၵ်ႈဝူဝ်း မၢၼ်ႈတဵင်ႈ 30 ယွၼ်ႇ၊ 87. ၼၢႆးမႆငိုၼ်းၼူၼ်း ၶုၼ်ပၼ်ႈ မၢၼ်ႈတဵင်ႈ 30 ယွၼ်ႇ၊ 88. ၼၢႆးၶမ်းလႅင်တူင်ႇ ၶဝ်တင်းႁိူၼ်း မၢၼ်ႈၵွင်းၼႃး ၽၢႆႇႁွင်ႇ 50 ယွၼ်ႇ၊ 89. ၼၢႆးငိုၼ်းသွႆႈၶမ်းထုၼ်း ၶဝ်တင်းႁိူၼ်း မၢၼ်ႈၵွင်းၼႃး ၽၢႆႇႁွင်ႇ 50 ယွၼ်ႇ၊ 90. ၼၢႆးသွႆႈငိုၼ်းသူၺ်ႇယဵၼ်ႇ ၶဝ်တင်းႁိူၼ်း မၢၼ်ႈၵွင်းၼႃး ၽၢႆႇႁွင်ႇ 50 ယွၼ်ႇ၊ 91. မွၵ်ႇၶမ်းသွႆႈထုၼ်းယဵၼ်ႇ ၶဝ်တင်းႁိူၼ်း မၢၼ်ႈၵွင်းၼႃး ၽၢႆႇႁွင်ႇ 50 ယွၼ်ႇ၊ 92. ၶိင်းဢၢႆႈလႃႉ ၼၢင်းဢေမူၼ်ႇ ၶဝ်တင်းႁိူၼ်း ၼႃးယီႈတွင်ႇ တႃႈမၢၵ်ႇၶၢမ် 300 ယွၼ်ႇ၊ 93. ၸၢႆးၵူဝ်ႇၺၢၼ်ႇသႅင်း + ၼၢင်းဢေၺူဝ်ႇ မိူင်းမိတ်ႈ ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ 94. ၼၢင်းမႆၶမ်းၶမ်းၸႅၼ်ႇ ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 95. ၶိင်းၼၢႆးမွၵ်ႇၶမ်းသႂ်ၵျေႃႇ ၶဝ်တင်းႁိူၼ်း မၢၼ်ႈၸေႊၵဝ်ႇ မိူင်းမၢဝ်း 50 ယွၼ်ႇ၊ 96. ၼၢႆးသွႆႈၶမ်းသူၺ်ႇဢွင်ႇ မၢၼ်ႈၵဵင်းၶၢၼ်း မိူင်းမၢဝ်း 50 ယွၼ်ႇ၊ 97. ၼၢင်းသီႇမိၼ်ႉ ၶဝ်တင်းႁိူၼ်း ၸူဝ်ႈၶၢဝ်းၶိူဝ်ႉၼၢၼ်ႉ 30 ယွၼ်ႇ၊ 98. ၶၼၢၼ်မႂ်ႇ၊ ၼၢင်းမူၺ်းသႃႇ ၶဝ်တင်းႁိူၼ်း မိူင်းတိင် မၢၼ်ႈၽၢတ်ႈ 100 ယွၼ်ႇ၊ 99. ၼၢႆးသွႆႈသႅင်ၶမ်းမုၼ်ႉ ၶဝ်တင်းႁိူၼ်း မၢၼ်ႈၼွင်ဢၢင်ႇၽၢႆႇႁွင်ႇ မိူဝ်းမၢဝ်း 50 ယွၼ်ႇ၊ 100. ၼၢႆးသွႆႈသႅင်ဢွင်ႇ ၶဝ်တင်းႁိူၼ်း မၢၼ်ႈပဵင်းၸေႊၾၢင် မိူင်းမၢဝ်း 50 ယွၼ်ႇ၊ 101. ၼၢႆးၵျွင်းၶမ်းသႅင်ၶိၼ်ႇ ၶဝ်တင်းႁိူၼ်း မၢၼ်ႈၼမ်ႉပုင်ႇ ၸေႊၾၢင် မိူင်းမၢဝ်း 50 ယွၼ်ႇ၊ 102. ၼၢႆးယွတ်ႈၶမ်းဢွင်ႇၵျႅၼ်ႇ ၶဝ်တင်းႁိူၼ်း မၢၼ်ႈၼွင်ဢၢင်ႇ ၽၢႆႇႁွင်ႇ မိူင်းမၢဝ်း 50 ယွၼ်ႇ၊ 103. သၢဝ်မျႃႉၸိင်ႇ မၢၼ်ႈၼွင်ဢၢင်ႇၽၢႆႇႁွင်ႇ မိူင်းမၢဝ်း 50 ယွၼ်ႇ၊ 104. ၼၢႆးမႆၶမ်းသူၺ်ႇမျႃႉ မၢၼ်ႈၼွင်ဢၢင်ႇၽၢႆႇႁွင်ႇ မိူင်းမၢဝ်း 50 ယွၼ်ႇ၊ 105. ပႃႈမႆငိုၼ်းၸိင်ႇပွင်ႉ မၢၼ်ႈၼွင်ဢၢင်ႇၽၢႆႇႁွင်ႇ မိူင်းမၢဝ်း 50 ယွၼ်ႇ၊ 106. ၼၢင်းဢေမူၺ် ၶဝ်တင်းႁိူၼ်း မၢၼ်ႈႁၢင်ႈၼွင် မိူင်းမၢဝ်း 50 ယွၼ်ႇ၊ 107. ၶိင်းၼၢႆးၸိုၼ်ႈႁွင်းဢွင်ႇလႃႉ ၶဝ်တင်းႁိူၼ်း မၢၼ်ႈႁူဝ်ႁၢတ်ႇ မိူင်းမၢဝ်း 50 ယွၼ်ႇ၊ 108. ၼၢႆးၶမ်းသွႆႈမိၼ်ႉ ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 109. ၼၢႆးၶမ်းသွႆႈသိၼ်ႇ ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 110. ၼၢႆးသွႆႈၶမ်းဢွင်ႇယုၼ်ႉ ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 111. ၸၢႆးၵျေႃႇၶိၼ်ႇ + ၼၢင်းၶမ်းၶွင်ႇ ၶဝ်တင်းႁိူၼ်း ဝဵင်းၵဵင်းမႆႇ 1,000 ဝၢတ်ႇ၊ 112. ၸၢႆးၸူဝ်း + ၼၢင်းၼူၼ်းၸိင်ႇ ၶဝ်တင်းႁိူၼ်း ဝဵင်းၵဵင်းမႆႇ 1,000 ဝၢတ်ႇ။ 113. ၼၢင်းၶိၼ်ႇ ၶဝ်တင်းႁိူၼ်း 500 ဝၢတ်ႇ၊ 114. ၸၢႆးယီႈသေႃး ၶဝ်တင်းႁိူၼ်း ဝဵင်းၵဵင်းမႆႇ 200 ဝၢတ်ႇ၊ 115. ၸၢႆးဢၢႆးၶူဝ်လႅမ်ႇ + ၼၢင်းသႅင်ယိၼ်ႈ မၢၼ်ႈၸေႊယၢင်ႈ မိူင်းၶွၼ် 188 ယွၼ်ႇ၊ 116. ၸၢႆးမွင်ႇ + ၼၢင်းမျႃႉၶိၼ်ႇ ၶဝ်တင်းႁိူၼ်း မိူင်းမၢဝ်း 100 ယွၼ်ႇ၊ 117. ၼၢင်းဢေတဵင်း ၶဝ်တင်းႁိူၼ်း ၼမ်ႉၶမ်း မိူင်းမၢဝ်း 100 ယွၼ်ႇ၊ 118. ၸၢႆးဢၢႆႈဝုၼ်း + ၼၢင်းဢေယဵၼ်ႇ ၶဝ်တင်းႁိူၼ်း ၵဵင်းမႆႇ 500 ဝၢတ်ႇ၊ 119. ပေႃႈၶမ်းမွင်ႇ ၶဝ်တင်းႁိူၼ်း ၸေႊၾၢင် မၢၼ်ႈႁၢႆးလူင် 166 ယွၼ်ႇ၊ 120. မေႃယႃႈ ထိူၼ်ႉၶမ်းထိၼ်း ၸေႊၾၢင် ၸူဝ်ႈၶၢဝ်းမိူင်းၶွၼ် 86 ယွၼ်ႇ၊ 121. ၼၢႆးမႆၶမ်း ၶဝ်တင်းႁိူၼ်း ၼမ်ႉၶမ်း 100 ယွၼ်ႇ၊ 122. ၼၢႆးမႆၸႅၼ်ႇ ၶဝ်တင်းႁိူၼ်း မၢၼ်ႈသွင်းမၢဝ်း 50 ယွၼ်ႇ၊ 123. ၼၢႆးမႆသႅင်မျႃႉဢေး ၶဝ်တင်းႁိူၼ်း မၢၼ်ႈၼွင်ၶမ်းႁွင်ႇ မိူင်းမၢဝ်း 50 ယွၼ်ႇ၊ 124. ၼၢႆးသွႆႈမုင်ႇ ၶဝ်တင်းႁိူၼ်း မၢၼ်ႈႁၢင်သၢႆး မိူင်းမၢဝ်း 50 ယွၼ်ႇ၊ 125. ၼၢႆးၵျွင်းသႅင်ၶမ်း ၶဝ်တင်းႁိူၼ်း မၢၼ်ႈႁၢင်သၢႆး မိူင်းမၢဝ်း 50 ယွၼ်ႇ၊ 126. ၼၢႆးသွႆႈငိုၼ်းၸၢမ်ႇ ၶဝ်တင်းႁိူၼ်း ၼွင်ၶိင် မိူင်းမၢဝ်း 50 ယွၼ်ႇ၊ 127. ၶိင်းၼၢႆးလၢဝ်ႊသႅင် ၶဝ်တင်းႁိူၼ်း မၢၼ်ႈၸေႊသႅင် ၸေႊၾၢင် 50 ယွၼ်ႇ၊ 128. ၶိင်းၼၢႆးသႅင်ၶမ်းသွႆႈဢၢႆႈၶင်ႉ ၶဝ်တင်းႁိူၼ်း ၼွင်ၶမ်းၸၢၼ်း မိူင်းမၢဝ်း 50 ယွၼ်ႇ၊ 129. ၼၢႆးၶမ်းလႅင်ႈဢွင်ႇယဵၼ်ႇ ၶဝ်တင်းႁိူၼ်း ပၢင်ႇၶမ်း မူႇၸေႊ 100 ယွၼ်ႇ၊ 130. ၼၢင်းမူၺ်လႅင်း ၶဝ်တင်းႁိူၼ်း ၸေႊၵဝ်ႇ မိူင်းမၢဝ်း 50 ယွၼ်ႇ၊ 131. ၼၢင်းသိၼ်ႇယူင်ႇ ၶဝ်တင်းႁိူၼ်း ၸေႊၵဝ်ႇ မိူင်းမၢဝ်း 50 ယွၼ်ႇ၊ 132. ၼၢင်းသႅင်ၼူၼ်း ၶဝ်တင်းႁိူၼ်း ၸေႊၵဝ်ႇ မိူင်းမၢဝ်း 50 ယွၼ်ႇ၊ 133. ၼၢင်းသႅင်ႁွမ် ၶဝ်တင်းႁိူၼ်း ၸေႊသႅင် ၼွင်မိူင်း မိူင်းမၢဝ်း 50 ယွၼ်ႇ၊ 134. ၼၢင်းဢွင်ႇသိုဝ်ႉ ၶဝ်တင်းႁိူၼ်း ၼွင်တဝ်း မိူင်းမၢဝ်း 50 ယွၼ်ႇ၊ 135. ၶိင်းသႅင်မွၵ်ႇသႅင် ၶဝ်တင်းႁိူၼ်း မိူင်းႁိုမ်း 100 ယွၼ်ႇ ႁူမ်ႈပဵၼ်သၢင်ႉငိုၼ်းၶႄႇ 9,276 ယွၼ်ႇ၊ ငိုၼ်းထႆး 3,000 ဝၢတ်ႇ ၼႆယူႇယဝ်ႉ။ ငိုၼ်းတွင်း ဢၼ်ၽူႈမီးၼမ်ႉၸႂ် ၸေႇတၼႃႇ ဢၼ်လႆႈႁူမ်ႈႁွမ်းမႃးၼႆႉ ယူႇတီႈ ၸုမ်းယၢတ်ႇၼမ်ႉႁူမ်ႈမိုဝ်း မွၵ်ႇၵွၼ်တႆး မိူင်းမၢဝ်း လႆႈတၢင်တူဝ်သေ လူႇတၢၼ်းၵႃႈ ၶဝ်ႈသွမ်းၽၵ်းသွမ်း တီႈသင်ႇၶၸဝ်ႈ ဢၼ်မႃးလွတ်ႈႁေႃးပထၢၼ်းထမ်းၸဝ်ႈ တၢင်ႇထီးၵွင်းမူးၼၢမ်ႇမိူင်းၼၼ်ႉ ပဵၼ်တႃႇသၢင်ႉငိုၼ်းထႆး 16,000 ဝၢတ်ႇ သေဢမ်ႇၵႃး လူႇတၢၼ်းသင်ႇၶႃႇၸေႉတင်းမူတ်း 22,000 ဝၢတ်ႇ လႄႈ ၸွႆႈထႅမ်တီႈ ႁွင်ႈၵၢၼ်ၽၢႆႇပိုၼ်ၽၢဝ်ႇ (တႆးလွတ်ႈလႅဝ်း) ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ပဵၼ်တႃႇသၢင်ႉငိုၼ်းၶႄႇ 800 ယွၼ်ႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်း လႄႈ ၽူႈမီးပုၼ်ႈၽွၼ်း ၼႂ်းႁွင်ႈၵၢၼ် ၽၢႆႇပိုၼ်ၽၢဝ်ႇ RCSS ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းယၢတ်ႇၼမ်ႉႁူမ်ႈမိုဝ်း မွၵ်ႇၵွၼ်တႆး မိူင်းမၢဝ်း လႄႈ ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ် တႄႉတႄႉဝႃႈဝႃႈသေ ၸင်ႇလႆႈတႅမ်ႈတၢင်ႇၽိုၼ်ဝႂ်ယုၵ်ႉ ယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-28T13:04:03

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%9a%e1%80%84%e1%80%ba%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%82%89%e1%80%95%e1%80%ad%e1%80%af/

ဢိတ်ႇသရေးယင်းတိုၵ်ႉပိုတ်းယိုဝ်းၵႃႇၸႃႉဢမ်ႇထၢတ်ႇ ၵူၼ်းတၢႆၼမ်မႃးထႅင်ႈ

ၼႂ်းၵႄႈပၢင်တိုၵ်း ဢိတ်ႇသရေး လႄႈ ၸုမ်းႁႃးမၢတ်ႉ ပိုတ်းယိုဝ်းၵၼ်ဢမ်ႇထၢတ်ႇဢမ်ႇဝၢႆး ႁဵတ်းႁႂ်ႈၵူၼ်းမိူင်းလူႉသဵင်ႈတၢႆၼမ်။ မိူဝ်ႈဝၼ်းထီႉ 27 December 2023 (ဝၼ်းလိူၼ်ၸဵင်မူၼ်း ပီႊတႆး 2118 ၼီႈ) ဢိတ်ႉသရေးၶဝ်ႈလူမ်ႇပိုတ်းယိုဝ်း ၼႂ်းၵႃႇၸႃႉ ဢမ်ႇဝႃႈ တၢင်းၼိူဝ်လိၼ်၊ တၢင်းပၢင်ႇလၢႆႇ၊ တၢင်းၵၢင်ႁၢဝ် လႄႈ ၼႂ်းၶၢဝ်းတၢင်း 24 ၸူဝ်ႈမူင်းၵူၺ်း ၽၢႆႇပၢႆးယူႇလီၵႃႇၸႃႉၶဝ် ဢွၵ်ႇမႃးလၢႆးငၢၼ်း မီးၵူၼ်းလူႉသဵင်ႈတၢႆ 195 ၵေႃႉလႄႈ မီးၵူၼ်းမၢတ်ႇၸဵပ်း 325 ၵေႃႉ၊ ႁဵတ်းႁႂ်ႈၵူၼ်းလူႉသဵင်ႈတၢႆတိူဝ်းၶိုၼ်ႈမႃးပဵၼ် 21,110 ၵေႃႉ၊ ၵူၼ်းမၢတ်ႇၸဵပ်းၼမ်မႃးထိုင် 55,243 ၵေႃႉ ၼပ်ႉမႃးၸဵမ်မိူဝ်ႈ ဢိတ်ႇသရေးတႄႇပိုတ်းယိုဝ်းၵႃႇၸႃႉ မိူဝ်ႈဝၼ်းထီႉ 7 October 2023 ၼၼ်ႉၼႆယဝ်ႉ။ ၽူႈမီးပုၼ်ႈၽွၼ်းၽၢႆႇပၢႆးယူႇလီလုမ်ႈၾႃႉ(WHO) ၵေႃႉၼိုင်ႈ လႆႈဢွၵ်ႇမႃးလၢတ်ႈဝႃႈ ၵဵဝ်ႇလူၺ်ႈလွင်ႈၽၢႆႇပၢႆးယူႇလီၼႂ်းပွတ်းတွၼ်ႈၵႃႇၸႃႉၼႆႉ ယူတ်းယႃၵူၼ်းပဵၼ်လႆႈမွၵ်ႈ 20% ၼႆႉၵူၺ်း ၸွမ်းၼင်ႇဢၼ်ပဵၼ်မႃး မိူဝ်ႈ 80 ဝၼ်းၼၼ်ႉ၊ ၼႂ်းပွတ်းတွၼ်ႈၵႃႇၸႃႉၼႆႉ ဢမ်ႇမီးတီႈလႂ်ဢၼ်လွတ်ႈၽေးထႅင်ႈယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-28T12:44:02

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c%e1%82%86%e1%82%88%e1%80%90%e1%81%a2%e1%82%86%e1%80%9a%e1%80%bd%e1%81%bc%e1%80%ba%e1%82%89-2/

ၵူၼ်းမိူင်းလႆႈတၢႆယွၼ်ႉပၢင်တိုၵ်း 65 ၵေႃႉ

ဝၢႆးသေၸုမ်းဢူၺ်းလီပွတ်းႁွင်ႇ ဢၼ်ပဵၼ် MNDAA, TNLA, AA တိုတ်ႉၸၼ်ၽႅၼ်ၵၢၼ်သိုၵ်း 1027 သေ လေႃႇတိုၵ်းသိုၵ်းမၢၼ်ႈ ၼႂ်းၸိုင်ႈတႆးပွတ်းႁွင်ႇၼၼ်ႉ မီးၵူၼ်းမိူင်းၼႂ်းပိုၼ်ႉတီႈၵူဝ်းၵၢင်ႉ လႆႈလူႉသဵင်ႈတၢႆၵႂႃႇ 65 ၵေႃႉ ၼႆယဝ်ႉ။ မိူဝ်ႈၼႆႉဝၼ်းထီႉ 28 December 2023 (လိူၼ်ၸဵင်လွင်ႈ 1 ၶမ်ႈ ပီႊတႆး 2118 ၼီႈ) လႆႈႁၼ် ၸုမ်းသိုၵ်းၵူဝ်းၵၢင်ႉ MNDAA ပိုၼ်ၽၢဝ်ႇၵႂႃႇဝႃႈ တင်ႈတႄႇဝၼ်းထီႉ 27 October 2023 မႃးၼႆႉ ၵူၼ်းမိူင်းၼႂ်းပိုၼ်ႉတီႈၵူဝ်းၵၢင်ႉ လႆႈတၢႆၵႂႃႇ 65 ၵေႃႉ၊ မၢတ်ႇၸဵပ်း 66 ၵေႃႉလႄႈ လွင်ႈတၢင်းဢၼ်လႆႈတၢႆ/မၢတ်ႇၸဵပ်းၼႆႉ ပဵၼ်ယွၼ်ႉလႆႈတိူဝ်ႉၸပ်းၺႃးမၢၵ်ႇလူင်သိုၵ်းမၢၼ်ႈ ဝႃႈၼႆ။ တၢင်းၽၢႆႇသိုၵ်းမၢၼ်ႈၵေႃႈ ယၢမ်ႈပိုၼ်ၽၢဝ်ႇဝႆႉဝႃႈ သင်ဝႃႈၸုမ်းဢူၺ်းလီပွတ်းႁွင်ႇ ၵႂႃႇယူႇၼႂ်းၵႄႈၵူၼ်းမိူင်း ဢဝ်တီႈယူႇတၼ်းသဝ်းၵူၼ်းမိူင်း ႁဵတ်းႁူဝ်ႉသေ ပိုတ်းယိုဝ်းတိုၵ်းတေႃးသိုၵ်းမၢၼ်ႈၼႆၸိုင် တၢင်းၽၢႆႇသိုၵ်းမၢၼ်ႈၵေႃႈ ၵႃႈတေလႆႈ ၵႅတ်ႇၶႄတပ်ႉ/တူဝ်ၵဝ်ႇ လႄႈ ၵႃႈတေလႆႈတုမ်ႉတွပ်ႇပိုတ်းယိုဝ်းၵႂႃႇၶိုၼ်းယူႇ ၼႆယဝ်ႉ။ ယွၼ်ႉပၢင်တိုၵ်းသေ ၵူၼ်းမိူင်းၼႂ်းၸိုင်ႈတႆးပွတ်းႁွင်ႇ လႆႈမၢတ်ႇၸဵပ်းလူႉတၢႆတင်းၼမ် လႄႈ လႆႈပၢႆႈၽေးပၢင်တိုၵ်း ၼပ်ႉႁူဝ်မိုၼ်ႇယဝ်ႉသေ ၵူၼ်းမိူင်းၸိူဝ်းလႆႈမၢတ်ႇၸဵပ်းလူႉတၢႆ ယွၼ်ႉပၢင်တိုၵ်းၼၼ်ႉၵေႃႈ သိုၵ်းသွင်ၽၢႆႇၵုမ်ႇၼႄးသႂ်ႇၵၼ်သေ ဢမ်ႇမီးၸုမ်းလႂ် ႁပ်ႉဢဝ်ပုၼ်ႈၽွၼ်းသင် ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-28T12:39:52

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%b0%e1%81%bc%e1%80%ba%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad/

ၵူၼ်းၸူၼ်ယိုဝ်းၵူၼ်းမိူင်း တၢႆ 4 ၵေႃႉ တီႈပၢင်လူင်

ၵူၼ်းၸူၼ် ၶဝ်ႈၸူၼ်ၶူဝ်းၶွင်ၵူၼ်းမိူင်း တီႈႁိမ်းၵၢတ်ႇ ဝဵင်းပၢင်လူင် ၸႄႈတွၼ်ႈလွႆလႅမ်သေ ယိုဝ်းတၢႆပႃး ၵူၼ်းမိူင်း 4 ၵေႃႉ။ Photo- U Sai Yong ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝႃးဝၼ်းထီႉ 27 December 2023 (ဝၼ်းလိူၼ်ၸဵင်မူၼ်း ပီႊတႆး 2118 ၼီႈ) ယၢမ်းႁူဝ်ၶမ်ႈ 18:50 မူင်း ၽွင်းၸဝ်ႈၶွင်လၢၼ်ႉ သိမ်းၶူဝ်းၶွင် လႄႈ တေပိၵ်ႉသိမ်းလၢၼ်ႉယူႇၼၼ်ႉ မီးၵူၼ်းၸူၼ်ၶဝ်ႈၵႂႃႇၸူၼ်သေ ဢဝ်ၵွင်ႈယိုဝ်းတၢႆပႃး ၸဝ်ႈႁိူၼ်း လႄႈ လုၵ်ႈလဵင်ႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ႁိူၼ်းဢၼ်ၺႃးၵူၼ်းၸူၼ်ၶဝ်ႈၼၼ်ႉ ပဵၼ်ႁိူၼ်း လုင်းတိၼ်ႇထုၼ်း ၵေႃႉပဵၼ်ၵႅမ်ႁူဝ်ပဝ်ႈ ၸုမ်းပရႁိတ ဝဵင်းပၢင်လူင်၊ ၶမ်ႈဢၼ်ပဵၼ်ၵႂႃႇၼၼ်ႉသမ်ႉ မိူဝ်ႈမၼ်းတိုၵ်ႉတေပိၵ်ႉလၢၼ်ႉမၼ်းယူႇၼၼ်ႉ သမ်ႉမီးၵူၼ်းႁၢႆႉၵႂႃႇၸူၼ်လႄႈ ဢဝ်ၵွင်ႈယိုဝ်းမၼ်းတၢႆၵမ်းလဵဝ်၊ လုၵ်ႈယိင်းလူင် မၼ်းၵေႃႈၺႃးယိုဝ်းတၢႆ ယဝ်ႉၵေႃႈလုၵ်ႈလဵင်ႉ ဢၼ်ၵႂႃႇၸွႆႈၵၢၼ်ၶဝ်ၼၼ်ႉၵေႃႈ ၺႃးယိုဝ်းတၢႆတင်း 2 ၵေႃႉယဝ်ႉ၊ မိူဝ်ႈလဵဝ် ၵူၼ်းၸိူဝ်းၵိုတ်းတၢင်းလင်လႄႈ ပီႈပီႈၼွင်ႉၼွင်ႉၶဝ် တိုၵ်ႉလုမ်းလႃးၶၢပ်ႈတူဝ်သေ ႁႅၼ်းလူႇႁႅၼ်းတၢၼ်းပၼ် ၸွမ်းၼင်ႇၾိင်ႈထုင်းမီးဝႆႉၼၼ်ႉယူႇၶႃႈ ဝႃႈၼႆ။ ႁိူၼ်းလုင်းတိၼ်ႇထုၼ်းၼႆႉ ပိုတ်ႇၽုၺ်ႇဝႆႉလၢၼ်ႉၶၢႆၾူၼ်း တင်း ၶိူင်ႈၾႆးၾႃႉ တႃႇၸႂ်ႉတိုဝ်းၼႂ်းႁိူၼ်းၼႂ်းယေး လႄႈ ၵဵဝ်ႇလူၺ်ႈလွင်ႈလူႉသုမ်းၶူဝ်းၶွင်တႄႉ ဢမ်ႇပႆႇလႆႈႁပ်ႉႁူႉၸွမ်းသင်၊ မိူဝ်ႈလဵဝ်ၵူၼ်းၸူၼ်ၸိူဝ်းယိုဝ်း ၵူၼ်းမိူင်းတၢႆၼၼ်ႉၵေႃႈ ပၢႆႈလွတ်ႈၵႂႃႇလႆႈၼႆယဝ်ႉ။ မိူဝ်ႈဝၼ်းထီႉ 30 October 2023 ၼၼ်ႉၵေႃႈ ပႃႈၺူဝ်ႇ ဢႃႇယု 60 ပီႊ ၸဝ်ႈၶွင်ပၢမ်ႉၼမ်ႉမၼ်း ဝဵင်းပၢင်လူင် ၺႃးၵူၼ်းႁၢႆႉ ပႅတ်ႉလႅၼ်ဝႃႈ တေသိုဝ်ႉတီႈလိၼ်ပႃႈႁဝ်းၼႆလႄႈ ထုၵ်ႇႁွင်ႉၵႂႃႇယိုဝ်းတၢႆပႅတ်ႈ တီႈတၢင်းၶဝ်ႈ ဝၢၼ်ႈၼမ်ႉလိၼ်း ဢိူင်ႇၼွင်လႅင် ၸႄႈဝဵင်းပၢင်လူင် ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-27T15:26:29

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9a%e1%80%ad%e1%80%95%e1%80%ba%e1%80%b8%e1%81%b5%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%80%84%e1%80%ba%e1%82%87%e1%80%95%e1%80%ad/

ၸုမ်းယိပ်းၵွင်ႈၵၢင်ႇပိၵ်ႉဢိုတ်းသဵၼ်ႈတႃႈသၢႆတၢင်း

ၸုမ်းယိပ်းၵွင်ႈၵၢင်ႇ ပိၵ်ႉဢိုတ်းသဵၼ်ႈတႃႈသၢႆတၢင်း လႃႈသဵဝ်ႈ−ၼမ်ႉတူႈ လႄႈ ႁဵတ်းႁႂ်ႈၵူၼ်းပၢႆႈၽေး ဢိၵ်ႇပႃး ၵူၼ်းဢွၵ်ႇၶၢဝ်းတၢင်းၸိူဝ်းၼႆႉ ၶမ်ဝႆႉပွတ်းတၢင်း ၼမ်တႄႉတႄႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ တင်ႈတႄႇဝၼ်းထီႉ 25 December 2023 ၼၼ်ႉယဝ်ႉ ၸုမ်းသိုၵ်းၶဝ် တႄႇပိၵ်ႉသဵၼ်ႈတႃႈသၢႆတၢင်း၊ ၵူၼ်းမိူင်းၸိူဝ်းပၢႆႈၽေး လုၵ်ႉတၢင်းဝဵင်းၼမ်ႉတူႈ မုင်ႈၼႃႈၵႂႃႇတၢင်း ဝဵင်းလႃႈသဵဝ်ႈၼၼ်ႉ ၵႂႃႇၶမ်ဝႆႉတီႈဝၢၼ်ႈၸၢမ် ၼမ်တႄႉတႄႉယဝ်ႉ၊ ပေႃးလုၵ်ႉဝၢၼ်ႈၸၢမ် ၵႂႃႇတီႈဝၢၼ်ႈဢီႇၼၢႆးၼၼ်ႉသမ်ႉ မီးၸုမ်းသိုၵ်း TNLA ပိၵ်ႉတၢင်းဝႆ လႄႈ မီးၵူၼ်းမိူင်းၶမ်ဝႆႉၵၢင်တၢင်းမိူၼ်ၵၼ်၊ ဝၢၼ်ႈၼွင်လႅင် ဢၼ်ဢမ်ႇပေႃးၵႆၵၼ်တင်းဝၢၼ်ႈဢီႇၼၢႆးၼၼ်ႉ မီးသိုၵ်းမၢၼ်ႈႁႄႉ ပိၵ်ႉတၢင်းဝႆႉ ဝႃႈၼႆ။ လၢၼ်ႇသိုၵ်းမၢၼ်ႈ ဢၼ်တင်ႈၵူတ်ႇထတ်းဝႆႉ ၼိူဝ်သဵၼ်ႈတၢင်းလူင် လႃႈသဵဝ်ႈ−ဝဵင်းလိူဝ်ႇၼၼ်ႉၵေႃႈ ပိၵ်ႉဢိုတ်းဝႆႉမိူၼ်ၵၼ်လႄႈ မၢင်ပွၵ်ႈ သိုၵ်းမၢၼ်ႈၸိူဝ်းပႂ်ႉလၢၼ်ႇၼၼ်ႉ ပၼ်ၶဝ်ႈဝဵင်းလႃႈသဵဝ်ႈသေတႃႉ ဢမ်ႇပၼ်ဢွၵ်ႇဝဵင်းၶိုၼ်းယဝ်ႉ ဝႃႈၼႆ။ ၼႂ်းၸႄႈတွၼ်ႈလႃႈသဵဝ်ႈၼႆႉ ၸုမ်းသိုၵ်းမၢၼ်ႈ တင်း ၸုမ်းဢူၺ်းလီပွတ်းႁွင်ႇ 3 ၸုမ်း ပဵၼ်ပၢင်တိုၵ်းၵၼ်ႁၢဝ်ႈႁႅင်းသေ မီးၵူၼ်းမိူင်းလႆႈပၢႆႈၽေးတင်းၼမ်လႄႈ ၵူၼ်းမိူင်းမၢင်ၸိူဝ်း မီးလွင်ႈယၢပ်ႇၽိုတ်ႇ လွင်ႈယူႇသၢင်ႈၵိၼ်သဝ်းယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-27T13:16:53

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%a2%e1%81%bc%e1%80%ba%e1%80%9c%e1%80%ae%e1%80%9c%e1%82%86%e1%82%88%e1%81%be%e1%81%a2%e1%80%84%e1%80%ba%e1%82%89/

တၢင်းပဵၼ်ဢၼ်လီလႆႈၾၢင်ႉၽွင်းၶၢဝ်းၵတ်း

ၽွင်းၶၢဝ်းၵတ်းၸိူင်ႉၼႆ လႆႈဝႃႈပဵၼ်ၶၢဝ်းဢၼ်မီးတၢင်းပဵၼ်လၢႆလၢႆမဵဝ်း ၽႄႈလၢမ်းလႆႈငၢႆႈလႄႈ ဢၼ်လွင်ႈယႂ်ႇၼႆႉတီႈ လုၵ်ႈဢွၼ်ႇလဵၵ်ႉ၊ ၵူၼ်းထဝ်ႈ၊ ၵူၼ်းမီးတၢင်းပဵၼ်ၵိုၵ်းတူဝ် ၸိူဝ်းၼႆႉ ထုၵ်ႇလီလႆႈလုမ်းလႃးပၢႆးယူႇလီ ႁႂ်ႈၵႅၼ်ႇၶႅင်ယူႇတႃႇသေႇ ၼၼ်ႉယဝ်ႉ။ တၢင်းပဵၼ်ဢၼ်ထုၵ်ႇလီလႆႈၾၢင်ႉ မိူဝ်ႈၽွင်းၶၢဝ်းၵတ်းၼၼ်ႉ တေမီးမိူၼ်ၼင်ႇ− တၢင်းပဵၼ်ဝတ်း ၶႆႈဝတ်းယႂ်ႇ ၽၢင်ႁၢင်ႈမၼ်းၵေႃႈတေမီးလူမ်းၼၢဝ်၊ ႁူဝ်ၶႆႈ၊ ၶီႈမုၵ်ႈယွႆႉ၊ ၶေႃးၸဵပ်း ၸိူဝ်းၼႆႉယဝ်ႉ။ သင်ဝႃႈပဵၼ်ၶႆႈဝတ်းယႂ်ႇၼႆ တေမီးၽၢင်ႁၢင်ႈႁၢႆႉႁႅင်းလိူဝ်သေ ဝတ်းယူဝ်းယူဝ်းလူးၵွၼ်ႇ တေမီးလူမ်းၼၢဝ်ၶိုၼ်ႈသုင်ႁႅင်း၊ ႁူဝ်ၶႆႈႁႅင်းလႄႈ ၵူၼ်ႉၵူၼ်ႉၶိုၼ်ႈၶိုၼ်ႈၸွမ်းၼိူဝ်ႉၸွမ်းတူဝ်မႃး တေၸၢင်ႈတွင်ႉၶူၼ်ႉၶႂ်ႈႁၢၵ်ႈပႃး ယူႇယဝ်ႉ။ တၢင်းပဵၼ်ၸိူဝ်ႉမႅင်း RSV တေမီးၽၢင်ႁၢင်ႈမိူၼ်ဝတ်းလႄႈၶႆႈဝတ်းယႂ်ႇ ၵူၼ်းပဵၼ်တေၸိုၼ်ႈၶႅၼ်းႁင်းၵူၺ်း ၼႂ်းၶၢဝ်းတၢင်း 1-2 ဝူင်ႈ၊ တေၵႆႉပဵၼ်လႆႈတီႈ လုၵ်ႈဢွၼ်ႇဢၼ်မီးဢႃႇယုလဵၵ်ႉလိူဝ် 5 ပီႊ ႁူမ်ႈပႃးတီႈ ၵူၼ်းမီးတၢင်းပဵၼ်ၶၢဝ်းယၢဝ်း ၵဵဝ်ႇလူၺ်ႈႁူဝ်ၸႂ် လႄႈ ပွတ်ႇ ဢၼ်ဢမ်ႇမီးႁႅင်းၶၢမ်ႇတူဝ်တဵမ်ထူၼ်ႈ ၸိူဝ်းၼႆႉ။ သင်ဝႃႈမီးလူမ်းၼၢဝ်သုင်လိူဝ်သေ 39°C ၊ ဢႆ၊ မီးၶီႈတိူဝ်ႇ၊ ထူၺ်ႈၸႂ်ဝႆးႁႅင်း၊ ထူၺ်ႈၸႂ်ယၢပ်ႇ၊ မီးသဵင်ႁႅပ်ႇၸွမ်းမိူဝ်ႈထူၺ်ႈၸႂ်ၸိူဝ်းၼႆႉ လီလႆႈၵႂႃႇႁႃမေႃယႃၵမ်းလဵဝ် ယူႇယဝ်ႉ။ တၢင်းပဵၼ်တုမ်ႇဢွၵ်ႇၸွမ်း သူပ်း တိၼ် မိုဝ်း ၽၢင်ႁၢင်ႈမၼ်းတေမီးလူမ်းၼၢဝ် 2-4 ဝၼ်း၊ ဢမ်ႇၶႂ်ႈၵိၼ်ၶႂ်ႈယႅမ်ႉ၊ မီးတုမ်ႇဢွၵ်ႇမႃးမိူၼ်ၼင်ႇ လူမ်းမႆႈၼႂ်း ၸွမ်းသူပ်း၊ လိၼ်ႉ၊ ႁိူၵ်ႇ၊ ၵႅမ်ႈၽၢႆႇၼႂ်း တေပဵၼ်တုမ်ႇလႅင်လႅင်သေ လႅၵ်ႈလၢႆႈပဵၼ်တုမ်ႇသႂ်သႂ်မႃး လိူဝ်သေၼၼ်ႉ တေဢွၵ်ႇၸွမ်း ၽႃႇမိုဝ်း၊ ၽႃႇတိၼ်၊ ငဝ်ႈၶႃ၊ ၵုမ်ႇၵူၼ်ႈ ၵူၺ်းၵႃႈဢမ်ႇၶူမ်း သင်ဝႃႈဢမ်ႇမီးတၢင်းပဵၼ်သင်မႃးထႅင်ႈ မၼ်းတေၶႅၼ်းၵႂႃႇလႆႈ ၼႂ်းၶၢဝ်းတၢင်း 10 ဝၼ်း။ လွတ်ႇလူမ်းထူၺ်ႈၸႂ်ၸဵပ်းယဵၼ်း လႄႈ ပွတ်ႇၵႂ်ႈ ၽၢင်ႁၢင်ႈတၢင်းပဵၼ် ဢႆ၊ မီးၶီႈၶၢၵ်ႇၼမ်၊ ဢူၵ်းၵပ်ႉ၊ ထူၺ်ႈၸႂ်ယၢပ်ႇ ၸိူဝ်းၼႆႉမႃး ယူႇယဝ်ႉ။ တွင်ႉၵႂႃႇတွင်ႉႁေႈ သင်ဝႃႈၽၢင်ႁၢင်ႈတၢင်းပဵၼ်ႁၢႆႉႁႅင်းမႃးၼႆ တေမီးလူမ်းၼၢဝ်ပႃးလႄႈ တွင်ႉၶူၼ်ႉၶႂ်ႈႁၢၵ်ႈ၊ ၽၢႆႈလူင်ပဵၼ်ၼမ်ႉ တေၸၢင်ႈၶႅၼ်းႁၢႆၵႂႃႇလႆႈၼႂ်းၶၢဝ်းတၢင်း 3-7 ဝၼ်း ယူႇယဝ်ႉ။ လိူဝ်သေၼႆႉယဝ်ႉ ယင်းမီး ၽုၼ်ႇမုၵ်ႉ၊ ဢၢႆၵႂၼ်း PM2.5 ၸိူဝ်းၼႆႉပႃးလႄႈ ၸၢင်ႈႁဵတ်းႁႂ်ႈ ပဵၼ်တၢင်းပဵၼ်လႆႈငၢႆႈ ဢမ်ႇဝႃႈတေဢွၵ်ႇတုမ်ႇၸွမ်း ၽိဝ်ၼိူဝ်ႉၽိဝ်ၼင်၊ တႃၸဵပ်းတႃသႅပ်ႇၸိူဝ်းၼႆႉယဝ်ႉ။ လွၵ်းလၢႆးလုမ်းလႃးတူဝ်ၵဝ်ႇၽွင်းၶၢဝ်းၵတ်း (1) လုမ်းလႃးပၢႆးယူႇလီ ႁႂ်ႈၵႅၼ်ႇၶႅင်မီးႁႅင်းယူႇတႃႇသေႇ သႂ်ႇၼုင်ႈပၼ်သိူဝ်ႈၶူဝ်းႁႂ်ႈဢုၼ်ႇဢုၼ်ႇ။ (2) ၵိၼ်တၢင်းၵိၼ် ဢၼ်ပၼ်ၽွၼ်းလီ တၢင်းၵိၼ်ဢၼ်တိုၵ်ႉႁုင်သုၵ်းမႂ်ႇမႂ်ႇ လႄႈဢၼ်ဢုၼ်ႇဢုၼ်ႇ။ (3) ဢွၵ်ႇဢဵၼ်ႁႅင်းတႃႇသေႇ လိုဝ်ႈႁိူဝ်ႉၼမ်ၼမ်။ (4) သႂ်ႇၽႃႈပူၵ်ႉသူပ်း၊ ၵႆႉၵႆႉလၢင်ႉမိုဝ်းတႃႇသေႇ။ (5) ယူႇႁၢင်ႇၵၼ်တင်းၵူၼ်းပဵၼ်။ (6) လုမ်းလႃးတီႈယူႇတၼ်းသဝ်းႁႂ်ႈမူတ်းသႂ်တႃႇသေႇ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2023-12-27T11:25:35

https://taifreedom.com/%e1%81%b8%e1%80%9d%e1%80%ba%e1%82%88%e1%80%95%e1%80%b1%e1%82%83%e1%82%88%e1%80%9e%e1%80%ad%e1%80%9c%e1%80%ba%e1%80%91%e1%80%99%e1%80%ba%e1%80%b8%e1%81%b6%e1%80%b0%e1%80%b8%e1%80%9d%e1%82%83%e1%80%b8-2/

ၸဝ်ႈပေႃႈသိလ်ထမ်းၶူးဝႃးဝုၼ်ႉၸုမ်ႉ ႁူမ်ႈဢွၼ်တၢင်ႇထီးၵွင်းမူးၼၢမ်ႇမိူင်း တီႈလွႆတႆးလႅင်း

ၵွင်းမူးၼၢမ်ႇမိူင်း တီႈငဝ်ႈၸိုင်ႈလွႆတႆးလႅင်း ဢၼ်ၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ လႆႈမႅတ်ႉတႃႇ ဢွၼ်ဢဝ်မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး ၵေႃႇတင်ႈဝႆႉ‌သေ ပေႃႈမႄႈပီႈၼွင်ႉၵူႈတီႈၵူႈတၢင်းႁူမ်ႈပဵၼ်ၸဝ်ႈတႃႇၼၼၼ်ႉ လႆႈၸတ်းႁဵတ်း ပွႆးတၢင်ႇၸွမ်ထီးၵႂႃႇမိူဝ်ႈၼႆႉ ဝၼ်းလိူၼ်ၸဵင်မူၼ်း ပီႊတႆး 2118 ၼီႈ တူၵ်းမႅၼ်ႈ ဝၼ်းထီႉ 27 December 2023 ယၢမ်းၵၢင်ၼႂ် 09:30 မူင်းၼၼ်ႉယူႇယဝ်ႉ။ မိူဝ်ႈဝၼ်းထီႉ 20 December 2023 ဝၼ်းလိူၼ်ၸဵင်မႂ်ႇ 8 ၶမ်ႈ ပီႊတႆး 2118 ၼီႈၼၼ်ႉ ယူႇတီႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ဢွၼ်ႁူဝ်ၼမ်းၼႃႈၵူၼ်းသိုၵ်းၵူၼ်းမိူင်း‌ လႄႈပီႈၼွင်ႉၶႅၵ်ႇတင်းသဵင်ႈ ပၢင်းႁပ်ႉဢဝ်ထီးၵွင်းမူး‌ လႄႈ ထၢတ်ႈ‌တေႃႇၽြႃးပဵၼ်ၸဝ်ႈ မႃးဝႆႉတီႈၵွင်းမူးၼၢမ်ႇမိူင်း ယူႇယဝ်ႉ။ ၼႂ်းဝၼ်းလဵဝ်ၵၼ်ၼၼ်ႉ ဝၢႆးပၢင်းထီးၵွင်းမူးယဝ်ႉ သင်ႇၶႃႇၸဝ်ႈ တႄႇပိုတ်ႇပၢင်ႁေႃးပထၢၼ်း တႃႇၶၢဝ်းတၢင်း 7 ဝၼ်း 7 ၶိုၼ်းသေ ပိၵ်ႉပၢင်ႁေႃးပထၢၼ်းၵႂႃႇ ၼႂ်းဝၼ်းထီႉ 26 December 2023 ၼႂ်းဝၼ်းၽိတ်ႈလိူၼ်ၸဵင်မူၼ်း ယၢမ်းၵၢင်ၼႂ် 09:00 မူင်း၊ ထိုင်မႃးယၢမ်းဝၢႆးဝၼ်း 15:30 မူင်း ဢွၼ်ၵၼ်ပႂ်ႉႁပ်ႉ ၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ တီႈတၢင်းၶဝ်ႈ ငဝ်ႈၸိုင်ႈလွႆတႆးလႅင်း ယူႇယဝ်ႉ။ ထိုင်မႃးမိူဝ်ႈၼႆႉ 27 December 2023 ၼႂ်းဝၼ်းလိူၼ်ၸဵင်မူၼ်း ယၢမ်းၵၢင်ၼႂ် 09:30 မူင်း ၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ ဢွၼ်ႁူဝ်သင်ႇၶႃႇၸဝ်ႈ၊ ၸွမ်သိုၵ်းလူင် ယွတ်ႈသိုၵ်း လႄႈ ၽူႈယႂ်ႇၵူၼ်းလူင်ၼႂ်းမုၵ်ႉၸုမ်း ဢိၵ်ႇပႃးတၵႃႇသထႃးတင်းသဵင်ႈ တၢင်ႇထီးၵွင်းမူးၼၢမ်ႇမိူင်းၵႂႃႇယူႇယဝ်ႉ။ မိူဝ်ႈပႆႇထိုင်ၶၢဝ်းယၢမ်းတၢင်ႇထီး ယၢမ်းၵၢင်ၼႂ် 07:00-09:00 မူင်းၼၼ်ႉ ပီႈၼွင်ႉတီႈငဝ်ႈၸိုင်ႈ လႄႈ ပီႈၼွင်ႉၶႅၵ်ႇၸိူဝ်းမႃးၶဝ်ႈႁူမ်ႈပၢင်ပွႆးတၢင်ႇထီးၵွင်းမူး ဢွၼ်ၵၼ်ပိုတ်ႇၵၢတ်ႇၼိပ်ႉပၢၼ်ႇ ၸႃႇၵၶဝ်ႈၼမ်ႉတၢင်းၵိၼ် တႃႇၵူၼ်းမႃးၶဝ်ႈပွႆး ႁႂ်ႈလႆႈႁပ်ႉတႃႇၼတၢင်းလီႁူမ်ႈၵၼ်ၵူႈၵေႃႉၵူႈၸဝ်ႈသေ ဝၢႆးတၢင်ႇထီးၵွင်းမူးယဝ်ႉ ၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ လႆႈမႅတ်ႉတႃႇတြႃးတီႈၽူႈမႃးပွႆးတင်းသဵင်ႈ ၵႂႃႇယူႇယဝ်ႉ။ ၼပ်ႉ‌ဢဝ်ၸဵမ်မိူဝ်ႈတႄႇတင်ႈငဝ်ႈၸိုင်ႈလွႆတႆးလႅင်းမႃးၼႆႉ ၵွင်းမူးၼၢမ်ႇမိူင်း ပဵၼ်ၵွင်းမူးသူႇဢွၼ်တၢင်းသုတ်း တီႈငဝ်ႈၸိုင်ႈလွႆတႆးလႅင်း‌ၵေႃႈပိူင်ၼိုင်ႈ၊ ၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ ဢွၼ်ႁူဝ်တၢင်ႇၸွမ်ထီး‌ၵွင်းမူးသေ မႃးမႅတ်ႉတႃႇတြႃး‌ပၼ်ၽီသၢင်သတ်းၵူၼ်း ၵေႃႈပိူင်ၼိုင်ႈလႄႈ ပီႈၼွင်ႉၶႅၵ်ႇၵူႈတီႈတီႈ ၸဵမ်ၼႂ်းမိူင်းၼွၵ်ႈမိူင်း ဢွၼ်ၵၼ်မႃးၶဝ်ႈႁူမ်ႈၵိုၼ်းၶွၼ်ႈျၼမ်တႄႉတႄႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-26T14:06:45

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%9d%e1%81%a2%e1%81%bc%e1%80%ba%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%9d%e1%81%a2%e1%82%86-%e1%82%81/

ပီႈၼွင်ႉဝၢၼ်ႈဝဵင်းဝၢႆ ႁူမ်ႈလူႇတၢၼ်းတမ်ႈတီႈၵွင်းမူးၼၢမ်ႇမိူင်း ငဝ်ႈၸိုင်ႈလွႆတႆးလႅင်း

ႁႂ်ႈလႆႈပဵၼ်တႃႇၼတၢင်းလီ ၵမ်ႉၸွႆႈၼႂ်းၵၢၼ်သႃႇသၼႃႇ ပုတ်ႉထၽြႃးပဵၼ်ၸဝ်ႈႁဝ်းၼႆလႄႈ ၽူႈမီးၼမ်ႉၸႂ် ပီႈၼွင်ႉဝၢၼ်ႈဝဵင်းဝၢႆ လႆႈႁူမ်ႈႁွမ်းလူႇတၢၼ်း တီႈၵွင်းမူးၼၢမ်ႇမိူင်းၼႆယူႇယဝ်ႉ။ မိူဝ်ႈၼႆႉဝၼ်းထီႉ 26 December 2023 (လိူၼ်ၸဵင်မႂ်ႇ 14 ၶမ်ႈ ပီႊတႆး 2118 ၼီႈ) ယူႇတီႈၽူႈမီးၼမ်ႉၸႂ် ပီႈၼွင်ႉဝၢၼ်ႈဝဵင်းဝၢႆ မူႇ 9 ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇ လႆႈဢွၼ်ၵၼ်ႁူမ်ႈႁွမ်းလူႇတၢၼ်းငိုၼ်းတွင်း တမ်ႈတီႈၵွင်းမူးၼၢမ်ႇမိူင်း ငဝ်ႈၸိုင်ႈလွႆတႆးလႅင်း မိူၼ်ၼင်ႇ − လုင်းၸိင်ႇၼ + ပႃႈမႂ်ႇ 500 ဝၢတ်ႇ၊ ပူႇလွႆၵေႃး + ပႃႈပၢင်ႇ 500 ဝၢတ်ႇ၊ ပေႃႈထဝ်ႈပုင်ႇၺ 500 ဝၢတ်ႇ၊ ပေႃႈထဝ်ႈတိၵ်းတ + ပႃႈလႅင်း ႁူမ်ႈလုၵ်ႈလၢၼ် 500 ဝၢတ်ႇ၊ လုင်းတႃႉ + ပႃႈသူၺ်ႇ 300 ဝၢတ်ႇ၊ သၢင်ႇမွင်ႇ + ၼၢင်းမၢတ်ႈ 300 ဝၢတ်ႇ၊ မႄႈထဝ်ႈၸၢမ်ႇ ၶဝ်တင်းႁိူၼ်း 300 ဝၢတ်ႇ၊ မႄႈထဝ်ႈၸၢင်းဢုင်ႇ 200 ဝၢတ်ႇ၊ ၼၢင်းၶိၼ်ႇငူၺ်ႇ 200 ဝၢတ်ႇ၊ ၼၢင်းမူဝ်ၼူၼ်း 200 ဝၢတ်ႇ၊ ၸၢႆးထူင်း + ၼၢင်းၶမ်းၶႅၵ်ႇ 200 ဝၢတ်ႇ၊ ၸၢႆးၽူင်း + ၼၢင်းသႅင်လူႇ 200 ဝၢတ်ႇ၊ လုင်းပဵင်း + ပႃႈတႅပ်ႉ 200 ဝၢတ်ႇ၊ လုင်းပွတ်း + ပႃႈၵျႃႇဢူႉ 200 ဝၢတ်ႇ၊ လုင်းယႃႇမ + ပႃႈၼၢင်း 200 ဝၢတ်ႇ၊ လုင်းၵႃႇဝီႉ + ပႃႈလႃႉ 200 ဝၢတ်ႇ၊ လုင်းပၢၼ်းဢွင်ႇ + ပႃႈငိုၼ်းလူႇ 200 ဝၢတ်ႇ၊ ပႃႈၸၢင်းၶမ်းၼႄႇ 100 ဝၢတ်ႇ၊ ပႃႈၼူၼ်းၸိင်ႇ 100 ဝၢတ်ႇ၊ သၢင်ႇမူးလိင်ႇ + ၼၢင်းလူင် လႄႈ ၼွင်ႉၽွၼ်း 100 ဝၢတ်ႇ၊ လုင်းမူၼ်း + ပႃႈဝၼ်း ႁူမ်ႈလုၵ်ႈလၢၼ် 100 ဝၢတ်ႇ၊ ပႃႈသေး ၶဝ်တင်းႁိူၼ်း 100 ဝၢတ်ႇ၊ ပႃႈၸိင်ႇထုၼ်း ႁူမ်ႈလုၵ်ႈလၢၼ် 100 ဝၢတ်ႇ၊ သၢင်ႇပၼ်ႇတီးလ + ၼၢင်းၶမ်းဢဵင်ႈ 100 ဝၢတ်ႇ၊ ၸၢႆးသူမ်သၢႆး + ၼၢင်းဢိင်ႇ 100 ဝၢတ်ႇ၊ သၢင်ႇပေႇတီႉ + ၼၢင်းၶမ်း 100 ဝၢတ်ႇ၊ ၸၢႆးဢွၼ်ႇ + ၼၢင်းၼုမ်ႇ 100 ဝၢတ်ႇ၊ ၸၢႆးၵေႃးယ + ၼၢင်းမူၼ်း 100 ဝၢတ်ႇ၊ ၸၢႆးလႅင်းႁၢၼ် + ၼၢင်းလယဵၼ်ႇ 100 ဝၢတ်ႇ၊ ပႃႈလူင် 50 ဝၢတ်ႇ၊ ၸၢႆးသိုဝ်ႉ 50 ဝၢတ်ႇ၊ ၸၢႆးသွင်မိူင်း + ၼၢင်းသူၺ်ႇၵျႃႇၶဝ်တင်းႁိူၼ်း 200 ဝၢတ်ႇ ႁူမ်ႈငိုၼ်းလူႇတၢၼ်းတင်းမူတ်း 6,400 ဝၢတ်ႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ် ၵူႈၵေႃႉၵူႈၸဝ်ႈ ဢၼ်လႆႈမႃးႁူမ်ႈႁွမ်းလူႇတၢၼ်းၵွင်းမူးၼၢမ်ႇမိူင်းၼႆႉ တႄႉတႄႉဝႃႈဝႃႈယူႇယဝ်ႉ။ ပေႃးထိုင်မႃးဝၼ်းမိူဝ်ႈၽုၵ်ႈ ဝၼ်းထီႉ 27 December 2023 (ဝၼ်းလိူၼ်ၸဵင်မူၼ်း) တေပဵၼ်ဝၼ်းတၢင်ႇထီးၵွင်းမူးၼႆသေ ယၢမ်းၵၢင်ၼႂ် 09:00 မူင်း ၼၼ်ႉ တေတၢင်ႇထီးၵွင်းမူးလႄႈ ယၢမ်းဝၢႆးဝၼ်း 13:00 မူင်း တေဢွၼ်ၵၼ်လူႇတၢၼ်းယၢတ်ႇၼမ်ႉၵႂႃႇ တမ်ႈတီႈၵွင်းမူးၼၢမ်ႇမိူင်းၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ']

2023-12-26T12:13:21

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%ba%e1%82%83%e1%80%b8%e1%81%b8%e1%81%a2%e1%81%b5%e1%80%ba%e1%82%87%e1%80%99%e1%81%a2%e1%81%b5-2/

ၵူၼ်းမိူင်းၺႃးၸၢၵ်ႇမၢၵ်ႇလူင် မၢတ်ႇၸဵပ်းလူႉတၢႆၼမ်

ၵူၼ်းမိူင်းၼႂ်းပိုၼ်ႉတီႈ ၸိူဝ်းမီးဝႆႉတီႈၼႂ်းပွၵ်ႉတူင်ႇၶျဵင်ႇ ဝဵင်းလဝ်ႉၵႆႇ (လၢဝ်ႇၵၢႆး) ၼၼ်ႉ ထုၵ်ႇၺႃးၸုမ်းသိုၵ်းမၢၼ်ႈ ယိုဝ်းမၢၵ်ႇလူင်သႂ်ႇလႄႈ မၢတ်ႈၸဵပ်းလူႉတၢႆ ပဵၼ်ၵေႃႇပဵၼ်ၵွင် ၼႆယဝ်ႉ။ တီႈလၢဝ်ႇၵၢႆး ၸွမ်းၼင်ႇၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇ BBC ဝႃႈ မိူဝ်ႈဝၼ်းထီႉ 25 December 2023 (လိူၼ်ၸဵင်မႂ်ႇ 13 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 13:00 မူင်းၼၼ်ႉ ၸုမ်းသိုၵ်းမၢၼ်ႈယိုဝ်းမၢၵ်ႇလူင်ၶဝ်ႈၼႂ်းဝဵင်းလႄႈ ၵူၼ်းမိူင်းၸိူဝ်းဢမ်ႇမီး တၢင်းၽိတ်းသင် လူႉတၢႆ ဢမ်ႇယွမ်း 10 ၵေႃႉ မၢတ်ႇၸဵပ်းၸမ် 20 ၵေႃႉ ဝႃႈၼႆ။ ၵူၼ်းၸိူဝ်းၸမ်ၸႂ်ၵၼ်တင်း ၸုမ်းသိုၵ်း MNDAA ၵေႃႈလၢတ်ႈတီႈ သိုဝ်ႇၶၢဝ်ႇ BBC ဝႃႈ ၵူၼ်းမၢတ်ႇၸဵပ်းၸိူဝ်းၼၼ်ႉ လႆႈသူင်ႇၵႂႃႇယူတ်းယႃတူဝ်ဝႆႉတီႈ တၢင်းၽၢႆႇမိူင်းၶႄႇ ပုၼ်ႉယဝ်ႉ ဝႃႈၼႆ။ ၼႂ်းပိုၼ်ႉတီႈဝဵင်းလဝ်ႉၵႆႇၼႆႉ ၸုမ်းသိုၵ်းမၢၼ်ႈ တင်း ၸုမ်းသိုၵ်းၵူဝ်းၵၢင်ႉ MNDAA တိုၵ်ႉမီးလွင်ႈၶဵင်ႈၶႅင်ၵၢၼ်သိုၵ်းၵၼ် ပဵၼ်ပၢင်တိုၵ်းၵၼ် ႁၢဝ်ႈႁၢဝ်ႈႁႅင်းႁႅင်းဝႆႉလႄႈ တီႈၼႂ်းဝဵင်းၵေႃႈ မီးၸုမ်းသိုၵ်း တင်း 2 ၽၢႆႇ ပၵ်းတပ်ႉဝႆႉမိူၼ်ၵၼ်ၼႆယဝ်ႉ။ တီႈၼမ်ႉတူႈ ၼႂ်းဝၼ်းထီႉ 25 December 2023 ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈၼႂ်းပွၵ်ႉ 3 ဝဵင်းၼမ်ႉတူႈလႄႈ ၸၢၵ်ႇမၢၵ်ႇတိူဝ်ႉၸပ်းၵူၼ်းမိူင်း တၢႆ 2 ၵေႃႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-12-26T12:10:54

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5-4/

ၵူၼ်းမိူင်းယဵပ်ႇၺႃးမၢၵ်ႇ

ၸုမ်းယိပ်းၵွင်ႈၵၢင်ႇ ဢမ်ႇႁူႉၸုမ်း ၵႂႃႇႁၢင်ႈမၢၵ်ႇယဵပ်ႇဝႆႉ ၸွမ်းသဵၼ်ႈတႃႈသၢႆတၢင်း ဢၼ်ၵူၼ်းမိူင်းၵႂႃႇမႃးပႆလႄႈ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ ဢမ်ႇသၢင်ႇထုၵ်ႇသေ လႆႈယဵပ်ႇၺႃးမၢၵ်ႇ တီႈၼႂ်းပွၵ်ႉၽၢႆႇၼိူဝ် (ႁူဝ်မုၼ်ႇ) ဝဵင်းမူႇၸေႊ ၸိုင်ႈတႆးပွတ်းႁွင်ႇ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လွင်ႈၼႆႉ လႆႈပဵၼ်ၵႂႃႇမိူဝ်ႈဝၼ်းထီႉ 23 December 2023 (လိူၼ်ၸဵင်မႂ်ႇ 11 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 13:00 မူင်းၼၼ်ႉၶႃႈ ပိူင်ပဵၼ်မၼ်းတႄႉ ၸိူဝ်းၶဝ်ပဵၼ်တႆးၵေႃႉၵၼ် ၸူဝ်းၵၼ်ၵႂႃႇလႄႇ တီႈၶွၵ်ႈဝူဝ်း လႄႈ ၽွင်းၵႂႃႇၸွမ်းတၢင်းယူႇၼၼ်ႉ မီးၵူၼ်းၸၢႆးၵေႃႉၼိုင်ႈ ဢႃႇယု 45 ပီႊ လႆႈၵိုင်ႉၵၢင်ႉယဵပ်ႇၺႃးမၢၵ်ႇ ၶႃၽၢႆႇၶႂႃပုတ်းၵႂႃႇဝႃႈၼႆ။ တၢင်းၽၢႆႇၸုမ်းပရႁိတ ဝဵင်းမူႇၸေႊၵေႃႈ လႆႈၵႂႃႇၸွႆႈဢဝ်ၵူၼ်းမၢတ်ႇၸဵပ်းသေ သူင်ႇယူတ်းယႃတူဝ်ဝႆႉတီႈ ႁူင်းယႃလူင် ဝဵင်းမူႇၸေႊ ဝႃႈၼႆ။ မၢၵ်ႇယဵပ်ႇဢၼ်ၵူၼ်းမိူင်းယဵပ်ႇၺႃးၼႆႉ ဢမ်ႇႁူႉဝႃႈပဵၼ်မၢၵ်ႇၸုမ်းလႂ်မႃးႁၢင်ႈၵၢင်ဝႆႉ လႄႈ တီႈၼႂ်းၸႄႈဝဵင်းမူႇၸေႊၼႆႉၵေႃႈ ၸုမ်းယိပ်းၵွင်ႈၵၢင်ႇ တိုၵ်ႉမီးလွင်ႈ ၶဵင်ႈၶႅင်ၵၢၼ်သိုၵ်းၵၼ်သေ သဵင်ၵွင်ႈသဵင်မၢၵ်ႇ ၸၢင်ႈတႅၵ်ႇလႆႈ ၵူႈၶၢဝ်းယၢမ်း ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2023-12-26T12:02:05

https://taifreedom.com/%e1%81%bc%e1%82%82%e1%80%ba%e1%80%b8%e1%80%9d%e1%81%bc%e1%80%ba%e1%80%b8%e1%80%9c%e1%80%b5%e1%80%9d%e1%80%ba%e1%81%b5%e1%80%b0%e1%81%ba%e1%80%ba%e1%80%b8-%e1%81%b5%e1%80%b0%e1%81%bc%e1%80%ba-4/

ၼႂ်းဝၼ်းလဵဝ်ၵူၺ်း ၵူၼ်းပႃႇလႅတ်ႉသ်တၢႆး တၢႆ 250 ၵေႃႉ

ငဝ်းလၢႆးပၢင်တိုၵ်းပွတ်းတွၼ်ႈၵႃႇၸႃႉ ၼႂ်းဝၼ်းၶရိတ်ႉသ်မၢတ်ႉ ဝၼ်းလဵဝ်ၵူၺ်း ၵူၼ်းမိူင်းပႃႇလႅတ်ႉသ်တၢႆး တၢႆ 250 ၵေႃႉ ပဵၼ်ဝၼ်းဢၼ်ၵူၼ်းလူႉသဵင်ႈတၢႆၼမ်လိူဝ်ပိူၼ်ႈ ဝၼ်းၼိုင်ႈၼႆယူႇ။ မိူဝ်ႈဝၼ်းထီႉ 25 December 2023 (လိူၼ်ၸဵင်မႂ်ႇ 13 ၶမ်ႈ ပီႊတႆး 2118 ၼီႈ) ၼႂ်းၶၢဝ်းတၢင်း 24 ၸူဝ်ႈမူင်းၼၼ်ႉ ၽၢႆႇပၢႆးယူႇလီ ၼႂ်းပွတ်းတွၼ်ႈၵႃႇၸႃႉ လၢႆးငၢၼ်းဝႃႈ ၵူၼ်းလူႉသဵင်ႈတၢႆ မီးၵႂႃႇ 250 ၵေႃႉ၊ မၢတ်ႇၸဵပ်းထႅင်ႈ 500 ၵေႃႉ ထုၵ်ႇၸုမ်းသိုၵ်းဢိတ်ႇသရေး ပိုတ်းယိုဝ်းဢွင်ႈတီႈၵူၼ်းပၢႆႈၽေး 2 တီႈလႄႈ ပဵၼ်ဝၼ်းဢၼ်ၵူၼ်းလူႉသဵင်ႈတၢႆ ၼမ်လိူဝ်ပိူၼ်ႈဝၼ်းၼိုင်ႈ တႄႇၸဵမ်မိူဝ်ႈပိုတ်ႇပၢင်တိုၵ်းၼႂ်းဝၼ်းထီႉ 7 December 2023 ၼၼ်ႉ ဝႃႈၼႆ။ ယင်းသိုပ်ႇလၢတ်ႈၼႄပႃးထႅင်ႈဝႃႈ ႁူဝ်ၼပ်ႉၵူၼ်းပႃႇလႅတ်ႉသ်တၢႆး ဢၼ်လူႉသဵင်ႈတၢႆၵႂႃႇ ၸဵမ်မိူဝ်ႈဝၼ်းတႄႇပိုတ်ႇပၢင်တိုၵ်းမႃးၼၼ်ႉ မီးၵႂႃႇ 20,674 ၵေႃႉယဝ်ႉလႄႈ ၵမ်ႈၼမ်ပဵၼ်ၽူႈယိင်းလႄႈလုၵ်ႈဢွၼ်ႇ၊ မီးၵူၼ်းမၢတ်ႇၸဵပ်း 54,536 ၵေႃႉ၊ ဢမ်ႇၵႃး ၵူၼ်းၼႂ်းပွတ်းတွၼ်ႈၵႃႇၸႃႉ တင်းမူတ်းမီးယူႇမွၵ်ႈ 2.3 လၢၼ်ႉၵေႃႉၼၼ်ႉ မီးၵူၼ်းႁၢမ်းတီႈယူႇတၼ်းသဝ်းၸမ်ၸမ် 2 လၢၼ်ႉၵေႃႉ လႄႈ ႁိူၼ်းယေးၵူၼ်းမိူင်း မွၵ်ႈၶိုင်ႈၼိုင်ႈၼႂ်းပွတ်းတွၼ်ႈၵႃႇၸႃႉၼႆႉ လူႉၵွႆတင်းလင်၊ လႆႈဝႃႈပဵၼ်လွင်ႈလူႉသုမ်းယႂ်ႇလူင်ၼၼ်ႉယဝ်ႉ။ ၽူႈၼမ်းဢိတ်ႇသရေးၵေႃႈ ဢွၵ်ႇမႃးလၢတ်ႈဝႃႈ ပၢင်တိုၵ်းၼႂ်းၵႃႇၸႃႉၼၼ်ႉ ယင်းၵိုတ်းထႅင်ႈႁိုင် တႃႇတေၵိုတ်းလႆႈ၊ ဢိတ်ႇသရေးတေဢမ်ႇပႆႇၵိုတ်းလႆႈလႄႈ တေသိုပ်ႇတိုၵ်းၵႂႃႇထႅင်ႈ၊ ယင်းပိုၼ်ၽၢဝ်ႇ တေႁဵတ်းႁႂ်ႈမၼ်းႁၢဝ်ႈႁႅင်း ၼႂ်းၵၢၼ်တိုၵ်းတေႃးၼႆႉမႃးထႅင်ႈ ပဵၼ်ၶေႃႈၵႂၢမ်းဢၼ်ၶတ်းၵၼ်ဝႆႉတင်း ဢမေႇရိၵၢၼ်ႇ ဢၼ်လႆႈဢွၵ်ႇမႃးပၼ်ၾၢင်ႉဝႃႈ ႁႂ်ႈလူတ်းယွမ်း လွင်ႈႁၢဝ်ႈႁႅင်းၼႂ်းၵၢၼ်တိုၵ်းၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-26T11:57:46

https://taifreedom.com/%e1%81%b6%e1%82%84%e1%82%87%e1%81%b5%e1%81%a2%e1%80%9d%e1%80%ba%e1%82%87%e1%81%bc%e1%82%84%e1%80%b8%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc/

ၶႄႇၵၢဝ်ႇၼႄးၾီႇလိပ်ႇပိၼ်ႇ ပူၼ်ႉပႅၼ်ၼႃႈၼမ်ႉၼႂ်းပၢင်ႇလၢႆႇၶႄႇ

သိုဝ်ႇၶၢဝ်ႇၶႄႇ ၵၢဝ်ႇၼႄးၾီႇလိပ်ႇပိၼ်ႇ ပူၼ်ႉပႅၼ်ၼႃႈၼမ်ႉ ၼႂ်းပၢင်ႇလၢႆႇၶႄႇပွတ်းၸၢၼ်း ဢၼ်ပဵၼ်ပိုၼ်ႉတီႈၶႄႇၵုမ်းၵမ်ဝႆႉၼၼ်ႉ ၼႆယူႇ။ မိူဝ်ႈဝၼ်းထီႉ 25 December 2023 (လိူၼ်ၸဵင်မႂ်ႇ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ People’s Daily ၶွင်ၶႄႇ ဢွၵ်ႇမႃးလၢတ်ႈဝႃႈ ၾီႇလိပ်ႇပိၼ်ႇၼၼ်ႉ လႆႈပိုင်ႈဢိင်ႁႅင်းၵမ်ႉၸွႆႈဢမေႇရိၵၢၼ်ႇသေ မႃးသုၵ်ႉယုင်ႈၵဝ်းၸွမ်းၶႄႇ လွင်ႈႁဵတ်းသၢင်ႈၼႆႉ ပဵၼ်ဢၼ်ႁၢႆႉႁႅင်းတႄႉတႄႉလႄႈ ႁဵတ်းႁႂ်ႈတုမ်ႉယွၼ်ႈထိုင် လွင်ႈၵတ်းယဵၼ်လႄႈ လွင်ႈႁူမ်ႇလူမ်ႈၼႂ်းပိုၼ်ႉတီႈၼႆႉ ႁၢဝ်ႈႁႅင်းဝႃႈၼႆ။ ၵဵဝ်ႇလူၺ်ႈလွင်ႈၼႆႉ ၽၢႆႇတၢင်းၾီႇလိပ်ႇပိၼ်ႇၵေႃႈ ဢမ်ႇလႆႈဢွၵ်ႇမႃးလၢတ်ႈသင်ၸွမ်း။ ၼႂ်းၶၢဝ်းတၢင်းလၢႆလိူၼ်ပူၼ်ႉမႃးၼၼ်ႉ ၶႄႇ လႄႈ ၾီႇလိပ်ႇပိၼ်ႇ လႆႈၵၢဝ်ႇၼႄးၵၼ်ၵႂႃႇမႃးဝႃႈ ၽၢႆႇလႂ်ၽၢႆႇၼိုင်ႈၼၼ်ႉ ပဵၼ်ၽၢႆႇသၢင်ႈပၼ်ႁႃ ၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉၼႆယူႇ၊ လွင်ႈၸမ်ၸႂ်တင်းသွင်ၽၢႆႇၼႆႉ လႆႈဝႃႈႁၢႆႉႁႅင်းမႃး ၽွင်းဢၼ်ၾီႇလိပ်ႇပိၼ်ႇ ၶတ်းၸႂ်ၶဝ်ႈႁႃ ဢမေႇရိၵၢၼ်ႇ လႄႈ ၵျႃႇပၢၼ်ႇ တႃႇသၢင်ႈလွင်ႈၸမ်ၸႂ်ၵၼ်ၶိုၼ်ႈမႃးထႅင်ႈၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-26T11:39:22

https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%bd%e1%80%90%e1%80%ba%e1%82%88%e1%82%81%e1%80%b1%e1%82%83%e1%80%b8%e1%80%95%e1%80%91%e1%81%a2%e1%81%bc%e1%80%ba%e1%80%b8-%e1%80%95%e1%80%bd%e1%81%b5/

ပၢင်လွတ်ႈႁေႃးပထၢၼ်း ပွၵ်ႈၵမ်း 9 ငဝ်ႈၸိုင်ႈလွႆတႆးလႅင်း ယဝ်ႉတူဝ်ႈ

ပၢင်လွတ်ႈႁေႃးပထၢၼ်းထမ်းၸဝ်ႈ ပွၵ်ႈၵမ်း 9 ပီႊ 2023 ဢၼ်ၸတ်းႁဵတ်းတီႈ ငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လွႆတႆးလႅင်း ပဵၼ်ဢၼ်ယဝ်ႉတူဝ်ႈလီငၢမ်း။ မိူဝ်ႈၼႆႉဝၼ်းထီႉ 26 December 2023 (လိူၼ်ၸဵင်မႂ်ႇ 14 ၶမ်ႈ ပီႊတႆး 2118 ၼီႈ) ယူႇတီႈ သင်ႇၶၸဝ်ႈ လႄႈ ၽူႈမီးယႂ်ႇလူင် ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ဢိၵ်ႇပႃး ၵေႃႉသိုၵ်းၵေႃႉႁၢၼ်၊ ပေႃႈမႄႈၵူၼ်းမိူင်း လႆႈဢွၼ်ၵၼ် လူႇတၢၼ်းယၢတ်ႇၼမ်ႉ ပိၵ်ႉပၢင်လွတ်ႈႁေႃးပထၢၼ်းထမ်းၸဝ်ႈ ပွၵ်ႈၵမ်း 9 ပီႊ 2023 ဢွင်ႈတီႈၵွင်းမူးၼၢမ်ႇမိူင်းၼၼ်ႉသေ ပၢင်လွတ်ႈႁေႃးပထၢၼ်းယဝ်ႉတူဝ်ႈလီငၢမ်းၵႂႃႇ ဝႃႈၼႆ။ ပၢင်လွတ်ႈႁေႃးပထၢၼ်းထမ်းၸဝ်ႈ ပွၵ်ႈၵမ်း 9 ပီႊ 2023 ၼႆႉ လႆႈတႄႇလွတ်ႈႁေႃးမႃး မိူဝ်ႈဝၼ်းထီႉ 20 December 2023 တေႃႇထိုင် မိူဝ်ႈၼႆႉဝၼ်းထီႉ 26 December 2023 ပဵၼ်ၶၢဝ်းတၢင်း 7 ဝၼ်း။ တီႈၼႂ်းပၢင်လွတ်ႈႁေႃးပထၢၼ်းထမ်းၸဝ်ႈ ပွၵ်ႈၵမ်း 9 ဝၼ်းလိုၼ်းသုတ်းၼႆႉ ယင်းလႆႈမီး ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ၶဝ် လႆႈဢွၼ်ၵၼ်မႃးၸႃႇၵလဵင်ႉလူ ပေႃႈမႄႈပီႈၼွင်ႉၶႅၵ်ႇတီႈၸမ်တီႈၵႆ၊ ၵေႃႉသိုၵ်းၵေႃႉႁၢၼ် ၸိူဝ်းမႃးႁူမ်ႈလူႇႁူမ်ႈတၢၼ်းထႅင်ႈ ၼႆယဝ်ႉ။ ၼွၵ်ႈလိူဝ်သေၼႆႉယဝ်ႉ ပေႃးထိုင်မႃးမိူဝ်ႈၽုၵ်ႈ ဝၼ်းထီႉ 27 December 2023 တူၵ်းမႅၼ်ႈ ဝၼ်းလိူၼ်ၸဵင်မူၼ်းၼၼ်ႉသမ်ႉ တေသိုပ်ႇတၢင်ႇထီးၵွင်းမူးၼၢမ်ႇမိူင်း လႄႈ လူႇတၢၼ်းယၢတ်ႇၼမ်ႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-26T10:08:51

https://taifreedom.com/%e1%81%b8%e1%81%a2%e1%82%86%e1%80%b8%e1%80%a2%e1%80%bd%e1%80%84%e1%80%ba%e1%82%87%e1%81%ba%e1%80%af%e1%81%bc%e1%80%ba%e1%82%89-%e1%80%9c%e1%82%83%e1%82%88%e1%80%9e%e1%80%b5%e1%80%9d%e1%80%ba%e1%82%88/

ၸၢႆးဢွင်ႇၺုၼ်ႉ လႃႈသဵဝ်ႈ ႁၢႆတူဝ်ၵႂႃႇလိူၼ်ပၢႆ ပႆႇႁၼ်ၶိုၼ်း

ၽွင်းငဝ်းလၢႆးၼႂ်းပိုၼ်ႉတီႈ ဢမ်ႇၼိမ်ဢမ်ႇသဝ်းၼႆႉ ၵေႃႉပဵၼ် ၸၢႆးဢွင်ႇၺုၼ်ႉ ၵူၼ်းမိူင်း ၸႄႈဝဵင်းလႃႈသဵဝ်ႈ ႁၢႆတူဝ်ၵႂႃႇလႆႈလိူၼ်ပၢႆယဝ်ႉ ပႆႇႁၼ်ၶိုၼ်း ဢမ်ႇႁူႉဝႃႈၵႂႃႇမီးယူႇတီႈလႂ် ၼႆယဝ်ႉ။ မိူဝ်ႈၼႆႉဝၼ်းထီႉ 26 December 2023 ယူႇတီႈသိုဝ်ႇၶၢဝ်ႇတႆးလွတ်ႈလႅဝ်း လႆႈႁပ်ႉလွင်ႈပွင်ႇၶၢဝ်ႇၵဵဝ်ႇလွင်ႈၵူၼ်းႁၢႆဝႃႈ ၸၢႆးဢွင်ႇၺုၼ်ႉ ဢႃႇယု 23 ပီႊ ပဵၼ်လုၵ်ႈၸၢႆး လုင်းဢွင်ႇမူၼ်း + ပႃႈၼၢင်းပၢင်ႉ တီႈယူႇဝၢၼ်ႈၼႃးသၢၼ်ႈ ဢိူင်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ ႁၢႆတူဝ်ၵႂႃႇ ၽွင်းၵႂႃႇႁဵတ်းၵၢၼ်တီႈဝဵင်းလဝ်ႉၵႆႇ (လၢဝ်ႇၵၢႆး) ၸိုင်ႈတႆးပွတ်းႁွင်ႇသေ ပွၵ်ႈၶိုၼ်းတင်းႁိူၼ်း မိူဝ်ႈဝၼ်းထီႉ 25 November 2023 ယဝ်ႉ ဢမ်ႇမႃးႁွတ်ႈထိုင်တီႈႁိူၼ်းတီႈယေးလႄႈ တေႃႇထိုင်မိူဝ်ႈလဵဝ်ၼႆႉ မီးၶၢဝ်းတၢင်းလိူၼ်ပၢႆယဝ်ႉ ပႆႇငိၼ်းၶၢဝ်ႇငိၼ်းငၢဝ်းသင် ၼႆယဝ်ႉ။ ၵူၼ်းမိူင်းပိုၼ်ႉတီႈလၢတ်ႈၼႄဝႃႈ “မၼ်းၸၢႆးၵႂႃႇႁဵတ်းၵၢၼ်ႁႃၵိၼ်လဵင်ႉတွင်ႉ တီႈဝဵင်းလဝ်ႉၵႆႇ(လၢဝ်ႇၵၢႆး) သေ ၵွပ်ႈငဝ်းလၢႆးၼႂ်းပိုၼ်ႉတီႈဢမ်ႇၼိမ်သဝ်း ပဵၼ်ပၢင်တိုၵ်းဝႆႉၵေႃႈပိူင်ၼိုင်ႈ၊ ၸႂ်ထိုင်ပေႃႈမႄႈ ၵေႃႈပိူင်ၼိုင်ႈ မၼ်းၸင်ႇဢွၵ်ႇတီႈဝဵင်းလဝ်ႉၵႆႇ မႃးၸွမ်းၵူၼ်းပၢႆႈၽေး ၸဵမ်မိူဝ်ႈဝၼ်းထီႉ 11 လိူၼ်ထူၼ်ႈ 11 ပီႊ 2023 ၼႆႉသေ တေႃႇထိုင်ယၢမ်းလဵဝ်ပႆႇႁွတ်ႈတီႈႁိူၼ်းလႄႈ ထၢမ်ၵႂႃႇတီႈၵူၼ်းၸိူဝ်းပၢႆႈၽေးမႃး ၼၼ်ႉၵေႃႈ ၶဝ်သမ်ႉလၢတ်ႈဝႃႈဢမ်ႇႁၼ်ပႃးၼႆဢေႃႈ၊ ၵမ်ႈၽွင်ႈၵေႃႈလၢတ်ႈဝႃႈ မၼ်းၸၢႆးၺႃးပိူၼ်ႈၺွပ်းသေ ဢဝ်သွၼ်ၵၢၼ်ဝႆႉယူႇတီႈၵျိၼ်းသူၺ်ႇႁေႃႇ၊ မၢင်ၸိူဝ်းၵေႃႈဝႃႈ ပိူၼ်ႈဢဝ်ၵႂႃႇတၢင်းမိူင်းလႃး ထၢမ်ၵႂႃႇတီႈမိူင်းလႃးၵေႃႈသမ်ႉဝႃႈ ၵူၼ်းပၢႆႈၽေးပၢင်ႇတိုၵ်းတႄႉပိူၼ်ႈဢမ်ႇဢဝ်ၼႆၶႃႈ” လၢတ်ႈၼႄၼင်ႇၼႆ။ သိုပ်ႇလၢတ်ႈထႅင်ႈ “မိူဝ်ႈလဵဝ် မႄႈၶဝ်တႄႉပဵၼ်ၼမ်ႉႁူၼမ်တႃ ဝႆႉဢေႃႈ တေၵႂႃႇႁႃၵၼ်ၵေႃႈ မီးလွင်ႈယၢပ်ႇၽိုတ်ႇလၢႆလွင်ႈၵေႃႈပႃး ၸဵမ်လွင်ႈၵႂႃႇမႃး ငိုၼ်းတွင်းၸိူဝ်းၼႆႉၶႃႈ၊ လုၵ်ႈလၢင်းၽႂ်ၵေႃႈမၼ်း တိုၼ်းမႆႈၸႂ်ၶႃႈၼေႃႈ၊ သင်ၽႂ်ႁူႉလွင်ႈၶၢဝ်ႇငၢဝ်းၸၢႆးဢွင်ႇၺုၼ်ႉၵေႃႈ ၶႂ်ႈႁႂ်ႈၸွႆႈပွင်ႇပၼ်ၶိုၼ်းတီႈ မၢႆၾူၼ်း 09 670 467 854 ၼႆႉယူႇၶႃႈ” ၼႆယဝ်ႉ။ ၼႂ်းၸိုင်ႈတႆးပွတ်းႁွင်ႇၼႆႉ ၸုမ်းဢူၺ်းလီ သၢမ်ၸုမ်း လႄႈသိုၵ်းမၢၼ်ႈ လႆႈပဵၼ်ပၢင်တိုၵ်းၵၼ် မႃးတင်ႈ တႄႇမိူဝ်ႈ 27 October 2023 လူၺ်ႈၸိုဝ်ႈသဵင်ၽႅၼ်ၵၢၼ်တိုၵ်း 1027 သေ တေႃႇထိုင် ယၢမ်းလဵဝ် ငဝ်းလၢႆးပႆႇယဵၼ်လႄႈ ၵူၼ်းမိူင်းၼပ်ႉႁူဝ်မိုၼ်ႇ လႆႈဢွၼ်ၵၼ်ပၢႆႈၽေးဝႆႉတင်းၼမ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-25T13:09:04

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%9d%e1%81%bc%e1%80%ba%e1%80%b8%e1%81%b5%e1%80%ad%e1%80%b0%e1%80%90%e1%80%ba%e1%82%87-%e1%81%b8%e1%80%9d%e1%80%ba%e1%82%88/

ပၢင်ပွႆးဝၼ်းၵိူတ်ႇ ၸဝ်ႈၶူးဝႃးပေႃႈသိလ်ထမ်းဝုၼ်းၸုမ်ႉ ၺႃႇၼသင်ဝရ ၶွပ်ႈတဵမ် 60 ပီႊတဵမ်

ပေႃးထိုင်မႃးဝၼ်းထီႉ 1 January 2024 (လိူၼ်ၸဵင်လွင်ႈ 5 ၶမ်ႈ ပီႊတႆး 2118 ၼီႈ) သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ၸိူဝ်းႁပ်ႉပဵၼ်ၸဝ်ႈတႃႇၼ တၵႃႇသတ်ႉထႃး တေႁူမ်ႈၵၼ်ၸတ်းႁဵတ်း ပၢင်ပွႆးဝၼ်းၵိူတ်ႇ ၸဝ်ႈၶူးဝႃးပေႃႈသိလ်ထမ်းဝုၼ်းၸုမ်ႉ ၺႃႇၼသင်ဝရ ဢႃႇယုၸဝ်ႈ ၶွပ်ႈတဵမ် 60 ပီႊ ၼႆယဝ်ႉ။ ပၢင်ပွႆးၼႆႉ တေၸတ်းႁဵတ်း တင်ႈတႄႇဝၼ်းထီႉ 1 January – 6 January 2024 တႃႇၶၢဝ်းတၢင်း 6 ဝၼ်း ဢွင်ႈတီႈဝတ်ႉၽထၢတ်ႈလွၼ်းလိူင်း မိူင်းၽူင်း ၸႄႈဝဵင်းတႃႈၶီႈလဵၵ်း လႄႈ ဢွင်ႈတီႈၸႃႇၵ ၶူဝ်းၶွင်ၵိၼ်ယႅမ်ႉ လႄႈ တၢင်ႇၸိူဝ်ႉတၢင်ႇလွင်ႈၼၼ်ႉ ယူႇတီႈၽူႈမီးပုၼ်ႈၽွၼ်းပၢင်ပွႆးၶဝ် လႆႈႁၢင်ႈႁႅၼ်း ၸတ်းႁဵတ်းဝႆႉပၼ်လီငၢမ်းယဝ်ႉဝႃႈၼႆ။ တွၼ်ႈတႃႇၵူၼ်းၸိူဝ်းၶႂ်ႈၵႂႃႇၶၢႆ ၶွင်ၵိၼ်ၶွင်ယႅမ်ႉ ဢမ်ႇၼၼ် ၶၢႆၶူဝ်းၶွင်လၢႆလၢႆလွင်ႈ ၽွင်းပၢင်ပွႆးဝၼ်းၵိူတ်ႇ ၸဝ်ႈၶူးဝႃးပေႃႈသိလ်ထမ်းဝုၼ်းၸုမ်ႉ ၼၼ်ႉၼႆ ယူႇတီႈၽူႈမီးပုၼ်ႈၽွၼ်းၶဝ် လႆႈတမ်းဝႆႉပၼ် ဢွင်ႈတီႈဝၢင်းပုတ်ႉထၵႃႇယႃႇ ဝၢၼ်ႈမႂ်ႇလွၼ်းၸႆး ဢိူင်ႇမိူင်းၽူင်း ဝႃႈၼႆ။ ၸွမ်းၼင်ႇၶပ်ႉမၢႆၸႅၼ်ႇ ဢၼ်ပေႃႈမႄႈၵူၼ်းမိူင်း ၸိူဝ်းတေၵႂႃႇၶဝ်ႈႁူမ်ႈပၢင်ပွႆး ထုၵ်ႇလီႁူႉဝႆႉပွတ်းဢွၼ်ႇတွၼ်ႈၼိုင်ႈ ပေႃးထိုင်မႃးဝၼ်းထီႉ 1 January 2024 ယၢမ်းၵၢင်ၼႂ် 09:00 မူင်း ႁဵတ်းပွႆးၵဵပ်းမၢၵ်ႇႁိၼ် သႂ်ႇၵွင်းမူးပူႇတႃႇဢူဝ်ႇ လႄႈ မီးပၢင်ႁေႃးတြႃးၼႂ်းသူၼ်မွၵ်ႇ၊ ဝၼ်းထီႉ 2 January 2024 မီးပၢင်ႁေႃးတြႃး ၼႂ်းသူၼ်မွၵ်ႇ၊ ဝၼ်းထီႉ 3 January 2024 မီးပၢင်ႁေႃးတြႃးၼႂ်းသူၼ်မွၵ်ႇ၊ ဝၼ်းထီႉ 4 January 2024 ယၢမ်းၵၢင်ဝၼ်း 11:00 မူင်း တၢင်ႇထီးထၢတ်ႈ (60 ပီႊ) လႄႈ မီးပၢင်ႁေႃးတြႃးၼႂ်းသူၼ်မွၵ်ႇ၊ ဝၼ်းထီႉ 5 January 2024 ယၢမ်းၵၢင်ၼႂ် 09:00 မူင်း သိုပ်ႇၸႃႇတႃႇ ၸဝ်ႈၶူးဝႃး ဢွင်ႈတီႈဝိႁၢရ်ၽြႃးဢိၼ်းသၢၼ် လႄႈ ယၢမ်းဝၢႆးဝၼ်း 15:00 မူင်း ပၢင်းႁႄႇၸဝ်ႈၶူးဝႃး သွၼ်းၼမ်ႉတီႈ ၼႂ်းသူၼ်မွၵ်ႇ (ဝၼ်းၼႆႉ ၸဝ်ႈၶူးဝႃး တေဢမ်ႇလၢတ်ႈၵႂၢမ်း)၊ ပေႃးထိုင်ဝၼ်းထီႉ 6 January 2024 ယၢမ်းၵၢင်ၼႂ် 09:00 မူင်း ဢွၼ်ၵၼ်ၵၼ်ႇတေႃး ၸဝ်ႈၶူးဝႃး လႄႈ လူႇတၢၼ်းယၢတ်ႇၼမ်ႉ တီႈၼႂ်းဝိႁၢရ်ႇၽြႃးဢိၼ်းသၢၼ် ၼႆယဝ်ႉ။ ၼွၵ်ႈလိူဝ်ၼၼ်ႉ လႆႈႁူႉၸွမ်းထႅင်ႈဝႃႈ ပၢင်ပွႆးဝၼ်းၵိူတ်ႇၸဝ်ႈၶူးဝႃး ပေႃႈသိလ်ထမ်းဝုၼ်းၸုမ်ႉ ၶွပ်ႈတဵမ် 60 ပီႊၼႆႉ မီးပေႃႈမႄႈၵူၼ်းမိူင်းတႆး ၼႂ်းမိူင်းၼွၵ်ႈမိူင်း ႁၢင်ႈႁႅၼ်းတူဝ်ၵၼ် တႃႇတေၵႂႃႇၶဝ်ႈႁူမ်ႈပၢင်ပွႆး လႄႈ ႁပ်ႉထွမ်ႇငိၼ်းဢဝ်ၶေႃႈသင်ႇသွၼ် ဢိၵ်ႇပႃး ထမ်းတြႃး ၸဝ်ႈၶူးဝႃးယူႇၼႆ လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-25T12:38:42

https://taifreedom.com/%e1%80%90%e1%80%9b%e1%80%b0%e1%81%bc%e1%80%ba%e1%80%b8%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%9e%e1%82%82/

တရူၼ်းဢီႇရၢၼ်ႇယိုဝ်းသႂ်ႇႁိူဝ်း ၼႂ်းပၢင်ႇလၢႆႇဢိၼ်းတီးယႃး တုမ်ႉတိူဝ်ႉၼႂ်းၵၢၼ်တေႃႉသူင်ႇၵုၼ်ႇၵႃႉ

ဢမေႇရိၵၢၼ်ႇဢွၵ်ႇမႃးလၢတ်ႈ တရူၼ်းဢီႇရၢၼ်ႇ ပိုတ်းယိုဝ်းသႂ်ႇႁိူဝ်းတေႃႉတၢင်ႇၵုၼ်ႇၵႃႉ ၼႂ်းပၢင်ႇလၢႆႇဢိၼ်းတီးယႃးလႄႈ သၢင်ႈပၼ်လွင်ႈၵၢၼ်တေႃႉသူင်ႇၼႂ်းပၢင်ႇလၢႆႇႁၢႆႉႁႅင်းမႃးထႅင်ႈ ယူႇယဝ်ႉ။ မိူဝ်ႈဝၼ်းထီႉ 23 December 2023 (လိူၼ်ၸဵင်မႂ်ႇ 11 ၶမ်ႈ ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇ Reuters ဢွၵ်ႇဝႆႉ ႁွင်ႈၵၢၼ်ၽၢႆႇၵႅတ်ႇၶႄဢမေႇရိၵၢၼ်ႇလၢတ်ႈ ၼႄဝႃႈ တရူၼ်းဢီႇရၢၼ်ႇၼၼ်ႉ လႆႈပိုတ်းယိုဝ်း ႁိူဝ်းတေႃႉတၢင်ႇသၢၼ်ၶေးမီး CHEM PLUTO ၶွင်ၵျႃႇပၢၼ်ႇ ဢၼ်သႂ်ႇဝႆႉၸွမ်ပိဝ်မိူင်းလၢႆႇပေးရီးယႃး (Liberia) လမ်းၼိုင်ႈ တီႈၼႂ်းပၢင်ႇလၢႆႇဢိၼ်းတီးယႃး ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ပဵၼ်ပွၵ်ႈၵမ်းထီႉ 7 ယဝ်ႉ ဢၼ်ဢီႇရၢၼ်ႇ မႃးတိုၵ်းၸွမ်းသဵၼ်ႈတၢင်းလႅၼ်ႈႁိူဝ်းသဵၼ်ႈၼႆႉ ၼပ်ႉမႃးၸဵမ်မိူဝ်ႈပီႊ 2021၊ ၼိူဝ်ႁိူဝ်းဢၼ်ထုၵ်ႇပိုတ်းယိုဝ်းၼႆႉၵေႃႈ ႁဵတ်းႁႂ်ႈၾႆးမႆႈမႃး ၵူၺ်းၵႃႈ လႆႈၶိုၼ်းမွတ်ႇၵႂႃႇလႄႈ ဢမ်ႇမီးၵူၼ်းလူႉသုမ်းသၢႆၸႂ်သင်ၼင်ႇၵဝ်ႇ ဝႃႈၼႆ။ လွင်ႈဢၼ်ႁိူဝ်းတေႃႉတၢင်ႇၵုၼ်ႇၵႃႉ ၼႂ်းပၢင်ႇလၢႆႇဢိၼ်းတီးယႃး ထုၵ်ႇပိုတ်းယိုဝ်းၼႆႉ ၼႄႁႂ်ႈႁၼ်လွင်ႈၶဵင်ႈၶႅင် ၸွမ်းသဵၼ်ႈတၢင်းၵၢၼ်တေႃႉသူင်ႇၵုၼ်ႇၵႃႉ မိူင်းတေႃႇမိူင်းမႃး ၽွင်းယၢမ်းဢၼ် ဢိတ်ႉသရေး လႄႈ ၸုမ်းႁႃးမၢတ်ႉသ် ပိုတ်းယိုဝ်းၵၼ်ယူႇၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-25T12:02:33

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%95%e1%80%ba%e1%82%89%e1%80%95%e1%80%b5%e1%81%bc%e1%80%ba%e1%81%b8/

ၽူႈမီးၼမ်ႉၸႂ် ႁပ်ႉပဵၼ်ၸဝ်ႈတႃႇၼၵၢပ်ႈသွမ်း လႄႈ လူႇတၢၼ်းတမ်ႈတီႈ ၵွင်းမူးၼၢမ်ႇမိူင်း

ႁႂ်ႈပေႃးပဵၼ်တႃႇၼတၢင်းလီ ႁူမ်ႈလူၺ်ႈၽီသၢင်သတ်းၵူၼ်းတင်းသဵင်ႈၼၼ်ႉၼႆ သေ ၽူႈမီးၼမ်ႉၸႂ် ၸေႇတၼႃႇ ႁပ်ႉပဵၼ်ၸဝ်ႈတႃႇၼ ၶဝ်ႈသွမ်းၽၵ်းသွမ်း လႄႈ လူႇတၢၼ်းတီႈၵွင်းမူးၼၢမ်ႇမိူင်း။ မိူဝ်ႈဝၼ်းထီႉ 23−25 December 2023 (လိူၼ်ၸဵမ်မႂ်ႇ 11−13 ၶမ်ႈ ပီႊတႆး 2118 ၼီႈ) ၼၼ်ႉယူႇတီႈ ၽူႈမီးၼမ်ႉၸႂ် ၸေႇတၼႃႇ ႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်း မိူၼ်ၼင်ႇ− ပူႇလွႆၵျွင်းၸၢင်းထုၼ်း + ၼၢႆးလွႆၵျွင်းၸၢင်း ၶဝ်လုၵ်ႈ လၢင်းတင်းႁိူၼ်း 100 သႅၼ်ပျႃး၊ ၸဝ်ႈၶူးမႁႃႇသူမ်သၢႆး ဝဵင်းလူင်လၢၼ်ႇတၢၼ်ႇ မိူင်းဢင်းၵိတ်ႉ 10,000 ဝၢတ်ႇ၊ ၸၢႆးထုၼ်း + ၼၢင်းမူဝ်ႁွမ် 500 ဝၢတ်ႇ၊ ပေႃႈၸၢင်းတေႃးၵ + မႄႈၸၢင်းမျႃႉၶိၼ်ႇ 1,000 ဝၢတ်ႇ၊ ၼၢင်းသႅင်လိုၼ်း ၶဝ်တင်းႁိူၼ်း 500 ဝၢတ်ႇ၊ လုင်းၸၢႆးလဵၵ်ႉ + ပႃႈၸိင်ႇၺုၼ်ႉ ၶဝ်တင်းႁိူၼ်း 200,000 ပျႃး၊ ပေႃႈမႄႈပီႈၼွင်ႉ ၵဵင်းမႆႇ 4,100 ဝၢတ်ႇ လႄႈ ႁူဝ်ၵျွင်းတႃႇ 1 ၵျွင်း၊ ၼၢင်းၶမ်းသႃႇ 200 ဝၢတ်ႇ၊ ၼၢင်းၸၢမ်ၶမ်း ၶဝ်တင်းႁိူၼ်း 200 ဝၢတ်ႇ၊ လုင်းသီႇရိ + ၼၢင်းၽွင် ၶဝ်တင်းႁိူၼ်း 500 ဝၢတ်ႇ၊ လုင်းသြႃႇၵႃႇဝိ + ပႃးၸၢင်းထူး 2,000 ဝၢတ်ႇ၊ ၸဝ်ႈသြႃႇပၼ်ႇတိ 950 ဝၢတ်ႇ၊ ၸၢႆးထေႃးၼ + ၼၢင်းလီႇ 500 ဝၢတ်ႇ၊ ด.ญ ปาระพี แซ่ฟาง လၢၼ်ႉသွႆႈသႅင် ၵၢၼ်ၾႆးၾႃႉ မႄႈႁွင်ႈသွၼ် 500 ဝၢတ်ႇ၊ ၸၢႆးဢွင်ႇသၢၼ်း + ၼၢင်းမူၺ်ၸၢမ် 500 ဝၢတ်ႇ၊ လုင်းထုၼ်း + ပႃႈယူင်ႇ 200 ဝၢတ်ႇ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇဝႃႈၼႆ။ ၼွၵ်ႈလိူဝ်သေၼႆႉယဝ်ႉဢမ်ႇၵႃး ယူႇတီႈ ၼၢင်းၶမ်းယူင်ႇ 1,000 ဝၢတ်ႇ၊ ၸၢႆးထုၼ်းလႅင်း 500 ဝၢတ်ႇ၊ ၼၢင်းသႅင်ႁၢၼ် 500 ဝၢတ်ႇ၊ ၼၢင်းၶမ်းလႅင်း 500 ဝၢတ်ႇ၊ ၼၢင်းၶမ်းဢွင်ႇ 200 ဝၢတ်ႇ၊ ၼၢင်းၺုၼ်ႉမေႇ 500 ဝၢတ်ႇ၊ ၼၢင်းၶမ်းထူၺ်း 200 ဝၢတ်ႇ၊ ၼၢင်းၶမ်းလႅင်ႇ 500 ဝၢတ်ႇ၊ ၼၢင်းမႆၶမ်းၵူဝ်ႇ 500 ဝၢတ်ႇ၊ လုင်းဢွင်ႇမျၢတ်ႈ + ၼၢင်းၶမ်းလႅင်ႇ 300 ဝၢတ်ႇ၊ ၸၢႆးၸၢႆး + ၼၢင်းလဝ်း 300 ဝၢတ်ႇ၊ ၼၢင်းၶမ်းဝႃႇ 500 ဝၢတ်ႇ၊ ၸၢႆးထုၼ်းဢွင်ႇ + ၼၢင်းမူဝ်ႁွမ် 500 ဝၢတ်ႇ၊ ပႃႈဢိင်ႇ ၶဝ်တင်းႁိူၼ်း 300 ဝၢတ်ႇ၊ လုင်းၶိင်ႇ + ပႃႈသႃး ၶဝ်တင်းႁိူၼ်း 200 ဝၢတ်ႇ၊ လုင်းဢႅင်း + ပႃႈသႅင် ၶဝ်တင်းႁိူၼ်း 200 ဝၢတ်ႇ၊ လုင်းၸၢင်းထူဝ်ႉ + ပႃႈၸၢင်းယိင်း ၶဝ်တင်းႁိူၼ်း 300 ဝၢတ်ႇ၊ ၸၢႆးၸိင်ႇပၢၼ်း + ၼၢင်းႁွမ်ၼူၼ်း ၶဝ်တင်းႁိူၼ်း 300 ဝၢတ်ႇ၊ လုင်းၸိင်ႇ ၶဝ်တင်းႁိူၼ်း 100 ဝၢတ်ႇ၊ ပီႈဝိ + ၼၢင်းၼူႉ ၶဝ်တင်းႁိူၼ်း 100 ဝၢတ်ႇ၊ လုင်းၼၼ်ႇတေႃး + ပႃႈၼေႃႇ ၶဝ်တင်းႁိူၼ်း 200 ဝၢတ်ႇ၊ မႄႈထဝ်ႈမၢတ်ႈ ၶဝ်တင်းႁိူၼ်း 200 ဝၢတ်ႇ၊ ပီႈသၢင်ႇတ + ၼၢင်းၶွင်ႇ ၶဝ်တင်းႁိူၼ်း 100 ဝၢတ်ႇ၊ ပီႈၼူၼ်း 100 ဝၢတ်ႇ၊ ၼၢင်းလီ 100 ဝၢတ်ႇ၊ ၸၢႆးႁၢၼ် + ၼၢင်းၶမ်းဢိင်ႇ ၶဝ်တင်းႁိူၼ်း 100 ဝၢတ်ႇ ၸိူဝ်းၼႆႉၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ မိူၼ်ၵၼ် ဝႃႈၼႆ။ မိူဝ်ႈဝၼ်းထီ 23 December 2023 (လိူၼ်ၸဵင်မႂ်ႇ 11 ၶမ်ႈ ပီႊတႆး 2118 ၼီႈ) ၼၼ်ႉၵူၺ်း ၼင်ႇၵဝ်ႇ ယူႇတီႈ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈႁပ်ႉပဵၼ်ၸဝ်ႈတႃႇၼ ၵၢပ်ႈၶဝ်ႈသွမ်းၽၵ်းသွမ်းတီႈသင်ႇၶၸဝ်ႈ ၼႂ်းပၢင်လွတ်ႈႁေႃးပထၢၼ်းထမ်းၸဝ်ႈ ပွၵ်ႈၵမ်း 9 ပီႊ 2023 တီႈငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး လွႆတႆးလႅင်း ပဵၼ်တႃႇသၢင်ႉငိုၼ်း ထႆး 15,450 ဝၢတ်ႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ် ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ ဢၼ်လႆႈမႃးႁူမ်ႈႁွမ်းလူႇတၢၼ်းတမ်ႈတီႈၵွင်းမူးၼၢမ်ႇမိူင်းလႄႈ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-24T13:13:57

https://taifreedom.com/%e1%81%bd%e1%81%a2%e1%82%86%e1%82%87%e1%80%95%e1%81%a2%e1%82%86%e1%80%b8%e1%80%9a%e1%80%b0%e1%82%87%e1%80%9c%e1%80%ae-rcss-ssa-%e1%82%81%e1%80%b0%e1%80%99%e1%80%ba%e1%82%88-ssdf-%e1%80%9c%e1%80%b0/

ၽၢႆႇပၢႆးယူႇလီ RCSS/SSA ႁူမ်ႈ SSDF လူင်းၸွႆႈထႅမ် တူၺ်းထိုင် ယူတ်းယႃ ပၢႆးယူႇလီၵူၼ်းမိူင်းၼႂ်းၼႃႈတီႈ

ၽၢႆႇပၢႆးယူႇလီ RCSS/SSA ႁူမ်ႈတင်းၸုမ်းၵဝ်ႉငဝ်ႈပူၵ်းပွင်ၸိုင်ႈတႆး (SSDF) သေ လူင်းပၼ်ပိုၼ်ႉႁူႉပၢႆးယူႇလီလႄႈၵူတ်ႇထတ်းယူတ်းယႃပၼ် တၢင်းပဵၼ် ၵူၼ်းမိူင်းဢၼ်လႆႈပၢႆႈၽေးသိုၵ်း ယူႇသဝ်း ၼႂ်းပိုၼ်ႉတီႈ ၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ဝႃႈၼႆ။ မိူဝ်ႈၼႂ်းဝၼ်းထီႉ 22 December, 2023 (လိူၼ်ၸဵင်မႂ်ႇ 10 ၶမ်ႈ ပီႊတႆး 2118 ၼီႈ) ယူႇတီႈၸုမ်းၽၢႆႇပၢႆးယူႇလီ (RCSS/SSA) လႆႈႁူမ်ႈၸုမ်း SSDF သေ လူင်းပၼ်ပိုၼ်ႉႁူႉလွင်ႈပၢႆးယူႇလီ လႄႈၵူတ်ႇထတ်းယူတ်းယႃ ပၼ်ၵူၼ်းမိူင်း ဢၼ်လႆႈပၢႆႈၽေးသိုၵ်းမႃးယူႇသဝ်း ၼႂ်းလၢႆပိုၼ်ႉတီႈ ၼႃႈတီႈၵုမ်းၵမ် (RCSS/SSA) ၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇပၢႆးယူႇလီ (RCSS/SSA) လၢႆးငၢၼ်းလၢတ်ႈၼႄဝႃႈ ” ႁဝ်းၶႃႈၶဝ် လႆႈႁူမ်ႈတင်းၸုမ်း SSDF လႆႈလူင်းတူၺ်းထိုင်ပၼ် ပၢႆးယူႇလီ ၵူၼ်းမိူင်းဢၼ်လႆႈပၢႆႈၽေးသိုၵ်းမႃးယူႇသဝ်း ၼႂ်းပိုၼ်ႉတီႈၵုမ်းၵမ် လႄႈ လႆႈပၼ်ပိုၼ်ႉႁူႉပၢႆးႁၼ် ၵဵဝ်ႇပၢႆးယူႇလီ ဢိၵ်ႇပႃး လႆႈၵူတ်ႇထတ်း ယူတ်းယႃ ပၼ်တၢင်းပဵၼ်ၶဝ်လႄႈ လွင်ႈလႆႈပိုတ်ႇပၼ်ႁူင်းယႃၵူၼ်းမိူင်းထႅင်ႈ ၸိူဝ်းၼႆႉၶႃႈ၊ လႆႈလူင်းပိုၼ်ႉတီႈ မီးယူႇ သၢမ်တီႈၶႃႈဢေႃႈ ” လၢတ်ႈၼင်ႇၼႆ။ သိုပ်ႇလၢတ်ႈထႅင်ႈဝႃႈ “တီႈဢၼ်ႁဝ်းၶႃႈလႆႈပၼ်ပိုၼ်းႁူႉၵူၼ်းမိူင်းၵႂႃႇၼၼ်ႉ တေမီးႁူဝ်ၶေႃႈ မိူၼ်ၼင်ႇ – 1. ၶေႃႈယိူင်းဢၢၼ်းပၢင်ပၼ်ပိုၼ်ႉႁူႉ၊ 2. ၵပ်းသိုပ်ႇႁူႉၸၵ်းမုၵ်ႉၸုမ်း SSDF ၊ 3. ပိုတ်ႇႁူင်းယႃၵူၼ်းမိူင်း (3) တီႈ၊ 4. လွင်ႈထၢတ်ႈဢႁႃႇရႃႉတၢင်းၵိၼ် (3)သႅၼ်း၊ 5. လွင်ႈမူတ်းသႂ် (6) ပိူင်၊ 6. လွင်ႈႁုၼ်ႈ မုၼ်းလႅၵ်ႈလၢႆႈပၢႆးယူႇလီၽွင်းပၢၼ်သိၵ်ႉႁိၵ်ႉ၊7. တၢင်းႁူႉပၢႆးယူႇလီမႄႈလုၵ်ႈဢွၼ်ႇ ၸဵမ်ၸိူဝ်း ၼႆႉၶႃႈ” ၼႆယဝ်ႉ။ ၼႂ်းပၢင်လူင်းႁူပ်ႉထူပ်းယူတ်းယႃပၼ်ပိုၼ်ႉႁူႉၵဵဝ်ႇပၢႆးယူႇလီၼႆႉ လႆႈလူင်း ႁူပ်ႉထူပ်း(3)ဢွင်ႈတီႈလႄႈ မီးပေႃႈမႄႈၵူၼ်းမိူင်းၸဵမ်လုၵ်ႈဢွၼ်ႇၵူၼ်းလူင်မႃး ၵူတ်ႇထတ်းယူတ်းယႃတင်းၼမ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-23T11:54:38

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b5%e1%80%b0%e1%82%88%e1%80%90%e1%80%ae%e1%82%88%e1%81%b5%e1%80%b0-2/

ၽူႈမီးၼမ်ႉၸႂ် ၵူႈတီႈၵူႈလႅၼ် ႁူမ်ႈလူႇတၢၼ်းတမ်ႈတီႈ ၵွင်းမူးၼၢမ်ႇမိူင်း

ၼင်ႇႁိုဝ်ပေႃးတေပဵၼ်တႃႇၼတၢင်းလီ လႄႈ လွင်ႈၵမ်ႉၸွႆႈၼႂ်းၵၢၼ်ၽႄႈတိူၼ်း သႃႇသၼႃႇ ပုတ်ႇထၽြႃးပဵၼ်ၸဝ်ႈႁဝ်း ႁိူဝ်ႈႁိူင်းပိူင်းသႂ်ၵႂႃႇ ဝၼ်းလိုၼ်းမိူဝ်းၼႃႈၼႆသေ ၽူႈမီးၼမ်ႉၸႂ် ၵူႈတီႈၵူႈလႅၼ် ႁူမ်ႈလူႇတၢၼ်းတမ်ႈတီႈ ၵွင်းမူးၼၢမ်ႇမိူင်း။ မိူဝ်ႈဝၼ်းထီႉ 23 December 2023 (လိူၼ်ၸဵင်မႂ်ႇ 11 ၶမ်ႈ ပီႊတႆး 2118 ၼီႈ) ၼႆႉ ယူႇတီႈ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈတိုၵ်းသူၼ်း ၽူႈမီးၼမ်ႉၸႂ် ၸေႇတၼႃႇ ၸိူဝ်းၶႂ်ႈႁူမ်ႈလူႇတၢၼ်းတီႈၵွင်းမူးၼၢမ်ႇမိူင်း မိူၼ်ၼင်ႇ− လုင်းဝီးမႃႉလႃႉ ၶဝ်တင်းႁိူၼ်း 1,000 ဝၢတ်ႇ၊ ပီႈသူၺ်ႇလူႇ + ၼၢင်းၶိၼ်ႇ ၶဝ်တင်းႁိူၼ်း 500 ဝၢတ်ႇ၊ လုင်းၸၢမ်ႇသႅင် + ပႃႈယဵၼ်ႇ ၶဝ်တင်းႁိူၼ်း 500 ဝၢတ်ႇ၊ ပႃႇထူၺ်း ၶဝ်တင်းႁိူၼ်း 199 ဝၢတ်ႇ၊ ၸၢႆးသၢင်ႇမွင်ႇ ၶဝ်တင်းႁိူၼ်း 300 ဝၢတ်ႇ၊ လုင်းၼႃႇလတ်းတႃႉ + ပႃႈၵျႃႇၼူႉ ၶဝ်တင်းႁိူၼ်း 528 ဝၢတ်ႇ၊ ၼၢင်းသုဝိမူၼ်း ၶဝ်တင်းႁိူၼ်း 400 ဝၢတ်ႇ၊ ၸၢႆးတိ ၶဝ်တင်းႁိူၼ်း 500 ဝၢတ်ႇ၊ ၸၢႆးၸႃႇလိင်ႇ + ၼၢင်းထူၺ်း ၶဝ်တင်းႁိူၼ်း 500 ဝၢတ်ႇ၊ ၸၢႆးဢွင်ႇ ၶဝ်တင်းႁိူၼ်း 1,000 ဝၢတ်ႇ၊ ၸၢႆးသၢင်ႇဢေႃး + ၼၢင်းၶမ်းဢိင်ႇ ၶဝ်တင်းႁိူၼ်း 1,000 ဝၢတ်ႇ၊ ၸၢႆးဝၼ်း ၶဝ်တင်းႁိူၼ်း 100 ဝၢတ်ႇ၊ ၸၢႆးၸဵၼ်း + ၼၢင်းပွတ်း ၶဝ်တင်းႁိူၼ်း 200 ဝၢတ်ႇ၊ လုင်းဢွင်ႇ + ပႃႈၼေႃႈ 300 ဝၢတ်ႇ၊ ၼၢင်းမၢတ်ႇ 1,000 ဝၢတ်ႇ၊ ၸၢႆးဢွၼ်ႇတွၼ်း 600 ဝၢတ်ႇ၊ ၸၢႆးၵေႃးဝိ ၶဝ်တင်းႁိူၼ်း 400 ဝၢတ်ႇ၊ ပီႈၵဵင်ၶမ်း ၶဝ်တင်းႁိူၼ်း 100 ဝၢတ်ႇ ၸိူဝ်းၼႆႉ လႆႈႁူမ်ႈႁွမ်းလူႇတၢၼ်းတမ်ႈတီႈၵွင်းမူးၼၢမ်ႇမိူင်းၵႂႃႇ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 21−22 December 2023 ၼၼ်ႉၵေႃႈ ယူႇတီႈ ၸၢႆးၶိူဝ်း + ၼၢင်းၶၢင် 500 ဝၢတ်ႇ၊ လူင်ၸဝ်ႈၸၢင်းၶမ်းလႅင်းၽူင်း + ယႃႈၸၢင်းသွႆႈငိုၼ်းဢၢမ် 500 ဝၢတ်ႇ၊ မႄႈသၢင်ႇၼၢင်းထူၺ်းဢေး ႁူမ်ႈလုၵ်ႈၸၢႆး ၸၢႆးဢူမ်သႅင်ၼူမ်ႇ 500 ဝၢတ်ႇ၊ မႄႈသၢင်ႇၼၢင်းထွၼ်း ၶဝ်တင်းႁိူၼ်း ယိူင်းၸူးထိုင်ၵေႃႉပဵၼ်ပေႃႈထဝ်ႈမႄႈထဝ်ႈ ဢၼ်လူႉသဵင်ႈၵၢမ်ႇၵႂႃႇ လူင်ၸဝ်ႈၶမ်းလႅင်းတေႃႇယွတ်ႈ + ယႃႈၶမ်းလႅင်း 500 ဝၢတ်ႇ၊ မႄႈသၢင်ႇၼၢင်းထွၼ်း ႁူမ်ႈလုၵ်ႈလၢင်းတင်းႁိူၼ်း 500 ဝၢတ်ႇ၊ လူင်ၸဝ်ႈၸၢင်းမၢၼ်ႇၶမ်းမျႅတ်ႈ + ယႃႈၸၢင်းဢွင်ႇသူဝ်း 500 ဝၢတ်ႇ၊ ပီႈသၢင်ႇသေႃး + ပီႈၼၢင်းမီ ၶဝ်တင်းႁိူၼ်း 300 ဝၢတ်ႇ၊ ပီႈၼၢင်းမၢတ်ႇ ၶဝ်တင်းႁိူၼ်း 300 ဝၢတ်ႇ၊ ၸၢႆးဢုမ်ၶိူဝ်း + ၼၢင်းမျႃႉၸိင်ႇ ၶဝ်တင်းႁိူၼ်း 500 ဝၢတ်ႇ၊ ၸၢႆးၵျေႃႇဝုၼ်း + ၼၢင်းသူၺ်ႇၵျႃႇ 500 ဝၢတ်ႇ၊ ၸၢႆးသိူဝ်ၼေႃႇ + ၼၢင်းၶႆႇမူဝ် ၶဝ်တင်း ႁိူၼ်း 500 ဝၢတ်ႇ၊ ၼၢင်းတပ်း သွင်ၵေႃႉမႄႈလုၵ်ႈ 200 ဝၢတ်ႇ၊ ပေႃႈထဝ်ႈပဝ်း + မႄႈထဝ်ႈဢူႉ 200 ဝၢတ်ႇ၊ ပီႈဢၢႆႈၵႃဝိ + ၼၢင်းပဝ်း ၶဝ်တင်းႁိူၼ်း 500 ဝၢတ်ႇ၊ ပီႈၸၢႆးပၢင် ၶဝ်တင်းႁိူၼ်း 500 ဝၢတ်ႇ၊ ပီႈဢၢႆႈၸႃလီးယ + ၼၢင်းမုၼ် ၶဝ်တင်းႁိူၼ်း 600 ဝၢတ်ႇ၊ လုင်းၶိူဝ်း + ၼၢင်းၸၢမ် ၶဝ်တင်းႁိူၼ်း 100 ဝၢတ်ႇ၊ ပေႃႈထဝ်ႈၶုၼ်ႇ + မႄႈထဝ်ႈၺူဝ်ႇ 900 ဝၢတ်ႇ၊ လုင်းဢွင်ႇ + ပႃႈၵိုတ်း ၶဝ်တင်းႁိူၼ်း 100 ဝၢတ်ႇ၊ လုင်းၸေႃးတ + ပႃႈဢိင်ႇ ၶဝ်တင်းႁိူၼ်း 100 ဝၢတ်ႇ၊ လုင်းတိ + ပႃႈလ ၶဝ်တင်းႁိူၼ်း 120 ဝၢတ်ႇ၊ လုင်းၺႃႇ + ပႃႈမွၼ်း ၶဝ်လုၵ်ႈလၢင်းတင်းႁိူၼ်း 1,000 ဝၢတ်ႇ၊ ပႃႈလဵၵ်ႉ၊ ၸၢႆးလိင်ႇ + ၼၢင်းယိင်း၊ ၸၢႆးပွၵ်း၊ ၶျႃးၼူၼ်း + ဢွမ်သႅင် 400 ဝၢတ်ႇ၊ ၸၢႆးသေႃးထမ်ႇမ + ၼၢင်းၶမ်းပၢင်ႇ ၶဝ်လုၵ်ႈလၢင်း တင်းႁိူၼ်း 600 ဝၢတ်ႇ၊ ၸၢႆးလၢဝ် + ၼၢင်းၺုၼ်ႉ 500 ဝၢတ်ႇ၊ ၼၢင်းၸိင်ႇၺုၼ်ႉ 500 ဝၢတ်ႇ၊ လုင်းသြႃႇၵႃႇဝိ + ပႃႈၸၢင်းထူး 2,000 ဝၢတ်ႇ၊ ၸဝ်ႈသြႃႇပၼ်ႇတိ 950 ဝၢတ်ႇ၊ ၸၢႆးသူႉ 500 ဝၢတ်ႇၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈၵွင်းမူးၼၢမ်ႇမိူင်းၵႂႃႇ မိူၼ်ၵၼ် ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႇႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ဢၼ်လႆႈမႃးႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်း လႄႈ ၸင်ႇလႆႈတႅမ်ႈတၢင်ႇၽိုၼ်ဝႂ် ယုၵ်ႉယွင်ႈႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်း ၼႃႈ ၼႆယူႇယဝ်ႉ။ ၵွင်းမူးၼၢမ်ႇမိူင်းၼႆႉ ယူႇတီႈၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ ဢွၼ်ၽူႈယႂ်ႇၵူၼ်းလူင် ၼႂ်းမုၵ်ႉၸုမ်း RCSS/SSA လိူၵ်ႈဢဝ်ဢွင်ႈတီႈမၼ်း မိူဝ်ႈဝၼ်းထီႉ 15 March 2023 သေ ယူႇတီႈၽူႈမီးပုၼ်ႈၽွၼ်းၶဝ်ၵေႃႈ လႆႈသိုပ်ႇႁဵတ်း သၢင်ႈမႃး ပဵၼ်ဢၼ်ၵေႃႇသၢင်ႈယဝ်ႉတူဝ်ႈလီငၢမ်းယဝ်ႉလႄႈ မိူဝ်ႈဝၼ်းထီႉ 20 December 2023 လႆႈပၢင်းဢဝ်ထၢတ်ႈတေႃႇၽြႃးပဵၼ်ၸဝ်ႈ တင်း ထီးၵွင်းမူး မႃးဝၢင်းဝႆႉ တီႈၵွင်းမူးၼၢမ်ႇမိူင်းသေ တႄႇလွတ်ႈႁေႃးပထၢၼ်းမႃး ထိုင်မိူဝ်ႈၼႆႉ ပဵၼ်ဝၼ်းထူၼ်ႈ 4 ယဝ်ႉသေ တေလွတ်ႈႁေႃးၵႂႃႇ တေႃႇထိုင် ၼႂ်းဝၼ်းထီႉ 26 December 2023 လႄႈ ၼႂ်းဝၼ်းထီႉ 27 December 2023 ဝၼ်းလိူၼ်ၸဵင်မူၼ်း ယၢမ်းၵၢင်ၼႂ် 09:00 မူင်းသမ်ႉ တေတၢင်ႇထီးၵွင်းမူးသေ ယၢမ်းဝၢႆးဝၼ်း 13:00 မူင်း တေလူႇတၢၼ်းယၢတ်ႇၼမ်ႉၵႂႃႇ တမ်ႈတီႈၵွင်းမူးၼၢမ်ႇမိူင်း ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-23T11:27:35

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%9e%e1%82%85%e1%81%bc%e1%80%ba%e1%80%b8%e1%82%81%e1%81%a2/

ၸုမ်းၵူၼ်းၼုမ်ႇသႅၼ်းႁၢတ်ႈႁၢႆး ၼႂ်းၵဵင်းမႆႇ ဢွၵ်ႇႁႃပၢၼ်းၽိတ်းၵၼ် မီးၵူၼ်းတၢႆ 1 ၵေႃႉ

ၸွမ်းၼင်ႇသိုဝ်ႇၶၢဝ်ႇ ThaiPBS North လၢႆးငၢၼ်း မိူဝ်ႈဝၼ်းထီႉ 22 December 2023 ၼၼ်ႉ ၸုမ်းၵူၼ်းၼုမ်ႇသႅၼ်းႁၢတ်ႈႁၢႆး ဢၼ်ယူႇသၢင်ႈၵိၼ်သဝ်း ၼႂ်းၵဵင်းမႆႇ ၸိုင်ႈထႆး၊ လႆႈဢွၼ်ၵၼ်ဢွၵ်ႇလႄႇႁႃပၢၼ်းၽိတ်းၵၼ်လႄႈ ႁဵတ်းႁႂ်ႈမီးၵူၼ်းလူႉတၢႆၵႂႃႇ 1 ၵေႃႉ ၼႆယဝ်ႉ။ မိူဝ်ႈယၢမ်းၵၢင်ၶိုၼ်းလိုၵ်း ဝၼ်းထီႉ 21 December 2023 (လိူၼ်ၸဵင်မႂ်ႇ 9 ၶမ်ႈ ပီႊတႆး 2118 ၼီႈ) ၸွမ်းၼင်ႇဢၼ်လႆႈႁၼ်ၼႂ်း CCTV ၼၼ်ႉ မီးၸုမ်းၵူၼ်းၼုမ်ႇ သႅၼ်းႁၢတ်ႈႁၢႆး ၶီႇလူတ်ႉၶိူင်ႈၼပ်ႉႁူဝ်သိပ်းလမ်း ဢွၵ်ႇလႄႇႁႃၵဝ်းၸွမ်းတႃႈၸွမ်းတၢင်း လႄႈ ႁႃပၢၼ်းၽိတ်းၵၼ် ၸွမ်းၸိူဝ်း ဢိူင်ႇၼွင်ႁၢၼ် ၸႄႈဝဵင်းသၼ်သၢႆး ၸႄႈတွၼ်ႈၵဵင်းမႆႇ လႆႈမီးၵၢၼ်ပိုတ်းယိုဝ်းၵၼ်သဵင်ၵွင်ႈမေႃးလင်ယူႇလၢႆၵမ်း ၼႆယဝ်ႉ။ ထိုင်မႃးယၢမ်းၵၢင်ၼႂ်ၸဝ်ႉ ၼႂ်းဝၼ်းထီႉ 22 December 2023 ၵူၼ်းၼႂ်းပိုၼ်ႉတီႈ လႆႈထူပ်းႁၼ်တူဝ်တၢႆ ၵူၼ်းၸၢႆးၼုမ်ႇၵေႃႉၼိုင်ႈ လႄႈ မီးမၢၵ်ႇတႅၵ်ႇတူၵ်းယူႇႁိမ်းႁွမ်းၼၼ်ႉ သေဢမ်ႇၵႃး မီးပႃးလႅဝ်းမၢၵ်ႈၼိုင်ႈ ၽၢႆႇတၢင်းၽူႈမီးပုၼ်ႈၽွၼ်းၶဝ်ၵေႃႈ တေလႆႈၵူတ်ႇထတ်းတူၺ်းႁႂ်ႈၸႅင်ႈလႅင်းဝႃႈ တၢႆယွၼ်ႉသင်တႄႉတႄႉ ၼႆယဝ်ႉ။ ၼႂ်းၵဵင်းမႆႇ ၸိုင်ႈထႆးၼၼ်ႉ ပီႈၼွင်ႉႁႅင်းၵၢၼ်ယၢၼ်မိူင်းႁဝ်းၶႃႈ ယူႇသၢင်ႈၵိၼ်သဝ်း ႁဵတ်းၵၢၼ်ႁဵတ်းငၢၼ်းဝႆႉယူႇတင်းၼမ်လႄႈ သင်မီးလွင်ႈတၢင်း လူဝ်ႇလႆႈဢွၵ်ႇတၢင်းၼွၵ်ႈ ၽွင်းယၢမ်းၵၢင်ၶမ်ႈၵၢင်ၶိုၼ်းၸိုင် ၼင်ႇႁိုဝ်တေဢမ်ႇပဵၼ်ၽေးတေႃႇတူဝ်ၵဝ်ႇၼၼ်ႉ ထုၵ်ႇလီၾၢင်ႉသတိႁင်းၽႂ်မၼ်းလီလီယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-22T12:42:25

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%95%e1%80%bd%e1%80%90%e1%80%ba%e1%80%b8%e1%80%90%e1%80%bd%e1%81%bc%e1%80%ba%e1%82%88%e1%81%b5%e1%82%83%e1%82%87/

ၵူၼ်းၼႂ်းပွတ်းတွၼ်ႈၵႃႇၸႃႉ လူႉသဵင်ႈတၢႆၼိုင်ႈဝၼ်း ဢမ်ႇယွမ်း 300 ၵေႃႉ

တႄႇၸဵမ်မိူဝ်ႈဢိတ်ႇသရေး လႄႈ ၸုမ်းႁႃးမၢတ်ႉသ် ပိုတ်ႇပၢင်တိုၵ်းတေႃႇၵၼ်မႃးၼၼ်ႉ ၵူၼ်းမိူင်းဢၼ်ယူႇၼႂ်းပွတ်းတွၼ်ႈၵႃႇၸႃႉ လူႉသဵင်ႈတၢႆၼပ်ႉႁူဝ်မိုၼ်ႇ ယူႇယဝ်ႉ။ ၼႂ်းဝၼ်းထီႉ 21 December 2023 (လိူၼ်ၸဵင်မႂ်ႇ 9 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆလၢႆသိုဝ်ႇ လၢႆးငၢၼ်း ႁူဝ်ၼပ်ႉၵူၼ်းမိူင်းပႃႇလႅတ်ႉသ်တၢႆး ၼႂ်းပွတ်းတွၼ်ႈၵႃႇၸႃႉၼၼ်ႉ လူႉသဵင်ႈတၢႆၵႂႃႇ ၼိုင်ႈဝၼ်းၼႆႉဢမ်ႇယွမ်း 300 ၵေႃႉ လႄႈ ၵူၼ်းလူႉသဵင်ႈတၢႆတင်းမူတ်း မီးၵႂႃႇ 20,000 ၵေႃႉယဝ်ႉ ၼႂ်းၼၼ်ႉ ပႃးလုၵ်ႈဢွၼ်ႇ 8,000 ၵေႃႉ လၢတ်ႈလႆႈဝႃႈ ၸမ်ၸမ် 1% ၶွင်ၵူၼ်းမိူင်းတင်းမူတ်းၼႂ်းပွတ်းတွၼ်ႈၵႃႇၸႃႉ ဢၼ်မီးယူႇ 2.2 လၢၼ်ႉၵေႃႉၼၼ်ႉ ဝႃႈၼႆ။ ၽၢႆႇတၢင်းတပ်ႉသိုၵ်းဢိတ်ႇသရေးၵေႃႈ ယင်းတိုၵ်ႉသိုပ်ႇၶိုၼ်ႈၼႃႈတိုၵ်းတေႃး တၢင်းၼိူဝ်လိၼ် လႄႈ တၢင်းၵၢင်ႁၢဝ် ၼႂ်းပွတ်းတွၼ်ႈၵႃႇၸႃႉၼၼ်ႉယူႇတိၵ်းတိၵ်း၊ ၽၢႆႇတၢင်း UNSC ၵေႃႈ လႆႈဢွၵ်ႇမႃးတုၵ်းယွၼ်း ႁႂ်ႈမီးလွင်ႈၵိုတ်းတိုၵ်းၵၼ်ၼႂ်း တွၼ်ႈၵႃႇၸႃႉထႅင်ႈပွၵ်ႈၼိုင်ႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-22T12:22:28

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%9c%e1%82%84%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%80%90%e1%80%b1%e1%82%83%e1%82%89%e1%80%9e/

သိုၵ်းထႆး လႄႈ ၵူၼ်းတေႃႉသူင်ႇယႃႈ ပိုတ်းယိုဝ်းၵၼ် မီးၵူၼ်းတၢႆ 2 ၵေႃႉ

သိုၵ်းထႆး လႄႈ ၵူၼ်းတေႃႉသူင်ႇယႃႈမဝ်းၵမ် ဢၼ်လၵ်ႉလွမ်ၶဝ်ႈၵႂႃႇ ၼႂ်းလႅၼ်လိၼ်ထႆးၼၼ်ႉ လႆႈမီးလွင်ႈပိုတ်းယိုဝ်းၵၼ်သေ မီးၵူၼ်းတၢႆ 2 ၵေႃႉ ယူႇယဝ်ႉ။ မိူဝ်ႈဝၼ်းထီႉ 21 December 2023 (လိူၼ်ၸဵင်မႂ်ႇ 9 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႆၸဝ်ႉ မွၵ်ႈ 04:00 မူင်း (ၶၢဝ်းယၢမ်းမိူင်းထႆး) ၽၢႆႇတၢင်းသိုၵ်းထႆး လႆႈဢွၵ်ႇတူင်ႉၼိုင် ၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈပႃႇသီ ဢိူင်ႇမလိၵႃ ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ ဢၼ်ဢမ်ႇပေႃးႁၢင်ႇၵႆၵၼ်တင်း မိူင်းယွၼ်း ၸႄႈတွၼ်ႈမိူင်းသၢတ်ႇ မိူင်းတႆးပွတ်းဢွၵ်ႇၼၼ်ႉ လႆႈထူပ်းၵူၼ်းဢၼ်လီထၢင်ႇထိူမ်လၢႆၵေႃႉလႄႈ ၽွင်းၽၢႆႇသိုၵ်းထႆး လႆႈယွၼ်းၶဝ်ႈၵူတ်ႇထတ်းၼၼ်ႉ ၽၢႆႇတၢင်းၵူၼ်းတေႃႉသူင်ႇယႃႈ လႆႈတႄႇပိုတ်းယိုဝ်းသိုၵ်းထႆးဢွၼ်တၢင်း ၼႆယဝ်ႉ။ ဝၢႆးသေသဵင်ၵွင်ႈယဵၼ်ၵႂႃႇ ၽၢႆႇတၢင်းသိုၵ်းထႆးၶဝ်ၵေႃႈ လႆႈၶဝ်ႈၵူတ်ႇထတ်းၸႅတ်ႈတူၺ်းၼႂ်းပိုၼ်ႉတီႈ ဢၼ်မီးလွင်ႈပိုတ်းယိုဝ်းၵၼ်ၼၼ်ႉ ထူပ်းႁၼ်ထူင်သႂ်ႇယႃႈမ မၢၵ်ႇမိူဝ်ယူႇၸွမ်းသဵၼ်ႈတၢင်း 13 ပိူဝ်ႉ လႄႈ ထူပ်းႁၼ်တူဝ်တၢႆၵူၼ်း 2 ၵေႃႉ၊ သိမ်းလႆႈၵွင်ႈပွတ်း လႄႈ ၵွင်ႈယၢဝ်း 2 လဝ်း ဝႃႈၼႆ။ ၼႂ်းထူင်ပိူဝ်ႉၼၼ်ႉ မီးယႃႈမ မိၵ်ႈမၢႆ Y1 ၼိုင်ႈပိူဝ်ႉလႂ် မွၵ်ႈ 200,000 မဵတ်ႉ ႁူမ်ႈယႃႈမတင်းမူတ်း 2,060,000 မဵတ်ႉ ၼႆယဝ်ႉ။ မိူဝ်ႈၼႂ်းဝၼ်းထီႉ 16 December 2023 ပူၼ်ႉမႃးၼၼ်ႉၵေႃႈ သိုၵ်းထႆး လႄႈ ၵူၼ်းၵႃႉယႃႈ လႆႈမီးလွင်ႈပိုတ်းယိုဝ်းၵၼ်သေ မီးၵူၼ်းတၢႆၵႂႃႇ 15 ၵေႃႉ လႆႈယႃႈမ တင်းမူတ်း 2,040,000 မဵတ်ႉ ၼႆယူႇယဝ်ႉ။ တႆးလွတ်ႈလႅဝ်း တီႈမႃးၶၢဝ်ႇ−Maesaipress

['ယႃႈမဝ်းၵမ်', 'ၶၢဝ်ႇ']

2023-12-22T11:22:36

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-13/

သိုၵ်းမၢၼ်ႈယိုဝ်းမၢၵ်ႇလူင်သႂ်ႇၵူၼ်းမိူင်း

ၽွင်းသွင်ပီႈၼွင်ႉ တိုၵ်ႉႁဵတ်းၵၢၼ်ၸွႆႈၵၼ် တီႈၼႂ်းႁိူၼ်း ဝၢၼ်ႈလွႆပႄႇ ၸႄႈဝဵင်းၵူတ်ႉၶၢႆၼၼ်ႉ မၢၵ်ႇလူင်သိုၵ်းမၢၼ်ႈၵႂႃႇတူၵ်းတႅၵ်ႇသႂ်ႇၼႂ်းဝၢင်းႁိူၼ်းလႄႈ ၵေႃႉပဵၼ်ပီႈဢၢႆႈ လႆႈလူႉသဵင်ႈတၢႆၵႂႃႇ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇၶၢင် Kachin News Group ဝႃႈ မိူဝ်ႈဝၼ်းထီႉ 21 December 2023 (လိူၼ်ၸဵင်မႂ်ႇ 9 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 13:00 မူင်း ၽွင်း မၢႆးဢၢႆႈလဵဝ်း ဢႃႇယု 25 ပီႊ တိုၵ်ႉတႅပ်းၽိုၼ်းယူႇ တီႈၼွၵ်ႈႁိူၼ်း လႄႈ ၵေႃႉပဵၼ်ၼွင်ႉယိင်းမၼ်း ၸိုဝ်ႈႁွင်ႉ လူၺ်းဢူဝ်ႇသူၺ်ႇ ဢႃႇယု 24 ပီႊၼၼ်ႉသမ်ႉ တိုၵ်ႉလၢင်ႉဝၢၼ်ႇယူႇၼႂ်းႁိူၼ်းသေ မီးမၢၵ်ႇလူင်သိုၵ်းမၢၼ်ႈ ၵႂႃႇတူၵ်းသႂ်ႇတီႈႁိူၼ်းၶဝ်လႄႈ လႆႈတၢင်းမၢတ်ႇၸဵပ်းတင်း 2 ၵေႃႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ ဢဝ်ၶႃသွင်ၵေႃႉပီႈၼွင်ႉၵႂႃႇယူတ်းယႃတူဝ် တီႈႁူင်းယႃ ဝဵင်းၵူတ်ႉၶၢႆယူႇသေတႃႉ တၢင်းၽၢႆႇမေႃယႃၶဝ် လႆႈၵူတ်ႇထတ်းတူၺ်း လွင်ႈမၢတ်ႈၸဵပ်း မၢႆးဢၢႆႈလဵဝ်း လႄႈ လႆႈႁၼ်ၸၢၵ်ႈမၢၵ်ႇ တိူဝ်ႉၶဝ်ႈၼႃႈၽၢၵ်ႇ ထိုင်တီႈပေႃးလႆႈႁၼ်ဢွၵ်းဢေႃမၼ်းၸၢႆးလႄႈ ယူႇဢမ်ႇႁိုင်သင် မၢႆးဢၢႆႈလဵဝ်း ၵေႃႉပဵၼ်ပီႈဢၢႆႈ လူၺ်းဢူဝ်ႇသူၺ်ႇ ၵေႃႈလႆႈလူႉသဵင်ႈတၢႆၵႂႃႇ ၼႆယဝ်ႉ။ မိူဝ်ႈဝၼ်းထီႉ 20 December 2023 ၼၼ်ႉၵေႃႈ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၼႂ်းဝၢၼ်ႈႁူဝ်ၸႅၼ်ႉ ဢိူင်ႇႁူဝ်ၸႅၼ်ႉ ၸႄႈဝဵင်းၵူတ်ႉၶၢႆသေ မၢၵ်ႇၵႂႃႇတိူဝ်ႉၸပ်း လုင်းဢၢႆႈၵမ်ႇ ၵေႃႉႁဵတ်းၵၢၼ်ၼႂ်းၸုမ်းပရႁိတလႄႈ မိူဝ်ႈလဵဝ်လႆႈယူတ်းယႃတူဝ်ဝႆႉတီႈ ႁူင်းယႃၵူတ်ႉၶၢႆမိူၼ်ၵၼ်။ တီႈၼႂ်းၸႄႈဝဵင်းၵူတ်ႉၶၢႆၼႆႉ ၸုမ်းဢူၺ်းလီပွတ်းႁွင်ႇ 3 ၸုမ်း လႄႈ ၸုမ်းသိုၵ်းမၢၼ်ႈ တိုၵ်ႉၶဵင်ႈၶႅင်ၵၢၼ်သိုၵ်း ပဵၼ်ပၢင်တိုၵ်းၵၼ် လၢႆလၢႆပိုၼ်ႉတီႈသေ ၵူၼ်းမိူင်းၼႂ်းပိုၼ်ႉတီႈတင်းၼမ် လႆႈဢွၼ်ၵၼ် ငိူင်ႉပၢႆႈၽေးသိုၵ်းဝႆႉၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-21T12:55:12

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-69/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈထႅမ်ၵၢၼ်ငၢၼ်း ပေႃႈမႄႈၵူၼ်းမိူင်း

မိူဝ်ႈဝၼ်းထီႉ 20 December 2023 (လိူၼ်ၸဵင်မႂ်ႇ 8 ၶမ်ႈ ပီႊတႆး 2118 ၼီႈ) ယူႇတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈၸွႆႈထႅမ် ပေႃႈမႄႈၵူၼ်းမိူင်း ပုမ်ႇၶဝ်ႈ တီႈၼႂ်းၼႃႈတီႈၵုမ်းၵမ်တီႈၼိုင်ႈ။ တႆးလွတ်ႈလႅဝ်း

['ၶၢဝ်ႇ']

2023-12-21T12:56:23

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%99%e1%80%b5%e1%80%9d%e1%80%ba%e1%80%b8%e1%80%a2%e1%81%bc%e1%80%ba%e1%81%bc%e1%81%a2%e1%80%84%e1%80%ba%e1%80%b8/

တၢင်းပဵၼ်မဵဝ်းဢၼ်ၼၢင်းယိင်းထုၵ်ႇလီလႆႈၾၢင်ႉ

ၼၢင်းယိင်းၼႆႉလၢတ်ႈလႆႈဝႃႈ မီးတၢင်းပဵၼ်ဢၼ်တေလႆႈၾၢင်ႉၼမ်လိူဝ်ၵူၼ်းၸၢႆး မၢင်လွင်ႈ ဢမ်ႇၸႂ်ႈတၢင်းပဵၼ်ဢၼ်ႁၢႆႉႁႅင်းသေတႃႉ သင်ဢမ်ႇသႂ်ႇၸႂ်မၼ်းၼႆ တေၸၢင်ႈမီးပၼ်ႁႃၶၢဝ်းယၢဝ်းလႆႈ ၵွပ်ႈၼၼ် လီလႆႈသႂ်ႇၸႂ် လႄႈ ၾၢင်ႉတူၺ်းပၢႆးယူႇလီၸဝ်ႈၵဝ်ႇတႃႇသေႇ ႁူမ်ႈဝႃႈပဵၼ်ဢိတ်းဢွတ်းၵူၺ်းၵေႃႈယဝ်ႉ။ ၵွၼ်ႈၼိူဝ်ႉၼႂ်းႁူင်းလုၵ်ႈ တၢင်းပဵၼ်ၼႆႉၵေႃႈ လၢတ်ႈလႆႈဝႃႈ ၼၢင်းယိင်းၵမ်ႈပႃႈၼမ် ၵႆႉပဵၼ်လႄႈ ၼႂ်း 3 ပုၼ်ႈ 1 ပုၼ်ႈၼၼ်ႉ တေၵႆႉထူပ်းၺႃးတီႈၼၢင်းယိင်း သႅၼ်းပၢၼ်ဢႃႇယု 20-50 ပီႊ၊ ၵွၼ်ႈၼိူဝ်ႉတီႈၼႂ်းႁူင်းလုၵ်ႈၼၼ်ႉ ပဵၼ်တၢင်းပဵၼ်ၵဵဝ်ႇလူၺ်ႈ ၽၢႆႇၼႂ်းၼၢင်းယိင်း ဢၼ်ပဵၼ်မႃးယွၼ်ႉ သႄးလ်ၵၢမ်ႈၼိူဝ်ႉတိူဝ်းယႂ်ႇမႃးၽိတ်းသၽႃႇဝ လႄႈ ၵႆႉၵႆႉလႆႈထူပ်းႁၼ် ၸွမ်းၼင်ႁူင်းလုၵ်ႈ၊ ၼႂ်းၵူင်ႁူင်းလုၵ်ႈ ၵမ်ႈၼမ်ၵေႃႈ တေဢမ်ႇႁၼ်ၽၢင်ႁၢင်ႈမၼ်းလႆႈၸႅင်ႈလႅင်း လႄႈ တေၸဵပ်းဢိတ်းဢွတ်းၵူၺ်း ၵွပ်ႈၼၼ် လီလႆႈၵႂႃႇၸႅတ်ႈတူၺ်း ပၢႆးယူႇလီယူႇတႃႇသေႇ တွၼ်ႈတႃႇလွင်ႈလွတ်ႈၽေး ၼၼ်ႉယဝ်ႉ။ သမ်ႉဝႃႈပဵၼ်တၢင်းပဵၼ် ဢၼ်ၵႆႉထူပ်းႁၼ်ၼႆသေတႃႉ ပဵၼ်မႃးယွၼ်ႉလွင်ႈတၢင်းသင်ၼႆ ဢမ်ႇပႆႇမီးၶေႃႈမုၼ်းလၢတ်ႈလႆႈတႄႉတႄႉ ၵူၺ်းၵႃႈ မီးလွင်ႈၵဵဝ်ႇၶွင်ႈၸွမ်း ႁေႃႇမူၼ်း Estrogen တီႈႁူင်းၶႆႇၼႆယူႇ။ ၽၢင်ႁၢင်ႈတၢင်းပဵၼ်ၼၼ်ႉၵေႃႈ တေပဵၼ်မႃးလႆႈမိူၼ်ၼင်ႇ တွင်ႉဢွၼ်ႇၸဵပ်း ဢမ်ႇၼၼ် မိူဝ်ႈႁူဝ်လိူၼ်မႃးၼၼ်ႉၸဵပ်းႁႅင်းလႄႈ မီးႁူဝ်လိူၼ်ၼမ်ႁႅင်းပူၼ်ႉ ၽိတ်းသၽႃႇဝၵႂႃႇပႅတ်ႈ၊ တွင်ႉပိၵ်ႉ လႄႈ ၵႆႉၵႆႉၵႂႃႇၽၢႆႈဢွၼ်ႇ၊ မီးလုၵ်ႈယၢပ်ႇလႄႈၸၢင်ႈတူၵ်းလုၵ်ႈငၢႆႈ၊ ၵမ်းၺႃးၵွၼ်ႈတီႈတွင်ႉၸိူဝ်းၼႆႉ ယူႇယဝ်ႉ။ Chocolate Cyst တၢင်းပဵၼ်ၼႆႉၵေႃႈ လၢတ်ႈလႆႈဝႃႈပဵၼ်တၢင်းပဵၼ်ဢၼ် ၼၢင်းယိင်းၵႆႉပဵၼ်မိူၼ်ၵၼ် လႄႈ ပဵၼ်တၢင်းပဵၼ်ဢၼ်မီးယူႇၽၢႆႇတၢင်းၼႂ်းၶိူင်ႈဢၢင်ႇၵႃႇၼၢင်းယိင်းသေ မီးယူႇၸွမ်းၼင်ႁူင်းလုၵ်ႈ ယႂ်ႇၶိုၼ်ႈမႃးတၢင်းၼွၵ်ႈႁူင်းလုၵ်ႈယဝ်ႉ ႁဵတ်းႁႂ်ႈပဵၼ်ၸဵပ်းမႃးလႄႈပဵၼ်ၵွၼ်ႈဢွၵ်ႇမႃး ၽၢႆႇၼႂ်းၵွၼ်ႈၼၼ်ႉ မီးမဵဝ်းဢၼ်မိူၼ်ၼင်ႇသျွၵ်ႉၵလႅတ်ႉၼၼ်ႉၶွၼ်ႈဝႆႉယူႇ၊ ၵွပ်ႈပိူဝ်ႈ မိူဝ်ႈႁူဝ်လိူၼ်မႃးၼၼ်ႉ တႅၼ်းတီႈလိူတ်ႈတေလႆဢွၵ်ႇၵႂႃႇတၢင်းၼွၵ်ႈ ၵူၺ်းသမ်ႉႁူၼ်ၶဝ်ႈၶိုၼ်းလႄႈ လိူတ်ႈၼၼ်ႉၵေႃႈတေၵႂႃႇၵွင်ယူႇၸွမ်း ၼင်ႁူင်းလုၵ်ႈၸိူဝ်းၼႆႉယူႇ၊ ပေႃးဝႃႈမၼ်းႁိုင်မႃး လိူတ်ႈၼၼ်ႉၵေႃႈတေလႅၵ်ႈလၢႆႈၵႂႃႇပဵၼ်သီၶွၼ်ႇ မိူၼ်သီသျွၵ်ႉၵလႅတ်ႉ ၵႂႃႇၼၼ်ႉယဝ်ႉ။ ၽၢင်ႁၢင်ႈမၼ်းၵေႃႈ မိူဝ်ႈႁူဝ်လိူၼ်မႃးၼၼ်ႉ ၸဵပ်းႁႅင်းၼႃႇပူၼ်ႉလႄႈ ၸဵပ်းၶိုၼ်ႈတိၵ်းတိၵ်း၊ မိူဝ်ႈႁူမ်ႈၵႃႇမၼၼ်ႉ တေၵႆႉၵႆႉၸဵပ်းတီႈတွင်ႉဢွၼ်ႇမႃး၊ မီးလိူတ်ႈဢွၵ်ႇမႃးတီႈႁူးဢင်ႇၵႃႇ၊ မီးၵွၼ်ႈတီႈတွင်ႉဢွၼ်ႇ ၸိူဝ်းၼႆႉယဝ်ႉ။ ၵႅၼ်ႇသႃႇပၢၵ်ႇႁူင်းလုၵ်ႈ ၵႅၼ်ႇသႃႇပၢၵ်ႇႁူင်းလုၵ်ႈ ပဵၼ်တၢင်းပဵၼ်ဢၼ်ထူပ်းလႆႈတီႈ ၼၢင်းယိင်းၵမ်ႈၼမ် လၢတ်ႈလႆႈဝႃႈ ပဵၼ်တၢင်းပဵၼ်ဢၼ်ၶႃႈသၢႆၸႂ်ၵူၼ်းတၢႆမႃးတင်းၼမ်ယဝ်ႉမိူၼ်ၵၼ်၊ မၼ်းၵေႃႈႁႄႉၵင်ႈလႆႈငၢႆႈလႄႈ ၸႅတ်ႈႁၼ်လႆႈငၢႆႈ၊ ယူတ်းယႃၶႅၼ်းလႆႈ ပေႃးဝႃႈထူပ်းၺႃးပွၵ်ႈဢွၼ်တၢင်းသုတ်းၼၼ်ႉ တေလႆႈၵႆႉၵႆႉၵႂႃႇၸႅတ်ႈတႃႇသေႇ တႃႇႁႄႉၵင်ႈလွင်ႈတၢႆလႆႈ ၼၼ်ႉယဝ်ႉ။ ၵႅၼ်ႇသႃႇပၢၵ်ႇႁူင်းလုၵ်ႈၼႆႉ ပဵၼ်တၢင်းပဵၼ်ဢၼ်ၵိူတ်ႇမႃးတီႈ HPV ဢၼ်တိတ်းၸပ်းမႃးလႆႈ လူၺ်ႈႁူမ်ႈၵႃႇမ၊ ၸၢင်ႈပဵၼ်မႃးလႆႈယွၼ်ႉမီးၵူႈၼွၼ်းလၢႆၵေႃႉ၊ မီးၵၢၼ်ႁူမ်ႈၵႃႇမ မိူဝ်ႈဢႃႇယုတိုၵ်ႉလဵၵ်ႉ၊ လုတ်ႇလႅၼ်းယႃႈ၊ တူဝ်ၶိင်းမီးႁႅင်းၶၢမ်ႇတူဝ်ယူပ်ႈယွမ်း ႁူမ်ႈပႃးဢမ်ႇၵႂႃႇၸႅတ်ႈတူၺ်းတၢင်းပဵၼ်ၵႅၼ်ႇသႃႇပၢၵ်ႇႁူင်းလုၵ်ႈ ယူႇယဝ်ႉ။ ၽၢင်ႁၢင်ႈမၼ်းၵေႃႈမိူၼ်ၼင်ႇ လိူတ်ႈၶၢဝ်တူၵ်းၼမ် လႄႈ မီးဢၢႆမဵၼ်၊ မီးလိူတ်ႈတူၵ်းမႃးဢၼ်ဢမ်ႇၸႂ်ႈလိူတ်ႈႁူဝ်လိူၼ်၊ တွင်ႉဢွၼ်ႇၸဵပ်း၊ ႁဵတ်းႁႂ်ႈၸဵပ်းမႃးမိူဝ်ႈႁူမ်ႈၵႃႇမ။ ၵႅၼ်ႇသႃႇတဝ်ႈၼူမ်း ၵႅၼ်ႇသႃႇတဝ်ႈၼူမ်းၼၼ်ႉ ပဵၼ်မဵဝ်းဢၼ်ၵႆႉထူပ်းတီႈၼၢင်းယိင်း လႄႈ သင်ဝႃႈထူပ်းမိူဝ်ႈမၼ်းပႆႇႁၢႆႉႁႅင်းၼႆ ၸၢင်ႈလူတ်းယွမ်းတိုဝ်ႉတၢင်း လွင်ႈလူႉတၢႆလႆႈသေ ၸၢင်ႈယူတ်းယႃၶႅၼ်းလႆႈယူႇ၊ ၵွပ်ႈၼၼ် လီလႆႈၵူတ်ႇထတ်းၸႅတ်ႈတူၺ်းယူႇတႃႇသေႇ လီလႆႈၵမ်းတူၺ်းၵွၼ်ႈၼိူဝ်ႉႁိမ်းတဝ်ႈၼူမ်း တႃႇထတ်းတူၺ်းလွင်ႈၽိတ်းသၽႃႇဝ ၸိူဝ်းၼႆႉ။ လွင်ႈတၢင်းဢၼ်ႁဵတ်းႁႂ်ႈပဵၼ်ၵႅၼ်ႇသႃႇတဝ်ႈၼူမ်းၼႆႉၵေႃႈ ဢမ်ႇႁူႉလွင်ႈတၢင်းမၼ်းလႆႈၸႅင်ႈလႅင်းလႄႈ ၵႆႉထူပ်းႁၼ်တီႈၵူၼ်းဢၼ်မီးဢႃႇယု 50 ပီႊၶိုၼ်ႈၼိူဝ်၊ တီႈၵူၼ်းဢၼ်ဢမ်ႇယၢမ်ႈလဵင်ႉၼူမ်းလုၵ်ႈလႄႈ မီးလုၵ်ႈဢွၼ်ႇထိူင်း၊ မႃးၸွမ်းၸိူဝ်ႉၶိူဝ်း၊ ႁူမ်ႈပႃးၵိၼ်ယႃၶုမ်းယူႇတႃႇသေႇၸိူဝ်းၼႆႉယဝ်ႉ။ ၽၢင်ႁၢင်ႈမၼ်းၵေႃႈ တေမီးၵွၼ်ႈမႃးႁိမ်းႁွမ်းတႂ်ႈႁၢဝ်းၼူမ်း ဢမ်ႇၼၼ် ႁိမ်းငဝ်ႈၶႅၼ်၊ မီးလွင်ႈၸဵပ်းမႃးၸွမ်းတဝ်ႈၼူမ်း၊ တၢင်းလဵၵ်ႉယႂ်ႇၼူမ်းလႅၵ်ႈလၢႆႈၵႂႃႇ၊ တီႈတဝ်ႈၼူမ်းၼၼ်ႉ မီးႁၢင်ႈၽၢင်တုမ်ႇႁုတ်းႁုတ်းမိူၼ်ပိူၵ်ႇမၢၵ်ႇၸွၵ်း၊ မီးတုမ်ႇဢွၵ်ႇမႃးသေ ၸိုၼ်ႈၶႅၼ်းယၢပ်ႇ၊ မီးၼမ်ႉလိူင်လႆဢွၵ်ႇမႃးတီႈတိၼ်ႇၼူမ်း ၸိူဝ်းၼႆႉ။ တၢင်းပဵၼ်လုပ်ႇၶွပ်ႈ တၢင်းပဵၼ်လုပ်ႇၶွပ်ႈၼႆႉ လႆႈဝႃႈပဵၼ်လွင်ႈတၢင်းဢၼ်ထူပ်းတီႈၼၢင်းယိင်းၼမ်လႄႈ ၵႆႉထူပ်းတီႈၼၢင်းယိင်း ဢၼ်ႁူဝ်လိူၼ်သုတ်းၵႂႃႇယဝ်ႉသေ ပေႃးဝႃႈဢမ်ႇလုမ်းလႃးတူဝ်ၵဝ်ႇလီၼႆ တေႁဵတ်းႁႂ်ႈမီးပၼ်ႁႃပၢႆးယူႇလီ ဢၼ်ႁၢႆႉႁႅင်းမႃးလႆႈမိူၼ်ၵၼ် လႄႈ တေၸၢင်ႈႁဵတ်းႁႂ်ႈလုပ်ႇႁၵ်းငၢႆႈ၊ လုပ်ႇဢူၼ်ႈငၢႆႈ၊ မီးပၼ်ႁႃလွင်ႈၵႂႃႇပႆမႃး၊ တူင်ႉၼိုင်ၵေႃႈယၢပ်ႇမႃးယူႇယဝ်ႉ။ လွင်ႈတၢင်းဢၼ်ႁဵတ်းႁႂ်ႈပဵၼ်မႃးၵေႃႈ ၵွပ်ႈဢႃႇယုယႂ်ႇမႃးလႄႈ ႁူမ်ႈပႃးလွင်ႈလူတ်းယွမ်းႁေႃႇမူၼ်း Estrogen မိူဝ်ႈႁူဝ်လိူၼ်သုတ်း။ တေမီးၽၢင်ႁၢင်ႈမႃးမိူၼ်ၼင်ႇ တၢင်းသုင်ယွမ်းလူင်း လင်ၶူတ်း၊ လုပ်ႇၸဵပ်း လင်ၸဵပ်း၊ လုပ်ႇႁၵ်းလႄႈလုပ်ႇဢူၼ်ႈၸိူဝ်းၼႆႉ၊ ၵမ်ႈၼမ်တေၵႆႉပဵၼ်တီႈ ၵူၼ်းဢမ်ႇလုမ်းလႃးပၢႆးယူႇလီ၊ ဢမ်ႇဢွၵ်ႇဢဵၼ်ႁႅင်းလႄႈ ၼၢင်းယိင်းၼၼ်ႉထူပ်းႁၼ်ၼမ်လိူဝ်ၵူၼ်းၸၢႆး ယူႇယဝ်ႉ။ တၢင်းပဵၼ်ၸိူဝ်းၼႆႉ ၵမ်ႈၼမ်တေၵႆႉပဵၼ်တီႈၼၢင်းယိင်းယဝ်ႉ၊ မိူဝ်ႈဢႃႇယုဢသၢၵ်ႈယႂ်ႇမႃး မိူဝ်ႈႁူႉဝႃႈၽၢင်ႁၢင်ႈငဝ်းလၢႆးတူဝ်ၶိင်းႁဝ်း ၽိတ်းသၽႃႇဝမႃးၼႆ၊ လီလႆႈၵႂႃႇၵူတ်ႇထတ်းၸႅတ်ႈတူၺ်းတၢင်းပဵၼ်ယူႇ ၵွပ်ႈပိူဝ်ႈဢမ်ႇလၢမ်းႁူႉလႆႈဝႃႈ ၼႂ်းတူဝ်ႁဝ်းၼၼ်ႉ တေပဵၼ်တၢင်းပဵၼ်သင်မႃးလႆႈလႄႈ ပေႃးၵူတ်ႇထတ်းၶိုတ်းတၼ်းၵေႃႈ တေၸၢင်ႈယူတ်းယႃၸိုၼ်ႈၶႅၼ်းလႆႈ၊ သင်ဢမ်ႇႁူႉသေဢမ်ႇသူၼ်ၸႂ်ပၢႆးယူႇလီၼႆ မိူဝ်ႈႁူႉမႃးၼၼ်ႉ တေၸၢင်ႈတူၵ်းလိုၼ်းလႆႈ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−tokiomarine

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2023-12-21T12:32:21

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%80%95/

ၵူဝ်းရီးယႃးႁွင်ႇ ၽွမ်ႉပိုတ်ႇပၢင်တိုၵ်းၼိဝ်းၶလီးယႃး သင်မီးလွင်ႈသူၼ်းၵဝ်း

ၶိမ်း ၵျွင်းဢိုၼ်း ၽူႈၼမ်းၵူဝ်းရီးယႃးႁွင်ႇလၢတ်ႈ တေဢမ်ႇယိုဝ်ႈယိုတ်း တႃႇပိုတ်းယိုဝ်းၽူႈၶဵၼ် လူၺ်ႈမၢၵ်ႇၼိဝ်းၶလီးယႃး။ မိူဝ်ႈၼႆႉဝၼ်းထီႉ 21 December 2023 (လိူၼ်ၸဵင်မႂ်ႇ 9 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်း ၵဵဝ်ႇလူၺ်ႈလွင်ႈၽူႈၼမ်းၵူဝ်းရီးယႃးႁွင်ႇ လႆႈလၢတ်ႈတီႈတပ်ႉၸုမ်းမၢၵ်ႇမိတ်ႉသႆးၼၼ်ႉဝႃႈ သင်ၽူႈၶဵၼ်သူၼ်းၵဝ်း လူၺ်ႈမၢၵ်ႇၼိဝ်းၶလီးယႃးၼၼ်ႉ ပေႃးၼႆၸိုင် ယႃႇပေယိုဝ်ႈယိုတ်း တွၼ်ႈတႃႇပိုတ်း ယိုဝ်းတုမ်ႉတွပ်ႇၶိုၼ်း ပႅၵ်ႉသမ်ႉတေလႆႈၸႂ်ႉမၢၵ်ႇၼိဝ်းၶလီးယႃးပိုတ်းယိုဝ်းၵေႃႈ ယဝ်ႉ ဝႃႈၼႆ။ လွင်ႈၽူႈၼမ်းၵူဝ်းရီးယႃးႁွင်ႇ လႆႈသင်ႇလၢတ်ႈပွၵ်ႈၵမ်းၼႆႉ လႆႈမီးမႃး ဝၢႆးသေ ဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း ႁူပ်ႉထူပ်းၵၼ်တီႈၼႂ်းမိူင်းဢမေႇရိၵၢၼ်ႇ သေ ဢုပ်ႇဢူဝ်းဝၢင်းၽႅၼ်လွင်ႈမၢၵ်ႇၼိဝ်းၶလီးယႃး တင်းၵၢၼ်သိုၵ်း လႄႈ လၢတ်ႈပၼ်ၾၢင်ႉဝႃႈ သင်ဢမေႇရိၵၢၼ်ႇ၊ ၵူဝ်းရီးယႃးၸၢၼ်း ထုၵ်ႇပိုတ်းယိုဝ်း လူၺ်ႈမၢၵ်ႇၼိဝ်းၶလီးယႃးၼၼ်ႉၼႆၸိုင် မၼ်းတေပဵၼ်ဝၼ်းသုတ်းသဵင်ႈ ပိူင်ၵၢၼ်ဢုပ်ႉပိူင်ႇၶွင် ၵူဝ်းရီးယႃႁွင်ႇ ဝႃႈၼႆ။ ၼွၵ်ႈလိူဝ်သေၼႆႉ ဢမေႇရိၵၢၼ်ႇ၊ ၵူဝ်းရီးယႃးၸၢၼ်း လႄႈ ၵျႃႇပၢၼ်ႇ ယင်းလႆႈတုၵ်း ယွၼ်း ႁႂ်ႈၵူဝ်းရီးယႃးႁွင်ႇ ၵိုတ်းယိုတ်းလွင်ႈႁဵတ်းသၢင်ႈဢၼ်ပဵၼ်ၵၢၼ်သူၼ်းၵဝ်း ၼၼ်ႉ ဝၢႆႇမႃးၸႂ်ႉလၢႆးၽွင်းတၢင် ၵပ်းသိုပ်ႇၵၼ် ၶဝ်ႈႁႃဢုပ်ႇဢူဝ်းၵၼ် ဝႃႈၼႆ။ ၸိူင်ႉႁိုဝ်ၵေႃႈလီ မိူဝ်ႈဝူင်ႈပူၼ်ႉမႃးၼၼ်ႉ ဢမေႇရိၵၢၼ်ႇ သူင်ႇႁိူဝ်းလမ်ၼမ်ႉ ႁႅင်းၼိဝ်းၶလီးယႃးၵႂႃႇတီႈမိူင်းၵူဝ်းရီးယႃးၸၢၼ်း သေဢမ်ႇၵႃး မိူဝ်ႈဝႃးဝၼ်းထီႉ 20 December 2023 ၼၼ်ႉၵေႃႈ ဢမေႇရိၵၢၼ်ႇ လႆႈသူင်ႇႁိူဝ်းမိၼ်ပွႆႇမၢၵ်ႇ ၵႂႃႇၶဝ်ႈႁူမ်ႈ ၽိုၵ်းၽွၼ်ႉသိုၵ်းၸွမ်း ၵူဝ်းရီးယႃးၸၢၼ်း လႄႈ ၵျႃႇပၢၼ်ႇထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၵူဝ်းရီးယႃးႁွင်ႇ လၢတ်ႈဝႃႈ ယၢမ်းၽွင်းတေႃႈလဵဝ် ၼႂ်းပၢင်ႇလၢႆႇၵူဝ်းရီးယႃးၼၼ်ႉ ယူႇၼႂ်းငဝ်းလၢႆးပၢင်တိုၵ်းထုၵ်ႇမႅၼ်ႈၸွမ်းပၵ်းပိူင် လႄႈ ဢမ်ႇဝႃႈတေပဵၼ်ႁိူဝ်းတိုၵ်း၊ ႁိူဝ်းမိၼ် ၶူဝ်းၶွင်ဢမေႇရိၵၢၼ်ႇ ဢၼ်သူင်ႇၵႂႃႇတူင်ႉၼိုင် ၼႂ်းမိူင်းၵူဝ်းရီးယႃးၸၢၼ်းၼၼ်ႉ တေပဵၼ်ပဝ်ႉမၢႆ ၵၢၼ်ပိုတ်းယိုဝ်း ဢွၼ်တၢင်းသုတ်းပိူၼ်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-21T11:49:41

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b8%e1%80%af%e1%80%90%e1%80%ba%e1%82%87%e1%81%bd%e1%80%9d%e1%80%ba%e1%82%81%e1%80%ad%e1%80%b0-3/

သိုၵ်းမၢၼ်ႈၸုတ်ႇၽဝ်ႁိူၼ်းၵူၼ်းမိူင်း

ၸုမ်းသိုၵ်းမၢၼ်ႈ ၺႃးၸုမ်း PDF ႁၢင်ႈမၢၵ်ႇမူၵ်းတိုၵ်းၸွမ်းတၢင်း ႁဵတ်းႁႂ်ႈသိုၵ်းမၢၼ်ႈ တိူဝ်ႉမၢတ်ႇၸဵပ်းၼမ် လႄႈ ဢမ်ႇမီးလွင်ႈႁၢၼ်ႉၸႂ်သေ ၶိုၼ်းၵႂႃႇၸုတ်ႇၽဝ် ႁိူၼ်းၵူၼ်းမိူင်း 40 ပၢႆ ၼႆယဝ်ႉ။ သိုဝ်ႇၶၢဝ်ႇ Tachileik News Agency ဢွၵ်ႇဝႆႉဝႃႈ မိူဝ်ႈဝၼ်းထီႉ 19 December 2023 (လိူၼ်ၸဵင်မႂ်ႇ 7 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ၸိူဝ်းဢွၵ်ႇတပ်ႉပၢင်သဝ်း တပ်ႉပိဝ်ႇၸေႃးထီး ဝၢၼ်ႈတုၼ်းမ ၸႄႈဝဵင်းမျၢႆႇ တိူင်းမၵူၺ်းၼၼ်ႉ ၺႃးၸုမ်း PDF ႁၢင်ႈမၢၵ်ႇတိုၵ်းၸွမ်းတၢင်းသေ ၸုမ်းသိုၵ်းမၢၼ်ႈ တိူဝ်ႉမၢတ်ႇၸဵပ်းၼမ် လႄႈ ၶိုၼ်းထူဝ်းသိုၵ်းၶဝ်ႈၵႂႃႇတီႈ ၼႂ်းဝၢၼ်ႈၼၢၼ်းသီႇၵၢၼ်ႇ ဢဝ်ၾႆးၸုတ်ႇၽဝ်ႁိူၼ်း ၵူၼ်းမိူင်း 40 ပၢႆ လႄႈ ၵူၼ်းမိူင်းဢွၼ်ၵၼ်ပၢႆႈၽေး တၢင်းၼမ်ယူႇယဝ်ႉ။ ၼွၵ်ႈလိူဝ်ၼၼ်ႉ မိူဝ်ႈပူၼ်ႉမႃးဢမ်ႇပႆႇႁိုင်သင်ၼႆႉၵေႃႈ ၸုမ်းသိုၵ်းမၢၼ်ႈ ဢဝ်ၾႆးၸုတ်ႇၽဝ်ႁိူၼ်းၵူၼ်းမိူင်း တႃႇ 52 လင် တီႈဝၢၼ်ႈတႃႇသီႇ ၸႄႈဝဵင်းမျၢႆႇ မိူၼ်ၵၼ်ၼႆ လႆႈႁၼ် Tachileik News Agency ဢွၵ်ႇဝႆႉၼင်ႇၼႆ။ ယွၼ်ႉပၢင်တိုၵ်းလႄႈ ၵူၼ်းမိူင်းၸိူဝ်းဢမ်ႇမီး တၢင်းၽိတ်းသင်ၼၼ်ႉ လႆႈၶမ်ယူႇၼႂ်းၵႄႈၵၢင်မၼ်းသေ လႆႈထုၵ်ႇတၢင်းၸုမ်းယိပ်းၵွင်ႈၵၢင်ႇ ထၢင်ႇၽိတ်းထၢင်ႇပိူင်ႇ လႄႈ ထုၵ်ႇၺႃးပေႃႉထုပ်ႉႁႅမ်တၢႆသေဢမ်ႇၵႃး ၶူဝ်းၶွင်/ႁိူၼ်းယေးၵေႃႈ ထုၵ်ႇၺႃးယႃႉလႅဝ်ပႅတ်ႈတၢင်းၼမ်တၢင်းလၢႆ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-12-20T13:40:27

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9e%e1%80%ad%e1%80%99%e1%80%ba%e1%80%b8%e1%80%90%e1%80%b0%e1%80%84%e1%80%ba%e1%82%87%e1%80%9d%e1%80%b5/

ပၢင်တိုၵ်းသိမ်းတူင်ႇဝဵင်းၼမ်ႉၶမ်း မီးၵူၼ်းမိူင်းတၢႆ 10 ပၢႆ

တင်ႈတႄႇၸုမ်းသိုၵ်း TNLA ႁႅၼ်းသိုၵ်းလေႃႇတိုၵ်းသိုၵ်းမၢၼ်ႈ လၢႆလၢႆပိုၼ်ႉတီႈ ၼႂ်းတူင်ႇဝဵင်းၼမ်ႉၶမ်း ၸႄႈတွၼ်ႈမူႇၸေႊ ႁၢၼ်ႉတေႃႇပေႃးသိမ်းလႆႈ လီငၢမ်းၼၼ်ႉ မီးၵူၼ်းမိူင်းလႆႈတၢႆၸွမ်းပၢင်တိုၵ်းတင်းၼမ် ယူႇယဝ်ႉ။ တၢင်းၽၢႆႇၸုမ်းသိုၵ်း TNLA ပိုၼ်ၽၢဝ်ႇၵႂႃႇဝႃႈ လွင်ႈလႆႈႁၢင်ႈႁႅၼ်းသိုၵ်းသေ ၶဝ်ႈတိုၵ်းၼႂ်းတူင်ႇဝဵင်းၼမ်ႉၶမ်းၼႆႉ လႆႈတႄႇႁဵတ်းသၢင်ႈ မိူဝ်ႈၼႂ်းဝၼ်းထီႉ 17 November 2023 လႄႈ မိူဝ်ႈလဵဝ်တၢင်းၽၢႆႇၸုမ်းသိုၵ်း TNLA သိမ်းလႆႈတပ်ႉမၢၼ်ႈ ၼႂ်းတူင်ႇဝဵင်းၼမ်ႉၶမ်း ယဝ်ႉတူဝ်ႈလီငၢမ်းၵႂႃႇ ၼႂ်းဝၼ်းထီႉ 19 December 2023 သေ ၽွင်းပၢင်တိုၵ်းသိမ်းဢဝ်တူင်ႇဝဵင်းၼမ်ႉၶမ်းၼႆႉ သိုၵ်းမၢၼ်ႈဢဝ်ၵွင်ႈလူင်/ႁိူဝ်းမိၼ် ယိုဝ်းသႂ်ႇၵူၼ်းမိူင်းလႄႈ လႆႈလူႉသဵင်ႈတၢႆၵႂႃႇ 13 ၵေႃႉ (ၼႂ်းၼၼ်ႉပႃးလုၵ်ႈဢွၼ်ႇ 3 ၵေႃႉ) ၊ မၢတ်ႇၸဵပ်း 43 ၵေႃႉ ဝႃႈၼႆ။ လိူဝ်ၼၼ်ႉၸုမ်းသိုၵ်း TNLA ပိုၼ်ၽၢဝ်ႇဝႆႉပႃးထႅင်ႈဝႃႈ ၽွင်းပၢင်တိုၵ်းၼၼ်ႉ သိုၵ်းမၢၼ်ႈၸႂ်ႉမၢၵ်ႇယႃႈၵွင်ႉ၊ ဢဝ်ႁိူဝ်းမိၼ်တိုၵ်းၸွႆႈတပ်ႉပႆလိၼ် 400 ပၢႆ၊ ဢဝ်မၢၵ်ႇလူင် ဢၼ်မီးၼမ်ႉၼၵ်း 500 ပွင်ႇ ပွႆႇၼႂ်းၼႃႈသိုၵ်း 12 ပွၵ်ႈ လႄႈ မီးၵူၼ်းသိုၵ်း TNLA လူႉသဵင်တၢႆၵႂႃႇ 49 ၵေႃႉ မၢတ်ႇၸဵပ်း 145 ၵေႃႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈ ပၢင်တိုၵ်းတီႈဝဵင်းၼမ်ႉၶမ်းၼႆႉသေ ဢမ်ႇပႆႇႁၼ်တၢင်းၽၢႆႇ သိုၵ်းမၢၼ်ႈပိုၼ်ၽၢဝ်ႇပဵၼ်တၢင်းၵၢၼ် လႄႈ တွပ်ႇလၢတ်ႈတီႈသိုဝ်ႇၶၢဝ်ႇၸုမ်းလႂ် ၼႆယဝ်ႉ။ ယွၼ်ႉပၢင်တိုၵ်းတီႈဝဵင်းၼမ်ႉၶမ်း ပဵၼ်ႁၢဝ်ႈႁႅင်းလႄႈ ႁိူၼ်းၵူၼ်းမိူင်းၵေႃႈ လူႉၵွႆတင်းၼမ်တင်းလၢႆသေ ၵူၼ်းမိူင်းၼႂ်းပိုၼ်ႉတီႈၵမ်ႈၽွင်ႈ ပၢႆႈၶဝ်ႈၵႂႃႇ တီႈၼႂ်းမိူင်းၶႄႇ မၢင်ၸိူဝ်းၵေႃႈပၢႆႈႁႃဢွင်ႈတီႈလွတ်ႈၽေး ႁင်းၽႂ်ႁင်းမၼ်းၼႆ လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-20T13:14:02

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%81%b8%e1%80%bd-5/

ၸုမ်းသၢႆႁိူဝ်ႈလႅင်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ႁႂ်ႈလႆႈပဵၼ်ႁႅင်းၸႂ် ၵေႃႉသိုၵ်းၵေႃႉႁၢၼ်ၼႆလႄႈ ၸုမ်းသၢႆႁိူဝ်ႈလႅင်း ၸင်ႇလႆႈၸွႆႈထႅမ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆယဝ်ႉ။ မိူဝ်ႈဝၼ်းထီႉ 19 December 2023 (လိူၼ်ၸဵင်မႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈၸွႆႈထႅမ်ငိုၼ်းတွင်းတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ၼႂ်းၼႃႈတီႈၵုမ်းၵမ် တီႈၼိုင်ႈ ပဵၼ်တႃႇသၢင်ႉငိုၼ်းမၢၼ်ႈ 645,000 ပျႃး ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်တင်း သဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-20T13:09:20

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%b1%e1%82%87%e1%80%90%e1%81%bc%e1%82%83%e1%82%87-%e1%82%81%e1%80%bd/

ၽူႈမီးၼမ်ႉၸႂ် ၸေႇတၼႃႇ ႁွမ်းလူႇတၢၼ်းငိုၼ်းတွင်းတီႈ ၵွင်းမူးၼၢမ်ႇမိူင်း

ၼင်ႇႁိုဝ်ပေႃးတေပဵၼ်တႃႇၼတၢင်းလီ လႄႈ လွင်ႈၵမ်ႉၸွႆႈၼႂ်းတွၼ်ႈၵၢၼ်သႃႇသ ၼႃႇၼႆၼၼ်ႉသေ ၽူႈမီးၼမ်ႉၸႂ် ၸေႇတၼႃႇ ၵူႈတီႈၵူႈတၢင်း ႁူမ်ႈႁွမ်းလူႇတၢၼ်း တီႈၵွင်းမူးၼၢမ်ႇမိူင်း။ မိူဝ်ႈဝၼ်းထီႉ 18−19 December 2023 (လိူၼ်ၸဵင်မႂ်ႇ 6−7 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈမီးၼမ်ႉၸႂ် ၸေႇတၼႃႇ ဢမ်ႇၶႂ်ႈဢွၵ်ႇၸိုဝ်ႈ လႆႈႁူမ်ႈႁွမ်းလူႇတၢၼ်းတမ်ႈ တီႈ ၵွင်းမူးၼၢမ်ႇမိူင်းၵႂႃႇ ပဵၼ်တႃႇသၢင်ႉငိုၼ်းထႆး 100,000 ဝၢတ်ႇ သေဢမ်ႇၵႃး ယူႇတီႈ ၸဝ်ႈၸၢင်းပၼ်ႇၸိၵ်ႉတ ဝၢၼ်ႈၵမ်ႉၵေႃႇ လွႆၵေႃႇမိူင်း 300 ဝၢတ်ႇ၊ ၼၢင်းၶမ်းၸၢမ်ႇ + ၸၢႆးဢွင်ႇပျႃႉ 300 ဝၢတ်ႇ၊ ၼၢင်းၸိင်ႇမိၼ်ႉ 150 ဝၢတ်ႇ၊ ၸၢႆးၸၢမ်ႇထုၼ်း + ၼၢင်းသႅင်မူၼ်ႇ 50 ယွၼ်ႇ၊ ၼၢင်းၽိဝ်ႇ 100 ယွၼ်ႇ လႆႈႁူမ်ႈႁွမ်းလူႇတၢၼ်ႇတမ်ႈတီႈ ၵွင်းမူးၼၢမ်ႇမိူင်းၵႂႃႇ ဝႃႈၼႆ။ ၼွၵ်ႈလိူဝ်သေၼႆႉယဝ်ႉ ယူႇတီႈ ပေႃႈမႄႈပီႈၼွင်ႉ ဝၢၼ်ႈၵမ်ႉၵေႃႇ လွႆၵေႃႇမိူင်း မိူၼ်ၼင်ႇ ၸၢႆးလႅင်းၸိုၼ်ႈ + ၼၢင်းၵဵင်ၶမ်း 5,000 ဝၢတ်ႇ၊ လုင်းဢႃးတီး + ပႃႈဢႃးပႃႈ 1,000 ဝၢတ်ႇ၊ လုင်းလႃးပူႇယေး + ပႃႈၼႃးလေႃး 1,000 ဝၢတ်ႇ၊ လုင်းၸႃႇသိူဝ်း + ပႃႈၼႃးႁေႈ 100 ဝၢတ်ႇ၊ ပႃႈသွႆးယဵၼ်ႇ ၶဝ်လုၵ်ႈလၢင်းတင်းႁိူၼ်း 200 ဝၢတ်ႇ၊ ၸၢႆးပၢၼ်းဢွင်ႇ + ၼၢင်းထွၼ်းလူႇ 200 ဝၢတ်ႇ၊ မႄႈထဝ်ႈၶမ်းၸိင်ႇ ၶဝ်လုၵ်ႈလၢင်းတင်းႁိူၼ်း 100 ဝၢတ်ႇ၊ ၸၢႆးၵျေႃႇ + ၼၢင်းႁွမ်ငိုၼ်း 100 ဝၢတ်ႇ၊ မႄႈထဝ်ႈၼူၼ်းၸိင်ႇ ၶဝ်လုၵ်ႈလၢင်းတင်းႁိူၼ်း 100 ဝၢတ်ႇ၊ ၸၢႆးယူၺ်ႉ + ၼၢင်းလီ 100 ဝၢတ်ႇ၊ ၸၢႆးလႃႉဢွင်ႇ + ၼၢင်းပီး 100 ဝၢတ်ႇ၊ ၸၢႆးဢေး+ၼၢင်းသူၺ်ႇ 200 ဝၢတ်ႇ၊ ၸၢႆးတွႆ + ၸၢႆးဢိၼ်းၼေႃႇ 200 ဝၢတ်ႇ၊ ၸၢႆးၸိင်ႇ + ၼၢင်းဢွင်ႇ 200 ဝၢတ်ႇ၊ ပႃႈၼၢင်းဢူႉ ၶဝ်လုၵ်ႈလၢင်းတင်းႁိူၼ်း 100 ဝၢတ်ႇ၊ ၸၢႆးတႃႇလႅင်း + ၼၢင်းလိူၼ်ၶမ်း 100 ဝၢတ်ႇ၊ မႄႈထဝ်ႈယိင်း ၶဝ်လုၵ်ႈလၢင်း တင်းႁိူၼ်း 100 ဝၢတ်ႇ၊ ၸၢႆးတွႆ + ၼၢင်းမီႇၵႂၢင်း 100 ဝၢတ်ႇ၊ ၸၢႆးမွင်ႇသႃႇ 100 ဝၢတ်ႇ၊ ၸၢႆးဢိၼ်းၼေႃႇ + ၼၢင်းထႃး 100 ဝၢတ်ႇ၊ ၸၢႆးဢႃးလူင်ႇ + ၼၢင်းလိုၼ်း 100 ဝၢတ်ႇ၊ ၸၢႆးထုၼ်းလ + ၼၢင်းၵွင်ၶမ်း 100 ဝၢတ်ႇ၊ ၸၢႆးလႃႉမွင်ႇ + ၼၢင်းမျႃႉမုင်ႇ 100 ဝၢတ်ႇ၊ လုင်းၸိင်ႇမွင်ႇ + ပႃႈသႅင်ဢွင်ႇ 50 ဝၢတ်ႇ၊ ၸၢႆးၶႅၼ်ႉ + ၼၢင်းၸိင်ႇ 50 ဝၢတ်ႇ၊ ၶုၼ်သိုၵ်းလူင် ၵွၼ်ၶိူဝ်း + ပႃႈႁူင်ႉ 50 ဝၢတ်ႇ၊ လုင်းတိင်ႉ 50 ဝၢတ်ႇ၊ ၸၢႆးဢွၼ်ႇၶိူဝ်း 50 ဝၢတ်ႇ၊ လုင်းၸွမ် 50 ဝၢတ်ႇ၊ ၼၢင်းလူင်ႇ ၶဝ်လုင်းလၢင်းတင်းႁိူၼ်း 50 ဝၢတ်ႇ၊ ၸၢႆးဢုင်ႇ + ၼၢင်းယိင်း 50 ဝၢတ်ႇ၊ ၸၢႆးၶိူဝ်းလိူၼ် + ၼၢင်းၸၢမ်ပဝ်း 100 ဝၢတ်ႇ၊ ၸၢႆးသၢႆလၢဝ် + ၼၢင်းလႅင်း 50 ဝၢတ်ႇ၊ လုင်းသူႉ 200 ဝၢတ်ႇ၊ ၸၢႆးသၢႆလႅင်း + ၼၢင်းပုၼ်ႉ 60 ဝၢတ်ႇ၊ ၸၢႆးမိၼ်ႉ + ၼၢင်းၽိတ်ႈ 50 ဝၢတ်ႇ၊ လုင်းလဵၵ်း 50 ဝၢတ်ႇ၊ ၸၢႆးၽူဝ်းမႃး 50 ဝၢတ်ႇ ၸိူဝ်းၼႆႉၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ မိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ဢၼ်လႆႈမႃးႁူမ်ႈႁွမ်းလူႇတၢၼ်း လႄႈ ၸင်ႇလႆႈတႅမ်ႈတၢင်ႇၽိုၼ် ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ ၵွင်းမူးၼၢမ်ႇမိူင်းၼႆႉ ယူႇတီႈၸဝ်ႈပေႃႈသိလ်ထမ်း ၶူးဝႃးဝုၼ်းၸုမ်ႉ လႆႈဢွၼ်ၽူႈယႂ်ႇ ၵူၼ်းလူင် ၼႂ်းမုၵ်ႉၸုမ်း RCSS/SSA သေ ပဵၼ်ဢၼ်ၵေႃႇသၢင်ႈယဝ်ႉတူဝ်ႈလီငၢမ်း ယဝ်ႉလႄႈ မိူဝ်ႈၼႆႉဝၼ်းထီႉ 20 December 2023 ယၢမ်းၵၢင်ၼႂ် 09:00 မူင်း လႆႈၸင်ႇလႆႈပၢင်းဢဝ်ထီးၵွင်းမူး မႃးတမ်းဝၢင်းဝႆႉတီႈၵွင်းမူးၼၢမ်ႇမိူင်းသေ တႄႇလွတ်ႈႁေႃးပထၢၼ်းၵႂႃႇလႄႈ ပေႃးထိုင်မႃးၼႂ်းဝၼ်းထီႉ 27 December 2023 တူၵ်းမႅၼ်ႈဝၼ်းလိူၼ်ၸဵင်မူၼ်း ယၢမ်းၵၢင်ၼႂ် 09:00 မူင်းၼၼ်ႉ တေတၢင်ႇထီးၵွင်းမူး လႄႈ ယၢမ်းဝၢႆးဝၼ်း 13:00 မူင်း တေလူႇတၢၼ်းယၢတ်ႇၼမ်ႉ တမ်ႈတီႈၵွင်းမူးၼၢမ်ႇမိူင်းၵႂႃႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-20T12:55:21

https://taifreedom.com/%e1%80%95%e1%80%ae%e1%82%8a-2023-%e1%81%bc%e1%82%86%e1%82%89-%e1%82%81%e1%80%b0%e1%80%9d%e1%80%ba%e1%81%bc%e1%80%95%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%80%b0/

ပီႊ 2023 ၼႆႉ ႁူဝ်ၼပ်ႉၵူၼ်းလူႉသဵင်ႈတၢႆၼႂ်းၵႃႇၸႃႉ ၸမ် 2 မိုၼ်ႇၵေႃႉ

UAE လၢတ်ႈတီႈပၢင်ၵုမ် UNSC ဝႃႈ ပီႊ 2023 ၼႆႉ ပဵၼ်ပီႊဢၼ်ၵူၼ်းၼႂ်းၵႃႇၸႃႉ လူႉတၢႆၼမ်လိူဝ်ပိူၼ်ႈ ၸမ်ၸမ် 2 မိုၼ်ႇ ဝၢႆးသေမီးပၢင်တိုၵ်းမႃး ၶၢဝ်းတၢင်း 10 ဝူင်ႈ ၼႆယူႇ။ မိူဝ်ႈဝၼ်းထီႉ 19 December 2023 (လိူၼ်ၸဵင်မႂ်ႇ 7 ၶမ်ႈ ပီႊတႆး 2118 ၼီႈ) ၽူႈတႅၼ်း UAE ဢၼ်ယူႇတီႈၼႂ်းၸၢတ်ႈၸိုင်ႈလုမ်ႈၾႃႉၼၼ်ႉ လၢတ်ႈတီႈပၢင်ၵုမ် UNSC ဝႃႈ ပီႊ 2023 ၼႆႉ ပဵၼ်ပီႊဢၼ်ၵူၼ်းလူႉသဵင်ႈတၢႆၼႂ်းၵႃႇၸႃႉ ၼမ်လိူဝ်ပိူၼ်ႈလႄႈ မိူၼ်ပၼ်ၾၢင်ႉဝႃႈ ဢမ်ႇထုၵ်ႇလီပွႆႇႁႂ်ႈမၼ်းသိုပ်ႇပဵၼ်ၸိူင်ႉၼႆၵႂႃႇထႅင်ႈ ၼႆၼၼ်ႉယဝ်ႉ။ ငဝ်းလၢႆးပၢင်တိုၵ်းၵူၼ်းလူႉသဵင်ႈတၢႆၼႂ်းတွၼ်ႈၵႃႇၸႃႉၼၼ်ႉ ဢမ်ႇယွမ်း 19,600 ၵေႃႉ၊ မၢတ်ႇၸဵပ်းဢမ်ႇယွမ်း 52,500 ၵေႃႉ လႄႈ မိူဝ်ႈဝႃးၼၼ်ႉၵူၺ်း ဢိတ်ႇသရေးၶဝ်ႈတိုၵ်းတူဝ်ႈၵႃႇၸႃႉသေ ႁဵတ်းႁႂ်ႈၵူၼ်းတၢႆထႅင်ႈမွၵ်ႈ 100 ၵေႃႉၼႆ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-20T12:51:57

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%82%81%e1%80%ad%e1%80%b0%e1%80%9d%e1%80%ba/

လွင်ႈပိုတ်းယိုဝ်းႁိူဝ်း ၼႂ်းပၢင်ႇလၢႆႇလႅင် ႁဵတ်းႁႂ်ႈတုမ်ႉယွၼ်ႈထိုင် ၵႃႈၶၼ်ၼမ်ႉမၼ်း

ဝၢႆးသေၸုမ်းလုၵ်ႉၽိုၼ်ႉႁူႇတီႇ လႆႈမီးၵၢၼ်ပိုတ်းယိုဝ်းႁိူဝ်းလၢႆလမ်း ၼႂ်းပၢင်ႇလၢႆႇလႅင်ၼၼ်ႉ ႁဵတ်းႁႂ်ႈမီးၽွၼ်းတုမ်ႉယွၼ်ႈတေႃႇ ၵၢၼ်တေႃႉတၢင်ႇၵုၼ်ႇၵႃႉတူဝ်ႈလုမ်ႈၾႃႉမႃး ယူႇယဝ်ႉ။ ၵွပ်ႈပိူဝ်ႈ ၶွမ်ႇမၼီႇၵဵဝ်ႇလူၺ်ႈ ႁိူဝ်းတေႃႉသူင်ႇၵုၼ်ႇၵႃႉလၢႆတီႈ လႆႈတႅပ်းတတ်း တႃႇဢွၼ်ၵၼ်ငိူင်ႉဝႄႈ သဵၼ်ႈတၢင်းပၢင်ႇလၢႆႇလႅင် တေႃႇထိုင်ငဝ်းလၢႆးပေႃးယဵၼ်ၼႆသေ ႁဵတ်းႁႂ်ႈမီးတိုဝ်ႉတၢင်းတႃႇၶူဝ်းၶွင်ၵုၼ်ႇၵႃႉ တိူဝ်းၶိုၼ်ႈသုင်မႃးထႅင်ႈလႄႈ ပိူင်လူင်ၼႆႉ ၼမ်ႉမၼ်း ၼႆယူႇယဝ်ႉ။ မိူဝ်ႈဝၼ်းထီႉ 18 December 2023 (လိူၼ်ၸဵင်မႂ်ႇ 6 ၶမ်ႈ ပီႊတႆး 2118 ၼီႈ) ၽၢႆႇတၢင်းတပ်ႉသိုၵ်းဢမေႇရိၵၢၼ်ႇ ဢၼ်ပၵ်းယူႇၼႂ်းပွတ်းဝၼ်းဢွၵ်ႇၵၢင်ၼၼ်ႉ လၢႆးငၢၼ်း လွင်ႈႁိူဝ်းတေႃႉတၢင်ႇၵုၼ်ႇၵႃႉသွင်လမ်းထုၵ်ႇပိုတ်းယိုဝ်းၼၼ်ႉ ႁဵတ်းႁႂ်ႈႁိူဝ်းမီးလွင်ႈလူႉသုမ်းမၢင်တွၼ်ႈ ၵူၺ်းၵႃႈ ဢမ်ႇမီးလၢႆးငၢၼ်းၵူၼ်းမၢတ်ႇၸဵပ်းသင် ဝႃႈၼႆ။ ၽၢႆႇတၢင်းဢမေႇရိၵၢၼ်ႇၵေႃႈ လႆႈဢွၵ်ႇမႃးပိုၼ်ၽၢဝ်ႇဝႃႈ ၵူႈမိူင်းမိူင်း ႁႂ်ႈႁူမ်ႈမိုဝ်းၵၼ် တင်ႈၸုမ်းၶိုၵ်ႉတွၼ်း တႃႇၵႅတ်ႇၶႄပၼ်ႁိူဝ်းတေႃႉတၢင်ႇၵုၼ်ႇ ဢၼ်တေလတ်းၽၢၼ်ႇ သဵၼ်ႈတၢင်းပၢင်ႇလၢႆႇလႅင်ၼႆႉမႃးလႄႈ မီးလၢႆလၢႆမိူင်းယူႇဢၼ်တေၶဝ်ႈႁူမ်ႈႁဵတ်းသၢင်ႈၸွမ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-19T12:24:08

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%81%b6%e1%80%ad%e1%80%b0%e1%80%84%e1%80%ba%e1%82%88%e1%81%b5/

သိုၵ်းယူႇၶရဵၼ်း ၶိူင်ႈၵွင်ႈၵၢင်ႇဢမ်ႇၵုမ်ႇထူၼ်ႈ လႆႈထွႆမၢင်ပိုၼ်ႉတီႈ

လွင်ႈလႆႈႁပ်ႉတၢင်းၸွႆႈထႅမ်တီႈမိူင်းဝၼ်းတူၵ်း လူတ်းယွမ်းမႃးလႄႈ တပ်ႉသိုၵ်းယူႇၶရဵၼ်း မီးပၼ်ႁႃၶိူင်ႈယိပ်းၵွင်ႈၵၢင်ႇဢမ်ႇၵုမ်ႇထူၼ်ႈမႃး မၢင်ပိုၼ်ႉတီႈပေႃးလႆႈထွႆထွၼ်သိုၵ်း ယူႇယဝ်ႉ။ ၸွမ်းၼင်ႇလၢႆးငၢၼ်းသိုဝ်ႇၶၢဝ်ႇ Reuters ၽူႈမီးပုၼ်ႈၽွၼ်းၸၼ်ႉသုင် ၶွင်ယူႇၶရဵၼ်းလၢတ်ႈဝႃႈ တပ်ႉတႅဝ်းၼႃႈဢၼ်တိုၵ်းတင်းရၢတ်ႉသျႃးၼၼ်ႉ မီးပၼ်ႁႃလွင်ႈၶိူင်ႈယိပ်းၵွင်ႈၵၢင်ႇဢမ်ႇၵုမ်ႇထူၼ်ႈ ဢမ်ႇဝႃႈၵွင်ႈလူင် လႄႈ ၶိူင်ႈၵွင်ႈၵၢင်ႇသႅၼ်းယႂ်ႇၸိူဝ်းၼႆႉ ႁဵတ်းႁႂ်ႈလႆႈထွႆဢွၵ်ႇမႃးၶိုၼ်းမၢင်ပိုၼ်ႉတီႈ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ လွင်ႈဢၼ်ၶိူင်ႈၵွင်ႈၵၢင်ႇဢမ်ႇပဵင်းပေႃးၼၼ်ႉ ၵွင်ႈလူင်ဢမ်ႇၵုမ်ႇထူၼ်ႈၼႆႉ လႆႈဝႃႈပဵၼ်ပၼ်ႁႃဢၼ်ယႂ်ႇလူင်တႄႉတႄႉ လွင်ႈလႆႈႁပ်ႉတၢင်းၸွႆႈထႅမ်တီႈတၢင်ႇမိူင်းၼၼ်ႉၵေႃႈ လူတ်းယွမ်းမႃးလႄႈ ပၼ်ၽွၼ်းတုမ်ႉယွၼ်ႈတေႃႇ ငဝ်းလၢႆးၼႂ်းပၢင်တိုၵ်းမႃးယူႇ၊ ၸိူင်ႉႁိုဝ်ၵေႃႈလီ ၽၢႆႇတၢင်းရၢတ်ႉသျႃးၼၼ်ႉၵေႃႈ မီးပၼ်ႁႃၵဵဝ်ႇလူၺ်ႈလွင်ႈ ႁႅင်းၶိူင်ႈၵွင်ႈၵၢင်ႇဢမ်ႇၵုမ်ႇထူၼ်ႈမိူၼ်ၵၼ် ဝႃႈၼႆ။ လွင်ႈဢၼ်လႆႈဢွၵ်ႇမႃးလၢတ်ႈၼႆႉၵေႃႈ လၢတ်ႈလႆႈဝႃႈ ယူႇၶရဵၼ်းၼၼ်ႉ ပိုင်ႈဢိင်မိူင်းဝၼ်းတူၵ်းတင်းၼမ် တႃႇတိုၵ်းတေႃးတင်းရၢတ်ႉသျႃး မႃးၶၢဝ်းတၢင်း 22 လိူၼ်ပၢႆၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-19T12:14:29

https://taifreedom.com/covid-19-%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%bd%e1%82%84%e1%82%88%e1%80%9c%e1%81%a2%e1%80%99%e1%80%ba%e1%80%b8%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%81%b8/

COVID-19 ၶိုၼ်းၽႄႈလၢမ်းလၢႆလၢႆၸိုင်ႈမိူင်း ၼႂ်းၵုၼ်ဢေးသျႃး

ၼႂ်းၽွင်းယၢမ်းပီႊ 2023 ၸမ်တေသုတ်းသဵင်ႈၵႂႃႇၼႆႉ COVID-19 ၶိုၼ်းၽႄႈလၢမ်းတီႈ ၼႂ်းၵုၼ်ဢေးသျႃး ပဵၼ်လၢႆလၢႆၸိုင်ႈမိူင်း ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇ ၼွၵ်ႈမိူင်းလၢႆးငၢၼ်း မိူဝ်ႈဝႃးဝၼ်းထီႉ 18 December 2023 (လိူၼ်ၸဵင်မႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ၽၢႆႇတၢင်းသိင်ႇၵပူဝ်ႇ လႆႈဢွၵ်ႇမႃး ပိုတ်ႇၼႄႁူဝ်ၼပ်ႉၵူၼ်းတိတ်းၸပ်း COVID-19 ၼႂ်းၵႄႈၵၢင်ဝၼ်းထီႉ 3−9 December 2023 မီးၵူၼ်းမိူင်းသိင်ႇၵပူဝ်ႇ တိတ်းၸပ်း COVID-19 ၽိူမ်ႉၶိုၼ်ႈပဵၼ် 56,043 ၵေႃႉ သင်တႅၵ်ႈၼိူင်းၵၼ်တင်း ၵူၼ်းတိတ်းၸပ်းဝူင်ႈဢွၼ်တၢင်း ဢၼ်မီးၵူၼ်းတိတ်း ၸပ်းယူႇတီႈ 32,035 ၵေႃႉ ပေႃးၼႆၸိုင် တေလႆႈဝႃႈ ၵူၼ်းတိတ်းၸပ်းၽိူမ်ႉၶိုၼ်ႈပဵၼ် ႁူဝ်ပၢၵ်ႇၸဵတ်းသိပ်းႁႃႈ 75% လႄႈ ၵမ်ႈၼမ်ၵူၼ်းတိတ်းၸပ်း COVID-19 ၼၼ်ႉ တေပဵၼ်ၸိူဝ်ႉၽၼ်း JN.1 ဢၼ်လုၵ်ႉတီႈၸိူဝ်ႉၽၼ်း BA.2.86 ၼၼ်ႉသေ ၽႄဢွၵ်ႇမႃးၼၼ်ႉ ဝႃႈၼႆ။ ယၢမ်းၽွင်းတေႃႈလဵဝ် တီႈၼႂ်းမိူင်းသိင်ႇၵပူဝ်ႇၼႆႉ ၵူၼ်းတိတ်းၸပ်း COVID-19 ဢၼ် ၶဝ်ႈယူတ်းယႃၼႂ်းႁူင်းယႃၼၼ်ႉ ၼိုင်ႈဝၼ်းလႂ်ၽိူမ်ႉၶိုၼ်ႈ 350 ၵေႃႉသေ ဢၼ်လႆႈ ၶဝ်ႈႁွင်ႈ ICU သမ်ႉ ၼိုင်ႈဝၼ်းမီး 9 ၵေႃႉ လႄႈ ၽၢႆႇတၢင်းသိင်ႇၵပူဝ်ႇၵေႃႈ လႆႈတိုၵ်းသူၼ်းၵူၼ်းမိူင်း ႁႂ်ႈသႂ်ႇၽႃႈပိၵ်ႉသူပ်းသေ ငိူင်ႉဝႄႈဢွင်ႈတီႈၵူၼ်းၵိုၼ်းၶွၼ်ႈ ဝႃႈၼႆ။ ၼွၵ်ႈလိူဝ်သေၼႆႉ သိုဝ်ႇၶၢဝ်ႇမလေးသျႃး လၢႆးငၢၼ်းဝႃႈ ၶၢဝ်းတၢင်း 1 ဝူင်ႈၵူၺ်း တီႈၼႂ်းမိူင်းမလေးသျႃး မီးၵူၼ်းတိတ်းၸပ်း COVID-19 လုၵ်ႉတီႈ 6,796 ၵေႃႉ ၽိူမ်ႉ ၶိုၼ်ႈမႃးပဵၼ် 2 ပုၼ်ႈသေ တႄႇဢဝ်မိူဝ်ႈႁၢင်လိူၼ် November 2023 တေႃႇထိုင် ၼႂ်းဝၼ်းထီႉ 9 December 2023 ၼၼ်ႉၵူၺ်း မီးၵူၼ်းတိတ်းၸပ်း COVID-19 ၸမ် 13,000 ၵေႃႉယဝ်ႉ ဝႃႈၼႆ။ ယွၼ်ႉၵူၼ်းတိတ်းၸပ်း COVID-19 တီႈၼႂ်းၵုၼ်ဢေးသျႃး ပွတ်းၸဵင်ႇၸၢၼ်းဝၼ်း ဢွၵ်ႇ တိူဝ်းၼမ်ၶိုၼ်ႈမႃးလႄႈ ႁဵတ်းႁႂ်ႈမိူင်းဢိၼ်ႇတူဝ်ႇၼီးသျႃး၊ သိင်ႇၵပူဝ်ႇ လႄႈ မလေးသျႃး ၶိုၼ်းတႄႇၵူတ်ႇၸႅတ်ႈ COVID-19 ၸွမ်းဝၢင်းႁိူဝ်းမိၼ် ဝႃႈၼႆ။ ၵဵဝ်ႇလူၺ်ႈလွင်ႈ COVID-19 ၼႆႉၵူၺ်းၼင်ႇၵဝ်ႇ တီႈၼႂ်းမိူင်းဢိၼ်းတီးယႃးၵေႃႈ ၵူတ်ႇၸႅတ်ႈထူပ်းႁၼ်ၵူၼ်းတိတ်းၸပ်း COVID-19 ၸိူဝ်ႉၽၼ်း JN.1 မိူၼ်ၵၼ် လႄႈ ၵူၼ်းတိတ်းၸပ်းပဵၼ်ၽူႈယိင်း ဢႃႇယု 79 ပီႊ ၵူၺ်းၵႃႈ ယၢမ်းၽွင်းတေႃႈလဵဝ် ႁၢႆလီၸိုၼ်ႈၶႅၼ်းၶိုၼ်းယဝ်ႉလႄႈ ၽၢႆႇတၢင်းၽူႈလူင်ႉလႅၼ်ႇၶဝ်ၵေႃႈ လႆႈလၢတ်ႈဝႃႈ လွင်ႈဢိၼ်းတီးယႃး ပိုတ်ႇၼႄၵၢၼ်ၵူတ်ႇၸႅတ်ႈထူပ်းႁၼ်ၵူၼ်းတိတ်းၸပ်း COVID-19 ၼၼ်ႉ တေလႆႈဝႃႈ ပဵၼ်ၵၢၼ်ပၼ်ၾၢင်ႉထိုင်ၵူၼ်းမိူင်းၸွတ်ႇတူဝ်ႈလုမ်ႈၾႃႉ ဝႃႈၼႆ။ ယူႇတီႈၸုမ်းၵုမ်းထိင်းႁႄႉၵင်ႈတၢင်းပဵၼ်မိူင်းၶႄႇ ဢွၵ်ႇမႃးလၢတ်ႈဝႃႈ ပႅၵ်ႉသမ်ႉ တေမီးလၢႆးငၢၼ်း လွင်ႈတိတ်းၸပ်းၸိူဝ်ႉမႅင်း COVID-19 ၸိူဝ်ႉၽၼ်း JN.1 ၼႂ်းလၢႆလၢႆ ၸိုင်ႈမိူင်း ၸွတ်ႇတူဝ်ႈလုမ်ႈၾႃႉၵေႃႈယဝ်ႉ တီႈၼႂ်းမိူင်းၶႄႇတႄႉ ၵူၼ်းတိတ်းၸပ်း ယင်းတိုၵ်ႉတႅမ်ႇလႄႈ တိုဝ်ႉတၢင်းတႃႇၽႄႈလၢမ်းၼႂ်းမိူင်းၶႄႇၼၼ်ႉၵေႃႈယင်းတိုၵ်ႉ မီးဢေႇယူႇ ဝႃႈၼႆ။ ၵူၼ်းတိတ်းၸပ်းၸိူဝ်ႉမႅင်း COVID-19 ၼႆႉ တေမီးလူမ်းၼၢဝ်၊ ၶီႈမုၵ်ႈလႆ၊ ၶေႃးၸဵပ်း၊ ႁူဝ်ၶႆႈႁူဝ်မဝ်း ဢိၵ်ႇ မီးပၼ်ႁႃတီႈလွတ်ႇဢႃႇႁႃႇရပွတ်းၼိူဝ်ဢိတ်းဢွတ်း လႄႈ ၵမ်ႈၼမ်ႉယဝ်ႉ တေႁၢႆလီၶိုၼ်ႈမႃးၼႂ်း 4−5 ဝၼ်းသေ မၢင်ၵေႃႉၵေႃႈ တေၸၢင်ႈမီးၽၢင်ႁၢင်ႈႁၢႆႉႁႅင်းလိူဝ်သေၵူၼ်းတၢင်ႇၵေႃႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးယူႇလီ', 'ၶၢဝ်ႇၼွၵ်ႈမိူင်း']

2023-12-19T11:58:29

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-13/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵူၼ်းမိူင်း တၢႆ 6 ၵေႃႉ

ၼႂ်းပိုၼ်ႉတီႈဝၢၼ်ႈႁူးၵွတ်ႈ ဢိူင်ႇႁူးၵွတ်ႈ ၸႄႈဝဵင်းၵျွၵ်းမႄး ဢမ်ႇမီးပၢင်တိုၵ်း သိုၵ်းသိူဝ်သင်လႄႈ တၢင်းၽၢႆႇၸုမ်းသိုၵ်းမၢၼ်ႈ တင်ႈၸႂ်ဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈ ၼႆယဝ်ႉ။ မိူဝ်ႈဝႃးဝၼ်းထီႉ 18 December 2023 (လိူၼ်ၸဵင်မႂ်ႇ 6 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 16:00 မူင်း ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်းၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈႁူးၵွတ်ႈ 2 ပွၵ်ႈသေ ႁဵတ်းႁႂ်ႈၵူၼ်းမိူင်း တၢႆ 3 ၵေႃႉ၊ လင်ႁိူၼ်းၵူၼ်းမိူင်းလူႉၵွႆမွၵ်ႈ 20 လင်ၼႆႉ ဝႃႈၼႆ။ ၵူၼ်းမိူင်းလၢတ်ႈၼႄဝႃႈ “ၼႂ်းဝၢၼ်ႈႁူးၵွတ်ႈၼႆႉ ဢမ်ႇမီးၸုမ်းသိုၵ်းၵႂႃႇယူႇသဝ်းသင် ႁိမ်းႁွမ်းဝၢၼ်ႈၵေႃႈဢမ်ႇမီးပၢင်တိုၵ်းသင် လွင်ႈၼႆႉ ၸုမ်းသိုၵ်းမၢၼ်ႈ တင်ႈၸႂ်ယိုဝ်းသႂ်ႇၵူၼ်းမိူင်းၵူၺ်း၊ ၸိူဝ်းတၢႆၵႂႃႇ 3 ၵေႃႉၼၼ်ႉ ပဵၼ်ၵူၼ်းထဝ်ႈ ဢႃႇယုမွၵ်ႈ 60 ပီႊ လႄႈ လုၵ်ႈဢွၼ်ႇယိင်း ဢႃႇယု 14 ၶူပ်ႈ 2 ၵေႃႉ ၼႆဢေႃႈ၊ ယွၼ်ႉႁိူဝ်းမိၼ်ပွႆႇမၢၵ်ႇသႂ်ႇၼႂ်းဝၢၼ်ႈ လႄႈ ႁိူၼ်းၵူၼ်းမိူင်းၵေႃႈလူႉၵွႆတင်းၼမ်၊ မိူဝ်ႈလဵဝ်တၢင်းၽၢႆႇ ၽူႈမီးပုၼ်ႈၽွၼ်းၼႂ်းဝၢၼ်ႈၶဝ် တိုၵ်ႉၵဵပ်းသၢႆမၢႆ လွင်ႈလူႉသုမ်းဝႆႉယူႇ” ဝႃႈၼႆ။ ၵူၼ်းမိူင်းၼႂ်းဝဵင်းၵျွၵ်းမႄးလၢတ်ႈၼႄဝႃႈ “ယၢမ်းၵၢင်ၶမ်ႈၼၼ်ႉ တပ်ႉသိုၵ်းမၢၼ်ႈ ဢၼ်မီးတီႈၼႂ်းဝဵင်းၵျွၵ်းမႄး ယိုဝ်းမၢၵ်ႇလူင်ၵႂႃႇထႅင်ႈတီႈ တၢင်းဝၢၼ်ႈႁူးၵွတ်ႈ 5 လုၵ်ႈ” ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ ဢဝ်မၢၵ်ႇလူင်ပွႆႇသႂ်ႇတီႈ ၼႂ်းဝဵင်းၼမ်ႉသၼ်ႇ လႄႈ မီးၵူၼ်းမိူင်းလႆႈတၢႆၵႂႃႇ 3 ၵေႃႉ မိူၼ်ၵၼ်ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-19T10:31:44

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9e%e1%80%ad%e1%80%af%e1%80%95%e1%80%ba%e1%82%87/

ၵူဝ်းရီးယႃးႁွင်ႇ သိုပ်ႇယိုဝ်းမၢၵ်ႇမိတ်ႉသႆးထႅင်ႈ

ဝၢႆးသေၵူဝ်းရီးယႃးႁွင်ႇ ဢွၵ်ႇမႃးသႄႉသွမ်းလွင်ႈတူင်ႉၼိုင်ၽၢႆႇၵၢၼ်သိုၵ်း ဢမေႇရိၵၢၼ်ႇယဝ်ႉၼၼ်ႉ ၽၢႆႇတၢင်းၵူဝ်းရီးယႃးႁွင်ႇ လႆႈၸၢမ်းယိုဝ်းမၢၵ်ႇမိတ်ႉသႆး သႅၼ်းယိုဝ်းၵႆ ပဵၼ်ဝၼ်းထူၼ်ႈ 2 ၼႆယဝ်ႉ။ မိူဝ်ႈဝၼ်းထီႉ 18 December 2023 (လိူၼ်ၸဵင်မႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၵူဝ်းရီးယႃးႁွင်ႇ လႆႈၸၢမ်းယိုဝ်းမၢၵ်ႇမိတ်ႉသႆးယိုဝ်းၶၢမ်ႈမိူင်းလႄႈ ၽၢႆႇ တၢင်းၵျႃႇပၢၼ်ႇၵေႃႈ လႆႈဢွၵ်ႇမႃးလၢတ်ႈဝႃႈ မၢၵ်ႇမိတ်ႉသႆးဢၼ်ၵူဝ်းရီးယႃးႁွင်ႇ ၸၢမ်းယိုဝ်းပွၵ်ႈၵမ်းၼႆႉ မီးၼမ်ႉၵတ်ႉယိုဝ်းလႆႈၵႆ 15,000 ၵီႇလူဝ်ႇမီႇတိူဝ်ႇသေ မၢႆထိုင် ဝႃႈ ယိုဝ်းလႆႈၸွတ်ႇတူဝ်ႈတင်းၼႂ်းမိူင်းၵျႃႇပၢၼ်ႇ လႄႈ ယိုဝ်းၵႂႃႇထိုင်လႆႈမိူင်း ဢမေႇရိၵၢၼ်ႇထႅင်ႈ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းသၽႃးလွင်ႈမၼ်ႈၼိမ်သဝ်းၵူဝ်းရီးယႃးၸၢၼ်း လၢတ်ႈဝႃႈ မၢၵ်ႇမိတ်ႉသႆးဢၼ်ၵူဝ်းရီးယႃးႁွင်ႇယိုဝ်းၵႂႃႇပွၵ်ႈၵမ်းၼႆႉ ပဵၼ်မၢၵ်ႇမိတ်ႉ သႆးယိုဝ်းၶၢမ်ႈမိူင်းလႄႈ ဢမ်ႇသူၼ်ၸႂ်လွင်ႈပၼ်ၾၢင်ႉ ၸၢတ်ႈၸိုင်ႈလုမ်ႈၾႃႉ သေဢမ်ႇၵႃး ပူၼ်ႉပႅၼ်ပႃးပၵ်းပိူင်ၶွင်ႇသီႇၽၢႆႇႁူမ်ႇလူမ်ႈၸၢတ်ႈၸိုင်ႈလုမ်ႈၾႃႉ (UNSC) ထႅင်ႈ၊ ၵွပ်ႈၼၼ် ယူႇတီႈၸွမ်ၸိုင်ႈၵူဝ်းရီးယႃးၸၢၼ်း လႆႈသင်ႇႁႂ်ႈ ယုၵ်ႉၸၼ်ႉလွင်ႈႁႄႉၵင်ႈ ၽေးမၢၵ်ႇၼိဝ်းၶလီးယႃး ဢၼ်ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ႁူမ်ႈမိုဝ်းၵၼ်ဝႆႉၼၼ်ႉ ဝႃႈၼႆ။ လွင်ႈၵူဝ်းရီးယႃးႁွင်ႇ ယိုဝ်းမၢၵ်ႇမိတ်ႉသႆး သႅၼ်းယိုဝ်းၵႆ ပွၵ်ႈၵမ်းၼႆႉၵေႃႈ လႆႈမီးမႃး ဝၢႆးသေ ၵူဝ်းရီးယႃးႁွင်ႇ တိုၵ်ႉၸၢမ်းယိုဝ်းမၢၵ်ႇမိတ်ႉသႆး သႅၼ်းယိုဝ်းၸမ် မိူဝ်ႈဝၼ်း ထီႉ 17 December 2023 ယဝ်ႉၼၼ်ႉၵူၺ်း ဝႃႈၼႆ။ ဝၢႆးသေၵူဝ်းရီးယႃးႁွင်ႇ ၸၢမ်းယိုဝ်းမၢၵ်ႇမိတ်ႉသႆးၵႂႃႇယဝ်ႉၼၼ်ႉ ယူႇတီႈ ႁွင်ႈၵၢၼ်လူင်ၽၢႆႇၵႅတ်ႇၶႄၵူဝ်းရီးယႃးႁွင်ႇ ယင်းလႆႈသႄႉသွမ်းလၢတ်ႈဝႃႈ လွင်ႈဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၽိုၵ်းၽွၼ်ႉသိုၵ်းႁူမ်ႈၵၼ် ဢိၵ်ႇတင်း လွင်ႈဢုပ်ႇဢူဝ်းၼႂ်းၵႄႈၵၢင်တင်းသွင်ၽၢႆႇ ႁူမ်ႈပႃးၵၢၼ်ၼႄၽၢင်ႁၢင်ႈသိုၵ်း လႄႈ ၵၢၼ်ဝၢင်းၽႅၼ်ပၢင်တိုၵ်းၼိဝ်းၶလီးယႃးၼၼ်ႉ ပဵၼ်ၵၢၼ်သူၼ်းၵဝ်းသေ ႁဵတ်းႁႂ်ႈလွင်ႈၶဵင်ႈၶႅင်ၵၼ်ႁၢႆႉႁႅင်းၶိုၼ်ႈမႃး ဝႃႈၼႆ။ ၸိူင်ႉႁိုဝ်ၵေႃႈလီ ၸွမ်းၼင်ႇဢမေႇရိၵၢၼ်ႇ လႄႈ ထႅင်ႈလၢႆလၢႆၸိုင်ႈမိူင်း တုၵ်းယွၼ်း ၼၼ်ႉၼႆသေ ယူႇတီႈၶွင်ႇသီႇၽၢႆႇႁူမ်ႇလူမ်ႈၸၢတ်ႈၸိုင်ႈလုမ်ႈၾႃႉ တေၸတ်းႁဵတ်း ပၢင်ၵုမ်ၵၼ် မိူဝ်ႈၼႆႉဝၼ်းထီႉ 19 December 2023 တႃႇဢုပ်ႇဢူဝ်းလွင်ႈၵူဝ်းရီးယႃး ႁွင်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-18T15:44:09

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba%e1%82%89%e1%80%99%e1%81%a2-5/

ၸုမ်းၽွမ်ႉႁူမ်ႈထုင်ႉမၢဝ်း လႄႈ ၽူႈမီးၼမ်ႉၸႂ် လူႇတၢၼ်းတီႈ ၵွင်းမူးၼၢမ်ႇမိူင်း

ႁႂ်ႈလႆႈပဵၼ်တႃႇၼတၢင်းလီ ဝူၺ်ႇဝၢၵ်ႈၵုသူဝ်ႇထိုင် ၽီသၢင်သတ်းၵူၼ်းတင်းသဵင်ႈၼႆ သေ ၸုမ်းၽွမ်ႉႁူမ်ႈထုင်ႉမၢဝ်း လႄႈ ၽူႈမီးၼမ်ႉၸႂ် ၵူႈတီႈတီႈ ႁူမ်ႈလူႇတၢၼ်းတီႈ ၵွင်းမူးၼၢမ်ႇမိူင်းသေ ၸွႆႈထႅမ် ႁွင်ႈၵၢၼ်ၽၢႆႇပိုၼ်ၽၢဝ်ႇ RCSS ဝႃႈၼႆ။။ မိူဝ်ႈဝၼ်းထီႉ 14 December 2023 (လိူၼ်ၸဵင်မႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်းထိုင် ၽူႈမီးၼမ်ႉၸႂ် ၸေႇတၼႃႇ ၸိူဝ်းၶႂ်ႈႁူမ်ႈႁွမ်းလူႇတၢၼ်းတီႈၵွင်းမူးၼၢမ်ႇမိူင်း ပွၵ်ႈၵမ်း 7 မိူၼ်ၼင်ႇ − 1. ၸၢႆးႁၵ်ႉၶိူဝ်း မိူင်းၶွၼ် လူႇတၢၼ်းယိူင်းၸူးထိုင် ပေႃႈမႄႈၸဝ်ႈၵျေးၸူး ပူႇၵၢၼ်ႈၶမ်း + ၼၢႆးၵၢၼ်ႈၶမ်း 200 ယွၼ်ႇ၊ 2. ၼၢင်းလီးယိၼ်ႉမိူၺ်ႇ မၢၼ်ႈသွင်းမၢဝ်း ၶဝ်တင်းႁိူၼ်း 100 ယွၼ်ႇ၊ 3. ၼၢင်းၶမ်းဢွၼ်ႇ မိူင်းယၢင်းလူင် 100 ယွၼ်ႇ၊ 4. ၼၢင်းသႅင်ႁွမ် ၶဝ်တင်း ႁိူၼ်း ၵျွၵ်ႉမႄး မိူင်းတၢင်ႈ ၸူဝ်ႈၶၢဝ်းသၢၼ်ႈတူင်ႈ 30 ယွၼ်ႇ၊ 5. ပႃႈၶိၼ်ႇထူၺ်း ၶဝ် တင်းႁိူၼ်း သႅၼ်ဝီ ၸူႈၶၢဝ်းၸၢင်ႊႁွင်ႈ မိူင်းဝၼ်း 50 ယွၼ်ႇ၊ 6. ၼၢင်းႁွမ်လႅင်း ၶဝ် တင်းႁိူၼ်း ၸူဝ်ႈၶၢဝ်း မိူင်းၶႄႇ ပီႇၵိၼ်း 50 ယွၼ်ႇ၊ 7. ၼၢင်းယိင်းလၢဝ်ႊ ၶဝ်တင်း ႁိူၼ်း ထုင်ႉမိူင်းမၢဝ်း 30 ယွၼ်ႇ၊ 8. ၼၢင်းသႅင်ထူၺ်း ၵျွၵ်ႉမႄး လူႇတၢၼ်းထိုင် မႄႈၸဝ်ႈၵျေးၸူး ၼၢႆးဢွင်ႇ 60 ယွၼ်ႇ၊ 9. သၢဝ်ဢေး ဝၢၼ်ႈႁူဝ်သၢႆး ၼမ်ႉၶမ်း ၸူဝ်ႈၶၢဝ်းမိူင်းၶႄႇ လူႇတၢၼ်းထိုင် ၶိင်းမႆငိုၼ်းၵျွင်း+ၼၢႆးယွတ်ႈၶမ်းဢွင်ႇ 120 ယွၼ်ႇ၊ 10. ၼၢႆးၸၢမ်ၶၢဝ် ၶဝ်တင်းႁိူၼ်း မိူင်းၵဝ်ႈၵၢင်ႉ 50 ယွၼ်ႇ၊ 11. ၸၢႆးသၢင်ႇတိၼ်ႇ မၢၼ်ႈသေးၶုၼ်ႇ လူႇတၢၼ်းထိုင် ၶိင်းလွႆသွႆႈသၢမ်ထီး 50 ယွၼ်ႇ၊ 12. ပႃႈသႅင်သူၺ်ႇ/ ပႃႈသႅၼ်ထွၼ်း မိူင်းလီ သႅၼ်ဝီ ၸူဝ်ႈၶၢဝ်းၵွင်းတူင်ႈ လူႇတၢၼ်းထိုင် လုင်းသၢင်ႇဝိ ၵေႃး+ပႃႈၼၢင်းဢူင်ႇ 100 ယွၼ်ႇ၊ 13. ပႃႈမၢၼ်ႇသႅင်ယဵၼ်ႇ ၼမ်ႉၶမ်း မၢၼ်ႈမႅင်ႇ ၸူဝ်ႈ ၶၢဝ်းၵွင်းတူင်ႈ 20 ယွၼ်ႇ၊ 14. ပႃႈမွၼ်းၸိင်ႇ မၢၼ်ႈၼွင်မူၼ်း ထုင်ႉလွႆႁူဝ်သိူဝ် ၸူဝ်ႈၶၢဝ်းၵွင်းတူင်ႈ 20 ယွၼ်ႇ၊ 15. ၼၢႆးပႃႈမျိတ်ႉ ၶဝ်တင်းႁိူၼ်း မိူင်းလီ သႅၼ်ဝီ ၸူဝ်ႈၶၢဝ်းၵွင်းတူင်ႈ လူႇတၢၼ်းထိုင် ပူႇလွႆသၢင်ႇယီႈ + ၼၢႆးလွႆယွတ်ႈပွႆး 50 ယွၼ်ႇ၊ 16. ပႃႈၶမ်းလႅင်ႈတွင်း ၶဝ်တင်းႁိူၼ်း ၵၢတ်ႇလူင် မိူင်းမၢဝ်း 100 ယွၼ်ႇ၊ 17. ၸၢႆးမွင်ႇဢူး ၶဝ်တင်းႁိူၼ်း ၸႄႈသႅင်ၼွင်မိူင်း 50 ယွၼ်ႇ၊ 18. ယိင်းထေး ၶဝ်တင်းႁိူၼ်း မၢၼ်ႈႁူဝ် လွၼ်ႊ မိူင်းမၢဝ်း 50 ယွၼ်ႇ၊ 19. လုင်းသၢမ် ၶဝ်တင်းႁိူၼ်း ဝဵင်းမိူင်းငႃႉ ႁူၺ်ႈၵႅင်း 200 ယွၼ်ႇ၊ 20. ၸၢႆးသၢင်ႈယီႈ + ၼၢင်းသႅင် ၶဝ်တင်းႁိူၼ်း ဝဵင်းမိူင်းငႃႉ ႁူၺ်ႈၵႅင်း 100 ယွၼ်ႇ၊ 21. ၸၢႆးၸၢမ်ႇၺုၼ်ႉ + ၼၢင်းသႅင်ၶမ်း ၶဝ်တင်းႁိူၼ်း ဝဵင်းမိူင်းငႃႉ ႁူၺ်ႈၵႅင်း 100 ယွၼ်ႇ၊ 22. ၼၢႆးငိုၼ်းသွႆႈမူး ၶဝ်တင်းႁိူၼ်း မၢၼ်ႈပၢင်ႇပုင်ႇ မိူင်းမၢဝ်း 100 ယွၼ်ႇ၊ 23. မူႇၸုမ်းတႃႇၼႁွမ်ႁႅင်း မိူင်းမၢဝ်း 300 ယွၼ်ႇ၊ 24. ၼၢႆးသွႆႈငိုၼ်းမျႃႉၸၢမ်ႇ ၶဝ်တင်းႁိူၼ်း မၢၼ်ႈၼွင်ဢၢင်ႇ မိူင်းမၢဝ်း 50 ယွၼ်ႇ၊ 25. ၼၢႆးမႆၶမ်းမျႃႉၸိင်ႇ ၶဝ်တင်းႁိူၼ်း မၢၼ်ႈသွင်းမၢဝ်း မိူင်းမၢဝ်း 100 ယွၼ်ႇ၊ 26. ပႃႈမေႇ ၶဝ်တင်းႁိူၼ်း မၢၼ်ႈမႅင်ႇ ၼမ်ႉၶမ်း ၸူဝ်ႈၶၢဝ်း ၵွင်းတူင်ႈ 50 ယွၼ်ႇ၊ 27. ပႃႈမႆသႅင်ပီး ပွၵ်ႉၵွင်းသႃႇ ၼမ်ႉၶမ်း ၸူဝ်ႈၶၢဝ်းၵွင်းတူင်ႈ လူႇတၢၼ်းထိုင် ၶိင်းၶမ်းသႂ် + ၼၢႆးၶမ်းသႂ်ထွၼ်း 50 ယွၼ်ႇ၊ 28. ၼၢႆးဢွင်ႇသႅင်မျႃႉ ၶဝ်တင်းႁိူၼ်း မူႇၸေႊ ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ 29. ၼၢႆးသူၺ်ႇယဵၼ်ႇ ၶဝ်တင်းႁိူၼ်း ၼွင်ဢၢင်ႇၽၢႆႇၸၢၼ်း မိူင်းမၢဝ်း 50 ယွၼ်ႇ၊ 30. ၼၢႆးသွႆႈငိုၼ်းသႅင်ၸိင်ႇ ၶဝ်တင်းႁိူၼ်း မၢၼ်ႈၼမ်ႉမူၼ်ႇ မိူင်းမၢဝ်း 50 ယွၼ်ႇ၊ 31. ၸၢႆးၵျေႃႇ + ၼၢင်းလႃႉၸိင်ႇ ၶဝ်တင်းႁိူၼ်း ၼမ်ႉလၼ်ႈ ၸူဝ်ႈၶၢဝ်းမိူင်းၶွၼ် 60 ယွၼ်ႇ၊ 32. ပီႈသူၺ်ႇလႅင်ႇ ၶဝ်တင်းႁိူၼ်း မၢၼ်ႈၼွင်မူၼ်း ၸူဝ်ႈၶၢဝ်းၵွင်းတူင်ႈ 20 ယွၼ်ႇ၊ 33. ၼၢင်းသႅင်မွၼ်း ၶဝ်တင်းႁိူၼ်း သီႇပေႃႈတႃႈတႄႈ ၸူဝ်ႈၶၢဝ်းသၢၼ်ႈတူင်ႈ 30 ယွၼ်ႇ၊ 34. ၼၢင်းၶမ်းယဵၼ်ႇ ၶဝ်တင်းႁိူၼ်း မိူင်းယဵၼ် 106 ယွၼ်ႇ၊ 35. ယွတ်ႈၶမ်းၺုၼ်ႉ ၶဝ်တင်းႁိူၼ်း မိူင်းဝုၺ်း ၸူဝ်ႈၶၢဝ်းသၢၼ်ႈတူင်ႈ 50 ယွၼ်ႇ၊ 36. ပႃႈမျႃႉထေး ၶဝ်တင်းႁိူၼ်း ၸူဝ်ႈၶၢဝ်းသၢၼ်ႈတူင်ႈ 50 ယွၼ်ႇ၊ 37. ၼၢင်းမျႃႉတိင်း ၶဝ်တင်းႁိူၼ်း မိူင်းဝုၺ်း ၸူဝ်ႈၶၢဝ်းႁိူဝ်းၼၢၼ်ႉ 50 ယွၼ်ႇ၊ 38. လဵဝ်သျီႊ + ၽိူၺ်ႇသိင်းယွႆႉ ၶဝ်တင်းႁိူၼ်း မိူင်းၶႄႇ သၢၼ်ႈတူင်ႈ 100 ယွၼ်ႇ၊ 39. သွႆႈငိုၼ်းဢွင်ႇၽေႇ ၶဝ်တင်းႁိူၼ်း မၢၼ်ႈၵွင်းဝဵင်း မိူင်းမၢဝ်း 50 ယွၼ်ႇ၊ 40. ၼၢင်းသႅင်ဢွင်ႇ ႁွင်ႉ ပိပိ ၶဝ်တင်းႁိူၼ်း မိူင်းဝုၺ်း ၼမ်ႉၶမ်း 50 ယွၼ်ႇ၊ 41. ပီႈမၶမ်း ၶဝ်တင်းႁိူၼ်း မိူင်းဝုၺ်း ၸူဝ်ႈၶၢဝ်းသၢၼ်ႈတူင်ႈ 50 ယွၼ်ႇ၊ 42. ၶိင်း/ၼၢႆး ၵျွင်းသႂ်သၢင်ႇယီႈ ၶဝ်တင်းႁိူၼ်း ၼွင်ဢၢင်ႇမိူင်းမၢဝ်း 100 ယွၼ်ႇ၊ 43. ၼၢႆးၼႃႉယုၼ်ႉ ၶဝ်တင်းႁိူၼ်း ဝၢၼ်ႈၾႃႉၾႃႇ မိူင်းၶွၼ် 100 ယွၼ်ႇ၊ 44. ပႃႈသွႆႈသႅင်ၵျႃႇထေး ၶဝ်တင်းႁိူၼ်း မၢၼ်ႈၼမ်ႉတီး ၼမ်ႉၶမ်း ၸူဝ်ႈၶၢဝ်းၵွင်းတူင်ႈ 30 ယွၼ်ႇ၊ 45. ၼၢင်းၶမ်းလႃႉ ၶဝ်တင်းႁိူၼ်း သႅၼ်ဝီ ဝဵင်းလႅင်ႈ ၸူဝ်ႈၶၢဝ်းမိူင်းတိင် 30 ယွၼ်ႇ၊ 46. ၼၢင်းသႅင်ယွတ်ႈ ၶဝ်တင်းႁိူၼ်း မိူင်းၶွၼ် 50 ယွၼ်ႇ၊ 47. ၸၢႆးၶမ်းမွင်ႇ + ၼၢင်းၶမ်းဢွင်ႇ ၶဝ်တင်းႁိူၼ်း မိူင်းတိင် 50 ယွၼ်ႇ၊ 48. ပႃႈၼူၼ်း ၶဝ်တင်းႁိူၼ်း ၶိူဝ်ႉၼၢၼ်ႉ 50 ယွၼ်ႇ၊ 49. ၸၢႆးလႃႉၵျေႃႇ ၶဝ်တင်းႁိူၼ်း ၶိူဝ်ႉၼၢၼ်ႉ 50 ယွၼ်ႇ၊ 50. ပီႈၼၢင်းမုင်ႉ ၶဝ်တင်းႁိူၼ်း ဝဵင်းလႃႈသဵဝ်ႈ ၸူဝ်ႈၶၢဝ်းမိူင်းမၢဝ်း လူႇတၢၼ်းထိုင် ပူႇဢွၵ်ႇယႃႈဢွၵ်ႇ ဢူးသဵင်ႇတေႃႇၸိင်ႇ 200 ယွၼ်ႇ၊ 51. ယိင်းၶမ်းလူင် ၶဝ်တင်းႁိူၼ်း ဝဵင်းသႅၼ်ဝီ ဝဵင်းလႅင် ၸူဝ်ႈၶၢဝ်းမိူင်းၶႄႇ 36 ယွၼ်ႇ၊ 52. ၼၢင်းဢေးသူၺ်ႇ ၶဝ်တင်းႁိူၼ်း မိူင်းတိင် 26 ယွၼ်ႇ၊ 53. ငိုၼ်းသွႆႈၵွႆ ၶဝ်တင်းႁိူၼ်း မိူင်းဝုၺ်း ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ 54. ၸဝ်ႈဢူးတမ ဝဵင်းမူႇၸေႊ လူႇတၢၼ်းထိုင် ၼၢႆးမၢၼ်ႇၶမ်းယွမ်ႇ 50 ယွၼ်ႇ၊ 55. ၸၢႆးဢူး + ၼၢင်းယဵၼ်ႇ ၶဝ်တင်းႁိူၼ်း ဝဵင်းမိူင်ယႆ လူႇတၢၼ်းထိုင် ၶိင်းၶမ်းပၢင်ႇ 100 ယွၼ်ႇ၊ 56. ၶိင်းၵၢၼ်ႈၶမ်းသွႆႈၵျေႃႇဢွင်ႇ + ၼၢႆးမွၵ်ႇၶမ်းဢွင်ႇၶင်ႉ ပွၵ်ႉႁူဝ်ၼွင် ဝဵင်းၼမ်ႉၶမ်း 100 ယွၼ်ႇ၊ 57. ၸၢႆးဢူး + ၼၢင်းယဵၼ်ႇ ၶဝ်တင်းႁိူၼ်း ဝဵင်းမိူင်းယႆ 100 ယွၼ်ႇ၊ 58. ပႃႈဢွင်ႇၶင်ႉ ပွၵ်ႉၵွင်းသႃႇ ၼမ်ႉၶမ်း ၸူဝ်ႈၶၢဝ်းၵွင်းတူင်ႈ လူႇတၢၼ်းထိုင် ၶိင်းၼၢႆးယွတ်ႈၶမ်းသႆႇ 50 ယွၼ်ႇ၊ 59. ၶိင်းၼၢႆးသူၺ်ႇၵျွင်းသၢင်ႇသႆႇ ၶဝ်တင်းႁိူၼ်း ဝၢၼ်ႈၼွင်မူဝ်တူင်ႈ ၼွင်တဝ်း လူႇတၢၼ်းထိုင် ၶိင်းၼၢႆးမွၵ်ႇသွႆႈလႄႈၼၢႆးသွႆႈၶမ်းတိင်းႁၢၼ်ႇ 100 ယွၼ်ႇ၊ 60. ၸၢႆးလႃႉဢူး + ၼၢင်းၸၢမ်ငိုၼ်း ၶဝ်တင်းႁိူၼ်း ပွၵ်ႉၸိင်ႇပၢၼ်း ဝဵင်းၼမ်ႉလၼ်ႈ 60 ယွၼ်ႇ၊ 61. ပႃႈမွၵ်ႇငိုၼ်းသွႆႈသူၺ်ႇ ၶဝ်တင်းႁိူၼ်း ပွၵ်ႉၼွင်ၸၢင်ႉ ဝဵင်းၼမ်ႉၶမ်း 50 ယွၼ်ႇ၊ 62. ၼၢႆးသႅင်ၶမ်း ၶဝ်တင်းႁိူၼ်း ဝၢၼ်ႈတပ်ႉ မိူင်းယေႃ လႃႈသဵဝ်ႈ ၸူဝ်ႈၶၢဝ်းမိူင်းထႆး လူႇတၢၼ်းထိုင် လုင်းသၢမ်ၶုၼ်ႉ ပႃႈဢီႇလႄႈ ပီႈသၢင်ႇၵျေႃႇ 300 ယွၼ်ႇ၊ 63. မူႇၸုမ်းမွၵ်ႇမူဝ်ႊၶၢဝ် မိူင်းမၢဝ်း 360 ယွၼ်ႇ၊ 64. ငိုၼ်းသႂ် ၶဝ်တင်းႁိူၼ်း မၢၼ်ႈဢႅၼ်ႇ မိူင်းဝၼ်း 60 ယွၼ်ႇ၊ 65. ၼၢင်းငိုၼ်းမႂ်ႇ ၶဝ်တင်းႁိူၼ်း ၼမ်ႉတူႈ 60 ယွၼ်ႇ၊ 66. ပႃႈၸီႇ ၶဝ်တင်းႁိူၼ်း ၼမ်ႉတူႈ ပၢင်ႁႆးပွၵ်ႉ (3) ၸူဝ်ႈၶၢဝ်းၵွင်းတူင်ႈ 50 ယွၼ်ႇ၊ 67. ပႃႈၼၢင်းၶွၼ်ႇ ၶဝ်တင်းႁိူၼ်း မိူင်းၶွၼ် 50 ယွၼ်ႇ၊ 68. ၼၢင်းပီး ၶဝ်တင်းႁိူၼ်း ပွၵ်ႉသေးတၢၼ်း ၼမ်ႉၶမ်း 50 ယွၼ်ႇ၊ 69. ၸၢႆးဢၢႆႈၶူဝ်လႅမ်ႇ ၶဝ်တင်းႁိူၼ်း မၢၼ်ႈၸေႈယၢင်ႊမိူင်းၶွၼ် 160 ယွၼ်ႇ၊ 70. ၼၢႆးမႆၶမ်း + ၶိင်းယၢင်ႉဢိူဝ်ႇ ၶဝ်တင်းႁိူၼ်း မိူင်းၶွၼ် 100 ယွၼ်ႇ၊ 71. ၶိင်းၼၢႆးၵၢၼ်ႈၶမ်းယီႈဢုင်း ၶဝ်တင်းႁိူၼ်း မၢၼ်ႈၵုၼ်ႁႆးၽၢႆႇၼိူဝ်မိူင်းမၢဝ်း 100 ယွၼ်ႇ၊ 72. ၼၢႆးသွႆႈၶမ်းၸၢၼ်ႇ ၶဝ်တင်းႁိူၼ်း မၢၼ်ႈၼွင်ႁူၵ်ႈ ဢိူင်ႇၼွင်တဝ်း 100 ယွၼ်ႇ၊ 73. ၶိင်း/ၼၢႆးမႂ်ႊငိုၼ်းသၢင်ႇသႆႇ ၶဝ်တင်းႁိူၼ်း မၢၼ်ႈၼွင်ႁူၵ်ႈ ဢိူင်ႇၼွင်တဝ်း 100 ယွၼ်ႇ၊ 74. ၶိင်းဢၢႆႈဢုင်းတိၼ်ႇ ၶဝ်တင်းႁိူၼ်း မၢၼ်ႈတိုင်းၶူဝ် မိူင်းမၢဝ်း 50 ယွၼ်ႇ၊ 75. ၸၢႆးလီးတဵင်ယေႉ + ၼၢင်းၼွတ်း ၶဝ်တင်းႁိူၼ်း ဝဵင်းသၢၼ်ႈတူင်ႈ တိူဝ်းတူဝ်း 100 ယွၼ်ႇ၊ 76. ပီႈသၢင်ႇလူႇ / ပီႈၼၢင်းမူၺ်း / ပီႈၼၢင်းၼွတ်း / ၸၢႆးသၢင်ႇပၢင်ႇ ဝဵင်းလႃႈသဵဝ်ႈ လူႇတၢၼ်းထိုင် လုင်းသၢင်ႇၵေႃး + ပႃႈလႃႉ 100 ယွၼ်ႇ၊ 77. ၼၢင်းၶမ်းဢွၼ်ႇ ၶဝ်တင်းႁိူၼ်း ဝၢၼ်ႈတၢၼ်ႇလုၼ်ႇ ၼမ်ႉပွင်ႈ လူႇတၢၼ်းထိုင် လုင်းမွင်ႇမျၢတ်ႈ + ပႃႈသႅင်မွၼ်း 20 ယွၼ်ႇ၊ 78. ၼၢင်းႁၢၼ်ႇဢေး ၶဝ်တင်းႁိူၼ်း ၵွင်းတူင်ႈ 20 ယွၼ်ႇ၊ 79. ပီႈသွႆႈငိုၼ်း ၶဝ်တင်းႁိူၼ်း ၸူဝ်ႈၶၢဝ်းၵွင်းတူင်ႈ 50 ယွၼ်ႇ၊ 80. ၼၢင်းမူၺ်း ၶဝ်တင်းႁိူၼ်း ၸူဝ်ႈၶၢဝ်းမိူင်းၶႄႇ 30 ယွၼ်ႇ၊ 81. မျႃႉတွင်း ၶဝ်တင်းႁိူၼ်း မၢၼ်ႈပၢင်ႇပုင်ႇ မိူင်းမၢဝ်း 50 ယွၼ်ႇ၊ 82. ၼၢင်းသႅင်ယွတ်ႈ ၶဝ်တင်းႁိူၼ်း မိူင်းၶွၼ် 50 ယွၼ်ႇ၊ 83. ပႃႈၶမ်း မိူင်းၵုတ်ႈ ၸူဝ်ႈၶၢဝ်းၵွင်းတူင်ႈ 20 ယွၼ်ႇ၊ 84. မေႃသွၼ်ၼၢင်းၵျီႇၵျီႇ ၶဝ်တင်းႁိူၼ်း ဝၢၼ်ႈသၢၵ်ႈတေႃႇ မိူင်းမိတ်ႈ 100 ယွၼ်ႇ၊ 85. လုင်းၸၢင်းပိင်ႇၺႃႇ + ပႃႈၸၢင်းထူၺ်းၶမ်း ဝဵင်းသီႇပေႃႉ 56 ယွၼ်ႇ၊ 86. ၸၢႆးလႃႉဢူး ၶဝ်တင်းႁိူၼ်း ဝဵင်းသီႇပေႃႉ 30 ယွၼ်ႇ၊ 87. ၼၢင်းၶမ်းလႃႉ ၶဝ်တင်းႁိူၼ်း ဝၢၼ်ႈၸၢမ် ၼမ်ႉတူႈ ၸူဝ်ႈၶၢဝ်းမိူင်းၶွၼ် 36 ယွၼ်ႇ၊ 88. ၼၢႆးငိုၼ်းသႂ်ဢႃးသူဝ်ႇ ၶဝ်တင်းႁိူၼ်း ဝဵင်းမူႇၸေႊ ပွၵ်ႉၵၢတ်ႇ 50,000 ပျႃး၊ 89. ၼၢႆးသၢၼ်ႇတႃႇဢူး ဝဵင်းမူႇၸေႊ ပွၵ်ႉၵၢတ်ႇ 30,000 ပျႃး၊ ႁူမ်ႈပဵၼ်သၢင်ႉငိုၼ်းၶႄႇ 6,680 ယွၼ်ႇ၊ ငိုၼ်းမၢၼ်ႈ 80,000 ပျႃး ၼႂ်းၼႆႉလူႇတၢၼ်းတမ်ႈတီႈ ၵွင်းမူးၼၢမ်ႇမိူင်း 5,000 ယွၼ်ႇ သေ ၸွႆႈထႅမ်တီႈ ႁွင်ႈၵၢၼ်ၽၢႆႇပိုၼ်ၽၢဝ်ႇ (တႆးလွတ်ႈလႅဝ်း) ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) တႃႇသၢင်ႉငိုၼ်းၶႄႇ 1,680 ယွၼ်ႇ လႄႈ ငိုၼ်းမၢၼ်ႈ 80,000 ပျႃး ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈၸဝ်ႈသြႃႇသူပ်းပွင်ႇ 500 ဝၢတ်ႇ လႄႈ ၸဝ်ႈသြႃႇသုဢႃႇတ 600 ဝၢတ်ႇၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈၵွင်းမူးၼၢမ်ႇမိူင်းၵႂႃႇမိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်း လႄႈ ၽူႈမီးပုၼ်ႈၽွၼ်း ၼႂ်းႁွင်ႈၵၢၼ်ၽၢႆႇပိုၼ်ၽၢဝ်ႇ RCSS ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းၽွမ်ႉႁူမ်ႈထုင်ႉမၢဝ်း လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႇ ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈသေ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်းၼႃႈၼႆယူႇယဝ်ႉ။ သင်ၸိူဝ်ႉဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ပွတ်းထုင်ႉမၢဝ်း ၶႂ်ႈႁူမ်ႈႁွမ်း လူႇတၢၼ်းငိုၼ်းတွင်း တႃႇၵမ်ႉၸွႆႈၼႂ်းတွၼ်ႈၵၢၼ်သႃႇသၼႃႇ ပေႃးၼႆၸိုင် ၵပ်းသိုပ်ႇလႆႈတီႈ ၸၢႆးႁၵ်ႉၶိူဝ်း မိူင်းၶွၼ် မၢႆၾူၼ်းၶႄႇ 159 117 570 49 ၊ ၸၢႆးသၢမ်ပၢၼ်း မိူင်းမၢဝ်း မၢႆၾူၼ်းၶႄႇ 137 592 385 93 ၊ ၸၢႆးသီဝၼ်း မိူင်းမၢဝ်း မၢႆၾူၼ်းမၢၼ်ႈ 094 731 4495 ၼႆႉ လႆႈယူႇၶႃႈ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-18T12:54:54

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b0-3/

ပၢင်တိုၵ်းၼႂ်းမိူင်းယူႇၶရဵၼ်း သိုၵ်းရၢတ်ႉသျႃးလူႉတၢႆၼပ်ႉႁူဝ်သႅၼ်

တႄႇၸဵမ်မိူဝ်ႈရၢတ်ႉသျႃး ၶဝ်ႈလူမ်ႇတိုၵ်းယူႇၶရဵၼ်း မႃးၸမ်ၶၢဝ်းတၢင်း 2 ပီႊၼႆႉ ၽၢႆႇတၢင်းရၢတ်ႉသျႃး တူၵ်းသုမ်းၶိူင်ႈယိပ်းလႄႈ ႁႅင်းၵူၼ်းၼပ်ႉႁူဝ်သႅၼ်ၵေႃႉမၼ်း ဝႃႈၼႆ။ သိုဝ်ႇၶၢဝ်ႇယူႇၶရဵၼ်း လၢႆးငၢၼ်း မိူဝ်ႈဝႃးဝၼ်းထီႉ 17 December 2023 (လိူၼ်ၸဵင်မႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ပၢင်တိုၵ်းၼႂ်းမိူင်းယူႇၶရဵၼ်းၼၼ်ႉ ၽၢႆႇတၢင်း ရၢတ်ႉသျႃး လႆႈလူႉသဵင်ႈတၢႆၵႂႃႇယဝ်ႉတီႈဢေႇသုတ်း 346,070 ၵေႃႉ လႄႈ လႆႈတူၵ်းသုမ်းပႃး ၵႃးၵၢပ်ႇလဵၵ်း 5,739 လမ်း၊ ၵႃးၵၢပ်ႇလဵၵ်း (မၢၵ်ႇလေႃႉယၢင်) 10,692 လမ်း၊ ၵႃးသိုၵ်း လႄႈ ၵႃးတၢင်ႇၼမ်ႉ 10,766 လမ်း၊ ၵွင်ႈလူင် 8,137 လဝ်း၊ ၶိူင်ႈယိုဝ်းမၢၵ်ႇမိတ်ႉသႆး 923 ၶိူင်ႈ၊ ၶိူင်ႈႁႄႉၵင်ႈၽေးတၢင်းၵၢင်ႁၢဝ် 609 ၸုမ်ႇ၊ ႁိူဝ်းမိၼ်တိုၵ်း 324 လမ်း၊ ႁိူဝ်မိၼ်မႅင်းမီႈ 324 လမ်း၊ တရူၼ်း 6,278 လမ်း၊ ႁိူဝ်းတိုၵ်း 22 လမ်း လႄႈ ႁိူဝ်းလမ်ၼမ်ႉ 1 လမ်း ဝႃႈၼႆ။ ၵဵဝ်ႇလူၺ်ႈလွင်ႈ ယူႇၶရဵၼ်း တူၵ်းသုမ်းၶိူင်ႈယိပ်းလႄႈ ႁႅင်းၵူၼ်း တီႈၼႂ်းပၢင်တိုၵ်း ၵႃႈႁိုဝ်ၼႆၼၼ်ႉတႄႉ ဢမ်ႇလႆႈလၢႆးငၢၼ်းပႃး။ ၸိူင်ႉႁိုဝ်ၵေႃႈလီ ၽၢႆႇတၢင်းရၢတ်ႉသျႃးၵေႃႈ ယိုတ်းသိမ်းလႆႈလႅၼ်လိၼ် မိူင်းယူႇၶရဵၼ်းတင်းၼမ်သေ မိူဝ်ႈၼႂ်းလိူၼ် November 2023 ပူၼ်ႉမႃးၼၼ်ႉၵေႃႈ ရၢတ်ႉသျႃးလႆႈပိုၼ်ၽၢဝ်ႇၵႂႃႇဝႃႈ ၼႂ်းပွတ်းတွၼ်ႈ တူဝ်းၼႅတ်ႇသ်ၶ်၊ လူႇႁၼ်ႇသ်ၶ်၊ ၶိူဝ်ႇသၼ်ႇ လႄႈ သႃႇပေႃႇရိတ်ႉသ်သျႃး မိူင်းယူႇၶရဵၼ်းၼၼ်ႉ တေၶဝ်ႈႁူမ်ႈပၢင်လိူၵ်ႈတင်ႈၸွမ်ၸိုင်ႈရၢတ်ႉသျႃး ၼႂ်းလိူၼ် March 2024 ဢၼ်တေမႃးထိုင်ၼႆႉ ဝႃႈၼႆ။ ၽၢႆႇတၢင်းႁွင်ႈၵၢၼ်လူင်ၽၢႆႇၵႅတ်ႇၶႄဢင်းၵိတ်ႉၵေႃႈ လႆႈဢွၵ်ႇလၢတ်ႈပၼ်တၢင်း ႁၼ်ထိုင်လွင်ႈၼႆႉဝႃႈ ရၢတ်ႉသျႃး လႅပ်ႈတေၸႂ်ႉလွၵ်းလၢႆးတၢင်ႇၸိူဝ်း ႁူမ်ႈပႃး လွင်ႈပႅတ်ႉလႅၼ်ၵၢၼ်လိူၵ်ႈတင်ႈ လႄႈ လွၵ်ႇငိူတ်ႈၵူၼ်းတွတ်ႈၶႅပ်းၵၢင်ၸႂ် တႃႇႁႂ်ႈ ၸွမ်ၸိုင်ႈ ပူႇတိၼ်ႇ ဢွင်ႇပေႉပၢင်လိူၵ်ႈတင်ႈၸၼ်ႉပွတ်းတွၼ်ႈ ႁႂ်ႈႁၼ်ဝႃႈ ထုၵ်ႇမႅၼ်ႈၸွမ်းထမ်းတြႃးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-18T12:53:42

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%b0%e1%82%87%e1%80%9e%e1%80%99%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%9a%e1%82%83%e1%82%88%e1%80%99%e1%80%9d%e1%80%ba-2/

ၵူၼ်းသူႇသမ်းၵိၼ်ယႃႈမဝ်းၵမ် လႄႈ ၽူႈလၵ်ႉလိူင်ႇၼမ် တီႈလၢႆးၶႃႈ

တင်ႈတႄႇႁၢင်ပီႊ 2023 မႃးၼႆႉ တီႈဝဵင်းလၢႆးၶႃႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း မီးၽူႈလၵ်ႉၵူၼ်းၸူၼ် လႄႈ ၵူၼ်းသူႇသမ်းၵိၼ်ယႃႈမဝ်းၵမ် လိူင်ႇၼမ်ၶိုၼ်ႈႁႅင်းမႃးတႄႉတႄႉ။ မိူဝ်ႈဝၼ်းထီႉ 17 December 2023 (လိူၼ်ၸဵင်မႂ်ႇ 5 ၶမ်ႈ ပီႊတႆး 2118 ၼီႈ) ၽွင်းၵူၼ်းမိူင်းၼႂ်းဝဵင်းလၢႆးၶႃႈ ၼႃႈႁိူၼ်းလင်ၼိုင်ႈ ဢွၵ်ႇၵႂႃႇႁႃႁဵတ်းၵၢၼ်ႁႆႈသူၼ် ၸွမ်းၼွၵ်ႈဝဵင်းယူႇၼၼ်ႉ မီးၽူႈလၵ်ႉၵႂႃႇလၵ်ႉတႅပ်းဢဝ်သၢႆၾႆး တီႈၼႂ်းႁိူၼ်း လႄႈ လၵ်ႉဢဝ်ပႃး လဵၵ်း/ၶူဝ်းၶွင် ထႅင်ႈလၢႆလၢႆလွင်ႈ မဵဝ်းဢၼ်တေၸၢင်ႈ လႅၵ်ႈၶၢႆလႆႈပဵၼ်ငိုၼ်းၼၼ်ႉ ဝႃႈၼႆ။ ၸွမ်းၼင်ႇၵူၼ်းမိူင်းၼႂ်းပိုၼ်ႉတီႈ ၵေႃႉဢၼ်ဢမ်ႇၶႂ်ႈဢွၵ်ႇၸိုဝ်ႈ လႄႈ တီႈယူႇတၼ်းသဝ်းၼၼ်ႉ လၢတ်ႈၼႄတီႈ သိုဝ်ႇၶၢဝ်ႇ တႆးလွတ်ႈလႅဝ်း ဝႃႈ − “ၽွင်းၼႆႉ ၽူႈလၵ်းၵူၼ်းၸူၼ် ၶႂ်ႈႁၢႆႉလိူင်းၵျၢမ်းဝႆႉလိူဝ်ၵဝ်ႇယဝ်ႉ ပေႃးလၢမ်းတူၺ်းတႄႉ ၶဝ်တေလႅပ်ႈႁဵတ်းပဵၼ်ၸုမ်းသေ ၶဝ်ႈလၵ်ႉၸိူင်ႉၼၼ်၊ ၶူဝ်းၶွင်ဢၼ်ပႃးၵႂႃႇၸွမ်း ၵူၼ်းလၵ်ႉၼၼ်ႉ တေပဵၼ်ၸႃႉဢၼ်မီးၼွၵ်ႈႁိူၼ်းၵူၺ်း ၼႂ်းႁိူၼ်းတႄႉဢမ်ႇတၼ်းၶဝ်ႈၼင်ႇၵဝ်ႇ၊ ပူၼ်ႉမႃးမွၵ်ႈၼိုင်ႈဝူင်ႈၼႆႉၵူၺ်း လူတ်ႉၶိူင်ႈၶႃႈၵိုတ်းဝႆႉ ႁိမ်းၼႃးၽင်ႇတဵင်းသေ ၵႂႃႇၸႂ်းသူၼ်လႄႈ တိုၵ်ႉမီးၵူၼ်းမႃးလၵ်ႉဢဝ် ပႅတ်ႇထရီႇ ၼႂ်းမၼ်းၵႂႃႇယူႇ” ဝႃႈၼႆ။ မိူဝ်ႈႁူဝ်လိူၼ် November 2023 ၼၼ်ႉၵေႃႈ မီးၵူၼ်းလၵ်ႉ ၽွၵ်ႈၶဝ်ႈႁိူၼ်း ပီႈၶမ်းလူႇ ပွၵ်ႉႁူဝ်ၽၢႆ ဝဵင်းလၢႆးၶႃႈသေ လႆႈသုမ်းၵႂႃႇ ၶူဝ်းၶွင်ငိုၼ်းၶမ်း တင်းၼမ်တင်းလၢႆ ယူႇယဝ်ႉ။ ထႅင်ႈလွင်ႈၼိုင်ႈၵေႃႈ ၵူၼ်းမိူင်းၵမ်ႈၽွင်ႈ သၢမ်ပၢၼ်ၸဵတ်းသႅၼ်း ဢွၼ်ၵၼ်သူႇသမ်းၵိၼ်ယႃႈမဝ်းၵမ် ၼမ်ႁႅင်းဝႆႉလႄႈ ၵမ်ႉၼမ်ပၢင်သူႇယႃႈ/ၶၢႆယႃႈ တေမီးၸွမ်းၵုင်းလႅင် တၢင်းဢွၵ်ႇဝဵင်းလၢႆးၶႃႈ ဢၼ်မုင်ႈၼႃႈၵႂႃႇတၢင်း ဝဵင်းပၢင်လူင်သေ ဢွင်ႈတီႈၸိူဝ်းၼႆႉ တၢင်းၽၢႆႇပလိၵ်ႈမၢၼ်ႈ ႁူႉႁၼ်ၸွမ်းသေတႃႉ ဢမ်ႇယွမ်းဢဝ်တၢင်းၽိတ်း ၵူၼ်းသူႇသမ်းၵိၼ်ၶၢႆ ယႃႈမဝ်းၵမ်လႄႈ တင်ႈၸႂ်ပွႆႇႁႂ်ႈလွတ်ႈလႅဝ်းဝႆႉ ၼႆယဝ်ႉ။ ဝၢႆးသေၸုမ်းသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းယဝ်ႉၼၼ်ႉ ၶၼ်ၵုၼ်ႇၵႃႉတၢင်းၶၢႆဢမ်ႇၼိမ် ပႃးၸဵမ်ပၢႆးမၢၵ်ႈမီးၼႂ်းမိူင်း တူၵ်းႁႅင်းၼႃႇသေ ၼိုင်ႈၶႅၼ်းသၢင်ႈပၼ် လွင်ႈတၢင်းတုၵ်ႉၶၵူၼ်းမိူင်း လႄႈ ၽူႈလၵ်ႉၵူၼ်းၸူၼ်ၵေႃႈ ၼိုင်ႈၶႅၼ်းလိူင်ႇၼမ်မႃးတႄႉတႄႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2023-12-18T13:00:12

https://taifreedom.com/%e1%80%99%e1%80%af%e1%81%b5%e1%80%ba%e1%82%89%e1%81%b8%e1%80%af%e1%80%99%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%80%90-9/

မုၵ်ႉၸုမ်းၸၢဝ်းၶိူဝ်းတႆး ၸွႆႈထႅမ်ငိုၼ်းတွင်း ၵေႃႉသိုၵ်းၵေႃႉႁၢၼ် RCSS/SSA ၼႂ်းၼႃႈတီႈ

ၼင်ႇႁိုဝ်ပေႃးတေပဵၼ်ႁႅင်းၸႂ်လႄႈ ႁႂ်ႈပဵၼ်လွင်ႈၵမ်ႉၸွႆႈၵေႃႉသိုၵ်းၵေႃႉႁၢၼ် ၼၼ်ႉ မုၵ်ႉၸုမ်းၸၢဝ်းၶိူဝ်းတႆး လႆႈဢဝ်ငိုၼ်းတွင်း ၸွႆႈထႅမ်တီႈ ၵေႃႉသိုၵ်းၵေႃႉႁၢၼ် RCSS/SSA ၵႂႃႇၼႂ်းၼႃႈတီႈ ၵုမ်းၵမ် တီႈၼိုင်ႈဝႃႈၼႆ။ ပူၼ်ႉမႃးမိူဝ်ႈဝၼ်းထီႉ 16 December 2023 (လိူၼ်ၸဵင်မႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈမုၵ်ႉၸုမ်းၸၢဝ်းၶိူဝ်းတႆး သေ လႆႈဢဝ်ငိုၼ်း 1,500,000 ပျႃး ၸွႆႈထႅမ်ပၼ်တီႈ ၽူႈမီးပုၼ်ႈၽွၼ်း ၼႂ်းၼႃႈတီႈ ၵုမ်းၵမ် တီႈၼိုင်ႈသေ ယၢမ်းႁူဝ်ၶမ်ႈ ႁူဝ်ပဝ်ႈမုၵ်ႉၸုမ်းၸၢဝ်းၶိူဝ်းတႆး လႄႈ ၽူႈၵွၼ်းတပ်ႉ လႆႈမွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်တီႈ ၵေႃႉသိုၵ်းၵေႃႉႁၢၼ် မီးပၢင်ၵိၼ်ၶဝ်ႈႁူမ်ႈမူႇၵၼ်ၵႂႃႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈႁပ်ႉဢဝ်ငိုၼ်းၸွႆႈလႄႈ လႆႈႁဵတ်းဝႂ်ယုၵ်ႉယွင်ႈတမ်းပိုၼ်း ယိုၼ်ႈမွပ်ႈၶိုၼ်းယဝ်ႉသေ တၢင်တူဝ်ၵေႃႉသိုၵ်းၵေႃႉႁၢၼ်တင်းသဵင်ႈ ယိၼ်းၸူမ်းၶွပ်ႈၸႂ် ယႂ်ႇၼမ်ထိုင် မုၵ်ႉၸုမ်းၸၢဝ်းၶိူဝ်းတႆး တီႈလႆႈၸွႆႈထႅမ် တႃႇပဵၼ်ႁႅင်းၵမ်ႉထႅမ် ၽၢႆႇၼိုင်ႈတၢင်းၼိုင်ႈ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-18T12:03:04

https://taifreedom.com/%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87%e2%88%92%e1%80%a2%e1%82%83%e1%82%87%e1%80%9e%e1%80%ae%e1%82%87%e1%80%9a%e1%81%bc%e1%80%ba%e1%82%87-%e1%80%9e%e1%81%a2/

ၵျႃႇပၢၼ်ႇ−ဢႃႇသီႇယၼ်ႇ သၢင်ႈလွင်ႈၸမ်ၸႂ်ၵၼ်တိူဝ်းၶိုၼ်ႈမႃးထႅင်ႈ

ၵျႃႇပၢၼ်ႇ လႄႈ ဢႃႇသီႇယၼ်ႇ လႆႈႁူမ်ႈၵၼ်ယုၵ်ႉၸၼ်ႉလွင်ႈၸမ်ၸႂ်ၶိုၼ်ႈမႃးထႅင်ႈ ၽွင်းမီးပၼ်ႁႃလွင်ႈၶဵင်ႈၶႅင်တင်းၶႄႇ။ မိူဝ်ႈဝၼ်းထီႉ 17 December 2023 (လိူၼ်ၸဵင်မႂ်ႇ 5 ၶမ်ႈ ပီႊတႆး 2118 ၼီႈ) ၽူႈၼမ်း ၵျႃႇပၢၼ်ႇ လႄႈ ဢႃႇသီႇယၼ်ႇ လႆႈႁူမ်ႈၵၼ်ၸတ်းႁဵတ်းပၢင်ၵုမ် ဢိၵ်ႇတင်း ႁူမ်ႈၵၼ်ႁဵတ်းပွႆးၶွပ်ႈၶူပ်ႇ 50 ပီႊ ဢၼ်လႆႈပဵၼ်ဢူၺ်းလီၵၼ်မႃးသေ ပိုၼ်ၽၢဝ်ႇတေသိုပ်ႇသၢင်ႈ လွင်ႈႁူမ်ႈမိုဝ်းၵၼ်ထႅင်ႈၶၢဝ်းယၢဝ်း ဢမ်ႇဝႃႈလွင်ႈၵၢၼ်ပၢႆးမၢၵ်ႈမီး၊ လွင်ႈၵတ်းယဵၼ်ၼိမ်သဝ်း ၸိူဝ်းၼႆႉ ဝႃႈၼႆ။ ၽူႈၼမ်း ၵျႃႇပၢၼ်ႇ လႄႈ ဢႃႇသီႇယၼ်ႇၼၼ်ႉ လႆႈမီးၵၢၼ်ဝၢင်းၽႅၼ်ႁဵတ်းသၢင်ႈႁူမ်ႈၵၼ်ၵႂႃႇ 130 ၶူင်းၵၢၼ်၊ ဢိၵ်ႇတင်း ၵျႃႇပၢၼ်ႇလႆႈတုၵ်းယွၼ်းႁႂ်ႈ မီးၵၢၼ်ယုၵ်ႉၸၼ်ႉလွင်ႈႁူမ်ႈမိုဝ်း ၽၢႆႇၵႅတ်ႇၶႄ လႄႈ တိူဝ်းၶႂၢၵ်ႈလွင်ႈၵမ်ႉထႅမ် ၼႂ်းၵၢၼ်ၵႄႈၶႆပၼ်ႁႃလွင်ႈၾိင်ႈၾႃႉလႅၵ်ႈလၢႆႈ ႁူမ်ႈပႃးၵၢၼ်လူင်းတိုၼ်းလၢင်းၸိူဝ်းၼႆႉ ယူႇယဝ်ႉ။ ၵဵဝ်ႇလူၺ်ႈၵၢၼ်သၢင်ႈလွင်ႈၸမ်ၸႂ် ယုၵ်ႉၼမ်ႉၵတ်ႉ လွင်ႈၵတ်းယဵၼ်ၼိမ်သဝ်း ႁူမ်ႈၵၼ်ၶိုၼ်ႈမႃးထႅင်ႈၼႆႉၵေႃႈ ပဵၼ်ၽွင်းငဝ်းလၢႆးဢၼ် ၵျႃႇပၢၼ်ႇ လႄႈ မိူင်းၼႂ်းဢႃႇသီႇယၼ်ႇၵမ်ႈၽွင်ႈ မီးလွင်ႈၶဵင်ႈၶႅင်ၵၼ်ဝႆႉတင်းၶႄႇ ဢၼ်ၶတ်းၸႂ်ပူၼ်ႉပႅၼ်ၶဝ်ႈၼႂ်းၼႃႈၼမ်ႉ တီႈၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-18T11:55:26

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87%e1%80%9a%e1%80%ad%e1%80%af%e1%80%9d%e1%80%ba%e1%80%b8-9/

ၵူဝ်းရီးယႃးႁွင်ႇယိုဝ်းမၢၵ်ႇမိတ်ႉသႆး ၼႄလွင်ႈဢမ်ႇႁၢၼ်ႉၸႂ်တေႃႇဢမေႇရိၵၢၼ်ႇ

ၵူဝ်းရီးယႃးၸၢၼ်း ပိုတ်ႇလၢတ်ႈၼႄလွင်ႈဢၼ်ၵူဝ်းရီးယႃးႁွင်ႇ လႆႈယိုဝ်းမၢၵ်ႇမိတ်ႉသႆး သႅၼ်းယိုဝ်းၸမ် တူၵ်းလူင်းၼႂ်းပၢင်ႇလၢႆႇ ၼွၵ်ႈပိုၼ်ႉတီႈပၢႆးမၢၵ်ႈမီးၵျႃႇပၢၼ်ႇ ၼႆယူႇ။ မိူဝ်ႈဝၼ်းထီႉ 17 December 2023 (လိူၼ်ၸဵင်မႂ်ႇ 5 ၶမ်ႈ ပီႊတႆး 2118 ၼီႈ) ၽၢႆႇတၢင်းတပ်ႉသိုၵ်းၵူဝ်းရီးယႃးၸၢၼ်းဢွၵ်ႇမႃးလၢတ်ႈဝႃႈ ၵူဝ်းရီးယႃးႁွင်ႇၼၼ်ႉ ယိုဝ်းမၢၵ်ႇမိတ်ႉသႆး ၵႆထိုင် 570 ၵီႇလူဝ်ႇမီႇတိူဝ်ႇသေ လႆႈတူၵ်းလူင်းၵႂႃႇၼႂ်းပၢင်ႇလၢႆႇ၊ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးၵၢၼ်ၸႅၵ်ႇၽႄၶေႃႈမုၼ်းပၼ်ၵၼ်တင်း ဢမေႇရိၵၢၼ်ႇ လႄႈတင်း ၵျႃႇပၢၼ်ႇ ႁႂ်ႈလႆႈထတ်းသၢင်လဵပ်ႈႁဵၼ်းၵႂႃႇၸွမ်းၵၼ်၊ လိူဝ်သေၼၼ်ႉၵေႃႈ လႆႈမီးၵၢၼ်ႁၢင်ႈႁႅၼ်း တႃႇႁပ်ႉမိုဝ်းၸွမ်း လွင်ႈတူင်ႉၼိုင်ၽၢႆႇၵၢၼ်သိုၵ်းထႅင်ႈတၢင်ႇလွင်ႈ ဢၼ်တေၸၢင်ႈၵိူတ်ႇပဵၼ်မႃး တင်းၵူဝ်းရီးယႃးႁွင်ႇၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈပိုတ်းယိုဝ်း မၢၵ်ႇမိတ်ႉသႆးယိုဝ်းၸမ်ၼႆႉၵေႃႈ ၼႄႁႂ်ႈႁၼ်ထိုင်လွင်ႈဢမ်ႇႁၢၼ်ႉၸႂ် ဢၼ်ဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း သိုပ်ႇသၢင်ႈလွင်ႈၸမ်ၸႂ်ၵၼ် တႃႇႁႄႉၵင်ႈၽေးၼိဝ်းၶလီးယႃး ၶွင်ၵူဝ်းရီးယႃးႁွင်ႇၼၼ်ႉ ၼႆယဝ်ႉ။ ဝၢႆးသေၵူဝ်းရီးယႃးႁွင်ႇ ပိုတ်းယိုဝ်းမၢၵ်ႇမိတ်ႉသႆးၵႂႃႇယဝ်ႉဢမ်ႇႁိုင်သင်ၼၼ်ႉ လႆႈဢွၵ်ႇမႃးသႄႉသွမ်းလွင်ႈ သိုၵ်းဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း ၼႆႉ သၢင်ႈပၼ်လွင်ႈသုၵ်ႉယုင်ႈတိူဝ်းၶိုၼ်ႈမႃးထႅင်ႈ လူၺ်ႈႁူမ်ႈၵၼ်ၽိုၵ်းၽွၼ်ႉသိုၵ်း၊ ၽိူမ်ႉထႅမ်တိူဝ်းၶႂၢၵ်ႈႁႅင်းၶိူင်ႈၵွင်ႈၵၢင်ႇ ဝၢင်းၽႅၼ်ႁဵတ်းပၢင်တိုၵ်း ၼိဝ်းၶလီးယႃးၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']